
Et  hjem  er  der^  hvor  deiligt  rum  for  fem  er, 
skønt  der  blandt  fiender  tykkes  trangt  for  to. 
Et  hjem  er  der^  hvor  alle  dine  tanker 
kan  lege  frit,  som  børn  på  faders  fang, 
hvor  ej  din  røst  paa  hjertedøren  banker, 
før  svaret  lyder  i  beslægtet  sang. 
Et  hjem  er  der,  hvor  dine  hår  kan  gråne, 
og  ingen  mærker,  at  du  ældes  dog, 
hvor  kære  minder  dæmrer  for  at  blåne, 
som  åsens  rygning  blåner  bagom  skog, 

Henrik  Ibsen 
(Kærlighedens  Komedie,  tredie  Akt). 


I. 

Fader  fødtes  den  8de  Januar  1786  i  Slagelse.  Hans 
Daabsattest  lyder  saaledes : 

« Slagelse  St.  Michels  Kirkes  Ministerialbog  udviser, 
at  Anno  1786  (Eet  Tusende  Syv  Hundrede  Fiiresinds- 
tyve  Sex)  den  8de  Februar  have  Forældrene  Bogbinder 
Lars  Rosenkilde  og  Hustru  Henriche  Lund  ladet  en  Søn 
fremstille  til  Daaben  i  fornævnte  Kirke  under  Navnet 
« Christen  Nyemann » . » 

Min  Farfader,  Bogbinder  Lars  Rosenkilde,  var  en 
meget  alvorhg,  til  sine  Tider  stræng  Mand,  som 
Sønnen,  den  lille  Christen  Nyemann,  var  bange  for. 
Faders  Moder,  Henriche  Lund,  der  tidligere  havde 
været  gift  med  Skomager  Christen  Nyemann,  var 
stille  og  mild.  Hende  bevarede  Fader  stedse  i  kær- 
ligt Minde. 

Fader  har  selv  skrevet  smukt  og  morsomt  om  sin 
Barndom  i  Slagelse.  Det  lille  «autobiographiske  Frag- 
ment»  findes  foran  i  hans  « Efterladte  Skrifter »  udgivne 
af  Prof.  P.  Hansen.  Desværre  har  Fader,  bortset  fra 
dette  Fragment,  ikke  efterladt  sig  Optegnelser  om  sit 
Liv.     Dog    ved  jeg,    at    der   har    eksisteret   saadanne. 

Julie  Sødring  :  Erindringer.  ' 

Christian  Winther  har  fortalt  mig,  at  da  han  en  Dag 
henimod  Slutningen  af  Faders  Levetid  besøgte  ham  i 
Stormgade,  fandt  han  den  gamle  liggende  foran  Ka- 
minen beskæftiget  med  at  brænde  en  Del  Papirer. 
Winther  udbrød  da,  greben  af  en  Anelse: 

«Men  hvad  er  det,  Du  gør  der,  Rosenkilde  ?»  — 
«Aa, »  svarede  Fader,  «det  er  ikke  andet  end  nogle 
Smaaerindringer,  som  jeg  var  begyndt  at  nedskrive, 
men  som  jeg  ikke  vil  skal  ligge  efter  mig.»  Winther 
sagde  mig,  hvor  ondt  det  havde  gjort  ham,  at  han 
var   kommen   for  sent  til  at  forhindre  Tilintetgørelsen. 

Det  omtalte  Fragment  omhandler  kun  Faders  tolv 
første  Barndomsaar  —  Tiden  fra  1786  til  1798.  Om 
hans  senere  Skoletid  ved  man  kun  saare  lidt.  Faders 
Skolekammerat,  Digteren  Ingemanns  Fortællinger  fra 
deres  Drengetid,  i  hans  «Levnetsbog»  er  saavidt  mig 
bekendt  det  eneste,  der  foreligger.  Fader  kunde  dog 
ikke  ret  kende  sig  selv  i  det  Billede,  Ingemann  har 
givet  af  ham.  Den  Dreng,  Ingemann  har  tegnet,  fore- 
kom Fader  næsvis  og  usympathetisk.  Fader  mente, 
at  han  som  Dreng  havde  været  mere  naiv  end  egent- 
lig impertinent,  et  Indtryk,  Fragmentet  bestyrker.  Han 
udtalte  en  Gang  dette  for  Ingemann,  som  imidlertid 
slog  det  hen.  At  der  var  et  straalende  Lune  i  Fader 
ogsaa  som  Dreng,  er  en  anden  Sag,  og  at  der  i  den 
gamle  Latinskole  i  Slagelse  blev  spillet  Lærerne,  sær- 
lig Magister,  Konrektor  Gottschalck  —  «den  gule  Ma- 
gister»,  som  han  paa  Grund  af  sin  Dragt  kaldtes  — 
adskillige  Skælmstykker,  er  sikkert  og  vist.  Vi  Børn 
forsøgte  ofte  at  trække  Fader  op  til  at  fortælle  om 
sine  Skoledage,   og  undertiden  havde  vi  Held  med  os. 

Saa  fortalte  han  os  om  sin  tamme  Ravn,  som  forbit- 
trede  Livet  for  Magisteren,  der  just  ikke  var  nogen 
modig  Natur.  Naar  Magister  Gottschalck  gik  til  og  fra 
Skolen,  pudsede  Drengene  Ravnen  paa  ham  og  nød 
saa  med  inderlig  Fryd,  hvorlunde  Magisteren  sprang 
fra  den  ene  Side  af  Gaden  til  den  anden  over  Rende- 
stenen, fægtende  med  sin  Stok  i  Luften,  stadig  for- 
fulgt af  Ravnen,  der  huggede  ham  i  Benene  og  fløj 
op  ad  ham,  medens  han  til  Børnenes  store  Glæde 
brølede:  «Tag  mig  det  Kre'tur  Væk!»  Paa  den  pud- 
sigste Maade  efterlignede  Fader  her  den  gule  Magisters 
Stemme  og  Tonefald.  —  En  anden  af  Faders  Historier 
var  følgende.  Drengene  havde  fanget  en  Hane  og  sat 
den  ind  i  Tromlen  paa  den  store  med  Kong  Davids 
Billede  prydede  Ovn  i  Klasseværelset.  Kort  efter  be- 
stiger Magister  Gottschalck  Kathedret.  I  det  samme 
giver  Hanen  den  første  Lyd  fra  sig.  Magisteren  studser, 
og  Drengene  er  ved  at  kvæles  af  Latter.  Hr.  Gott- 
schalck fortsætter  dog  Eksaminationen,  men  pludselig 
høres  en  mægtig  Galen.  Magisteren  farer  ned,  lukker 
Tromlen  op,  og  ud  basker  Hanen  lige  i  Ansigtet  paa 
ham,  saa  han  er  ved  at  gaa  bag  over.  Da  han  atter 
kommer  til  sig  selv,  er  Klassen  tom.  Drengene  ere 
løbne  ud  paa  Kirkepladsen.  Magister  Gottschalck  efter 
dem  med  sit  Spanskrør,  og  nu  begynder  en  kostelig 
Scene.  Drengene  løbe  rundt  om  Kirken,  efterfulgte  af 
Magisteren.  Naar  denne  saa  er  paa  den  anden  Side 
af  Kirken,  storme  Drengene  ind  i  Klassen  og  nyde 
nu  gennem  Vinduet  Skuet  af  Hr.  Gottschalck,  løbende 
rundt  om  Kirken,  snart  tilhøjre,  snart  tilvenstre,  ganske 
uvidende  om,   at  Drengene  alt  er  paa  Plads,   og  idelig 

raabende:    «Jeg  skal  nok  faa  fat  i  Jer,  I  Ravneunger !» 
Vor  kæreste  Historie  var  dog  følgende: 

En  Dag,  da  den  gule  Magister  som  sædvanlig 
havde  placeret  sig  paa  sin  Trone,  raaber  en  af  Dren- 
gene: «Uh,  Hr.  Magister,  sikken  en  væmmelig  Edder- 
kop, der  sidder  paa  Deres  venstre  Ben!»  Magisteren, 
der  hadede  alt  Kryb,  farer  op,  og  i  samme  Nu  skriger 
flere  af  Drengene:  «Uha,  der  krøb  den  ned  i  Støvlen !» 
«Kom  op,  kom  op  I  Skarns  Drenge  og  hjælp  mig  med 
at  faa  Støvlen  af!»  raaber  Hr.  Gottschalck  ude  af  sig 
selv.  Øjeblikkelig  er  hele  Klassen  paa  Benene.  Nogle 
hale  i  Magisterens  lange  Støvle,  andre  tage  ham  fat 
under  Armene  og  trække  den  modsatte  Vej,  alt  medens 
han  bander  og  skælder.  Endelig  faa  Drengene  Støvlen 
slidt  af  ham  og  rystet.  «Se  saa,  Hr.  Gottschalck, » 
sige  de  beroligende,  «nu  maa  Dyret  være  væk. »  For- 
inden man  imidlertid  atter  hjælper  Magisteren  Støvlen 
paa,  er  der  en  af  Drengene,  som  lumskelig  kaster  et 
stort  Stikkelsbær  ned  i  den.  Da  saa  Hr.  Gottschalck 
rejser  sig  for  at  stampe  Foden  ned  og  derved  knuser 
Stikkelsbærret,  tror  han  naturligvis,  at  det  er  Edder- 
koppen, og  Fader  gengav  nu  med  uimodstaaelig  Komik 
den  gule  Magisters  Udtryk  af  Skræk  og  Modbydelighed. 
Heller  ikke  om  Faders  første  Studenteraar  i  Køben- 
havn vides  synderligt.  Han  var  meget  fattig  og  ude- 
lukkende henvist  til  at  hjælpe  sig  selv.  Jeg  mindes 
dog  at  have  hørt  ham  meddele,  at  han  boede  hos  en 
Kammager  Cathala.  Her  skete  en  Aften  den  Ulykke, 
at  en  Madam  fra  Huset  faldt  i  den  aabne  Møgkule, 
som  efter  den  Tids  Skik  fandtes  midt  i  Gaarden.  Alle 
Husets  Beboere  stimlede  sammen,  og  man  stak  en  saa- 


kaldt  «Ugle,»  o:  en  Svaber,  ud  til  hende,  idet  der  blev 
raabt:  «Ta'  ved  Uglen,  Madam !»  Ved  Hjælp  af  denne 
blev  hun  da  i  det  yderste  Øjeblik  reddet.  Det  komiske 
i  Tilraabet  ligeoverfor  Situationens  Alvor  har  formodent- 
lig gjort,  at  Fader  huskede  Begivenheden.  Ligeledes 
erindrer  jeg  at  have  hørt  ham  omtale  en  Borgerfamilje, 
der  undertiden  inviterede  ham  med  i  Skoven.    Madam- 


C,  N.  Rosenkilde  som  ung. 

men  tog  sig  moderligt  af  den  unge  Student,  og  naar 
han  vendte  hjem  fra  Turen,  havde  han  i  Reglen  et 
Kræmmerhus  med  forloren  Skildpadde  i  Baglommen. 

Om  Faders  Ungdomsliv  i  og  ved  Aarhus  har  jeg 
derimod  ofte  hørt  ham  fortælle.  Desuden  findes  der  i 
mit  Værge  enkelte  Breve  og  Dokumenter  fra  den  Tid 
af  Interesse.     Som   ganske  ung  Student  tjente  han  sit 

Brød  som  Huslærer  paa  en  Herregaard*  i  Omegnen  af 
Aarhus.  Under  et  Besøg  i  denne  By  gør  han  Bekendtskab 
med  min  Moder,  den  nydeHge  lille  Maren  Christensen. 
Hun  var  Datter  af  den  velstaaende  Købmand  og  Skipper 
i  Aarhus  Jørgen  Christensen  og  Hustru  Maren  Falck,  der 
foruden  hende  havde  to  andre  Børn,  en  Søn  og  en 
Datter.  I  den  store  Købmandsgaard  førtes  der  et  gæst- 
frit og  selskabeligt  Liv.  Herregaardsfamiljerne  fra  Om- 
egnen kom  jævnlig  i  Besøg.  Til  Gengæld  boede  Køb- 
mandsgaardens  Ungdom  ofte  længere  Tid  paa  Herre- 
gaardene.  Jeg  ejer  en  Silhouet  af  min  Moder  fra  den 
Tid  eller  maaske  fra  en  Tid,  der  ligger  kort  før. 
Billedet  viser  en  ung  Pige  i  sin  allerførste  Vaar.  ** 

De,  der  kendte  hende  som  ung,  har  skildret  hende 
for  mig  som  sjælden  sød  og  dertil  meget  humoristisk. 
Min  Fader  var  den  Gang  21  Aar  gammel.  Hvor  stærkt 
et  Indtryk  den  unge  Pige  havde  gjort  paa  ham,  ses 
maaske  bedst  af  nedenstaaende  Brev,  der,  som  man 
vil  bemærke,  er  skrevet  paa  et  Tidspunkt,  da  deres 
Venskab  allerede  var  blevet  temmelig  varmt.  Brevet, 
der  har  følgende  Udskrift: 

« Velædle  Jomfru  Christensen  paa  Sødringholm 
pr.  Randers.     Betalt, 
lyder  saaledes: 

Schiering,  7.  December  1807. 

Veninde ! 
Jeg  kan  ikke  længere  nægte  mig  den  Glæde  at  be- 
nytte mig  af  Deres  venskabelige  Tilladelse  til  at  skrive 


*  Formentlig  Skjerring-Munkgaard,  hvis  Ejer  hed  Schmidt. 

•  Se  Side  7. 

Dem  til,  men  tænk  derfor  ikke,  kiære  Veninde,  at  dette 
er  det  første  Brev,  Jeg  har  begyndt  paa,  ney,  det  er 
allerede  det  5  te.  Aarsagen  til  denne  Mangfoldighed  er 
den  Umuelighed,  det  næsten  er  for  mig  at  undertrykke 
Bevidnelsen  af  min  Hengivenhed,  mit  Venskab  for  Dem 
og  Forsikkringen  af  min  Længsel,  min  Smerte  ved 
Deres  Brev.  Jeg  veed  nok,  det  er  urigtigt  at  fortælle 
en  ung  Pige  sligt  men  det  koster  mig  desuagtet  utrolig 


Møie  at  lade  min  Forstand  regiere  mit  Hjerte  ved  alt, 
hvad  Jeg  skal  giøre  i  Henseende  til  Dem.  De  seer,  at 
Jeg  allerede  er  gaaet  videre,  end  Jeg  burde ;  tilgiv  mig, 
gode  M.,  og  skriv  min  Ubesindighed  paa  mine  Følel- 
sers Regning.  Men  hvad  skal  Jeg  da  skrive  om?  Be- 
skrive Dem  min  Forfatning?  Ney,  det  kan  Jeg  ikke  — 
og  det  tør  Jeg  jo  ikke.  Thi  da  maatte  Jeg  nødvendig 
falde  i   den  Tone,   Jeg  reent  bør  fierne  mig  fra.     Den 


Mængde  Suk  og  Beklagelser  over  Skiebnen,  som  skilte 
Dem  saa  langt  fra  mig,  vilde  da  desuden  gandske  ud- 
fylde mit  Brev.  Og  Jeg  tror  dog  —  næsten,  at  De 
selv  kan  tænke  Dem  alt  —  ligesaa  godt,  som  Jeg  — 
kan  beskrive  alt.  Der  gives  Ønsker,  Længsler  etc, 
som  kun  forøges  ved  Gientagelser,  og  føler  Jeg  Smerte 
ved  at  mindes  Dem  og  Længsel  efter  en  gientaget 
Nydelse  af  Deres  mig  saa  kiære  Selskab  —  saa  vil 
denne  Længsel  og  Smerte  —  paa  nye  martre  mig, 
naar  Jeg  meddeler  min  kiære  Veninde  Forsikkringen 
derom,  den  Jeg  ogsaa  troer  at  være  overflødig. 

Jeg  har  havt  saa  travlt  med  at  skrive  i  disse  Dage, 
at  det  er  forskrækkeligt;  tænk  to  lange  Breve  til  Siel- 
land,  et  andet  til  Aarhuus,  hvis  Besvarelse  Jeg  siden 
skal  give  Dem  Underretning  om  (thi  gode  Venner  har 
man  jo  ingen  Hemmelighed  for).  Jeg  kommer  nok  til 
at  reise  til  Sielland  i  Foraaret.  Jeg  skal  vel  da  hilse 
Vennerne  og  Broder  F.  Hør  det  er  sandt!  See  at 
bringe  det  paa  Snak  om  vore  Drenge  —  eller  bed  R. 
giøre  det.  —  Jeg  saae  gierne,  at  vi  kom  ud  til  Sødring- 
holm  i  Juulen  (bliver  Ravn  hos  dem,  den  Fandens  Fyr. 
Mon  han  virkelig  mener  det  med  Th.  M.  Det  var 
skiendigt  at  bedrage  denne  efter  min  Mening  meget 
brave  Pige.  Jeg  var  ikke  i  Stand  til  at  narre  en 
Pige,  der  engang  havde  gjort  sig  min  Agtelse  vær- 
dig. Han  var  nok  engang  vred  paa  Dem.  Men  seer 
De,  det  havde  De  fortient  —  Gud  bevares  —  at 
overtale  M.  til  at  forlade  R.  — ,  thi  det  siger  man. 
De  har  giort  —  ja,  ja;  Jeg  tror  selv,  at  det  ikke  var 
saa  urigtigt.     Men  det  var  meget  naturligt,  at  R.  blev 


Dem  ugunstig.  Det  skulde  have  været  mig!  Hu  — 
Jeg  havde  revet  Dem  Øinene  ud  af  Hovedet.) 

Da  Jeg  kom  hjem,  troede  man,  at  Jeg  havde  bleven 
til  om  Fredagen,  da  Vognen  gik  til  Aarhuus.  Men  vel 
var  det,  at  Jeg  iilte  med  at  forlade  Dem,  ellers  havde 
Jeg  maattet  gaae  reent  hierteløs  hiem.  Det  Stykke, 
De  tog  med  til  Sødringholm,  vil,  det  føler  jeg  med 
Vished,  aldrig  meere  komme  igien. 

Men  det  er  sandt!  Lad  mig  ikke  glemme  noget. 
Siig  mig  endelig,  hvad  der  gav  Anledning  til  Samtalen 
om  mig  angaaende  Hanne  Schmidt  og  hendes  Moders 
Vrede  over,  at  Jeg  ikke  dandsede  nok  med  hendes 
Datter.  Og  glem  da  heller  ikke  at  sige  mig  alting, 
hvad  man  dømte  herom,  men  alting,  kiære  M. !  enten 
det  saa  er  mig  til  Fordeel  eller  ei.  Jeg  gad  nok  vidst, 
hvor  nøie  man  regner  i  denne  Familie  paa  en  saadan 
Bagatel. 

Jomfr.  Kaarsberg  var  jo  i  Aarhuus.  Det  er  en  over- 
given Pige,  denne  Johanne,  men  som  Jeg  troer  ret  god. 
Vi  ere  meget  gode  Venner,  men  vi  kysses  dog  kun, 
naar  Jeg  siger  vel  bekomme,  farvel  —  og  goddag. 
Man  giorde  mig  ellers  i  Begyndelsen  bange  for  hende, 
thi  man  sagde,  at  hun  var  den  Magnet,  der  drog  begge 
Schmidts  Informatorer  til  Præstegaarden.  Men  Jeg  saae 
hende,  og  min  Frygt  forsvandt.  Kaarsberg*  er,  troer 
Jeg,  et  godt  Menneske.  Den  gamle  Vogelius  og  Jeg 
ere  saa  gode  Venner  som  røde  Kiør.  Det  er  rigtig  en 
Lykke,  at  Jeg  i  denne  Familie  er  saa  velkommen,  ellers 
kiedede  Jeg  mig  mangen  Gang  ihiel. 


*  Formentlig  Pastor  Kaarsberg  i  Hjortshøj. 

Til  Aarhuus  kommer  Jeg  ikke  i  dette  Aar.  Den 
er  mig  nu  saa  tom.  Jeg  maa  først  søge  at  moderere 
min  Længsel  efter  det,  Jeg  sidst  forlod,  førend  den 
vil  smage  mig.  Steenberg*  giør  Jeg  rigtignok  Uret 
herved,  men  hvem  kan  giøre  derved. 

Jeg  skal  efter  Indbydelse  komme  til  Sveistrups  i 
Juulen,  men  Jeg  veed  nok,  hvor  Jeg  hellere  kom.  Der 
bliver  nu  intet  af,  og  Jeg  maae  finde  mig  i  at  und- 
være en  Lykke,  min  Skiebne  nægtede  mig.  Kommer 
Jeg  til  Sveistrups,  saa  skal  Jeg  vel  hilse  Pigerne? 

Iblandt  Nyheder  her  hører,  at  Jeg  har  faaet  et 
Guldsignet  —  men  kan  ikke  bruge  det,  før  Jeg  faar 
saa  god  en  Veninde,  at  hun  vil  forskiønne  det.  NB. 
hvormed,  det  kan  De  let  begribe. 

Katholm**  Bryllupet  skal  Jeg,  troer  Jeg,  bydes  til. 
Men  Jeg  siger  Tak !  Imens  man  alt  tumler  sig  i  larmende 
Støi,  vil  Jeg  blive  hiemme  og  tænke  —  og  glæde  mig 
uendelig  ved  Tanken  paa  —  — 

Marcus  kommer  jo  ikke  did.? 

Her  skal  Vi  i  Forveien  have  Fremmede  —  dem 
fra  Zeuthen  og  Bendstrup.  Vore  smaa  Piger  skal  i 
Juulen  til  Zeuthen. 

Men  Jeg  glemmer  reent  at  benytte  mig  af  min  Fri- 
hed —  Maren  —  husk  Du.  Jeg  vil  see,  om  De  bruger 
det,  og  her  skal  det  kun  pryde. 

Din  troe  Vens  Navn. 
Rosenkilde. 


Pastor  Steenberg  i  Viby. 
Hovedgaarden  Katholm  i  Randers  Amt. 

Behøver  jeg  at  bede  Dem  skrive  snart  og  langt? 
Skynd  Dem  endelig  at  sende  mig  dette  Bevis  paa 
Deres  Venskab  for  mig.  De  giør  Dem  kun  et  svagt 
Begreb  om  min  Glæde  ved  at  faae  Brev  fra  Dem. 

Dette  er  lidt  Jadsk  —  naa,  naa,  det  skal  blive 
bedre. 

Det  maa  være  kort  efter,  at  dette  Brev  er  skrevet, 
at  Ulykken  brød  ind  over  min  Morfader.  Hans  Gaard 
brændte,  og  hans  Skibe  forliste.  Han  blev  en  ruineret 
Mand,  og  saa  vidt  jeg  ved,  tog  han  sin  Død  derover. 
Fra  den  gamle  Købmandsgaard  ejer  jeg  en  interessant 
Erindring.  Det  er  Bedstemoders  Syskrin  af  Træ  med 
indlagt  Arbejde.  Langs  Kanten  læses  Bogstaverne 
S.  I.  D.  A.  D.  samt  Aarstallet  1733.  I  et  Rum  i  dette 
Skrin  har  jeg  fundet  nogle  Minder  fra  Bedstemoders 
lykkelige  Tid  og  fra  Moders  Ungpigedage.  Det  er  et 
Par  af  de  i  de  Dage  meget  benyttede  saakaldte  Ven- 
skabsbreve  —  smaa  Porteføljer  af  tyndt  Pap  prydede 
med  Malerier  i  Vandfarve,  forestillende  Trær,  Blomster 
og  lignende.  Paa  det  ældste  af  disse  Breve  dannes 
Laasen  af  et  Pilekogger.  Paa  Bagsiden  af  Omslaget 
findes  skrevet:  «Til  Madamme  Christensen,  den  iste 
January  Anno  1 800. »  Paa  Forsiden  af  et  andet  er  malet 
to  Pilekoggere  og  en  Bue,  paa  Bagsiden  en  Buket 
Roser.  Inden  i  disse  Breve  ligger  Vers  fra  Venner, 
skrevne   i   Datidens   naive   Maner.     Jeg   anfører   nogle: 

Som  Vaaren  smile  blid  og  skjøn 
Lyksalighed  omkring  Dit  Hjerte, 
Og  sorgfri,  glad  og  fri  for  Smerte 
Nyd,  bedste  Pige,  nyd  den  Løn, 
Jeg  ønsker  Din  Forstand,  Dit  Hjerte. 

Du  mig  den  ømme  Maren  var, 
Hvis  Værd  jeg  altid  skal  paaskjønne. 
Gid  al  den  Lykke,  Skiebnen  har, 
Maa  Dig  for  Dine  Dyder  lønne. 
Og  om  end  Døden  kalder  mig, 
Da  —  glem  ej  den,  som  elskte  Dig, 


Til 

Madamme  Christensen. 

Uafbrudt,  o  min  Veninde, 

Nyd  De  Livets  sande  Fryd; 

Al  den  Hæld,  som  man  kan  finde. 

Blive  Løn  for  Deres  Dyd, 

fra  Deres  oprigtige  Ven 

Schådtler. 

Den   I.  Jan.    1805. 


Trykt  paa  lyserødt  Silke  er  følgende  Vers: 

Et  Aar  henrandt,  et  Aar  fremskrider, 

Saa  vexle  ny  og  gamle  Tider; 

Alt  vexler,  kun  Dit  Venskab  ej. 

Gid  som  Dit  Venskab  stadigt  være 

Dit  Held,  Dit  Haab,  Din  Roes,  Din  Ære 

Paa  hele  Livets  Blomstervej ! 

Den,  som  de  sidste  tvende  Vers  er  skrevne  til  — 
Moders  Moder  —  var  en  sund,  stærk,  i  det  ydre  høj 
og  mager,  meget  bestemt  Kvinde.  Med  stor  Stræng- 
hed  havde  hun  ledet  sine  Børns  Opdragelse.  Moder 
har  fortalt  mig  følgende  Træk  af  hende,  der  viser 
hendes  næsten  til  Haardhed  grændsende  Konsekvens. 
Der   skulde   være    et   stort  Bal  i  Aarhus,    og  de  unge 

Piger  i  Købmandsgaarden  var  ogsaa  inviterede.  Moder 
havde  glædet  sig  lang  Tid  til  denne  Fest,  og  der  var 
blevet  syet  en  ny  Dragt  til  hende,  som  efter  hendes 
Udsagn  var  noget  af  det  nydeligste  paa  denne  Jord, 
og  som  hun  naturligvis  var  henrykt  over.  Det  var  en 
Dragt  i  Datidens  Empirestil  af  Flor,  overbroderet  med 
Halvmaaner.  Det  korte  Liv  var  stærkt  nedringet. 
Moder  havde  lige  endt  sin  Paaklædning  og  stod  smi- 
lende foran  sit  Speil,  ventende  paa,  at  de  skulde  tage 
afsted.  Da  gaar  Døren  op,  og  Bedstemoder,  der  havde 
været  bortreist  et  Par  Dage,  træder  ind.  Næppe  har 
hun  kastet  et  Blik  paa  Datteren,  før  hun  kort  siger: 
«Hvad  er  det  for  en  Dragt,  Du  der  har  paa?  Tag  den 
øjeblikkelig  af! »  Med  blødende  Hjerte  maatte  min  Moder 
adlyde  Ordren.  Der  var  ikke  Tale  om,  at  Bedstemoder 
vilde  gaa  paa  Akkord  og  lade  sig  nøje  med  Lempelser 
af  Dragten.  Den  mishagede  hende,  og  den  skulde  af 
med  det  samme.  Følgen  var,  at  Moder  gik  glip  af 
Ballet. 

Bedstemoder  bar  med  sjælden  Resignation  Tabet 
af  Formuen,  og  taalmodig  fandt  hun  sig  til  Rette  i  de 
forandrede  Forhold. 

I  Aarhus  Domkirkes  Minister  i  alprotokol  —  saa  lyder 
en  i  mit  Værge  værende  Attest  —  findes  antegnet,  at 
Ungkarl  og  Chordegn  samt  Skolelærer  ved  Aarhus  Fri- 
skole, Hr.  Christen  Niemand  Rosenkilde,  er  den  7.  Mai 
181 1  sammenviet  i  Huset  med  Jomfru  Maren  Christen- 
sen. —  Bedstemoder  tog  da  med  sin  ældste  Datter  i 
Huset  hos  det  unge  Par. 

Skiønt  mine  Forældres  Formuesomstændigheder 
var   yderst   ringe,    var    deres   Samliv   dog   i    høj   Grad 

lykkeligt.  I  Byens  musikalske  Kredse  var  Fader  med 
sin  sjældne  Tenorstemme  og  sit  Violinspil  en  skattet 
Gæst,  og  man  omgikkes  mange  elskværdige  Familjer: 
Købmand  Raa's,  Dr.  Weis',  Pastor  Steenberg's  (i  Viby), 
Elmquist's  og  flere  andre,  hvis  Medlemmers  fine  Dan- 
nelse og  Hjertensgodhed  jeg  selv  mange  Aar  efter  skulde 
lære  at  kende.  Herregaardsvennerne  havde  derimod  for- 
ladt Moder^  da  hun  mod  deres  Ønske  giftede  sig  med 
en  Mand,   der  efter  deres  Mening  intet  ejede. 

Faders  Stilling  undergik  en  Forbedring,  da  han 
halvandet  Aar  efter  sit  Bryllup  udnævntes  til  Cantor 
ved  Domkirken  og  tillige  beskikkedes  som  Overlærer 
ved  Fattigskolerne.  Dokumentet,  hvori  den  sidst- 
nævnte Værdighed  n^eddeles  ham,  har  jeg  liggende 
for  mig.     Det  lyder  saaledes: 

«Naar  den  hidtil  værende  Chorsdegn  ved  Frue  Kirke 
og  Lærer  ved  samme  Sogns  Frieskole,  Hr.  Christen 
Niemand  Rosenkilde,  maatte  vorde  ansat  til  Byens 
Cantor  og  Chorsdegn  ved  Domkirken  her  i  Aarhuus, 
saa  beskikke  vi  Undertegnede  Skole  og  Fattigvæsens 
Inspektører  bemeldte  Studiosus  Hr.  Christen  Niemand 
Rosenkilde  til  herefter  at  være  Overlærer  ved  begge 
denne  Byes  Frie  eller  Fattigskoler  i  Hospitalet  i  den 
afdøde  Cantor  Kabels  Sted  paa  Vilkaar,  at  han  drager 
saadan  Omsorg  for  disse  Skoler,  at  han  for  Under- 
visningen i  samme  kan  være  ansvarlig.  Til  den  Ende 
skal  han  ey  alleene  have  tilbørlig  Opsigt  med  bemældte 
Skolers  Lærere  og  disses  Fliid  uden  i  nogen  Maade  at 
bære  over  med  Forsømmelse,  men  og  møde  i  det  aller- 
mindste eengang  hver  Uge  i  hver  Skole,  eftersee  Pro- 
tocollerne,    tegne   deri  sin  Dom   over  Underviisningens 

Fremgang,  catechisere  i  a  2  Timer  i  hver  Skole,  agte 
nøje  paa  Sædelighed  og  Orden  og  med  samvittigheds- 
fuld Troeskab  omhygelig  vaage  over  alt,  som  kan  bie- 
drage  til  den  fattige  Ungdoms  Oplysning,  Sædelighed 
og  Dannelse  i  det  heele,  samt  tillige  været  forpligtet  til 
at  underkaste  sig,  hvad  der  til  dette  Maals  Opnaaelse 
med  videre  herefter  maatte  forelægges  ham  som  Regel 
eller  Instrux  at  følge;  hvorimod  han  nyder  de  samme 
Fordeele,  som  afdøde  Cantor  Kabell  i  Følge  Stifts- 
Øvrighedens  Skrivelse  under  20de  Septbr.  1806  haver 
nydt  som  Overlærer  ved  Frieskolerne,  dog  uden  at  for- 
lange noget  Gratiale  af  Fattig-Kassen,  der  ikke  kan 
bære  flere  Byrder. 

Aarhuus,  den  9de  Novbr.    18 12. 

N.  K.  Beckmann,  N.  Hviid.  Studsgaard, 

Sognepr.  til  Domkirken.  Sognepræst 

ved  Frue  Kirke. 

Schumacher-Petersen . 

Fader  var  nu  naaet  saa  højt  paa  Ærens  Stige,  som 
han  overhovedet  naaede  i  Aarhus.  I  den  Karakteristik 
af  Fader,  hvormed  Prof.  P.  Hansen  indleder  den  oven- 
for omtalte  Udgave  af  hans  samlede  Skrifter,  anføres 
forskellige  morsomme  Træk  fra  hans  Virksomhed  som 
Cantor,  ligesom  der  ogsaa  der  findes  en  detailleret  Be- 
retning om  den  store  Forandring  i  mine  Forældres 
Liv,  der  hidførtes  ved  Prins  Christians  Besøg  18 14  i 
Aarhus.  Fader  deltog  i  de  dramatiske  Forestillinger, 
der  til  Ære  for  Prinsen  bleve  givne  af  Dillettanter,  og 
Prinsen,  der  blev  opmærksom  paa  hans  Talent,  op- 
fordrede ham  til  at  søge  Engagement  ved  det  kgl. 
Teater    i    København.      Fader    gav    da    efter    for    sine 

længe  nærede  kunstneriske  Tilbøjeligheder,  opgav  sin 
Stilling  i  Aarhus  og  drog  med  Moder,  der  var  i  Om- 
stændigheder, to  ganske  smaa  Børn  —  Marie  og  Georg 
—  Bedstemoder  og  Tante  til  København  for  der  at  be- 
gynde den  Virksomhed,  der  i  de  første  Aar  skulde  skaffe 
ham  saa  mange  sorgfulde  Timer  og  siden  blive  hans 
Livs  store  Indhold. 

II. 

Mine  Forældre  slog  sig  først  ned  paa  Østergade, 
men  flyttede  kort  efter  til  Lille  Kongensgade.  De  Lej- 
ligheder, hvori  de  boede,  var  smaa  og  tarvelige  —  en 
enkelt  af  dem  endog  ganske  forfalden  og  befængt  med 
Utøj  —  og  Overgangen  fra  det  friske  Aarhus  til  de 
smudsige  københavnske  Gader  føltes  stærkt.  Men  ogsaa 
paa  andre  Punkter  maatte  man  resignere.  Havde  de 
økonomiske  Forhold  været  vanskelige  i  Aarhus,  saa  blev 
de  det  endnu  mere  i  det  dyrere  København.  Moder 
har  fortalt  mig,  at  hun  for  at  hjælpe  paa  Faders  ringe 
Gage  lærte  at  sy  Kasketter.  Til  den  pekuniære  Elen- 
dighed kom  den  kunstneriske.  Det  er  bekendt,  at 
Fader  paa  Grund  af  sin  ualmindelig  smukke  Tenor- 
stemme mod  sin  Vilje  af  Teatrets  Direktion  blev  an- 
vendt som  lyrisk  Sanger,  og  først  flere  Aar  efter  sin 
Debut  kom  paa  sin  rette  Plads  som  Karakterskuespiller. 
Overskou  fortæller  i  sin  Teaterhistorie,  at  Teaterchefen, 
Kammerherre  Holstein,  der  nærede  Uvilje  mod  Fader, 
ytrede  til  sin  Meddirektør  Olsen,  da  denne  fremhævede 
Faders  skønne  Stemme:  «Hos  ham  nytter  den  ikke. 
Husk  De  paa,  hvad  jeg  siger:  Ham  bliver  der  aldrig 
noget  af!» 


—    i;   — 

Disse  første  Aar  i  København  lagde  Grunden  til 
de  meget  smaa  Forhold,  hvorunder  mine  Forældres 
hele  senere  Liv  blev  ført.  Det  bidrog  ikke  til  at  for- 
mindske Vanskelighederne,  at  Familjen  forøgedes  stærkt. 
Adolph  og  Rose  kom  til  Verden  og  sluttelig  jeg  selv, 
hvilken  mærkelige  Begivenhed  gik  for  sig  i  Lille  Kon- 
gensgade den  19de  Juli  1823.  Naar  jeg  kalder  min 
Fødsel  «en  mærkelig  Begivenhed »,  da  er  det  nærmest 
af  den  Grund,  at  jeg  kom  noget  ubuden.  Fader  havde 
saa  bestemt  tænkt  sig:  «Børn  har  jeg  nu  nok  af»  — 
men  Storken  var  ikke  af  den  Mening,  den  lille  Pige 
arriverede,  og  min  søde,  kærlige  Fader  maa,  da  det 
kom  til  Stykket,  alligevel  have  været  glad,  thi  han 
gav  mig  i  Daaben  Navn  efter  sin  kæreste  Komponist 
Weber.  Jeg  kom  til  at  hedde  Julie  Weber  Rosenkilde. 
Musikeren  Krøyer  —  en  af  Familjens  bedste  Venner, 
hvis  Navn  ofte  vil  forekomme  i  det  følgende  —  har 
engang  fortalt  mig,  at  jeg  havde  ikke  mindre  end  12 
Faddere,   derimellem  den  gamle  Syngemester  Zinck. 

Jeg  var  et  halvt  Aar  gammel,  da  mine  Forældre 
flyttede  til  Adelgade.  Her  skraas  for  Prinsensgade 
ligger  den  gamle  Gaard,  daværende  Husnummer  272 
(nu  Nr.  'jj)^  hvor  de  første  elleve  Aar  af  mit  _Liv 
randt  hen.  Huset  er  graat  og  uanseligt.  Forbygningen 
indeholder  Stueetage,  første  og  anden  Sal,  hvilken 
sidste  ligger  oppe  i  den  brede  Gavl,  der  vender  ud 
mod  Gaden.  Udefra  er  der  intetsomhelst  mærkeligt 
at  iagttage  —  det  skulde  da  være  Vinduerne,  der 
sidde  lige  op  ad  hinanden ;  men  kom  saa  indenfor ; 
følg  mig  gennem  den  aabne  Port  med  de"  to  bitte- 
smaa    Portkamre    (vore  Gæsteværelser)    over,    saa   skal 

Julie  Sødring:  Erindringer.  2 

jeg  vise  Eder  Skuepladsen  for  min  første  Barndoms 
Glæder  og  Sorger  —  en  hel  Verden,  saaledes  staar  det 
endnu  for  min  Erindring,  naar  jeg  mindes  de  Dage. 

Straks  naar  vi  komme  indenfor  Porten  og  staa  i 
den  forreste  Gaard,  bemærke  vi  til  højre  en  Sten- 
trappe med  et  Jernrækværk,  der  fører  op  til  Trap- 
perne i  Huset.  Hvor  mange  Gange  er  jeg  ikke  sprun- 
gen op  og  ned  ad  denne  Trappe  paa  min  Fart  mellem 
Stuen  i  Huset,  hvor  vort  hyggelige  Hjem  var,  og  Gaar- 
dene,  mine  Tumlepladser,  med  deres  mangfoldige  Smut- 
huller. Til  den  firkantede  Forgaard  vendte  vore  Sove- 
værelser, vor  lille  Spisestue,  Bedstemoders  Værelse  og 
Køkkenet  ud.  Til  venstre  i  Forgaarden  var  der  et 
stort  Plankeværk,  bag  hvilket  laa  Naboejendommen, 
«den  grønne  Træsko »  kaldet,  med  sine  forfaldne  Byg- 
ninger helt  fyldte  fra  Tag  til  Kælder  med  Fattigdom. 
Herfra  lød  tidt  i  Nattens  Stilhed  Skrigen  og  Skælds- 
ord over  til  os,  men  ogsaa  Scener  derfra  af  mere  op- 
livende Natur  blev  vi  Vidne  til.  Jeg  erindrer  saaledes, 
at  der  en  Nat  blev  stort  Røre  derovre.  Det  begyndte 
i  Gaarden  med  en  ivrig  Ordstrid  mellem  to  Madammer, 
der  vendte  hjem  fra  en  Udflugt.  Derpaa  blev  et  Vin- 
due revet  op,  og  en  skarp  Stemme  spurgte:  «Hva'  æ 
der  paa  Fær'e?»  Begge  Madammer  i  Munden  paa  hin- 
anden: «Strundses  Ollesten  æ  væltet. »  —  Strundse 
var  en  Guldsmed  i  Ejendommen.  —  Stemmen:  «Hva' ! 
æ  Strundses  Ollesten  væltet.?  Hvem  har  gort  det.^) 
Den  ene  Madam:  «Det  ha'  væ't  Tyve!»  Den  anden: 
«Nej,  det  ha'  vaaren  Katten !»  Første  Madam:  «Hvo' 
ka'  Katten  vælte  Strundses  Ollesten  ?»  Imidlertid  var 
Vinduerne  blevne  aabnede  hele  Bygningen  over,  og  fra 

alle  Steder  deltog  man  i  Striden,  om  hvem  der  kunde 
antages  at  have  væltet  Strundses  Ollesten,  medens  ny 
tilkommende  ihærdigt  forespurgte  om,  hvad  der  var 
«paa  Fær'e»?  Saa  langt  om  længe  stilnede  Liden- 
skaberne, Vinduerne  blev  smækkede  i  et  efter  et,  og 
man  krøb  atter  til  Køjs.  Men  længe  efter  blev  der 
talt  i  Kvarteret  om  den  mærkelige  Begivenhed  med 
Strundses  Ollesten.  —  Foran  Plankeværket  ind  til  «den 
grønne  Træsko »  stod  Vandposten,  omkring  hvilken  jeg 
hele  Sommeren  igennem  saaede  Ærter.  Gennem  Mellem- 
bygningen, der  indeholdt  lutter  Værksteder,  kom  man 
gennem  en  bred  Port  ind  i  Baggaarden  —  mit  Paradis 
paa  Jorden.  Men  det  er  ogsaa  utroligt,  hvad  denne 
Baggaard  indeholdt  af  Herligheder.  Til  højre  Moders 
Brændeskur  og  Dueslag,  hvis  Beboere  var  saa  tamme, 
at  de  fløj  om  vore  Hoveder  og  satte  sig  paa  vore 
Hænder;  under  Mellembygningen  Vadskekælderen,  til 
venstre  den  blaa  Kippe  og  Manglen,  begge  hørende  til 
det  i  Ejendommen  værende  Kattunstrykkeri.  Baggaarden 
adskiltes  ved  et*  højt  Plankeværk  fra  Kronprinsessegades 
Kaserne,  hvorfra  Sergentenken  Madam  Linke  smed  Pærer 
ned  til  os.  Bag  Plankeværket  stod  et  Lindetræ;  gennem 
Sprækkerne  kunde  jeg  se  dets  lyse  Blade,  og  navnlig 
om  Foraaret  fristede  de  mig  stærkt.  Jeg  krøb  op  med 
Fare  for  at  komme  hovedkulds  ned  paa  den  anden  Side 
og  vendte  stolt  tilbage  til  Moder  med  en  lille  Kvist  i 
Haanden.  Hvad  her  var  for  en  Legeplads  for  Børn 
kan  man  uden  stor  Fantasi  tænke  sig. 

Foruden  os  boede  i  Huset:  paa  første  Sal  vor 
brave  Vært,  islandsk  Grosserer  Magnus;  paa  anden 
Kattuntrykker    Hansen,    hvis    Datter   Sophie   var  Ven- 

inde  med  mine  Søstre!  I  Kælderen  under  Stentrappen 
ud  mod  Gaden  var  der  Mælkehandel.  Om  Sommeren 
stod  her  opstillet  Stabler  af  Tallerkener  med  opsat  Mælk, 
og  midt  paa  Gulvet  var  anbragt  et  Kar  med  noget,  som 
blev  kaldt  Plummermælk.  En  stor  Blikøse  hang  paa 
Siden  af  Karret,  og  Mælken  solgtes  ud  for  en  Skilling 
Maalet.  Jeg  kom  ofte  derned  og  legede  med  Kælder- 
folkenes lille  Søn  Karl.  Konen  stod  jævnlig  i  en  Dør, 
som  vendte  ud  til  Forgaarden.  Naar  vor  Leg  trak 
for  længe  ud,  raabte  hun:  «Ka — rel!  Vil  Du  se  Du 
ka'  komme  nør!»  Saa  lille  jeg  var,  havde  jeg  Øre  for 
og  morede  mig  over  den  folkelige  Udtale  af  Sproget. 
I  Porten  ud  til  Adelgade  sad  vor  gamle  Amagerkone 
Kirsten  med  sine  Grøntsager.  Hun  forærede  mig  Blom- 
ster, Hanekam,  Krusemynte,  Gyldenlak  og  Balsam.  Dem 
plantede  jeg  nede  i  Baggaarden  og  legede  Have.  Jeg 
skar  Buketter  af  og  bragte  dem  til  Moder.  Saa  kom 
pludselig  en  Vogn,  kørte  hen  over  min  Have  —  og 
knuste  hele  Herligheden.  Men  Gudskelov  for  Barn- 
dommen; næste  Dag  lavede  jeg  en  ny.  Et  Øjeblik, 
der  altid  interesserede  mig,  var,  naar  Kirsten  nød  sin 
Formiddagskaffe  af  den  store  brune  Lerskaal.  Aa, 
hvor  den  smagte!  Mange  Aar  senere  kom  Gedske 
Klokkers  i  « Barselstuen«  til  at  nyde  sin  Kaffe  paa 
samme  Maade. 

Paa  den  anden  Side  af  Gaden  var  der  en  Kælder, 
udenfor  hvilken  stod  Ballier  med  dampende  Kartofler, 
og  hvor  der  solgtes  « Kartoffelkager »;  de  kostede  en 
Skilling  Stykket.  Naar  jeg  havde  faaet  denne  Sum 
samlet  og  ikke  havde  Tid  til  at  gøre  en  Ekspedition 
til    fjernere    liggende    men    finere    Kagebutikker,    hen- 

vendte  jeg  mig  til  Madammen  i  Kartoffelkælderen. 
Hun  gav  mig  som  oftest  Skillingen  tilbage,  saa  jeg 
fik  Kagen  gratis.  Næste  Gang  blev  Karl  fra  Mælke- 
kælderen sendt  ned  med  Skillingen.  Han  fik  ogsaa 
en  Kage  og  Skillingen  tilbage.  Først  naar  jeg  anden 
Gang  kom  igen,  mente  den  godmodige  Madam,  at  nu 
kunde  Forretningen  ikke  bære  flere  af  den  Slags 
Handler.  —  En  Urtekræmmer  i  Nabolaget  solgte 
mig  Bolscher.  Han  gav  mig  to  for  en  Skilling.  Da 
jeg  en  Gang  bemærkede,  at  det  var  noget  lidt  for  saa 
betydeligt  et  Beløb,  svarede  han  indigneret:  «Hvert 
Bolsche  ligger  en  halv  Time  i  Munden !» 

Kvarteret  vi  boede  i  var  for  øvrigt  den  Gang  et  af 
de  værste  i  København.  Endnu  den  Dag  i  Dag  er  vel 
Adelgade  og  Borgergade  og  deres  nærmeste  Omgivelser 
Oplagsstedet  for  Fattigdom  og  Elendighed,  men  For- 
holdene —  i  hvert  Fald  hvad  det  ydre  angaar  —  er 
dog  adskillig  bedre  nu  end  forhen.  Dette  skyldes  vel 
for  en  Del  den  større  Orden  og  Renlighed  i  Gaderne. 
Husene  selv  staa  der  væsentlig  i  samme  Stand,  som  i 
min  Barndom.  Dette  gælder  navnlig  om  den  Del  af 
Adelgade,  som  ligger  mellem  Dronningens  Tværgade  og 
Nyboder,  altsaa  netop  det  Strøg,  hvor  vi  boede.  Her  er 
der  ikke  foretaget  mange  Ombygninger.  Det  er  endnu 
de  gamle  Fagader  med  de  tætsiddende  Vinduer  og 
spidse  Gavle.  Over  Dørene  ser  man  de  samme  Pry- 
delser fra  gammel  Tid  —  et  Sted  en  Svane,  et  andet 
Sted  en  Stork,  og  saa  fremdeles  — ,  som  jeg  gik  og 
beundrede.  Inde  i  Husene  finder  man  endnu  ejen- 
dommelige Trapper  og  Udbygninger,  der  giver  det 
Hele    Karakteren    af    noget   krinkelkrogagtigt.      Ogsaa 

nu  bør  den,  der  vil  studere  københavnsk  Folke-  og 
Gadeliv,  begive  sig  ud  til  disse  Kvarterer,  men  den, 
der  som  jeg  har  boet  der  i  gamle  Dage,  vil  nu  kunne 
spore  ikke  ringe  Forandringer  netop  med  Hensyn  til 
Livet  i  Gaderne.  Naar  vi  sad  i  Moders  Dagligstue 
oppe  paa  Forhøjningen  ved  Vinduet,  blev  vi  Vidne  til 
Optrin,  hvoraf  mange  ikke  lade  sig  fortælle.  Snavset 
og  Stanken  i  Gaden  var  ulidelig.  Rendestenene,  dan- 
nende snart  stillestaaende  Sumpe,  snart  —  naar  Brænde- 
vinsmanden  var  paa  Spil  —  rivende  Strømme  af  varmt 
Vand,  der  indhyllede  Gaden  i  Dampe,  var  Yndlings- 
opholdsstedet  for  samtlige  Kvarterets  Unger.  Legen 
afbrødes  kun,  naar  en  fuld  Mand  eller  —  hvad  ligesaa 
ofte  kunde  hænde  —  en  fuld  Kælling  viste  sig  i  Gaden. 
Saa  blev  der  en  Jubel,  Piben  og  Sammenstimlen,  ind- 
til Vægteren  kom,  uden  videre  tog  Delinkventen  paa 
Stigen  og  slæbte  af  med  ham  eller  hende,  efterfulgt 
af  de  skrigende  Børn.  En  anden  festlig  Begiven- 
hed, der  gav  Signalet  til  alskens  Løjer,  var  Hunde- 
rakkerens Ankomst  med  sin  Vogn.  Det  var  et  Spek- 
takel uden  Lige,  naar  Jagten  begyndte  paa  en  eller 
anden  ulykkelig  Mops.  Ind  gennem  Gaarde  og  Tvær- 
gader styrtede  den  larmende  Sværm,  indtil  man  ende- 
lig langt  om  længe  vendte  tilbage  til  Vognen  med 
Dyret  i  Triumf.  Om  Natten  hørte  blodige  Slagsmaal 
og  andre  modbydelige  Scener  til  Reglen.  Saa  skingrede 
Vægterpiberne  gennem  Gaden,  ligesom  naar  der  var 
Ildløs.  Hele  Kvarteret  kom  da  i  Oprør,  ud  af  alle 
Vinduer  raktes  Hoveder  med  eller  uden  Nathuer,  og 
overalt  spurgtes  der:  «Hvor  er  Ilden,  Vægter ?»  Naar 
saa  Spørgeren  var  en  ung  Pige,   lød  Svaret  i  Reglen: 

«I  mit  Hjerte,  lille  Jomfru !»  Men  naar  Vægterpiben 
hørtes,  gemte  jeg  mig  under  Dynen.  Nej,  saa  holdt 
jeg  rigtignok  mere  af,  naar  jeg  om  Aftenen  var  kom- 
men i  Seng  at  ligge  stille  og  lytte  til  Vægterens  Sang. 
Vægteren  i  vor  Gade  var  bekendt  for  sin  smukke 
Stemme,  og  langt  borte  fra  kunde  jeg  høre  ham 
synge.  Nærmere  og  nærmere  kom  han.  Tilsidst  lød 
det  lige  udenfor  vort  Hus: 

Om  I  vil  Tiden  vide, 
Husbonde,  Pige,  Dreng, 
Da  er  det  paa  de  Tide, 
Man  føjer  sig  til  Seng. 
Befaler  Eder  Herren  fri! 
Vær  klog  og  snild, 
Vogter  Lys  og  Ild, 
Vor  Klokke  er  slagen  Ti, 

Ser  jeg  tilbage  paa  min  Barndom,  er  det  Minderne 
om  mit  Friluftsliv,  der  først  og  fremmest  trænge  sig 
frem.  Jeg  skulde  færdes  saa  meget  som  mulig  ude, 
fordi  jeg  efter  at  have  gennemgaaet  mange  svære 
Børnesygdomme  —  Mæslinger,  Skarlagensfeber  og 
Kighoste  ~  var  bleven  i  høj  Grad  kirtelsvag.  Jeg 
har  Indtryk  af,  at  Moder  en  Dag  sad  og  græd  ved 
min  Seng;  jeg  havde  været  oppe  lidt,  men  jeg  tror, 
jeg  besvimede;  saadan  noget  var  det  da.  —  Gadens 
Børn  var  mine  Legekammerater.  Jeg  var  intim  med 
Børnene  fra  «Pommerinken»  og  « Vragkælderen »,  to 
store  Spækhøkerbutikker  i  Adelgade,  hvor  jeg  var 
højt  anskrevet.  Spækhøker  Jørgensens  i  «Pomme- 
rinken»,  en  sjælden  flink  Familje,  var  mine  gode 
Venner.     De   var  velhavende   Folk,    holdt  Køretøj,    en 

smuk  Holstenskvogn  med  to  tykke  Heste  for.  Hver 
Onsdag  og  Søndag  kørte  de  ud,  og  jeg  var  ofte 
buden  med.  Jeg  sang  af  fuld  Hals,  omtrent  fra  vi 
kom  ud  af  Porten.  Naar  vi  saa  var  naaede  til  Skoven, 
holdt  ved  Skovløberhuset  og  pakkede  ud:  Lammesteg, 
Stikkelsbærgrød  og  andre  gode  Sager  —  Maskinen 
kom  paa  Bordet  —  naa,  hvor  var  jeg  henrykt.  Jeg 
har  mange  Gange  tænkt  paa  de  rare  Mennesker,  som 
holdt  saa  meget  af  mig  og  var  saa  gode  imod  mig. 
Trods  min  Kærlighed  til  Leg  og  Tummel,  havde 
jeg  dog  tidlig  megen  Sans  for  Hjemmets  Hygge.  Vort 
Hjem  i  Adelgade  var  overordentlig  tarveligt,  om  end 
Boligen  i  sig  selv  var  ret  god.  Fader  og  Moder  havde 
begyndt  deres  Samliv  med  tomme  Hænder;  næsten  alt 
Møblement  og  alt,  hvad  der  i  det  Hele  kræves  til  at 
udstyre  et  Hus  med  det  nødvendigste,  havde  de 
maattet  samle  sig  selv  Stykke  for  Stykke.  Det  var 
sjældent,  at  deres  tarvelige  Bohave  blev  forøget,  men 
anskaffede  Fader  noget  nyt,  var  det  en  Fest  for  os 
alle,  og  Hjemmet  blev  efterhaanden  et  Udtryk  for 
mine  Forældres  Individualitet. 

Familjen  bestod  dengang  af  Fader,  Moder,  Bedste- 
moder, Tante,  mine  to  Søstre,  min  Broder  Adolph  og 
jeg  selv.  Min  ældste  Broder  var  i  Handelslære  i 
Køge.  Adolph,  som  i  nogle  Aar  var  Elev  i  Musik- 
konservatoriet under  Siboni,  kom  senere  i  Huset  hos 
Kantor  Storm 's  i  Vallø,  hvor  han  forberedtes  til 
Studentereksamen . 

Faders  ejendommelige  Personlighed  er  vel  kendt. 
Skønt  han  gennem  Størsteparten  af  sit  Liv  havde  med 
store    Vanskeligheder    at    kæmpe,    bevarede    han    dog 

stedse  sit  lykkelige  Sind  uberørt.  Gennem  sine  rige 
Stemninger,  sin  rene  Tænkemaade  og  sin  Originalitet 
spredte  han  Lys  over  sine  Omgivelser  og  gav  Hjem- 
met dets  Særpræg.  Ved  hans  Side  stod  min  ufor- 
glemmelige Moder.  Medens  Fader  gik  op  i  sit 
Kunstnerliv  med  al  dets  Spænding  og  Bevægelse, 
virkede  Moder  i  det  stille  som  Hjemmets  godeAand 
og  kæmpede  udholdende  mod  det  daglige  Livs  Tri- 
vialiteter. Hun  lever  i  min  Erindring  som  den  første 
Kvinde,  jeg  har  kendt.  Mild  og  kærlig  stræbte  hun 
at  løse  sin  vanskelige  Opgave  at  skulle  mætte  de 
mange  Munde,  faa  de  knebne  Husholdningspenge  til 
at  slaa  til  og  sørge  for,  at  alt  vedrørende  os  Børn  var 
i  Orden.  De  pekuniære  Vanskeligheder  gjorde,  at  Fader 
undertiden  maatte  pantsætte  Sølvtøjet.  Jeg  kan  huske 
at  have  set  Moder  med  sørgmodig  Mine  udlevere  ham 
sine  stakkels  Sølvskeer.  Aldrig  kom  der  dog  over 
hendes  Mund  et  utaalmodigt  Ord,  aldrig  en  Klage. 
Og  heller  aldrig  fik  man  ved  at  se  hende  eller  at  tale 
med  hende  Indtrykket  af,  at  hun  følte  sig  træt  ved  de 
store  Fordringer,  der  stilledes  til  hende.  Hun  var  i 
sit  Væsen  stille  humoristisk.  Fader,  som  hun  altid 
saa  op  til  med  den  største  Beundring,  kunde  more 
sig  kostelig  over  hendes  naive  Udtryksmaade,  og  han 
var  ganske  enig  med  en  af  sine  Venner,  der  engang 
sagde  til  ham:  «Hun  er  s'gu  egentlig  meget  mor- 
sommere end  Du!»  En  særlig  kvindelig  Egenskab  be- 
varede Moder  lige  til  sin  Død,  den  nemlig  at  kunne 
rødme.  Naar  Fader  saaledes  drillede  hende  med 
Spaniolernes  Besøg  i  Jylland,  medens  hun  var  en  ung 
Pige,    blev  hun  rød  helt  ned  paa  Halsen.     Det  klædte 

hende  saa  nydeligt.  Fortsatte  Fader  saa  sine  Dril- 
lerier, kunde  hun  halv  fortrydelig  sige:  «Aa,  Du  er  en 
flov  Karl ! »  Fader  lo  altid  hjerteligt,  naar  Moder  sagde 
dette. 

Bedstemoder  var  gjort  af  et  haardere  Materiale 
end  Moder,  eller  maaske  var  det  Livet,  som  havde 
hærdet  hende.  Hun  var  snarere  Satiriker  end  Humo- 
rist, holdt  sig  altid  rank  og  bed  fra  sig,  naar  hun  blev 
angreben.  Jeg  har  aldrig  set  hende  vred,  aldrig  set 
hende  græde  og  kan  ikke  mindes,  at  hun  nogensinde 
har  været  syg,  medens  jeg  har  kendt  hende.  Bag 
hendes  tilsyneladende  Utilgængelighed  boede  der  dog 
et  varmt  Hjerte,  og  vi  Børn  holdt  meget  af  hende. 
Naar  Bedstemoder  syntes,  at  nogen  af  os  hang  med 
Hovedet,  sagde  hun:  «Tab  bare  ikke  Humøret.  Man 
maa  skam  se  at  stable  sig  op!»  Unge  Mennesker 
holdt  Bedstemoder  meget  af.  Undertiden,  naar  hun 
stod  oppe  paa  Forhøjningen  ved  Vinduet,  nikkede 
hun  ud.  «Hvem  var  det?»  spurgte  vi.  «Aa»,  sagde 
Bedstemoder,  «det  var  en  af  mine  Fyre.»  Ved  «sine 
Fyre»  forstod  hun  de  unge  Herrer,  som  hun  havde 
truffet  ude  hos  de  Familjer,  som  var  hendes  Om- 
gang. Blandt  disse  Fyre  var  en  ung,  ualmindelig 
smuk  Mand,  som  hver  Dag  til  bestemt  Tid  kom  gen- 
nem Adelgade.  Vi  spurgte  Bedstemoder,  hvad  han 
hed,  men  hun  havde  glemt  Navnet.  Nogle  Aar  senere 
blev  denne  unge  Mand  min  Lærer.  —  Tante  var  stille 
og  led  af  Tungsind.  Hun  havde  haft  Kærlighedssorg 
i  sin  Ungdom  og  aldrig  ret  forvundet  denne.  Dog 
faldt  hun  ikke  hen  i  sit  Mismod,  men  var  Moders  tro- 
faste Medhjælper  ved  Husvæsenet    og   altid   god   mod 

mig,  der  var  en  stor  Pottekigger  og  holdt  meget  af 
at  opholde  mig  i  Køkkenet.  Forholdet  mellem  Faders 
og  Moders  Slægtninge  var  altid  godt,  og  jeg  har  aldrig 
hørt  ham  beklage  sig  over,  at  han  med  sine  smaa 
Midler  havde  saa  mange  Mennesker  at  forsørge. 

Trods  deres  smaa  Kaar  blev  mine  Forældres  Hus- 
holdning ført  paa  gammel  jydsk  Vis,  d,  v.  s.  yderst 
solidt  og  i  høj  Grad  gæstfrit.  Undertiden  kunde  imid- 
lertid Finansnøden  føre  til,  at  Fader  forsøgte  Eks- 
perimenter med  Husvæsenet,  som  dog  snart  igen  blev 
opgivne.  Saaledes  erindrer  jeg,  at  han  en  Dag  kom 
hjem  og  sagde,  at  herefter  skulde  vi  tage  Middagsmad 
fra  Klingenbergs,  et  Spisekvarter  i  vor  Nærhed.  Moder 
græd.  Tante  græd  og  Bedstemoder  gav  ondt  af  sig, 
men  der  hjalp  ingen  «kære  Fader ».  Forsøget  skulde 
gøres.  Det  viste  sig  imidlertid  snart,  at  Maden  ikke 
kunde  maale  sig  med  Tantes  jydske  Kost,  og  om 
Aftenen  blev  der  nydt  dobbelt  saa  meget  Smørrebrød 
som  ellers,  Saa  efter  kort  Tids  Forløb  erklærede 
Fader,  at  nu  kunde  det  være  nok  med  det  Forsøg, 
og  man  vendte  atter  tilbage  til  den  tidligere  Tilstand 
til  Glæde  for  alle,  ikke  mindst  for  Tjenestepigen,  der 
med  megen  Inderlighed  erklærede  til  Moder:  «Jeg  maa 
nu  sige  Madammen,  at  jeg  for  min  Part  aldrig  har 
holdt  af  Klingenbergs  Mad!» 

En  Følge  af  den  Økonomi,  hvormed  Huset  blev 
styret,  var,  at  vi  Børn  saa  godt  som  aldrig  fik  vore 
Klæder  syede  af  nyt  Tøj.  Det  var  som  Regel  de 
voksnes  aflagte  Kjoler,  der  blev  syede  om  til  os.  Man 
kan  derfor  forstaa,  hvilken  Jubel  det  vakte,  da  Fader 
en  Gang  gav  Tilladelse  til,  at  der  indkøbtes  nyt  uldent 

Tøj  til  Kjoler  til  min  næstældste  Søster  og  mig.  Det 
traf  sig  saa  heldigt,  at  « Lille  Per»  —  Familjens  Kræm- 
mer —  solgte  ud,  og  hos  ham  blev  da  Tøjet,  et  let 
grønligt  Stof  købt.  Rose  og  jeg  var  henrykte.  Jom- 
fru Kerrn,  vor  Syjomfru  —  en  traurig  Skabning  med 
rullende  Øjne  og  et  stort  Repertoire  af  sentimentale 
Sange,  hvoraf  jeg  mindes  en,  der  begyndte  saaledes: 

Da  jeg  var  mun — tær  og  glad! 

Aldrig  komme  I  tilbage, 

I  min  Ungdoms  glade  Dage  — 

blev  tilsagt,  men  atter  afskediget,  da  en  Veninde  af 
Huset  i  sidste  Øjeblik  tilbød  sin  Assistance,  og  Fader 
fandt,  at  man  burde  tage  imod  dette  Tilbud  paa  Grund 
af  dets  Prisbillighed.  Denne  Veninde,  der  havde  været 
tilstede  ved  Indkøbet  af  Stoffet  hos  « Lille-Per »,  var  en 
sand  Skræk  for  Kræmmerne  paa  Grund  af  sin  Evne 
til  at  opdage  Pletter  og  Skjolder  paa  Tøjet.  Naar 
Butiksvendene  saa  hende  komme  anstigende,  sagde  de 
til  hverandre :  « Tak !  Nu  er  der  ikke  et  fejlfrit  Stykke 
Tøj  i  Butikken. »  Hun  roste  aldrig  noget,  men  kriti- 
serede og  vragede.  Veninden  var  da  hos  os  fra  Mor- 
gen til  Aften  i  længere  Tid,  deltog  med  stor  Iver  i 
Syarbejdet  og  med  endnu  større  i  de  daglige  Maaltider. 
Der  blev  taget  Maal,  skaaret  til,  syet  sammen  og  atter 
sprættet  op.  Endelig  var  da  Kjolerne  færdige.  Rose 
og  JGg  stak  glædestraalende  i  dem.  Men  ak!  De  var 
ganske  forskaarne.  Vi  kunde  ikke  røre  os  i  dem,  vore 
Arme  stod  stift  ud  til  Siderne,  Brystet  var  indeklemt, 
og  Blodet  løb  besynderlig  ubehageligt  ud  i  Finger- 
spidserne.    Skuffelsen  var  uhyre.      Vi  græd  og  Modei- 

græd.     Men  hvem   der  kom  til  at  staa  med  en  Glorie 
om  Hovedet,  var  Jomfru  Kerrn. 

Noget  Kunstnerhjem  i  den  store  Mængdes  For- 
staaelse  af  Ordet  var  mine  Forældres  Hjem  ikke.  Her 
fandtes  ingen  genial  Uorden,  ingen  Ekstravagancer  i 
det  daglige  Liv.  Tværtimod!  Alt  gik  i  Reglen  efter 
en  Snor.  Spisetiderne  var  bestemte,  og  alle  overholdt 
dem.  Da  Forestillingerne  paa  det  kgl.  Theater  den 
Gang  begyndte  tidligere  paa  Aftenen  end  nu,  var  Mid- 
dagen af  Hensyn  til  Fader  sat  til  Kl.  2.  Denne  Ord- 
ning gav  os  en  lang  Eftermiddag  og  Aften,  hvilken 
Tid  jeg  sværmede  for,  thi  Hjemmets  Hygge  gjorde  sig 
først  da  ret  gældende,  især  om  Efteraaret  og  Vinteren, 
naar  Regnen  eller  Sneen  pidskede  mod  Ruderne,  og 
Ilden  blussede  i  Kakkelovnen.  Naar  min  Tanke  gaar 
tilbage  til  hine  min  første  Barndoms  lykkelige  Aftener, 
ser  jeg  Dagligstuen  for  mig  igen  i  alle  Enkeltheder. 
De  hvide  Rullegardiner  er  slaaede  ned,  og  paa  Bordet 
foran  den  gamle  Sofa  brænder  to  Lys.  Paa  denne 
Sofa  var  som  Dekoration  anbragt  gyldne  Harper.  Det 
var  en  Tid  lang  min  Fornøjelse  at  spille  paa  disse 
Harper.  Jeg  indbildte  mig  næsten,  at  jeg  kunde  høre 
Strengene  tone.  Det  store  gamle  bornholmske  Ur,  i 
hvis  Bund  jeg  fandt  min  første  Teaterbillet,  og  som 
altid  forekom  mig  at  ligne  en  gammel  statelig  Dame, 
holder  sine  sædvanlige  Enetaler:  Tik — Tak,  Tik — Tak 
i  en  Uendelighed,  kun  afbrudt  hver  halve  og  hele  Time 
af  den  Støj,  der  gaar  forud  for  de  dybe,  fulde  Klokke- 
slag. I  Spejlene  over  de  mørke  Mahogni  Kommoder 
ser  jeg  Billedet  af  den  lille  Kreds,  der  er  samlet  i 
Stuen.    I  Sofaen  sidder  Moder  og  strikker;  Marie,  min 

ældste  Søster,  broderer  —  fra  sin  Barndom  havde  hun 
ved  sin  Flid  bidraget  til  Hjemmets  Indtægter  —  og 
med  Hovedet  begravet  i  Hænderne  læser  Rose  Lektier 
til  Skolen.  Bedstemoder,  der  havde  sine  egne  Bekendte 
og  førte  sit  eget  Liv,  var  som  oftest  ikke  til  Stede  om 
Aftenen.  Bestemte  Gange  om  Ugen  var  hun  ude,  en 
Aften  hos  Skuespiller  Liebes  paa  Hjørnet  af  St.  Kon- 
gensgade og  Hoppens  Længe,  en  anden  hos  Fru  Topsøe 
i  Amaliegade,  og  naar  hun  var  hjemme,  gik  hun  i  Reg- 
len tidlig  til  Ro.  Dog  kunde  hun  nok  lide  af  og  til 
at  faa  sig  et  lille  Slag  Kort. 

Kl.  8  ringer  det  paa  Døren.  Hvem  er  det?  Aa,  det 
er  ikke  andre  end  Krøyer.  Med  Udtrykket  «ikke  andre » 
menes  dog  kun,  at  den  indtrædende  —  en  lille,  glat  bar- 
beret Mand  med  et  lidt  teologisk  Udseende  —  er  en  saa 
sædvanlig  Gæst,  at  han  næsten  regnes  at  høre  med  til 
Familjen.  Musikeren  Krøyer,  senere  Kantor  ved,  saavidt 
jeg  husker.  Slotskirken,  var  den  Gang  henimod  tredive 
Aar  gammel.  Han  var  et  ualmindelig  talentfuldt  Men- 
neske, over  hvis  Kompositioner  der  var  en  egen  Ynde, 
som  f.  Eks.  i  hans  Valse  kunde  lede  Tanken  hen  paa 
Chopin.  Hans  Navn  er  imidlertid  ikke  ret  meget  kendt 
i  Nutiden,  dog  er  der  et  af  hans  Arbejder,  som  hvert 
Menneske  i  Danmark  er  fortrolig  med  fra  sin  tidligste 
Barndom,  Sangen:  «Der  er  et  yndigt  Land ».  Men  det 
er  farligt  at  komponere  Fædrelandssange.  Blive  de 
populære,  glemmer  man  Komponisten  for  Melodien. 
Naar  Krøyer  ikke  havde  sin  slemme  Nervehovedpine, 
var  han  morsom  og  elskværdig.  Men  led  han  under 
denne  sin  Plage,  var  han  ikke  god  at  komme  nær. 
Jeg   husker,    at   han   en  Aften  havde  sat  sig  hen  i  en 

Krog  af  Værelset  med  Haanden  for  Panden.  Trods 
hans  øjensynlige  Indisposition  gik  jeg,  der  var  en  stor 
Plageaand,  hen  til  ham  med  et  Ark  Papir  og  bad  ham 
tegne  noget  for  mig.  «Aa,  Herregud,  Barn!»  svarede 
Krøyer,  «lad  mig  nu  være  i  Fred.  Jeg  har  saadan  en 
Hovedpine. »  Men  jeg  var  ubarmhjertig.  «Naa,  lad 
mig  da  saa,  siden  jeg  ikke  kan  blive  fri.»  Jeg  gav 
ham  Papiret.  Krøyer  tog  da  et  Blyant,  og  til  min 
Skræk  trækker  han  en  lang  Streg  over  det.  Papiret 
var  ødelagt.  «Men  hvad  skal  det  betyde  ?»  siger  jeg 
grædefærdig.  «Kan  Du  ikke  se  det?»  svarer  Krøyer. 
«Det  er  Langelinje !»  Det  varede  adskillig  Tid,  inden 
jeg  atter  overlod  Krøyer  mit  Papir  til  Behandling. 
Krøyer  vænnede  mig  for  Resten  af  med  forskellige 
Uvaner.  Blandt  andet  var  jeg  slem  til  at  bande  «ved 
Gud».  «Lad  vær  med  at  tage  Vorherres  Navn  for- 
fængeligt,»  udbrød  han  en  Dag.  «Sig  «Fanden  gale 
mig» . » 

Naar  Fader  ikke  var  paa  Teatret,  fik  man  sig  et 
Slag  Styrvolt.  Spillepartiet  bestod  i  Reglen  af  Bedste- 
moder, Krøyer,  Fader  og  en  tilfældig  Fjerdemand  — 
i  Reglen  Madam  Knudsgaard.  Hvem  var  Madam 
Knudsgaard?  Det  var  en  af  Moders  gamle  Veninder 
fra  Aarhus,  en  Skipperenke,  der  efter  Mandens  Død 
havde  slaaet  sig  ned  i  København.  Hun  var  Søster  til 
Skipper  Byrgesen,  som  fo'r  med  sit  lille  Fartøj  imellem 
Randers  og  København,  og  handlede  med  jydske  Oste. 
Madam  Knudsgaard  boede  i  Prinsensgade  skraas  for 
os.  Hun  var  et  ualmindelig  godt  Menneske,  der  for- 
kælede   mig  i  høj  Grad.     Jeg   besøgte    hende    ofte  og 

boede  af  og  til  hos  hende.  Fra  disse  Besøg  mindes  jeg 
hendes  Hlle  tarvelige  Lejlighed  og  husker,  nr.ar  hun 
tidlig  om  Morgenen  rejste  sig,  gik  hen  til  den  gamle 
Trumlekakkelovn,  gjorde  Ild  paa,  kogte  Vand  og  lavede 
Kaffe.  Hun  troede  jeg  sov,  men  jeg  nød  Livet,  gottede 
mig  over  den  forunderlige  Hyggelighed  og  hørte  paa 
Kedelens  Snurren.  Saa  dækkede  hun  det  lille  Bord, 
kom  hen  til  mig  og  sagde:  «Kom  nu,  min  Stump,  nu 
maa  Du  ikke  sove  længer. »  —  Naar  Madam  Knuds- 
gaard  deltog  i  Kortspillet  hjemme,  haglede  det  med 
Vittigheder.  Hendes  naive  Udtryksmaade  udæskede 
navnlig  Krøyers  Vid.  Jeg  mindes  saaledes  en  Aften, 
da  det  stormede  stærkt.  Paa  en  Gang  kommer  der  et 
stærkt  Vindstød.  «Jøsses,»  udbryder  Madam  Knuds- 
gaard,  « sikken  et  Vejr!  De  arme  Mennesker  paa  Søen!» 
«Ja,»  svarer  Krøyer  tørt,  «og  som  ingen  Skibe  har.» 
Knudsgaard  sendte  ham  et  skævt  Øjekast.  Hun  kunde 
ikke  lide  hans  Satire.  Efter  Kortspillet  samledes  man 
ved  Aftensbordet.  Hvad  vi  fik  at  leve  af  var  godt, 
og  Opdækningen  ren,  men  yderst  tarvelig.  Moders 
Tallerkener  var  af  simpel  Fajance  og  havde  kostet 
10  Skilling  Stykket.  Men  Moder  var  stolt  af  dem,  og 
det  var  hende  en  Hjertesorg,  naar  nogen  af  dem  gik 
itu.  Jeg  vil  aldrig  glemme  en  Aften,  da  Krøyer  tabte 
Osten  ned  paa  den  Tallerken,  der  tjente  den  til  Under- 
lag —  Osteklokke  kendtes  selvfølgelig  ikke  —  og  Tal- 
lerkenen gik  midt  over.  Der  blev  Dødsstilhed  i  Stuen, 
og  Moder  genvandt  ikke  sit  Humør  den  ganske  Aften. 
Til  mine  Erindringer  om  Madam  Knudsgaard  hører 
ogsaa  nogle  Besøg,  jeg  gjorde  med  hende  hos  forskellige 
af  hendes  kvindelige  bekendte.     Vi  besøgte  saaledes  en 

Dag  en  Jomfru  Fonne,  der  levede  af  at  stikke  Kapper 
op.  Da  vi  kom,  var  Jomfruen  sort  af  Melankoli.  Hun 
havde  maattet  give  sin  Tjenestepige  Løbepas,  «for,» 
som  hun  sagde,  «kan  De  tænke  Dem,  saadant  et  Svin 
var  hun,  at  jeg  midt  i  en  Dynge  Fejeskarn  finder 
30  HattepuUe  og  16  Nøgler  Garn  —  hvad  mener  De?» 
—  En  anden  Gang  var  jeg  paa  Besøg  med  Knuds- 
gaard  hos  en  Madam,  hvis  første  Mand  var  død,  men 
nu  atter  var  gift  med  en  Skipper  ved  Navn  Olsen,  der 
var  nærværende  ved  vort  Besøg.  I  Samtalens  Løb 
hørte  jeg  Madam  Olsen  sige  til  Knudsgaard:  «Det  er 
spaaet  mig,  at  jeg  skal  blive  3  Gange  gift  —  men 
Olsen  er  møjet  rask!»  Skønt  den  værdige  Matrone, 
idet  hun  sagde  dette,  saa  noget  misbilligende  hen  i 
det  Hjørne  af  Stuen,  hvor  Olsen  opholdt  sig,  lod  Be- 
mærkningen dog  ikke  til  at  afficere  ham  videre. 

En  Gang  imellem  tog  Madam  Knudsgaard  mig  med 
sig  i  Teatret,  hvor  hun  havde  Plads  i  Galleriet.  Der 
stod  jeg  op  foran  hende.  Hun  havde  en  stor,  sort  Pose, 
fyldt  med  Boller  og  Æbler,  paa  Skødet,  og  den  hele 
Aften  stak  hun  til  mig  af  disse  Sager.  Det  maa  have 
været  behageligt  for  Omgivelserne  at  høre  paa  dette 
uafbrudte  Gnaskeri.  Jeg  kan  tydeligt  erindre,  at  jeg 
en  Aften  var  med  hende  og  saa  « Aprilsnarrene ».  Da 
Fader  paa  en  Gang  stod  i  Døren  som  Hans  Morten- 
sen, raabte  jeg  til  Knudsgaards  store  Forfærdelse  højt 
over  hele  Teatret:  «Fa'er!»  Jeg  ser  ham  for  mig  med 
det  gloende  røde  Haar,  den  korte  Trøje  og  Kadet- 
bukserne. 

Ogsaa  i  Kirke  var  jeg  ofte  med  min  gamle  Ven- 

inde.  Hun  hørte  en  Pastor  Thim,  hvis  Ord  gjorde 
stærkt  Indtryk  paa  mig.  I  hvilken  Kirke  det  var, 
husker  jeg  ikke. 

Foruden  Madam  Knudsgaard  havde  Moder  endnu 
en  tro  og  hengiven  Veninde.  Det  var  Sofie  Sonne,  en 
gammel  Pige,  der  boede  i  Grønnegade.  Hun  var  mild 
og  god,  paa  sin  Maade  morsom.  Ligesom  hos  Knuds- 
gaard kom  jeg  ofte  hos  Sonne  og  var  der  til  den 
næste  Dag.  Det  maa  have  været  min  store  Kærlighed 
til  ældre  og  min  tidlige  Sans  for  det  komiske,  det 
humoristiske  hos  gamle  Kvinder,  der  gjorde,  at  jeg 
altid  befandt  mig  saa  vel  hos  dem.  Jeg  kunde  more 
mig  alene  med  dem,  saa  længe  det  skulde  være. 
Fiia  et  Besøg  hos  Sonne  har  jeg  følgende  Erindring. 
Jeg  havde  været  der  om  Aftenen,  og  vi  var  begge 
gaaede  til  Køjs.  Jeg  laa  altid  inde  ved  Væggen  og 
sov  straks  som  en  Sten.  Pludselig  vaagnede  vi  ved  den 
uhyggelige  Vægterpibe.  Vi  for  op  begge  to,  løb  hen 
til  Vinduet.  Jeg  krøb  sammen  af  Skræk.  «Lille  Sofie !» 
siger  jeg.  I  det  samme  ser  jeg  paa  hende.  Der  stod 
hun  med  en  stor  hvid  Vest,  som  gik  langt  ned;  uden 
paa  Vesten  omkring  hendes  Hals  hang  et  Baand  med 
Kastanier;  paa  Hovedet  bar  hun  en  Natkappe  med 
Tørklæde  om,  let  bundet.  Jeg  var  nær  omkommet  af 
Latter  ved  dette  Syn.  Men  Sonne  blev  vred.  «Ih, 
din  Pokkers  Tøs»,  brød  hun  ud,  «har  Du  nu  ogsaa 
faaet  det  at  grine  af.  Ja,  saadan  ser  man  ud,  naar 
man  er  plaget  med  Gigt!»  Saadanne  Syner  glemte 
jeg  aldrig.  Naar  en  Tildragelse,  den  være  nok  saa 
lille,  havde  noget  komisk  ved  sig,  bevarede  jeg  den 
for  stedse  i  min  Hukommelse,    og  saavel  Knudsgaards 

som  Sonnes  Skikkelser  have  foresvævet  mig  i  mit  senere 
Teaterliv. 

Det  var  dog  ikke  blot  ældre  Venner  og  Veninder, 
jeg  havde.  Jeg  elskede  at  lege,  og  som  ovenfor  be- 
rørt var  jeg  Kammerat  med  hele  Kvarterets  Ungdom. 
Af  min  Barndoms  Legekammerater  er  der  dog  tre,  som 
jeg  i  særlig  Grad  mindes,  og  hvis  Venskab  have  fulgt 
mig  gennem  Aarene.  Den  ene  er  min  kære  Augusta 
West,  Datter  af  Urtekræmmer  West  paa  Hjørnet  af 
store  og  lille  Grønnegade.  Hun  har  elsket  mit  Hjem 
og  mine  Forældre,  og  hun  har  indtil  den  Dag  i  Dag 
omfattet  mig  og  mine  Kære  med  en  Trofasthed  og 
Kærlighed,  der  gør,  at  jeg  slet  ikke  kan  tænke  mig 
mit  Liv  uden  hende.  —  Dernæst  maa  jeg  nævne  min 
senere  mangeaarige  Kammerat  ved  Teatret,  Theodor 
Liebe.  Jeg  har  i  det  foregaaende  omtalt,  at  min 
gamle  Bedstemoder  en  Gang  om  Ugen  kom  til  Skue- 
spiller Liebes.  Madam  Liebe  var  en  meget  livlig  og 
behjertet  Dame,  dertil  en  udmærket  Skuespillerinde  og 
en  hyggelig  Husmoder;  Liebe  mindes  jeg  som  en  dan- 
net og  elskværdig  Mand.  Sønnen  Theodor  —  en  frej- 
dig, uforknyt  Dreng  —  var  jævnaldrende  med  mig. 
Han  og  jeg  har  i  Forening  revet  ikke  saa  ganske  lidt 
ned  af  den  gamle  Marmorkirke-Ruin,  som  den  stod  for 
omtrent  60  Aar  siden.  Vi  tumlede  og  legede  der,  saa 
det  vistnok  med  Rette  kan  siges,  at  det  var  vidunder- 
ligt, vi  ikke  slog  os  fordærvede  Vi  var  meget  vilde, 
og  derovre  havde  vi  det  for  os  selv.  Naar  Bedste- 
moder sagde  til  mig:  «Imorgen  skal  Du  med  mig  til 
Liebes, »  blev  jeg  henrykt.  Foruden  Theodor  var  der 
en    aldeles    mageløs    brandgul  Moppe   med  store,    rare 

Øjne.  Moppen  hed  Boen.  Jeg  holdt  næsten  ligesaa 
meget  af  Boen  som  af  Theodor.  Boen  voldte  os  en 
Gang  en  stor  Forskrækkelse.  Den  var  vant  til  at  sidde 
i  aabent  Vindue  i  Solen,  saa  ingen  faldt  paa,  at  der 
kunde  være  noget  farligt  for  Boens  Liv  og  Velfærd 
heri ;  men  en  Dag,  da  Boen  sidder  saaledes  og  nyder 
Livet  i  det  varme  Solskin,  bliver  den  døsig  og  falder 
hen  i  Drømmerier.  En  Flue  kommer  udefra  snurrende, 
svirrer  om  Boens  Næse.  Boen  vaagner,  glemmer,  at 
den  sidder  paa  Afgrundens  Rand,  snapper  for  livligt 
efter  Fluen  og,  bums,  styrter  Boen  ned  paa  Gaden. 
Mærkelig  nok  tog  den  dog  ingen  Skade  ved  sin  ufri- 
villige Luftfart;  den  foer  blot  som  rasende  ned  ad  Hop- 
pens Længe  og  kom  hjem  rent  tummelumsk  i  Hovedet. 
Da  Boen  flere  Aar  efter  døde  i  Gentofte  umiddelbart 
ovenpaa  et  stærkt  Anfald  af  Gøen,  fremkaldt  ved  Synet 
af  en  Flødebonde,  var  der  stor  Sorg.  Boen  hørte  med 
til  Hjemmets  Hygge;  alle  holdt  saa  meget  af  den 
tykke,  rare  Boen.  Hos  Liebes  saa  jeg  ofte  en  ældre 
Dame,  Madam  Schall.  Hun  havde  været  Danserinde 
ved  det  kgl.  Teater  og  var  min  Skræk.  Thi  næppe 
fik  hun  Øje  paa  mig,  før  hun  med  stærk  Stemme 
raabte:  «Julie,  Julie,  sæt  dog  Fødderne  udad!  Det  er 
rædsomt  at  se  paa,  som  Du  gaar.»  I  min  Befippelse 
satte  jeg  saa  Fødderne  i  den  Grad  udad,  at  jeg  var 
ved  at  falde.  Jeg  listede  mig  til  at  se  paa  hende, 
naar  hun  sad  i  Sofahjørnet  og  ikke  anede,  at  hun  var 
Genstand  for  Opmærksomhed.  Hun  forekom  mig  tem- 
melig fed  og  bar  de  mærkværdigste  Haarpynte;  dem 
kunde  jeg  stirre  paa  og  —  glemte  dem  ikke.  Liebes 
gjorde  smaa  Aftenselskaber  for  deres  unge  Venner ;  der 

blev  leget  først  og  senere  danset;  altid  var  der  jub- 
lende godt  Humør.  Det  varede  forresten  ikke  ret 
længe,  inden  jeg  mistede  min  Ven  Theodor.  Han  kom 
paa  Herlufsholm,  hvorfra  han  blev  Student.  Vi  mødtes 
dog  af  og  til,  naar  han  var  hjemme  i  Ferierne. 

Min  tredje  jævnaldrende  Legekammerat  fra  Barn- 
domsaarene  hed  Ida  Storm.  Hendes  Moder  var  Enke 
efter  en  Major  Storm.  Foruden  Ida  var  der  to  andre 
Døttre,  begge  voksne  unge  Piger,  og  en  Søn,  den  oven- 
for nævnte  Kantor  Storm  i  Vallø,  hos  hvem  min  Broder 
Adolph  kom  i  Huset.  Storms  hørte  til  vor  nærmeste 
Omgang.  Ida  og  jeg  holdt  et  syndigt  Spektakel,  naar 
vi  var  sammen.  Hun  var  min  fortrolige  Veninde  og 
medskyldig  i  adskillige  af  mine  Skelmsstykker,  hvilke 
just  ikke  var  saa  faa.  Thi  —  det  indrømmer  jeg  vil- 
ligt —  noget  eksemplarisk  Barn  var  jeg  ikke.  Den 
store  Frihed  jeg  nød  —  paa  Grund  af  min  Sygelighed 
var  jeg  fyldt  otte  Aar,  inden  jeg  kom  i  Skole  —  bi- 
drog just  ikke  til  at  udvikle  Artigheden,  og  jeg  var 
ikke  altid  let  at  styre.  Jeg  kan  erindre,  at  Fader,  der 
var  Godheden  selv  overfor  os  Børn,  en  Dag  blev  saa 
irriteret,  at  han  greb  mig  i  Armen  og  sagde:  «Skal 
jeg  sætte  Dig  over  i  Prinsensgade. »  Noget  som  jeg 
forøvrigt  aldeles  ikke  vilde  have  betragtet  som  et  Onde. 
Der  boede  jo  Madam  Knudsgaard. 

Disse  mine  tidligste  Barndomsaar  blev  af  stor  Be- 
tydning for  mit  hele  senere  Liv,  thi  i  dem  modtog 
jeg  mine  første  Indtryk  af  Folkelivet  og  traf  sammen 
med  mange  morsomme  og  godmodige  Mennesker,  der 
trods  min  Overgivenhed  holdt  meget  af  mig.  Og  her 
maa  jeg  da  i  første  Række   mindes  vor  Husvært,    den 

gamle  islandske  Grosserer  Magnus  og  hans  to  elskelige 
Døttre,  Hanne  og  Lette^ 

Familjen  Magnus  var  Jøder.  De  boede  som  forhen 
nævnt  paa  første  Sal  i  Ejendommen,  og  vi  kom  jævnlig 
sammen.  De  to  gamle  Piger  forkælede  mig  grundigt. 
Naar  Magnus'  havde  deres  smaa  Aftenselskaber,  savnedes 
sjældent  de  voksne  Medlemmer  af  vor  Familje,  og  en 
enkelt  Gang  var  jeg  selv  med.  Jeg  mindes  saaledes  sær- 
lig en  Aften,  desværre  vel  nærmest  af  den  Grund,  at 
jeg  opførte  mig  højst  upassende,  hvad  man  vil  se  af  det 
følgende.  Naar  vor  Familje  skulde  ud  i  Selskab,  var  det 
altid  en  Begivenhed,  fordi  det  hændte  saa  overmaade 
sjældent.  Navnlig  galdt  dette  for  Moders  Vedkom- 
mende. Hendes  Liv  var  nøje  knyttet  til  Hjemmet.  Da 
derfor  hun,  mine  to  Søstre  og  jeg  den  omtalte  Aften 
stod  færdige  til  Afmarch,  var  der  en  vis  forventnings- 
fuld Stemning  over  os  alle  fire.  Rene  og  stivede  van- 
drede vi  op  ad  Trappen;  Moder  med  stor  Kappe  paa 
og  sammenlagt  Tørklæde  i  Haanden.  Over  Armen 
bar  hun  sin  Strikkepose.  Højtidelige  stod  vi  udenfor 
den  store  Glasdør,  ringede  paa,  blev  lukkede  ind  og 
gik  stille  hen  over  det  stribede  Gulvtæppe,  som  dæk- 
kede Forstuegulvet.  Der  duftede  af  en  aparte  Røgelse. 
Moder  bankede  beskedent  paa  Døren  til  Dagligstuen. 
Den  blev  aabnet,  og  Lette  og  Hanne  med  de  milde 
Ansigter  tog  imod  os.  Saa  kyssede  man  rundt.  «God 
Aften,  god  Aften  og  velkommen.  Sikken  en  Kulde 
vi  paa  en  Gang  har  faaet.  Kom  nu,  søde  Madam 
Rosenkilde,  kom  ind  i  Sofaen.  Her  er  lunt,  ikke 
sandt ?»     «Aa!»,  udbrød  alle  Rosenkilderne  og  snusede 

efter  Røgelsen,  «Aa,  hvor  her  er  dejUgt!»  Alle  lo  af 
bare  Velbehag.  Saa  banker  det  igen  paa  Døren,  og 
ind  triner  Fru  Storm  med  voksne  Døttre  og  til  min 
usigelige  Fryd  Ida.  Efter  almindelig  Haandtrykken  og 
«god  Aften»  kommer  Selskabet  endelig  til  Ro.  Damerne 
ordne  sig  om  Bordet,  fra  hvis  Midte  den  store  Astral- 
lampe spreder  sit  klare  Skin,  og  alle  tage  fat  paa 
Haandarbejdet,  medens  Passiaren  gaar  livligt.  Ida  og 
jeg  gav  os  til  at  slendre  op  og  ned  ad  Gulvet  paa  det 
bløde  Tæppe.  Vi  saa  paa  Portrætterne  paa  Væggen 
over  Sofaen  i  de  brede,  forgyldte,  ovale  Rammer;  det 
var  de  gamle  Bedsteforældre  og  den  afdøde  Moder  i 
stive,  gammeldags  Dragter.  Møblementet  i  Stuen  var 
stilfuldt,  elegant  og  holdt  i  en  mørk  Tone;  Sofaen  stor 
med  Skabe  for  hver  Ende  med  smukke,  indlagte,  møn- 
strede Døre,  og  ovenpaa  hvert  Skab  stod  en  Engel  i 
Gibs,  den  ene  læsende,  den  anden  skrivende.  Hvad 
der  dog  tiltrak  Ida  og  mig  mere  end  de  stilfulde  Møb- 
ler, var  det  store  Skab  i  Væggen.  Dette,  vidste  vi 
nemlig,  var  Gemmestedet  for  Vidundere  af  Lækker- 
heder, Konfiturer,  hjemmebagte  Kager  og  dejlig  Frugt. 
Vi  var  fyldte  med  drømmende  Lykke,  om  hvad  der 
ventede  os  i  Løbet  af  denne  Aften.  Lege  kunde  vi 
ikke  for  indre  Bevægelse.  Saaledes  gik  Tiden,  indtil 
Døren  pludselig  aabnede  sig,  og  ind  traadte  Tjeneren, 
bærende  en  stor  gul,  lakeret  Bakke  med  seks  Asietter, 
til  Randen  fulde  af  forskelligt,  fint  Syltetøj.  I  Midten 
stod  et  højt  Glas  med  Teskeer.  Vore  Hjerter  bankede, 
og  vore  Øjne  stirrede.  Vi  gik  nærmere  for  at  se  bedre, 
og  vi  var  saa  uheldige  at  stille  os  bag  den  Stol,  hvor 

Husets  gamle  Veninde,  Gitte  Petersen,  sad.  Ja,  Ida 
og  jeg  var  saa  ubesindige  hver  at  lægge  en  Haand 
paa  Stolen,  og  Gitte,  der  ikke  kunde  fordrage,  at 
nogen  stod  bag  hendes  Stol,  vendte  sig  i  en  fabelagtig 
Hurtighed  om  til  os  og  sagde  alt  andet  end  blidt: 
«Gaa  væk!  I  ved,  jeg  kan'te  taale,  man  staar  og 
knager  i  min  Ryg!»  Gittes  Udbrud  havde  imidlertid 
kun  til  Følge,  at  Ida  og  jeg  var  ved  at  kvæles  af 
Latter  og  maatte  styrte  hen  i  en  Krog  for  at  faa  Luft. 
Sværmeriet  hos  os  var  nu  totalt  opløst,  og  Fnisehjørnet 
kommet  over  os.  Da  vi  havde  fattet  os  lidt,  kom  vi 
imidlertid  i  Tanker  om  den  Nydelse,  der  snart  ventede 
os,  naar  Lette  kom  med  Bakken  og  sagde  de  fortryl- 
lende Ord:  «Se  saa,  søde  Børn,  nu  maa  I  gøre  Jer  til 
Gode  med  Resten !»  Vi  stillede  os  da  hen  for  at  se, 
hvorledes  Fremtiden  tog  sig  ud  for  os  i  saa  Henseende. 
Bakken  var  gaaet  en  Gang  rundt,  og  det  havde  alle- 
rede taget  svært  paa  Syltetøjet.  Damerne  tørrede 
sig  om  Mundene.  Man  befandt  sig  i  en  vis  løftet 
Stemning.  Ida  og  jeg  betragtede  hinanden  med  til- 
tagende Uro,  der  gik  over  til  Raseri,  da  Hanne  paa 
en  Gang  siger:  «Aa  Lette,  Du  sidder  ved  Bakken,  lad 
den  gaa  rundt  igen!»  Tak  Skæbne,  anden  Omgang! 
Vi  rystede  ligefrem  ved  at  se  de  toppende  Skefulde 
blive  stoppede  i  Mundene,  indtil  vi  ikke  kunde  udholde 
det  længer,  men  trak  os  hen  i  Krogen  med  knyttede 
Hænder.  «Har  Du  set  Mage,»  udbrød  jeg,  «de  æder 
Syltetøj,  som  det  kunde  være  Sødsuppe.  Det  er  væm- 
meligt!« Endelig  langt  om  længe  blev  der  kaldt  paa 
os :    «Julie,  Ida,  her  staar  Bakken  til  Tjeneste. »    Ja,  jeg 

skal  love  for,  det  var  noget  at  byde  os.  Vi  skrabede 
og  skrabede  og  gjorde  saa  megen  Støj  som  muligt  med 
Skeer  og  Glas,  indtil  den  gode  Lette  udbrød:  «Saa, 
Børn,  nu  er  der  bestemt  ikke  mere.»  Nej,  det  var 
meget  rigtigt,  det  havde  der  ikke  været  i  det  sidste 
Kvarter.  Der  blev  ringet  paa  Tjeneren,  og  han  fjer- 
nede Bakken  med  de  næsten  rene  Asietter.  Humøret 
var  borte.  Vreden  over  Menneskenes  Nedrighed  havde 
taget  os  fangen.  Vi  talte  sammen,  men  stille.  Saa 
pludselig  kom  en  lys  Tanke,  som  varmede  os  op: 
Aftensmaden !  Med  Spænding  afventede  vi  Øjeblikket, 
hvor  Tjeneren  atter  viste  sig,  og  da  det  kom,  var  vi 
lige  ved  at  bryde  ud  i  Hurra.  Han  sagde  noget  til 
Lette,  som  rejste  sig  og  bød  sine  Gæster  at  gaa  ind 
til  Tebordet.  Vi  sluttede  Toget.  Ved  et  lille  Bord 
i  Værelset  ved  Siden  af  Spisestuen  blev  vi  anbragte. 
Væggene  i  Kabinettet,  hvor  vi  befandt  os,  var  ny- 
malede med  en  sart  rosenrød  Farve.  Det  varede  efter 
vor  Mening  syv  lange  og  syv  brede,  inden  vi  fik  noget 
at  spise,  og  forfærdelig  sultne  var  vi.  Vi  begyndte  at 
finde,  at  vi  blev  skammeligt  behandlede.  Endelig,  da 
vi  var  paa  Nippet  til  at  græde,  arriverede  der  en  Tal- 
lerken Smørrebrød.  Men  det  var  ikke  efter  vort  Hoved. 
Vi  var  af  den  Mening,  at  vi  meget  godt  kunde  have 
siddet  ved  det  store  Bord  og  smurt  selv.  Misfornøjel- 
sen steg,  da  vi  kastede  et  Blik  paa  Smørrebrødet.  Var 
det  det  hele  Traktement.  Det  meste  var  belagt  med 
Fiskefars,  som  vi  ikke  brød  os  om,  og  hvad  havde  vi 
ikke  gjort  Regning  paa.  Igennem  Døraabningen  mente 
vi  at  kunne  se  allehaande  delikate  Retter,  som  de 
voksne    gjorde    sig    til    gode    med.      Skuffelsen  var   for 

stor,  og  jeg  maatte  have  Luft.  Jeg  tog  da  et  Stykke 
Fiskebolle,  foer  hen  og  klaskede  det  op  ad  den  lyse- 
røde Væg.  Da  det  var  sket,  kom  der  en  vild  Latter 
over  os,  som  nær  havde  bragt  os  til  Graad.  Jeg  stjal 
mig  til  at  se  hen  paa  Væggen.  Dersom  jeg  ganske 
lydløst  havde  kunnet  synke  i  Gulvet,  vilde  jeg  have 
betragtet  det  som  en  Lykke.  Aldrig  nogensinde  har 
et  Stykke  Fiskebolle  set  saa  skrækkeligt  ud.  Ingen  gør 
sig  Begreb  om  min  Elendighed  og  Skamfølelse.  Jeg 
listede  ud  af  Stuen,  ned  ad  Trappen  og  lagde  mig 
sønderknust  i  min  Seng.  Den  næste  Dag  fik  Hanne 
og  Lette  Sandheden  at  vide,  og  da  jeg  var  saa  umaade- 
lig  bedrøvet  over  min  Gerning,  sagde  de  ikke  et  eneste 
ondt  Ord  til  mig,  men  Væggen  maatte  helt  males  om. 
Ja,   saadan  en  Trold  kunde  jeg  være. 

Hos  Familjen  Magnus  gjorde  jeg  Bekendtskab  med 
Jomfruerne  Euchel,  fire  Søstre  —  Jødinder  —  der  boede 
sammen  og  holdt  Skole  i  en  stor  Gaard  oppe  mod 
Gothersgade.  Det  var  ualmindelig  fine  og  dannede 
Piger,  indtagende  af  Ydre.  Jeg  besøgte  dem  og  saa 
paa  Væggen  i  deres  Dagligstue  et  Billede  af  en  ud- 
mærket smuk  ung  Pige.  Det  var  deres  Moder.  Det 
gjorde  et  stærkt  Indtryk  paa  mig,  da  disse  elskværdige 
Piger  paa  en  Tid,  hvor  man  frygtede  for  en  Jødefejde, 
kom  flygtende  hen  til  os  og  bad  om  Husly,  ligesom 
mit  Barnesind  var  højlig  oprørt  over,  at  saa  gode  Men- 
nesker som  Magnus'  maatte  holde  sig  skjult  for  ikke 
at  blive  forulempede. 

Bedstemoder  kom  ofte  hos  en  gammel  Dame,  en 
Fru  Topsøe,  som  boede  i  en  stor  Gaard  i  Amaliegade, 
og  blev  omtalt  som  meget  rig.     Efter  de  Indtryk,  som 

mit  Barnesind  modtog,  naar  Bedstemoder  en  enkelt 
Gang  tog  m.ig  med  paa  sine  Besøg,  var  det  en  even- 
tyrlig Pragt,  der  herskede  i  Fru  Topsøes  Hjem.  Saa 
store  og  smukke  Værelser,  som  dér  var,  havde  jeg 
aldrig  set.  Navnlig  mindes  jeg  en  Selskabssal,  hvor 
der  fandtes  lutter  hvide  lakerede  Møbler  med  rig  For- 
gyldning. Sofaer  og  Stole  var  betrukne  med  blaat 
Silkedamask,  Gardinerne  var  af  samme  Stof  med  præg- 
tige Frynser,  og  midt  i  Loftet  hang  en  mægtig  Krystal- 
lysekrone. Til  daglig  var  dog  alt  betrukket  med  hvidt 
Shirting.  Denne  Sal,  hvor  mine  Skridt  gav  Genlyd, 
imponerede  mig  i  en  saadan  Grad,  at  jeg  blev  beklemt 
og  ikke  gerne  vilde  være  der  alene.  De  meget  store 
Spejle  med  hvide  Konsoller  lod  jeg,  som  jeg  ikke  be- 
mærkede; jeg  blev  undselig  over  den  lille  tarvelige 
Pige  med  tynde  Arme  og  Ben  og  lyse  Piske  ned  ad 
Nakken,  jeg  saa  derinde. 

Et  af  mine  Besøg  ho^  Fru  Topsøe  er  blevet  mig  ufor- 
glemmeligt paa  Grund  af  en  lille  Tildragelse,  der  knyt- 
tede sig  til  det.  Det  var  en  smuk  Dag  i  Eftersommeren. 
Under  vor  Vandring  derhen  fortalte  Bedstemoder  mig  om 
den  dejlige  Have,  der  hørte  til  Huset,  og  om  den  Mængde 
Blomster  og  Frugt,  der  fandtes.  Jeg  havde  endnu  aldrig 
set  Haven,  og  mit  Hjerte  bankede  af  Fryd  og  Glæde. 
«Se  saa,»  sagde  Bedste,  da  vi  naaede  Porten.  «Løb  nu 
op  i  Forvejen  og  ring  paa.  Jeg  gaar  langsomt. »  Ligesom 
vi  kom  ind  i  Entreen,  mærkede  jeg  Duften  af  Æbler, 
og  det  viste  sig  da  ogsaa,  at  der  inde  i  Spisestuen 
stod  en  Kurv  helt  fyldt  med  fin  Frugt.  Fru  Topsøe 
tog  imod  os  i  Dagligstuen,  Tjeneren  slog  Fløjdørene 
op  ind  til  den  store  Sal,  og  gennem  denne  gik  saa  de 

to  gamle  med  mig  lige  i  Hælene  ind  i  det  lille  Ka- 
binet, fra  hvis  eneste  Fag  Vinduer  der  var  en  vid  Ud- 
sigt. Medens  Fru  Topsøe  og  Bedstemoder  fik  sig  en 
Passiar  paa  Forhøjningen  foran  Vinduet,  var  jeg  over- 
ladt til  mig  selv.  Jeg  listede  mig  til  at  lukke  Døren 
til  Salen  lidt  op,  saa  jeg  kunde  kigge  ind  —  endnu 
lidt  mere  op;  saa  fik  Fru  Topsøe  Øje  paa  mig  og 
sagde:  «Du  maa  gerne  være  inde  i  Salen,  mit  Barn, 
hvis  det  kan  more  Dig.  Vi  gaa  snart  ned  i  Haven. » 
Jeg  listede  ind,  men  Døren  lod  jeg  staa  aaben,  thi  den 
ængstelige  Fornemmelse  ved  at  være  alene  i  den  store 
Sal  kom  straks  over  mig.  Jeg  pillede  ved  de  forgyldte 
Ørnenæb  paa  Konsollerne  og  løftede  det  hvide  Betræk 
saa  godt,  jeg  kunde,  for  at  se  det  dejlige  blaa  Damask. 
Saa  endelig  kom  Øjeblikket,  hvor  jeg  hørte  de  længe 
ventede  Ord:  «Julie,  nu  skal  vi  ned  i  Haven !»  Afsted 
gik  da  det  lille  Tog  ned  ad  Trappen  og  ud  i  den 
store  Gaard,  hvor  jeg  hørte  de  forunderligste  Lyde, 
stærke  og  lange.  Det  var  Fru  Topsøes  Paafugle,  der 
samtalede.  Nogle  af  dem  sad  paa  Stakittet,  andre  kom 
henimod  os  og  slog  de  pragtfulde  Fjervifter  op.  Jeg 
var  ved  at  daane  af  Forundring  over  de  skønne  Metal- 
farver. Bedstemoder  fik  forærende  en  dejlig  Fjer,  som 
blev  betroet  til  min  Omsorg.  Naturligvis  knækkede 
den  straks.  Bagved  Gaarden  laa  Haven,  og  da  vi 
gennem  Laagen  traadte  ind,  og  jeg  saa  de  overfyldte 
Frugttræer,  de  brogede  Bede  af  Asters  og  Georginer, 
og  mærkede  Blomsterduften,  fik  jeg  en  Følelse  af,  at 
jeg  ikke  længer  befandt  mig  paa  Jorden.  De  gamle 
spadserede  i  Forvejen,  jeg  bagefter  stirrende  saaledes 
op  i  Træerne,    at  jeg  ikke  anede,  hvor  jeg  satte  mine 

Fødder.  Jeg  tror  nok,  at  de  adskillige  Gange  befandt 
sig  midt  i  Resedarabatterne.  Efter  en  Stunds  Forløb 
satte  Bedstemoder  og  Fru  Topsøe  sig  til  Hvile  i  en 
lille  Pavillon,  som  laa  i  et  Hjørne  af  Haven.  I  Pavil- 
lonen var  der  midt  paa  Gulvet  et  rundt  Bord;  paa 
Siderne  smaa  Spanskrørs  Sofaer  med  Hynder,  betrukne 
med  rødt  stribet  Tvist,  og  under  Vinduet  et  lille  Skab, 
hvori  stod  et  fuldstændigt  Teservice.  Jeg  sad  stille 
ved  Siden  af  de  to  gamle.  Endelig  siger  Fru  Topsøe: 
«Gaa  Du  kun  ud  i  Haven,  lille  Julie,  saa  blive  vi  her.» 
Dette  var  netop,  hvad  jeg  lurede  paa.  Jeg  løb  ud  og 
betragtede  de  Frugttræer,  som  Fru  Topsøe  havde  viist 
særlig  Interesse.  «Ja, »  tænkte  jeg,  « dette  er  rigtignok 
noget  andet,  end  naar  Moder  køber  en  lille  Slump 
Æbler  af  Amagerkonen ! »  Paa  en  Gang  faar  jeg  Øje 
paa  et  løvrigt  Træ,  som  til  min  store  Forundring  ingen 
Frugt  bærer.  Det  var  da  mærkeligt!  Alle  de  andre 
Træer  er  overfyldte  og  dette  nydelige  Træ  saa  fattigt. 
Jeg  gik  tæt  ind  til  Stammen,  saa  nøje  hver  Gren  igen- 
nem. Jo,  min  Sandten,  dér  under  de  mørkegrønne 
Blade  sidder  skjult  et  stort,  dejligt  Æble,  gult  og  rødt, 
som  var  det  af  Voks.  «Hvor  det  er  smukt !»  sagde 
jeg  til  mig  selv,  «det  har  bestemt  ingen  set.»  Jeg  saa 
og  saa  —  det  begyndte  at  løbe  rundt  for  mig.  Saa 
gik  jeg  bort  fra  Fristelsen,  ned  ad  Gangen  for  at  ad- 
sprede mig  ved  Synet  af  de  andre  rigere  Træer.  Men 
de  fængslede  mig  ikke  mere.  Det  var  ligesom  en 
hemmelig  Magt  trak  mig  hen  til  det  mærkelige  en- 
somme Æble,  hvis  Tilværelse  Fru  Topsøe  naturligvis 
ikke  anede.  Tankerne  tumlede  i  mig,  jeg  vendte  om, 
og  før  jeg  vidste   af  det,    stod   jeg    igen   foran  Træet. 

Pludselig  foer  det  igennem  mig:  «Det  Æble  maa  Du 
have!»  I  samme  Nu  var  min  Haand  oppe  og  — 
Æblet  nede.  Jeg  betragtede  det  et  Øjeblik  med  stor 
Uro,  ingen  Glæde,  og  gemte  det  hos  mig  saa  godt, 
jeg  formaaede.  Til  min  Skræk  ser  jeg  i  det  samme 
de  to  gamle  komme  anstigende.  De  standse  ved 
Træet,  Blodet  stivner  i  mine  Aarer.  Saa  hører  jeg  — 
det  lød  saa  underlig  langt  borte  —  Fru  Topsøe  sige 
til  Bedstemoder :  «Nu  skal  Du  se,  hvor  morsomt;  dette 
lille  nydelige  Træ  bærer  kun  et  eneste  Æble,  men  det 
er  det  smukkeste  i  Haven !»  Hun  gav  sig  til  at  lede 
efter  det,  og  Bedstemoder  undersøgte  ogsaa  Træet. 
«Det  forstaar  jeg  ikke,»  udbryder  Fru  Topsøe  i  en 
misfornøjet  Tone.  « Æblet  er  borte,  og  det  maa  nylig 
være  sket;  det  var  her  før. »  Ja,  der  stod  jeg  elendige 
Unge  og  har  vist  set  jammerlig  ud.  Min  Tilstand  maa 
have  været  ubeskrivelig,  thi  fra  det  Øjeblik  ved  jeg  ikke, 
hvad  der  mere  hændte.  Jeg  oaaa  have  været  som  be- 
døvet. Den  hele  lille  Tildragelse  staar  saa  levende  for 
min  Erindring,    som    om    den    var  sket  i  Gaar. 

Jeg  mindes  en  anden  af  Bedstemoders  bekendte. 
Det  var  Overlægen  ved  Frederiks  Hospital,  Professor 
Gundelach  Møller.  Han  staar  for  mig  som  en  meget 
alvorlig  Mand.  Naar  vi  besøgte  ham,  fik  jeg  Lov  til 
at  gaa  ind  i  hans  Naturaliekabinet.  Jeg  betragtede  med 
Ærefrygt  alle  de  mange  mærkelige  Ting,  som  her 
fandtes.   Navnlig  Skeletterne  virkede  betagende  paa  mig. 

Jeg  tror  for  øvrigt  ikke,  at  jeg  morede  mig  noget 
Sted  saa  godt  som  i  mit  Hjem.  Mine  Dukker  var 
mit  bedste  i  denne  Verden.  Der  var  Alvor  i  den 
Maade,    hvorpaa  jeg   behandlede    dem.      Naar    Moder 

vadskede,  vadskede  ogsaa  jeg,  og  naar  Sine  Vadsker- 
kone  kom  til  Moders  store  Vadsk,  saa  kom  hendes 
lille  rødhaarede  Datter  til  min  Dukkevadsk.  Der  var 
en  af  mine  Dukker,  som  var  min  specielle  Yndling. 
Lotte  hed  hun.  Hvormegen  Pris  jeg  satte  paa  hende, 
vil  fremgaa  af  følgende.  Det  var  Faders  Fødselsdag, 
og  en  Del  af  hans  Venner  var  forsamlede  hos  os  om 
Aftenen.  Imellem  disse  var  Prof.  Heiberg  og  hans 
unge  Hustru.  Det  var  kort  efter  deres  Bryllup.  Jeg 
kan  huske,  at  Fru  Heiberg  bar  en  Dragt  af  hvidt 
Atlask  med  Flor  over.  Kjolelivet  var  halvt  nedringet 
og  besat  med  store  Sløjfer,  Ærmerne  posede  og  gen- 
nemsigtige. I  Samtale  med  Christian  Winther  stod 
hun  og  lænede  sig  til  Klaveret,  hvorpaa  jeg  ulykkelig- 
vis havde  ladet  Lotte  ligge.  Fru  Heiberg  tog  da  det 
stakkels  Væsen  i  sine  Hænder,  øjensynlig  ganske  uden 
Tanke  for  dets  Velfærd,  og  gav  sig  til  at  dreje  dets 
ene  Arm  uafbrudt  omkring.  Jeg  stod  i  en  Krog  af 
Stuen  tilligemed  min  Veninde  Ida  Storm.  Jeg  græd, 
jeg  var  ude  af  mig  selv  af  Angst  og  Fortvivlelse  for 
min  egen  kære  Lotte.  Ida,  som  var  ganske  betagen 
af  Beundring  for  Fru  Heiberg,  skændte  paa  mig:  «Skam 
Dig,  Dit  utaknemmelige  Asen!»  Endehg  slap  min  lille 
Stakkel  løs.  Hun  blev  lagt  tilbage  paa  Klaveret;  jeg 
foer  hen,  tog  Dukken  i  mine  moderlige  Arme  og  for- 
svandt med  den  ind  i  Sovekammeret.  Der  stod  den 
lille  Vugge  uden  for  min  Seng.  Lotte  kom  til  Ro  og 
snart  efter  ogsaa  jeg. 

Den  omtalte  Aften  var  det  første  Gang,  at  «Fru 
Heiberg »  var  hos  os.  Men  den  lille  Johanne  Luise 
Patges    havde    tidligere    i    de    første    Aar,    vi    boede    i 

Adelgade,  ofte  besøgt  vort  Hjem.  Hun  var  paa  Alder 
med  min  ældste  Søster,  og  Fader  interesserede  sig 
meget  for  hende.  Han  betragtede  sig  egentlig  som 
hendes  sceniske  Gudfa'er.  Han  havde  jo  været  hendes 
eneste  Medspillende  i  hendes  første  større  Forsøg  i  det 
reciterende  Skuespil  og  altid  glædet  sig  over  den  unge 
Piges  store  Evner.  Jeg  mindes  hende  selvfølgelig  ikke 
fra  den  Tid.  Jeg  kan  kun  huske  at  have  hørt,  at  Fader 
blev  bedrøvet  over,  at  hun,  da  han  efter  hendes  Kon- 
firmation sagde  «De»  til  hende,  ingen  Indvending 
gjorde. 

Som  tidligere  berørt  var  jeg  fyldt  otte  Aar,  inden 
jeg  kom  i  Skole.  Jeg  vil  just  ikke  paastaa,  at  Over- 
gangen fra  det  frie  Liv  og  Hjemmets  Mildhed  til  de 
haarde  Bænke  i  Foersoms  Døttreskole  var  mig  behage- 
lig. Dermed  skal  ikke  være  sagt,  at  jeg  ikke  gad 
lære  noget.  Tværtimod,  al  Læsning  tiltrak  mig  stærkt. 
Men  den  Methode,  som  Skolerne  den  Gang  fulgte, 
føltes  som  i  høj  Grad  pinefuld  af  Børnene,  særlig  da 
af  de  livlige  og  opvakte  iblandt  dem.  Skolen  virkede 
ganske  som  en  Tvangsanstalt.  Vi  mødte  om  Morgenen 
Kl.  9  præcis.  Saa  blev  vi  anbragte  paa  Træbænke, 
hvor  vi  sad  5  Timer  i  Træk  blot  med  et  Øjebliks  Fri- 
hed, medens  vi  nød  vor  Frokost,  der  bestod  af  en  tør 
Tvebak  eller  for  enkelte  velhavendes  Vedkommende  af 
en  Toskillingsbolle.  Smørrebrød  var  ikke  tilladt.  Den 
Venlighed,  der  nuomstunder  vises  Børnene  af  Lærere 
og  Lærerinder,  kendte  vi  ikke  noget  til.  Skolens  For- 
standerinder, de  tre  Jomfruer  Foersom,  staa  i  min  Er- 
indring som  bittre  Mandler  —  aldrig  hørte  vi  en  Spøg 
fra  dem,   aldrig   saa  vi  et  Udtryk  af  Glæde  paa  deres 

Ansigter.  Undervisningen  var  tør  og  aldeles  uinter- 
essant. Alt  gik  ud  paa  Udenadslæren  og  aandløs  Op- 
remsning, aldrig  den  frie  Fortælling,  som  fængsler  det 
livlige  Barn  saa  meget.  Heller  ikke  blev  der  nogen- 
sinde taget  Hensyn  til  det  enkelte  Barns  Individualitet. 
Lærerne  betragtede  deres  Arbejde  som  et  brydsomt 
Slid,  og  Eleverne  glædede  sig  kun  til  det  Øjeblik,  da 
deres  Fængsels  Døre  aabnede  sig.  Af  Forstander- 
inderne var  den  ældste  mig  ubehageligst.  Stram  og  til- 
knappet viste  hun  mig  kun  Venlighed,  naar  jeg  bragte 
hende  en  Billet  til  Teatret  fra  Moder.  Saa  kom  der, 
medens  hun  snærrede:  «Tak,  lille  Rosenkilde,  Tak,» 
ligesom  Genfærdet  af  et  Smil  omkring  hendes  Mund, 
hvorved  Ansigtet  imidlertid  —  paa  Grund  af  dets 
fuldkomne  Ubevægelighed  iøvrigt  —  antog  et  saadant 
Præg  af  Surhed,  at  min  Mund  uvilkaarlig  løb  i  Vand. 
Til  daglig  Brug  bankede  hun  mig  med  sit  Fingerbøl  i 
Panden  og  sagde:  «Kan  der  da  ikke  komme  noget  ind 
i  det  store  Hoved !»  Man  vil  forstaa,  at  da  jeg  mange 
Aar  senere  kom  til  at  udføre  Fru  Bittermandels  Rolle 
i  « Aprilsnarrene »,  var  det  Mindet  om  Jomfru  Foer- 
som,  der  inspirerede  mig. 

Blandt  Lærerne  mindes  jeg  særlig  Skrivelæreren. 
Han  var  meget  usoigneret,  bar  vide,  tærnede  Ben- 
klæder, Briller  og  en  uhyre  Paryk,  hvilken  sidste  var 
til  stor  Fornøjelse  for  Klassen.  Utallige  er  de  Papir- 
kugler, som  jeg  har  anbragt  i  Hr.  Kruses  forlorne 
Lokker. 

Af  Fagene  var  det  Bibelhistorie,  som  interesserede 
mig  mest. 

4* 

Paa  Vejen  til  og  fra  Skolen  mødte  der  os  Børn 
Fristelser  af  forskellig  Art.  Der  var  navnlig  to  Kon- 
ditormadammer, som  udøvede  en  dæmonisk  Tiltræk- 
ning paa  mig.  Den  ene,  Madam  Hunther,  boede  i 
Store  Kongensgade,  den  anden,  Madam  Fym,  i  Dron- 
ningens Tvergade.  Madam  Fyms  Butik  var  beskednere 
end  Madam  Hunthers,  men  paa  ingen  Maade  mindre 
farlig.  Jeg  elendige  Unge  maatte  daglig  to  Gange 
forbi  dem  begge.  Madam  Hunther  var  alle  mine  Skole- 
kammeraters Lidenskab.  Naar  en  af  os  var  saa  heldig 
at  eje  to  Skilling,  mødte  et  Kompagni  af  i  det  mindste 
syv  Tøse  med  de  den  Gang  brugelige  store  Skoleposer. 
Fra  Holmens  Kanal  styrede  vi  i  henrykt  Forventning 
efter  den  lykkelige  med  de  to  Skilling.  Over  Kongens 
Nytorv  gik  Toget  ned  ad  St.  Kongensgade  til  Konen 
i  Pandekagehuset,  Madam  Hunther.  Døren  blev  revet 
op,  saa  Klokken  paa  den  kimede  i  højen  Sky,  og  i 
vild  Storm  væltede  vi  ind.  Madammen  kom  farende 
ud  i  Butikken  fra  sin  lille  Stue.  Saa  begyndte  Han- 
delen. Vi  stod  langs  Disken  lige  ved  Siden  af  hver- 
andre og  slugte  Kagerne  med  Øjnene.  Pigen  med  de 
to  Skilling  pegede  rundt:  «Hvad  koster  den  —  og  den 
—  og  den.^>  Undertiden  indtraf  saa  det  Uheld,  at  hun 
kom  for  langt  ned  med  Pegefingeren  i  en  Kræmkage. 
Dette  gav  altid  Anledning  til,  at  Madam  Hunther  fik 
en  Paroksysme.  Med  skingrende  Stemme  raabte  hun: 
«Den  ta'er  Du!  Jeg  skal  lære  Dig,  hvad  det  vil  sige 
at  jave  Din  beskidte  Finger  ned  i  mine  Kræmkager!» 
Vi  saa  forfærdede  paa  hende.  Hendes  Øjne  lynede, 
og  en  lang,  ensom  Fortand  dinglede  i  hendes  Mund. 
Den    købte    Kage    blev   saa    nydt    i    Fællig    ude    paa 

Gaden.  Vi  bed  alle  af  den,  saaledes  at  Ejerinden 
vogtede  paa,  at  ingen  tog  for  stor  en  Mundfuld. 

Min  overstrømmende  Livslyst  kunde  til  Tider,  hvor 
den  pludselig  brød  frem,  skaffe  mig  Forlegenheder  paa 
Halsen.  En  Dag  kommer  jeg  saaledes  forbi  Madam 
Fyms  Vindu  og  ser  en  lille  Pige,  som  jeg  paa  Grund 
af  hendes  store,  graa  Filthat  antog  for  en  Skole- 
kammerat ved  Navn  Dreier,  staa  fortabt  i  Beskuelsen 
af  de  udstillede  Herligheder.  I  samme  Nu  paakommer 
der  mig  en  uimodstaaelig  Lyst  til  at  give  hende  et 
ordentlig  Dunk  i  Pullen.  Det  fik  hun,  saa  hun  foer  ind 
mod  Vinduet.  Da  hun  imidlertid  gør  omkring  for  ved 
Hjælp  af  Skoleposen  at  hævne  den  hende  overgaaede 
forsmædelige  Tort,  opdager  jeg  til  min  store  Forskræk- 
kelse, at  jeg  aldeles  ikke  kender  Pigen.  I  min  Be- 
fippelse ryger  det  ud  af  mig:  «Jeg  ved  godt,  hvem 
Du  er,  for  Du  hedder  Dreier !»  Virkningen  heraf  var 
overraskende.  Pigebarnet  blev  aldeles  maalløst  af  For- 
bauselse,  og  Posen  sank  ned.  Heraf  benyttede  jeg 
mig  til  skyndsomst  at  tage  Flugten.  Som  jeg  senere 
erfarede,  hed  hun  virkelig  Dreier.  Det  var  nemlig  en 
Søster  til  min  Skolekammerat. 

Ved  Siden  af  min  Skolegang  modtog  jeg  Under- 
visning i  Klaverspil  af  den  senere  Organist  ved  Hol- 
mens Kirke  Jæhnigen,  der  boede  i  Prinsensgade.  Han 
var  en  særdeles  dygtig  Lærer  og  et  elskværdigt  Men- 
neske. Jeg  havde  stor  Sans  for  Musik  og  et  sikkert 
Øre;  desuden  var  mine  Hænder  meget  smidige.  Naar 
der  alligevel  ikke  kom  saa  godt  et  Resultat  ud  af 
Undervisningen,  som  jeg  maaske  herefter  kunde  have 
været  berettiget  til  at  vente,  laa  det  sikkert  for  en  stor 

Del  i,  at  min  Spillelærers  Moder  distraherede  os  med 
Rødgrød.  Naar  jeg  saa  hende  komme  med  de  store  Por- 
tioner, var  min  Andægtighed  som  blæst  bort.  Min 
Lærer  daskede  mig  over  Fingrene  med  en  Gaasefjer, 
men  lige  lidt  hjalp  det,  og  snart  sad  vi  begge  og  tog 
for  os  af  Rødgrøden.  Jæhnigen  kom  ofte  hjem  til  os. 
Naar  Fader  saa  havde  fri  for  Teatret,  og  han  ikke  var 
optagen  af  sine  litterære  Beskæftigelser,  kom  Violinen 
frem.  Jæhnigen  og  han  kunde  da  spille  sammen  i 
Timevis.  Ved  saadanne  Lejligheder  var  Fader  ret  i 
sit  Es.  Han  elskede  Musik  indtil  Sværmeri.  Naar 
han  var  alene,  gik  han  ofte  op  og  ned  ad  Gulvet, 
phantaserende  paa  sin  Violin,  eller  han  satte  sig  hen 
til  sit  gamle  Marschalske  Klaver  og  søgte  Harmonierne 
frem.  Bøjet  over  Tangentei-ne  indsugede  han  Tonerne 
med  Begærlighed. 

Undertiden  tog  mine  Søstre  mig  med,  naar  de  gik 
til  Danseøvelse.  Megen  Fornøjelse  havde  jeg  dog  ikke 
heraf.  Trods  min,  som  jeg  syntes,  yderst  fine  Paa- 
klædning  —  navnlig  var  jeg  stolt  af  mine  gule  Safians 
Støvler  —  blev  der  dog  ikke  taget  mindste  Notits  af 
^^S'  ]^S  iTiindes,  at  Utaalmodigheden  en  Gang  løb 
af  med  mig,  og  at  jeg  gav  min  Misfornøjelse  lydelig 
Luft.  Med  et  tog  da  den  Mand ,  som  gned  paa 
Violinen,  mig  ved  Haanden  og  gav  sig  til  at  danse 
med  mig,  men,  snurrigt  nok,  dette  var  mig  imod. 
I  det  hele  taget  er  mine  Balerindringer  fra  den  her 
skildrede  Periode  af  mit  Liv  ret  ydmygende  for  min 
Selvbevidsthed.  Saaledes  husker  jeg  en  Svingom  hos 
Urtekræmmer  West's.  Der  var  ingen,  som  vilde  danse 
med  mig,   og  jeg  stod  i  mine  sørgeUge  Betragtninger, 

da  pludselig  Lotte  West,  den  ældste  af  Døttrene,  kom- 
mer farende  med  en  Dreng,  dunker  ham  i  Nakken  og 
siger:  «Nu  danser  Du  med  hende,  ellers  skal  Du  faa 
med  mig  at  bestille !»  Hvorpaa  den  ulykkelige  Kavaler 
øjeblikkelig  tog  et  saadant  Tag  i  mine  Kjolerynker,  at 
det  er  mig  ubegribeligt,  at  Tøjet  holdt.  Ogsaa  hjemme 
hos  os  selv  var  der  en  Gang  Børnebal.  Der  blev  ind- 
budt 24  Piger  og  3  Drenge.  Disse  sidste  var  imidler- 
tid ganske  overflødige.  Pigerne  dansede  med  hinanden 
indbyrdes,  i  Begyndelsen  af  Aftenen  endog  uden  Musik. 
Det  faldt  os  slet  ikke  ind,  at  saadan  behøvedes.  Imid- 
lertid ventede  der  os  en  stor  Overraskelse.  En  Ven  af 
Fader  havde  tilfældig  været  hjemme  hos  os  om  For- 
middagen. Da  han  hørte  om  Børneballet,  og  at  vi 
ingen  Musik  skulde  have,  udbrød  han:  «Nej,  ved  Du 
hvad,  Rosenkilde,  Du  maa  saa  Gu'  spendere  en  Lire- 
kasse!« Fader  henvendte  sig  saa  til  en  Liremand,  og 
da  vi  midt  under  vor  Larmen  hørte  de  frydefulde 
Toner,   var  vi  nær  bleven  gale  af  Glæde. 

Ankomsten  af  en  fremmed  Orlogsmand  paa  Køben- 
havns Rhed  gav  altid  Anledning  til  Bevægelse  i  de 
Toldboden  og  Nyboder  nærliggende  Kvarterer.  De 
fremmede  Søfolk  betragtedes  som  god  Prise  af  de 
handlende,  og  var  der  Adgang  til  at  bese  Skibet,  be- 
gav man  sig  derud  i  store  Karavaner.  Heller  ikke  Adel- 
gade var  ufølsom  for  slige  maritime  Begivenheder.  Jeg 
mindes  saaledes,  at  der  en  Dag,  da  jeg  var  i  Besøg 
hos  en  jævn  Borgerfamilje  af  vort  Bekendtskab,  Køb- 
mand Viborgs,  kom  Meddelelse  om,  at  en  stor  russisk 
Fregat  var  ankommet,  og  at  Skibet  kunde  beses  den 
paafølgende  Søndag.     Øjeblikkelig  erklærede  Manden  i 

Huset,  at  det  var  noget  for  Mutter  og  Børnene  og 
spurgte,  om  jeg  havde  Lyst  til  at  være  med.  Det 
havde  jeg  jo  nok,  men  heraf  blev  imidlertid  intet,  da 
Fader  ikke  gav  mig  Lov  dertil.  Senere  morede  vi  os 
meget  hjemme  ved  at  høre,  hvorledes  vore  brave  Ven- 
ners Besøg  paa  Russeren  var  løbet  af.  Madam  Viborg, 
der  var  en  yderst  naiv  og  enfoldig  Kone,  havde  nem- 
lig, skønt  det  var  om  Sommeren,  taget  sin  Pelskaabe 
paa  af  Hensyn  til  Skibets  Nationalitet,  og  da  hun  alt 
i  Forvejen  var  en  meget  svær  Matrone,  skete  der  det 
Uheld,  at  hun  blev  siddende  fast  i  den  Kanonport, 
hvorigennem  Adgangen  til  Skibet  fandt  Sted,  og  hun 
maatte  med  stort  Besvær  hejses  ned  i  Baaden  igen  til 
Moro  for  sammes  øvrige  Passagerer,  der  ved  denne 
Lejlighed  fik  et  ganske  ualmindelig  fyldigt  Indtryk  af 
Konens  Pusselanker. 

Ved  Siden  af  Faders  Virksomhed  som  Skuespiller, 
hans  egentlige  Kald,  gik  hans  litterære  Virksomhed. 
Det  var  ham  ikke  blot  en  Adspredelse  og  Trang  at 
fæstne  sine  Ideer  til  Papiret,  men  i  hans  beskedne  Bud- 
get spillede  enhver  nok  saa  liden  Indtægt  en  betydelig 
Rolle,  og  saaledes  kom  han  ind  paa  sine  Bladforetagender. 
Jeg  skal  her  minde  om,  at  han  i  Tidsrummet  1818 — 24 
udgav  Ugebladet  « Brevduen ».  Brevduen  havde  i  sine 
første  Aar  mange  Abonnenter,  men  efterhaanden  faldt 
de  fra.  Med  et  halvt  vemodigt  Smil  ytrede  Fader  da: 
«Jeg  kommer  nok  snart  til  at  lukke  for  Dueslaget !» 
Senere  deltog  han  et  Par  Aar  i  Udgivelsen  af  « Køben- 
havns Morgenblad ».  Faders  litterære  Interesser,  hans 
Deltagelse  i  Livet  i  akademiske  Kredse  og  hans  hele 
Personlighed  gjorde,  at  han  stadig  var  omgivet  af  For- 

fattere  o.g  Litterater,  der  søgte  vort  Hjem,  hvor  de 
altid  fandt  en  gæstfri  Modtagelse.  Derved  blev  jeg 
allerede  i  mine  tidligste  Aar  bekendt  med  flere  af  de 
Mænd,  til  hvem  jeg  senere  skulde  komme  til  at  staa  i 
Venskabsforhold.  Naar  jeg  i  det  følgende  meddeler  et 
og  andet  om  hele  denne  Kreds,  maa  det  erindres,  at 
jeg  jo  kun  var  et  Barn,  og  at  min  Opfattelse  derfor 
kan  være  paavirket  af,  hvad  jeg  har  hørt  de  ældre 
ytre. 

Jeg  mindes  da  først  Johan  Ludvig  Heiberg  og  Poul 
Martin  Møller,  begge  ligesaa  meget  Moders  som  Faders 
Venner.  Jeg  kan  endnu  høre  Heibergs  hjærtelige  Latter, 
naar  Moder  kom  med  et  af  sine  lune  Indfald,  og  jeg 
ser  Poul  Møller  for  mig  med  den  svære  Skikkelse,  det 
runde  Ansigt  med  det  milde  Udtryk,  den  lige  Næse, 
det  store  lyse,  krøllede  Haar  og  de  klare  Øjne.  Naar 
jeg  tænker  tilbage  paa  ham,  er  det,  ligesom  der  glider 
en  Følelse  af  noget  aandfuldt  og  hjertensgodt  gennem 
min  Sjæl.  Der  var,  tror  jeg,  ingen  af  vore  Husvenner, 
som  Moder  holdt  saa  meget  af  som  af  Poul  Møller. 
Ingen  kunde  som  han  samtale  med  Moder.  Der  var 
ogsaa  noget  beslægtet  imellem  dem.  De  mødtes  i  deres 
Hjerters  Finhed  og  Tankers  Renhed.  P^or  øvrigt  til- 
hørte Poul  Møller  ikke  nogen  enkelt.  Naar  han  kom, 
blev  der  altid  stor  Glæde  hos  os  alle,  fordi  enhver 
syntes  at  have  Del  i  ham.  Han  var  sand,  naturlig  og 
jævn,  meget  godmodig  og  —  utrolig  distræt.  Som  en 
Særegenhed  for  Poul  Møller  mindes  jeg,  at  han  altid 
skulde  flytte.  Ikke  een,  men  flere  Gange  har  jeg  hørt 
ham  beklage  sig  til  Moder  herover.  « Herregud,  Møller, » 
sagde  saa  Moder  deltagende,    «skal  De  nu  flytte  igen. » 

«Ja,  hvad  skal  jeg  gøre,  Madam  Rosenkilde,  jeg  kan 
jo  ikke  nære  mig  for  Røg!»  Dette  sidste  Ord  udtalte 
Poul  Møller  efter  Bogstaven.  Der  var  altid  Røg,  hvor 
han  flyttede  hen;  det  var  ligesom  en  Skæbne,  der  for- 
fulgte ham.  Møller  yndede  i  høj  Grad  at  faa  sig  et 
Slag  Firkort.  Krøyer  vilde  dog  i  Reglen  nødig  til  det, 
thi  Poul  Møller  havde  næsten  altid  glemt  sine  Penge 
hjemme,  og  naar  han  saa  tabte  i  Spillet,  laante  han  af 
Krøyer  og  glemte  at  betale  tilbage.  Jeg  husker  en 
Aften,  hvor  Møller  først  som  sædvanlig  tabte,  men 
dernæst  til  sin  store  Overraskelse  fik  Lykken  med  sig, 
saaledes  at  han  kunde  sige  os  Godnat  som  en  holden 
Mand  med  Baglommen  i  sin  lange  Frakke  fuld  af 
Kobberskillinger.  Da  Fader  lukkede  ham  og  Krøyer 
ud  af  Porten,  vilde  Uheldet  imidlertid,  at  de  kom  i  en 
litterær  Disput,  hvorover  Poul  Møller  ganske  forglemte, 
hvad  han  havde  i  Baglommen,  og  da  han  nu  i  Stridens 
Hede  halede  sit  Lommetørklæde  op  for  at  tørre  sig 
dermed  i  Ansigtet,  raslede  alle  Skillingerne  ud  paa 
Stenbroen,  og  Størsteparten  af  dem  trillede  i  Rende- 
stenen, til  stor  Bedrøvelse  for  Krøyer,  der  havde  haabet 
at  faa  sit  Tilgodehavende  indkasseret  paa  Vejen  hjem, 
men  til  Glæde  for  Kvarterets  Drenge,  der  i  lange  Tider 
derefter  fandt  deres  Regning  ved  at  gaa  til  Bunds  i 
Mudderet.  —  Intet  morede  Poul  Møller  mere  end  at  tage 
Del  i  vore  Lege.  En  Aften  foreviste  Krøyer  os  det 
Kunststykke,  der  bestaar  i  at  lade  en  Finger  dyppet  i 
Eau  de  Cologne  langsomt  gaa  gennem  Lyset.  De  til- 
stedeværende var  højlig  imponerede,  da  de  saa  Krøyers 
Pegefinger  staa  i  lys  Lue,  uden  at  han  lod  til  at  føle 
mindste  Ildebefindende  derved.    Dette  fandt  Poul  Møller 

var  en  herlig  Spas  og  vilde  straks  forsøge  sig.  I  det 
kritiske  Øjeblik  henvendte  imidlertid  en  af  Selskabet 
en  Bemærkning  til  ham,  hvilket  distraherede  ham  saa- 
ledes,  at  han  glemte  at  tage  Fingeren  ud  af  Lyset. 
Han  brændte  sig  derfor  ganske  afskyeligt  og  udstødte 
til  Moders  store  Forfærdelse  et  højt  Brøl.  Der  blev 
imidlertid  almindelig  Latter,  da  han  efter  at  have 
undersøgt  Fingeren,  med  stor  Alvor  erklærede:  «Jeg 
maa  saaledes  have  gjort  det  forkert !» 

Ved  Siden  af  Poul  Møller  stiger  Billedet  af  Halv- 
broderen, Christian  Winther,  frem  for  min  Erindring. 
I  de  fleste  Henseender  var  de  hinanden  modsatte. 
Winther  var  altid  udsøgt  elegant  i  sin  Paaklædning  som 
i  sit  Væsen.  Han  samtalede  helst  med  Damerne  og 
henvendte  sig  gerne  til  den  enkelte.  Med  sit  letbevæge- 
lige Digtersind  kunde  han  forelske  sig  snart  i  den  enes 
Haar,  snart  i  den  andens  Hænder,  og  han  forstod  kun 
daarligt  at  holde  sine  Stemninger  tilbage.  Derved  be- 
redtes mange  Skuffelser.  I  en  Henseende  var  han  Poul 
Møller   lior.     Det   var   i    hans   store  Danskhed   i  bedste 

o 

Forstand.  Fader  holdt  overordentlig  meget  af  Winther, 
og  han  paa  sin  Side  bevarede  gennem  hele  sit  Liv  et 
trofast  Venskab  for  det  Rosenkildeske  Hus. 

Fra  Tiden  henimod  Aaret  1830  erindrer  jeg,  at  der 
ofte  kom  en  Soldat  med  Manuskript  til  Fader  fra  en 
ung  Forfatter,  og  at  Fader  var  meget  optaget  af  et 
Skrift,  der  skulde  udkomme.  Han  roste  det  stærkt  og 
mente,  at  det  vilde  gøre  stor  Opsigt.  Faders  Spaa- 
domme  slog  ogsaa  til.  Kort  Tid  efter  talte  Alverden 
om  de  anonymt  udkomne  «Gengangerbreve»,  og  man 
gættede    frem    og    tilbage    paa,    hvem    Forfatteren    vel 

kunde  være.  Kun  faa  indviede  vidste,  at  han  hed 
Henrik  Hertz.  Jeg  formoder,  at  denne  Sag  har  fæstnet 
sig  i  min  Hukommelse,  dels  paa  Grund  af  Soldaten, 
dels  fordi  Bogens  Titel  satte  min  Fantasi  i  Bevægelse 
og  bevirkede,  at  jeg  troede,  det  var  Spøgelsehistorier, 
der  stod  i  den.  Forfatteren  til  «Gengangerbreve»  holdt 
jeg  allerede  som  Barn  meget  af.  Jeg  snakkede  jævnlig 
med  ham,  naar  han  besøgte  os.  Tidt  lukkede  jeg  ham 
op,  naar  han  kom.  En  lille  sirlig  Skikkelse  var  han, 
som  han  stod  der  paa  Gangen  i  sit  graa  Overstykke 
med  de  mange  Slag.  Det  var  af  dette  Overstykke,  at 
en  af  Husets  unge  Veninder,  der  sværmede  for  Ejeren, 
listede  sig  til  at  klippe  en  Lap,  hvilken  hun  senere 
opbevarede  som  Relikvie.  Jeg  tror  for  Resten  ikke, 
at  Hertz  blev  meget  fornøjet  over  dette  Bevis  paa, 
hvor  farlig  han  kunde  være  for  det  svage  Køn. 

En  Dag,  da  Hertz  gik  ud  af  vor  Dagligstue,  for  at 
begive  sig  ind  til  Fader,  saa  jeg  ham  paa  Dørtærskelen 
møde  et  langt,  magert,  ungt  Menneske.  De  traadte  til 
Side  for  hinanden  og  bukkede.  Som  de  stod  der  — 
den  lille  Hertz  og  denne  høje,  ranglede  Skikkelse,  der 
øjensynlig  ganske  manglede  Herredømme  over  sine  Be- 
vægelser —  tog  de  sig  saa  pudsige  ud,  at  jeg  uvil- 
kaarlig  kom  til  at  le.  Jeg  spurgte  senere,  hvem  den 
unge  Mand  var,  og  fik  til  Svar,  at  han  hed  Hans 
Christian  Andersen.  Det  var  første  Gang,  jeg  saa  vor 
senere  saa  berømte  Eventyrdigter.  —  Ogsaa  Blicher 
mindes  jeg  fra  Adelgade,  dog  staar  han  kun  taaget  i 
min  Erindring. 

Af  Faders  Kunstfæller  kom  flere  i  vort  Hjem,  der- 
iblandt den  udmærkede  Fremstillerinde  af  ældre  Roller, 

Jfr.  Jørgensen.  Naar  hun  gik  igennem  Dagligstuen  for 
at  søge  Fader  paa  hans  Værelse,  standsede  hun  regel- 
mæssig foran  et  paa  Væggen  hængende  Billede  af 
Goethe  og  deklamerede  med  megen  Patos  det  Vers, 
der  stod  trykt  paa  Billedet: 

Liegt  Dir  gestern  klar  und  offen, 
Wirst  Du  heute  kraftig  frei, 
Kannst  auch  auf  ein  Morgen  hoffen, 
Der  nicht  minder  gllicklich  sei! 

Den  Gang  anede  jeg  ikke,  at  mange  af  de  Opgaver, 
som  Jfr.  Jørgensen  nu  til  Fuldkommenhed  løste,  i  Frem- 
tiden skulde  blive  stillede  mig. 

Blandt  mine  Minder  fra  Adelgade  er  ogsaa  følgende. 
Jeg  legede  en  Dag  i  Forgaarden,  da  jeg  ser  en  Herre, 
der  havde  været  oppe  hos  Fader,  komme  ned  ad 
Trappen.  Han  vinker  ad  mig  og  spørger  om  mit 
Navn.  « Julie  Rosenkilde, »  svarer  jeg  rask.  «Naa,  saa 
Du  hedder  Julie, »  siger  han.  « Monstro  Julie  kunde 
have  Lyst  til  en  Kage?»  Jo,  det  havde  Julie  nok,  og 
efter  at  jeg  havde  faaet  min  Hat  paa  oppe  hos  Moder, 
vandrede  den  fremmede  Herre  og  jeg  afsted  til  Madam 
Hunthers  Butik.  « Værsgo', »  sagde  Herren,  da  vi  stod 
foran  Disken.  «Vælg  nu,  hvad  Du  vil  have,»  Det  lod 
jeg  mig  ikke  sige  to  Gange,  men  Herren  syntes,  at  det 
var  nogle  daarlige  Kager,  jeg  tog,  og  valgte  selv 
andre.  Det  blev  tilsidst  en  hel  stor  Pakke,  som  jeg 
straalende  af  Fryd  slæbte  af  med.  Jeg  kan  huske,  at 
der  var  Kager  for  ikke  mindre  end  fire  Mark.  Dette 
var  mit  første  Møde  med  Phister. 


—     62     — 

Det  var  paa  den  Tid  almindeligt,  at  Skuespillerne 
søgte  at  hjælpe  paa  deres  smaa  Indtægter  ved  at  give 
Aftenunderholdninger.  Selve  det  kgl.  Teater  overlodes 
jævnlig  de  betydeligere  af  Kunstnerne  i  dette  Øjemed". 
Jeg  mindes  bl.  a.  en  saadan  Aftenunderholdning,  som 
Fader  gav,  og  hvor  Moder  og  vi  Børn  havde  Plads  i 
Hofdamelogen.  Forestillingen  indlededes  med  et  Stykke, 
som  hed  « Sufflørens  Benefice »,  hvis  første  Scene  begyndte 
med,  at  Fader  stak  Hovedet  op  af  Sufflørkassen  og  rakte 
sig  udover  Orkestret,  idet  han  sagde:  «Er  der  ingen, 
som  har  set  min  Kone?  Hun  skulde  sidde  paa  den  store 
Tromme !»  Den  overordenlige  Ligefremhed  og  Naturlig- 
hed, hvormed  Fader  sagde  dette,  bevirkede,  at  flere 
blandt  Publikum  rejste  sig  for  at  se,  om  Moder  virke- 
lig sad  paa  den  store  Tromme. 

De  mange  levende  og  aandeligt  bevægede  Mennesker 
bragte  en  frisk  Strøm  gennem  vort  Hjem.  Men  hvad 
der  mere  end  noget  andet  bidrog  til  vor  daglige  Op- 
livelse, var  Faders  Lune  og  hans  Evne  til  at  fortælle 
om  de  mange  smaa  Iagttagelser,  han  gjorde  ude  i 
Livet,  i  sig  selv  ofte  ganske  ubetydelige,  men  gennem 
hans  karakteristiske  Fortælling  virkende  uimodstaaelig. 
Saaledes  fortalte  han  os  en  Morgen  ved  Frokostbordet 
følgende.  Han  havde  den  foregaaende  Aften  deltaget 
i  en  Aftenunderholdning  med  efterfølgende  Souper  i  en 
af  Byens  dramatiske  Klubber.  En  af  Gæsterne,  en 
ældre  adstadig  Borger,  havde  taget  for  meget  til  sig 
af  Drikkevarerne  og  var  bleven  temmelig  svirende.  Da 
han  boede  i  samme  Gade  som  vi,  paatog  Fader  sig  at 
hjælpe  ham  hjem  og  fik  ham  under  Armen.  Under 
megen  Vrøvlen  af  den   drukne  gik  da  Turen  fra  Kon- 

gens  Nytorv  ned  ad  Gothersgade  og  gennem  Adelgade. 
Den  gode  Borgermand  boede  nærmere  ved  Nyboder 
end  vi,  og  Parret  maatte  derfor  forbi  vort  Hus.  Da 
de  passerede  dette,  saa  den  drukne  med  et  taaget  Blik 
op  ad  det,  genkendte  Faders  Bopæl  og  udbrød  græ- 
dende: «Den  ulykkelige  Madam  Rosenkilde !»  Fader 
morede  sig  kostelig  over,  at  den  drukne  havde  gaaet 
i  den  Tro,  at  det  var  ham,   som  fulgte  Fader  hjem. 

Min  Broder  Adolphs  friske  Humør  satte  ofte  Huset 
paa  den  anden  Ende.  Fra  en  Juleferie  mindes  jeg,  at 
han  en  Dag,  da  en  Datter  af  Skuespiller  Hass,  Jomfru 
Laura  Hass,  var  hos  os,  inviterede  hende  til  en  Slæde- 
tur i  Baggaarden.  Næppe  havde  hun  sat  sig  paa  Slæden, 
før  han  trak  af  med  hende,  kørte  hende  et  Par  Gange 
rundt  i  Gaarden  og  svingede  pludselig  til  hendes  Skræk 
ud  af  Porten.  Jeg  kan  endnu  se  hende  paa  Slæden. 
Hendes  Lommeur  var  gledet  ud  og  hang  paa  Siden 
af  hende,  hun  havde  bart  Haar,  og  saa  forleet  var 
hun,  at  hun  ikke  kunde  protestere.  Saa  kørte  Adolph 
hende  ned  ad  Adelgade,  Prinsensgade,  Borgergade, 
Dronningens  Tværgade  og  atter  Adelgade,  hvorpaa 
han  i  Triumf  kørte  hende  ind  gennem  Porten. 

I  de  lange  Vinteraftener,  naar  vi  havde  taget  Plads 
om  Bordet,  blev  der  læst  højt.  Nylig  udkomne  danske 
Værker  blev  foredragne,  men  ogsaa  ofte  tydske.  Først 
og  fremmest  var  det  naturligvis  Schiller  og  Goethe, 
der  maatte  holde  for,  men  ogsaa  Kleist  og  en  nu 
mindre  bekendt  Digter  Voss  var  stadig  paa  Reper- 
toiret. Moder  havde  kun  ringe  Glæde  af  disse  tyske 
Oplæsninger,    da    hun    ikke    forstod   et  Ord,    men  hun 

beklagede  sig  aldrig  og  sad  nok  saa  taalmodig  i  Sofaen 
med  sin  Strikkestrømpe. 

Jule-  og  Nytaarsdag  viste  Hjemmet  sig  i  al  sin 
Glans.  Stuerne  var  smykkede  m.ed  Gran,  og  i  Spise- 
stuen prangede  Moders  store  Frokostbord  med  Sylte, 
allehaande  salte  Sager  og  den  vældige  Julekage.  Om 
dette  Bord  samledes  i  Lobet  af  Dagen  alle  Husets  Venner. 

Naar  Foraaret  brød  frem,  blev  Ring-  og  Boltspillene 
tagne  ned  fra  Loftet,  og  gamle  og  unge  tumlede  sig 
de  lyse  Eftermiddage  i  munter  Leg  ude  i  Baggaarden. 
De  ivrigste  var  som  oftest  Poul  Møller  og  Krøyer. 
Naar  vi  saa  havde  spillet  og  leget  nogen  Tid  ude  i 
Gaarden,  kom  Moder  ud  til  os  og  sagde  paa  sin  kær- 
lige Maade:  «Hør  nu,  Børn,  I  er  saa  varme.  I  skulde 
hofte  lidt!»  Hun  havde  saadanne  morsomme  Udtryk. 
Vilde  vi  spadsere,  havde  vi  jo  Langelinje  og  Kastels- 
volden  lige  ved.  Derud  vandrede  vi  saa  i  sluttet  Trop 
forbi  Nyboders  smaa  gule  Huse,  fra  hvis  Baggaarde 
enkelte  lysegrønne  Trær  sendte  os  deres  Foraarshilsen. 
Naar  jeg  saaledes  iført  min  stiveste  Puds  gik  ud  med 
min  Familje,  hændte  det  jævnlig,  at  en  og  anden  af 
mine  Kammerater  fra  Gaden  raabte  til  mig:  « Halløj, 
Julie,  hvor  skal  Du  hen?  Det  kan  nok  være.  Du  er 
fin!»  Jeg  maatte  dog  i  slige  Tilfælde  indskrænke  mig 
til  at  kvittere  ved  Tegn  og  Mimik,  da  min  Familje, 
navnlig  mine  Søstre,  ikke  satte  synderlig  Pris  paa 
mine  Gadebekendtskaber.  Undertiden  —  altid  f.  Eks. 
paa  min  Fødselsdag  —  drak  vi  vor  The  ude  paa  Smede- 
linien hos  en  Sergentkone,  der  dækkede  for  os  i  sin 
lille  Have.  Disse  muntre  Aftener  paa  dette  henrivende 
Sted  vil  jeg  aldrig  kunne  glemme.     Paa  min  Fødsels- 


-   65    - 

dag  blev  det  for  øvrigt  næsten  altid  Tordenvejr,  saa 
at  vi  kom  drivvaade  hjem.  Jeg  var  saa  gennemblødt, 
at  jeg  næppe  kunde  faa  Benene  frem,  saaledes  klinede 
Kjole  og  Skørter  sig  til  Kroppen. 

Naar  Sæsonen  var  endt,  indviede  Fader  stedse  sin 
Ferie  med  et  Besøg  i  Frederiksberg  Have.  Oppe  paa 
den  øverste  Terrasse  foran  Slottet  nød  han  sin  Ynd- 
lingsudsigt  over  Trægrupperne  i  deres  Foraarspragt  og 
de  grønne  Plæner,  gennemslyngede  af  Kanalerne.  Han 
kunde  da  udbryde  i  Glæde  over  at  være  en  fri  Mand 
og  i  Længsel  efter  at  ryste  Byens  Støv  af  sine  Fødder. 
Det  varede  i  Reglen  heller  ikke  mange  Dage,  inden 
han  begav  sig  paa  Rejse.  Sædvanligvis  var  det  sine 
mange  Venner  i  Provinserne,  han  besøgte,  og  ofte  for- 
enede han  det  nyttige  med  det  behagelige  ved  at  give 
Forestillinger  i  Købstæderne.  Undertiden  gjorde  han 
en  Afstikker  til  Tyskland,  af  hvis  Litteratur  han  var 
en  stor  Elsker,  og  hvis  Teatre  han  flittigt  besøgte. 
I  « Københavns  flyvende  Post»,  udgiven  af  Heiberg, 
findes  fra  den  Tid  nogle  af  Faders  Breve  fra  Tyskland 
til  Hjemmet*.  Moder,  der  intet  anede  om,  at  Heiberg 
vilde  aftrykke  Brevene,  blev  yderlig  forskrækket  ved 
at  se  ikke  blot  sig  selv,  men  ogsaa  Marie,  Rose  og 
gamle  Sofie  Sonne  omtalt  paa  Tryk.  Var  Fader  imid- 
lertid først  kommet  afsted,  længtes  han  uophørlig  til- 
bage til  Hjemmet.  Hans  Breve  bar  tidt  et  rørende 
Præg  heraf.  Denne  Længsel  efter  os  blev  Anledning 
til  min  første  store  Rejse,  om  hvilken  jeg  nu  skal  be- 
rette. 

*  Brevene  ere  optagne  i  C.  N,  Rosenkildes  efterladte  Skrifter, 
Bind  I. 

Julie  Sødring:  Erindringer.]  5 

Fader  var  en  Sommer  taget  til  Aarhus  for  at  be- 
søge sine  mange  Venner  dér  og  opfriske  gamle  Er- 
indringer. Saa  en  Dag,  da  jeg  kommer  hjem  fra  Skole, 
træffer  jeg  hele  Huset  i  Oprør.  Der  var  kommet  Brev 
fra  Fader,  at  vi  alle  fluks  havde  at  begive  os  over  til 
ham.  Købmand  Raa's  vilde  huse  os.  Moder  vidste 
hverken  ud  eller  ind.  Hvordan  skulde  hun  faa  Tøj 
samlet  i  den  Fart  til  os  alle.  Der  skulde  vadskes,  der 
skulde  repareres  og  saa  den  store  Indpakning !  Jeg  var 
begribeligvis  ellevild  af  Glæde.  At  jeg,  der  aldrig  havde 
været  udenfor  København,  skulde  rejse  og  det  endogsaa 
saa  langt  bort  som  til  Jylland,  det  forekom  mig  ligesom 
en  Drøm,  For  Moders  Bekymringer  havde  jeg  ikke 
Sans,  og  alt  gik  for  Resten  ogsaa  lettere,  end  Moder 
i  første  Øjeblik  forestillede  sig.  Alle  tog  fat  af  Hjertens 
Lyst,  og  i  forbavsende  kort  Tid  var  Ekspeditionen  ud- 
rustet. En  skønne  Dag  rullede  saa  Moder,  Marie,  Rose 
og  jeg  afsted  med  Posten  til  Kallundborg.  Vor  Tids 
Ungdom,  der  rejser  saa  bekvemt  og  hurtigt,  men 
ganske  vist  ogsaa  ofte  paa  sin  Fart  jager  Livets 
Glæde  forbi,  kan  vanskelig  forestille  sig  den  Poesi  og 
den  Stemning,  der,  trods  alle  Besværligheder,  kunde 
være  over  en  saadan  Rejse  i  gamle  Dage.  Selv  den 
berømmelige  Overfart  fra  Kallundborg  til  Aars  med 
« Smakken »  fandt  jeg  herlig,  og  det  uagtet  Alverden 
var  søsyg  —  undtagen  jeg.  Vi  havde  en  fin  Dame 
ombord,  som  var  meget  angreben  og  idelig  raabte  paa 
Pøsen.  Da  vi  endelig  langt  om  længe  naaede  Aarhus, 
var  det  første,  vi  fik  Øje  paa,  en  .gammel  Karosse  med 
røde  Gardiner  for  Vinduerne,  der  holdt  nede  ved  Havnen. 
Ved  dette  pragtfulde  Syn  udbrød  den  fine  Dame:  «Naa, 

jeg  ser  da,  at  der  er  sendt  Vogn  efter  mig. »  Vi  be- 
tragtede med  Ærefrygt  Køretøjet,  og  straks  Damen 
var  kommet  i  Land,  vinkede  hun  til  Kusken:  «Kom 
herhen,  lille  Ven,  Vognen  er  vel  til  mig?»  «Ja,»  sva- 
rede Kusken  paa  bredt  Jydsk,  «det  we'  a  it',  a  sku' 
hint  Skuespiller  Rousenkildes  Familje.»  Det  kan  nok 
være,  at  jeg  blev  kry  paa  det  ved  disse  Ord.  Det 
viste  sig,  at  Ekvipagen  var  Byen  Aarhus'  eneste  Hyre- 
vogn og  sendt  af  Fader.  Med  adskilligt  Besvær  blev 
Rejsetøjet  anbragt  paa  Vognen.  Der  var  næsten  ikke 
Plads  til  Kusken,  og  bagpaa  vejede  den  store  Kuffert 
saadan  til,  at  den  var  nær  ved  at  vippe  os  alle  i 
Vejret.  I  straalende  Humør  kørte  vi  op  for  Købmand 
Raa's  toetages,  hvide  Hus  med  de  grønne  Bænke  og 
Stenpælene  forbundne  med  Lænker  udenfor.  Med  Fader 
i  Spidsen  kom  alle  de  rare  Mennesker  ud  og  tog  imod 
os.  Inde  i  den  rummelige  forreste  Stue  samledes  vi 
saa  til  en  Frokost,  hvis  Mage  jeg  aldrig  før  havde 
set.  Her  fik  vi  det  første  Bevis  paa  den  gamle  jydske 
Gæstfrihed. 

Det  blev  i  det  hele  et  uforglemmeligt  Ophold  for 
os.  Alle  Moders  og  Faders  Venner  fra  Ungdoms- 
aarene  besøgte  vi.  Den  gamle,  røde  Gaard,  der  havde 
tilhørt  Moders  Forældre  den  Gang,  de  var  rige  Folk, 
var  vi  henne  at  se  paa,  og  Moder  viste  os  de  Steder, 
hvor  hun  havde  levet  sine  lykkelige  Barndoms-  og 
Ungpigedage.  Vi  talte  ogsaa  med  den  gamle  Frederikke 
Lange,  som  i  en  Række  af  Aar  havde  tjent  i  mine 
Bedsteforældres  Hus  og  nu  var  ude  af  sig  selv  af 
Glæde  over  atter  at  se  Moder.  Der  blev  gjort  en 
Mængde    Gilder    til    vor   Ære.     Blandt   andet   var    der 

stor  Middag  hos  Dr.  Weis,  hos  hvem  Fader  boede. 
Da.  Gæsterne  indfandt  sig,  var  der  kørt  et  stort  Hølæs 
fast  i  Porten,  saa  det  var  umuUgt  for  os  at  komme 
ind.  Weis  vidste  dog  straks  Raad  herfor  og  opfordrede 
os  til  at  krybe  ind  gennem  et  af  Vinduerne  i  Stue- 
etagen. Det  gjorde  saa  hele  Selskabet  med  Moder  i 
Spidsen. 

Paa  den  Tid  blev  der  i  Aarhus  givet  Forestillinger 
af  et  omrejsende  Skuespillerselskab,  det  Lendrupske 
kaldet.  Sammen  med  Redaktør  Elmquist' s  Familje, 
med  hvis  Ungdom  vi  straks  var  blevne  Perlevenner, 
saa  vi  dette  Selskab  opføre  Heibergs  Vaudeville  «De 
Danske  i  Paris ».  Redaktør  Elmquist  havde  dog  været 
en  hel  Del  betænkelig  ved  at  tage  os  med,  da  han 
frygtede  for,  at  vi  ved  vor  Munterhed  skulde  støde  an 
mod  den  Aarhusianske  Etikette.  Imidlertid  havde  han 
dog  til  sidst  givet  efter  for  vore  Bønner,  men  vi  havde 
maattet  love  dyrt  og  helligt  at  forholde  os  skikkelige. 
Skønt  allerede  Begyndelsen  af  første  Akt  frembød  ad- 
skilligt, der  satte  os  i  godt  Humør  —  saaledes  Juliettes 
Fremstillerinde,  der  sang  med  Tryk  og  derved  kom  til 
at  minde  mig  om  Jomfru  Kerrn,  hvilken  Iagttagelse  jeg 
ikke  undlod  straks  at  meddele  de  andre  —  lykkedes 
det  os  dog  nogenlunde  at  bevare  Fatningen,  indtil 
Majoren  viste  sig.  Da  var  Ævret  opgivet.  Majoren 
fremstilledes  nemlig  af  Direktørens  Kone,  en  over- 
maade  fyldig  Matrone,  der  slog  sig  paa  Laarene  og 
talte  bredt  Jydsk.  Virkningen  af  denne  overraskende 
Effekt  var  saa  overvældende,  at  Elmquist  skyndsomst 
hviskede:  «Nu  tror  jeg,  det  er  bedst,  I  gaar!»  Hvor- 
paa  vi  listede  af. 

Fra  Aarhus  drog  vi  paa  Gæsteri  til  Aalborg,  hvor 
mine  Forældre  ogsaa  havde  adskillige  Venner.  Vi 
boede  her  hos  den  gamle,  rige  Fru  Herskind,  der 
gjorde  stort  Aftenselskab  for  os.  Selskabssalen  blev 
sat  i  Stand  og  Betrækkene  trukne  af  Møblerne.  Jeg 
havde  hvid  Kjole  paa,  og  lidt  før  de  fremmede  kom, 
listede  jeg  mig  til  at  plukke  en  lille  Rosenknop  i 
Haven.  Den  stak  jeg  foran  i  Brystet.  Min  Søster  Marie 
fandt  dog,  at  dette  ikke  var  passende  for  en  lille  Pige, 
og  vilde  have  mig  til  at  fjerne  den,  men  Moder  tog 
mit  Parti,  og  saa  fik  Knoppen  Lov  til  at  sidde.  Festen 
skulde  begynde  med  Deklamation  og  Sang,  og  da  Sel- 
skabet havde  samlet  sig,  tog  alle  Plads  i  Salen.  Af 
Numrene  husker  jeg  kun  et  paa  Grund  af  dets  ufrivil- 
lige Komik,  der  nær  havde  faaet  os  Pigebørn  til  lige- 
som i  Aarhus  at  gøre  Skandale  trods  Moders  advarende 
Blikke.  Det  bestod  i  følgende.  Forhænget  gik  til  Side, 
og  paa  den  improviserede  Scene  sad  to  Herrer  med 
Guitarer  i  blaa  Baand  om  Halsen.  Disse  to  Aalborgs 
talentfuldeste  Dilettanter  —  den  ene  hed  mærkelig  nok 
Vogelsang  —  foredrog  derpaa  følgende  Vekselsang: 

Første  Herre: 
Mine   Sko  de  er  i  Stykker, 
og   de  trækker  mest  i  Vand! 

Anden  Herre: 
Send   dem  hen  til  Skoma'r  Pløker 
for  at  gøre  dem  i  Stand. 

Første  Herre: 
For  Betaling!     For  Betaling! 
Hvor  skal  Pengene  komme  fra? 

Anden  Herre: 
Ut  af  Lommen !    ut  af  Lommen  I 

Første  Herre: 
Der  er  ingen  Penge  i ! 

Disse  Strofer  blev  sungne  med  stor  Alvor  til  et 
rørende  Akkompagnement,  og  der  var  ingen,  som  lo, 
undtagen  vi,  der  var  ved  at  kvæles. 

Hvad  vi  for  øvrigt  maatte  indtage  af  Madvarer  paa 
denne  jydske  Rejse  grænser  til  det  utrolige.  Overalt, 
hvor  vi  kom,  blev  der  dækket  op  for  os,  og  det  blev 
betragtet  som  en  Fornærmelse,  naar  vi  intet  nød.  Et 
Sted  erindrer  jeg  da  ogsaa,  at  jeg  hældte  en  stor  Spøl- 
kum Chokolade  ud  i  Haven. 

Fra  Aalborg  rejste  vi  til  Viby,  hvor  vi  besøgte  det 
Steenbergske  Hjem,  og  derfra  gik  Vejen  gennem  Aar- 
hus tilbage  til  København  til  vor  kære  Adelgade. 

Foruden  denne  store  Rejse  mindes  jeg  fra  denne 
Periode  af  mit  Liv  en  Udflugt,  vi  gjorde  til  Vallø  for 
at  besøge  min  Broder  Adolph.  Jeg  modtog  her  et 
Indtryk,  som  senere  fik  en  vis  Betydning  for  mig.  Vi 
gjorde  nemlig  Bekendtskab  med  Slotsgartnerens  Datter, 
der  havde  været  Kammerjomfru  hos  Prinsesse  Vilhelmine. 
Hun  førte  mine  Søstre  og  mig  ind  paa  sit  Værelse  og 
foreviste  os  en  Mængde  Pynt,  Baandstumper  og  aflagte 
Kjoler,  som  Prinsessen  havde  givet  hende,  samtidig 
med  at  hun  udbredte  sig  over,  hvor  herligt  det  var  at 
leve  ved  Hoflet.  Hendes  Skikkelse  fæstnede  sig  i  min 
Erindring  og  genopstod  mange  Aar  efter  paa  det  kgl. 
Teaters  Scene  som  Frøken  Lundberg  i  Hostrups  « In- 
trigerne». 

Om  det  var  under  dette  Besøg  eller  ved  en  anden 
Lejlighed,  at  Fader  en  Søndag  i  Kirken  mod  sin  Vilje 
distraherede  Pastor  Storm  i  den  Grad,  at  han  totalt 
tabte  Traaden  i  sin  Prædiken,  ved  jeg  ikke,  men  jeg 
erindrer  i  hvert  Fald  at  have  hørt  fortælle,  at  dette 
en  Gang  var  sket  og  skulde  være  gaaet  saaledes  til. 
Midt  som  Fader  sad  andægtig  og  nød  godt  af  Storms 
Veltalenhed,  opdagede  han  en  stor  Bille,  der  kom 
løbende  over  Kirkegulvet  hen  imod  den  Stol,  hvor  han 
sad.  Med  sin  Stok  pirkede  den  Gamle  nu  noget  Sand 
hen  foran  Billen,  der  forbauset  standsede  for  straks 
derpaa  at  gøre  omkring  og  se  at  slippe  tilbage  igen. 
Her  mødte  der  den  imidlertid  en  ny  Forhindring,  idet 
Fader  ligeledes  der  havde  lavet  en  lille  Vold.  Billen 
søgte  nu  at  undfly  til  en  af  Siderne,  men  Fader  var 
der  straks  med  Stokken  og  Sandet,  saa  Billen  til  sidst 
ganske  opgav  Ævret  ude  af  Stand  til  at  begribe,  hvad 
det  var  for  Hindringer,  der  pludselig  mødte  den  fra 
alle  Kanter.  Det  interessante  Eksperiment  havde  ganske 
bemægtiget  sig  Faders  Tanker,  da  det  pludselig  falder 
ham  ind,  at  der  er  blevet  saa  løjerlig  stille  i  Kirken. 
Han  ser  da  op  imod  Prædikestolen,  og  —  o  ve  — 
der  stod  Storm,  aldeles  mørkerød  i  Ansigtet,  og  var 
fuldstændig  gaaet  fra  Koncepterne  over  Faders  mærke- 
lige Manøvrering.  Naa,  Fader  satte  sig  jo  rolig  tilbage 
i  Stolen,  og  Storm  fandt  atter  Traaden  i  sin  Tale. 

Kort  efter  vor  Hjemkomst  fra  Jylland  havde  jeg  for 
øvrigt  et  Uheld,  som  nær  havde  kostet  mig  Livet. 
Jeg  besøgte  en  Dag  en  Familje  af  vort  Bekendtskab, 
Sadelmager  Sadelmanns,  der  boede  paa  Blegdamsvejen. 
Bagved    deres  Hus   laa   en  stor  Have,    som  strakte  sig 


helt  ned  til  Sortedamssøen.  En  Baadebro,  der  gik  ud 
i  Vandet,  fristede  mig  stærkt.  Jeg  løb  ud  paa  den, 
tabte  Balancen  og  faldt  i  Vandet.  Det  varede  længe, 
inden  der  kom  Hjælp,  og  jeg  var  helt  fra  det,  da  man 
endelig  fik  mig  fisket  op.  Jeg  havde  dog  siden  efter 
ikke  synderlig  Men  af  mit  ufrivillige  Bad. 

Blandt  vore  Venner  var  ogsaa  Kaptajn  Bruhn  og 
hans  Familje.  Kaptajnen  —  den  senere  General  — 
var  en  sjælden  elegant  og  nobel  Personlighed,  hvis 
Elskværdighed  og  Finhed  i  Forbindelse  med  hans 
Hustrus  Hjertelighed  og  Jovialitet  og  de  velbegavede 
Børn  gjorde  deres  Hjem  overordentlig  tiltalende.  Blandt 
Børnene  var  der  to  Sønner,  Frederik  og  Ernst.  Fra 
en  Maskerade  i  det  Bruhnske  Hus  mindes  jeg  følgende : 
Der  var  kun  voksne  til  Stede,  men  jeg  var  fulgt  med 
mine  Søstre  for  at  se  paa  Stadsen.  Da  det  nu  gik 
noget  stift  og  kedeligt  til,  fik  Fru  Bruhn  den  Idé  at 
klæde  mig  ud,  først  som  Visekælling  og  siden  som 
Landkadet.  Jeg  slog  ret  Gækken  løs,  og  Selskabet 
morede  sig.  Mange  Aar  efter  sagde  General  Bruhn 
en  Gang  spøgende  til  mig,  at  det  egentlig  var  hans  og 
hans  Hustrus  Skyld,  at  mit  Talent  var  opdaget. 

Ved  at  omtale  denne  min  « første  Optræden  i  Ko- 
stume»  for  en  større  Kreds  falder  følgende  mig  ind. 
Jeg  var  indbuden  til  Juletræ  hos  Syngemester  Zinck's. 
Da  vi  stod  omkring  det  dejlige  Træ,  kom  Skuespiller- 
inden Madam  Fisen  hen  til  mig  og  sagde:  «Hvis  Du 
vil  tale  efter  mig,  skal  Du  faa  den  Pølse,  som  hænger 
deroppe. »  Jeg  var  imidlertid  ikke  til  at  formaa  hertil 
og  gik  følgelig  glip  af  Pølsen,  men  af  denne  lille  Be- 
givenhed kan  jeg  forstaa,   at  jeg,  der  formodentlig  har 

set  Madam  Eisen  paa  det  kgl.  Teater,  har  kopieret 
hende,  og  at  man  har  moret  sig  derover,  noget,  der 
for  Resten  undrer  mig,  thi  jeg  har  aldrig  nogensinde 
i  mit  senere  Liv  haft  Evne  for  Kopiering.  Denne 
Færdighed ,  som  mangfoldige  sidde  inde  med ,  for- 
veksles tidt  med  dramatisk  Talent. 

I  Begyndelsen  af  Trediverne  ramtes  vort  Hjem  af 
to  store  Slag,  og  jeg  oplevede  mine  første  Sorger. 
Bedstemoder  og  Tante  døde  omtrent  samtidig.  Bedste- 
moder var  da  74  Aar  gammel.  Hun  stod  og  ordnede 
Linned  ude  i  Strygestuen,  da  hun  pludselig  styrtede 
død  om,  ramt  af  et  Hjerteslag.  Jeg  husker  endnu, 
hvor  umaadelig  bedrøvet  jeg  blev,  da  det  blev  mig 
sagt,  at  jeg  aldrig  mere  skulde  se  den  kære,  gamle 
Bedstemoder.  Jeg  løb  alt,  hvad  jeg  kunde,  hen  i  Sølv- 
gade for  at  udøse  min  Sorg  for  min  Veninde  Ida  Storm 
og  græd  højt  ned  ad  Gaden.  Næppe  kunde  jeg  faa 
Ordene  frem,  da  jeg  var  naaet  op  i  Enkefru  Storms 
Lejlighed.  Da  lille  Ida  saa,  hvor  forgrædt  jeg  var, 
stak  ogsaa  hun  i  at  græde.  Vi  omfavnede  og  kyssede 
hinanden.  Saa  gik  Ida  ud  i  Spisekammeret  og  hentede 
fem  Æbler.  Dem  nød  vi  begge  under  Taarer.  —  Ogsaa 
Tante,  der  døde  efter  nogen  Tids  Sygdom,  efterlod  sig 
et  dybt  Savn  hos  os  alle.  Hun  havde  altid  været  saa 
god  mod  os  Børn  og  kærligt  baaret  over  med  vore 
Unoder. 

Og  hermed  slutter  jeg  Fortællingen  om  mit  Barn- 
domsliv i  Adelgade. 

Jeg  var  en  stor  Pige  paa  halvtolvte  Aar,  da  vi  flyt- 
tede  ud   paa  Østerbro.     Her  oprinder  et  nyt  Afsnit  af 

mit  Liv.  Ser  jeg  tilbage  paa  mine  Forældres  Hjem  i 
Adelgade,  da  slaar  det  mig,  hvor  nøjsomme  de,  selv 
maalte  med  Datidens  Maalestok,  i  mangfoldige  Hen- 
seender maa  have  været  og  dog  hvor  lykkelige.  Men 
Sagen  er,  at  der  var  Aand  og  Hjerte  i  det  gamle  Hjem, 
og  Livet,  Tilfredsheden  kommer  ikke  udefra,  men  ligger 
dybt  i  Sjælens  Grund. 

Fyrretyve  Aar  senere  skrev  en  af  mine  unge  Venner, 
Nicolaj  Bøgh,  til  mit  Sølvbryllup  en  Kantate,  som  en 
anden  af  mine  unge  Venner  Frants  Henningsen  havde 
illustreret.  Denne  Kantates  tre  første  Vers  skildrer 
Barndomshjemmet  i  Adelgade.  Bøghs  smukke  Digt 
lyder  saaledes: 

Mindernes  Sol  sin  første  Lysning  sender 

Over  det  Hjem^ 

Hvor  hun  i  Kreds  af  Slægt  og  gode  Venner 

Voxede  frem, 

Hvor  Viddets  Blus  hos  « gamle  Rosenkilde* 

Tændtes  og  lyste  varmt  i   Ord  og  Blik, 

Og  hvor  god  og  stille 

Moderen  gik. 

Her  mangen  Gang  til  Musers  skønne  Stævne 

Aanderne  drog: 

Her  sad  Poul  Møller  med  sit  sunde,  jævne 

Ærlige  Sprog; 

Heiberg  lod  her  sin  Tankes  Klarhed  trænge 

Frem  for  en  lyttende  Kreds  i  Aandens  Skjær; 

Christian  Winthers  Strænge 

Stemmedes  her. 

Æres  det  skal  det  Hjem  for  Kunst  og  Snille, 
Vidskab  og  Sang! 

Over  dets  Dør  staar  skrevet  « Rosenkilden, 
Og  det  har  Klang; 

Hjerter  har  banket  her  saa  sundt  og  ærligt, 
Menneskers  Adel  laae  i  Slægtens  Marv, 
Og  den  er  saa  kjærligt 
Taget  i  Arv. 


III. 

Hvilken  Forandring !  Fra  den  snavsede ,  mørke 
Adelgade  ud  til  det  skønne,  landlige  Østerbro.  Ja,  for 
den  Gang  var  der  virkelig  landligt  derude.  Den  nu- 
værende Slægt  kan  ikke  tænke  sig,  hvilken  Ro  og 
Fred  der  var.  Straks,  naar  man  var  kommet  gennem 
Østerport,  begyndte  den  nye  Verden.  Der  kom  et  frisk 
Pust,  som  bragte  Hilsen  fra  Sø  og  Skov. 

Vi  hjalp  naturligvis  alle  med  ved  Flytningen.  Mit 
Æreshverv  bestod  i  at  transportere  den  lange  Perpen- 
dikkel,  der  hørte  til  det  gamle  bornholmske  Ur  og  var 
større  end  jeg  selv,  ud  til  dens  nye  Hjem.  Fader  var 
saa  drilagtig  med  største  Alvor  at  sige  til  mig:  «Du 
maa  gåa  ganske  overordentlig  forsigtigt;  navnlig  passe 
paa,  at  Fjederen  ikke  ryster,  for  saa  kan  hele  Perpen- 
dikkelen  blive  ødelagt. »  Følgen  af  Faders  Ord  var,  at 
denne  min  Vandring  med  Perpendikkelen  blev  den  be- 
sværligste i  mit  Liv.  Hvert  Øjeblik  rystede  selvfølge- 
lig Fjederen,  og  da  jeg  endelig  naaede  det  hvide  Hus 
paa  Hjørnet  af  Kastelsvejen  og  Østerbro,  var  jeg  saa 
udmattet,  at  jeg  næppe  kunde  komme  op  ad  Trap- 
perne. 

Det  hvide  Hus!  Ordene  lyde  i  mine  Øren  med  en 
sælsom  Klang,  thi  ved  dem  bringes  jeg  tilbage  til  og 
lige  midt  ind  i  det  Afsnit  af  Livet,  der  for  enhver 
Kvinde  staar  i  en  saa  ejendommelig  Belysning,    og  for 

mig  paa  Grund  af  mit  lykkelige  Hjem  er  overstraalet 
af  et  gyldent  Solskin;  den  Tid  da  jeg  udviklede  mig 
fra  lille  Pige  til  voksen  Jomfru.  Ufatteligt  for  mig  er 
det,  at  hine  Dage  ligge  saa  langt,  langt  tilbage!  Ad- 
skillige af  de  smaa  Begivenheder  fra  den  Tid,  der  spil- 
lede saa  stor  en  Rolle  i  min  Udvikling,  synes  mig  at 
være  skete  i  Gaar. 

Mange  vil  sikkert  endnu  kunne  mindes  det  hvide 
Hus  paa  Østerbro.  Det  laa  lige  for  Søen  og  lignede 
nærmest  et  gammelt  Palæ.  Huset  bestod  af  Stue, 
iste  Sal  og  nogle  Værelser  oppe  i  det  høje,  mørke 
Mansardtag.  Tillige  var  der  et  herligt  stort  Loft 
med  Altaner  ud  mod  Søen  og  Haverne.  Vor  Lej- 
lighed bestod  af  første  Sal  og  nogle  af  Loftsværel- 
serne. Værelserne  var  høje  og  luftige.  Til  Ejen- 
dommen hørte  en  prægtig  Have,  der  strakte  sig  bag 
om  Huset,  med  en  Mængde  Frugttræer.  Til  venstre 
for  Hovedbygningen  laa  Gaardspladsen  og  nogle  Ud- 
bygninger, der  om  Sommeren  lejedes  ud  til  Familjer 
fra  Byen.  I  Baggrunden  af  Haven  strakte  sig  en  lang 
Lindeallé  langs  med  Plankeværket,  der  adskilte  os  fra 
Naboejendommen  «Vennero»,  til  hvis  Beboere,  Assessor 
Møllers,  vi  senere  kom  til  at  staa  i  det  venligste  For- 
hold. Bag  «Vennero»,  hvortil  hørte  en  stor  Have,  laa 
igen  Classens  prægtige  Ejendom,  og  Nord  for  denne 
bredte  Tuteins  skønne  Park  sig.  Det  var,  som  man 
ser,  henrivende  Omgivelser  og  fuldstændig  landligt. 
Og  hvilke  Ture  kunde  man  ikke  gaa !  Fra  Øresund  og 
til  Kallebodstrand  omgaves  Byen  af  et  levende  Hegn: 
Lysthaverne,  Voldene,  Kirsebærgangene  og  Gartner- 
haverne.    Folk,  hvis  Virksomhed  bandt  dem  til  Byen, 

følte  den  Gang  mindre  Længsel  efter  Landet,  naar  den 
blide  Aarstid  kom,  thi  de  behøvede  jo  kun  at  gaa 
nogle  faa  Skridt,  saa  var  de  midt  ude  i  den  skønne 
Natur.  Fra  det  Øjeblik  Mildheden  mod  Vinterens 
Slutning  begyndte  at  komme  i  Luften,  den  sidste  Sne 
svandt,  og  den  lille  velkendte  Sanger  ovre  i  Glaciets 
Træer  forkyndte,  at  nu  var  alle  Trængsler  endte,  fulgte 
man  Foraarets  gradvise  Frembryden  fra  Dag  til  Dag. 
Man  frydede  sig  ved  at  se  Voldskrænterne  lidt  efter 
lidt  dækkes  af  et  lysegrønt  Tæppe,  og  med  Jubel  hilste 
man  de  første  Blomster,  de  gule  Ranunkler  eller  «Smør- 
blomster»,  som  de  populært  kaldes.  Snart  efter  begyndte 
Ahorntræerne  paa  Voldene  at  udfolde  de  brunlige  Blade, 
og  nu  gik  det  Slag  i  Slag,  indtil  Kastanietræerne  stod  i 
deres  fulde,  gravitetiske  Pragt,  Tjørnene  spejlede  deres 
hvide  Slør  i  Stadsgravene,  og  Frugthaverne  dannede 
eet  duftende,  hvidt  og  lyserødt  Blomstervæld.  Og  saa 
kom  den  dejlige  Sommer!  Ja,  hvilke  lykkelige  Dage  at 
se  tilbage  paa.  Straalende  Solskin  og  smaa  bitte  Skyer. 
Det  hvide  Hus  ejedes  af  en  Snedkermester  Gran- 
berg. I  Stueetagen  boede  Kancelliraad  Winge  sammen 
med  sin  Svigermoder  Fru  Lise  Jiirgensen,  Søster  til  Fru 
Gyllembourg.  Fru  Jiirgensen  var  en  overordentlig  fin 
og  elskværdig  Dame,  der  i  den  følgende  Tid  jævnlig 
besøgte  os.  Hun  lærte  os  Unge  Paparbejder  og  viste 
os  stor  Godhed.  Fru  Jiirgensen  var  ikke  vort  eneste 
nye  Bekendtskab.  Der  skete  i  det  Hele  en  stor  For- 
andring med  vor  Omgangskreds  efter  vor  Udflytning 
paa  Østerbro.  Nu  til  Dags  er  jo  Forstæderne  ganske 
gaaede  op  i  København,  men  den  Gang  laa  de  helt 
udenfor  Byen  og  regnedes  næsten  ikke  med  til  denne. 

Særlig  galdt  dette  om  Østerbro.  Vore  gamle  Venner 
bleve  derfor  halvt  vrede,  da  vi  flyttede  derud,  og  op- 
hørte at  komme  til  os.  Det  var  ikke  som  i  Adelgade, 
^  hvor  de  hvert  Øjeblik  paa  Dagen  kunde  titte  ind  til 
os.  Krøyer  holdt  længe  ud,  men  saa  blev  Afstanden 
ogsaa  ham  for  stor,  og  hans  Besøg  ophørte  lidt  efter 
lidt.  Dog  maa  man  ikke  misforstaa  dette.  Vi  mistede 
ikke  vore  Venner,  men  kun  deres  kærkomne  Besøg. 
Naar  jeg  i  mit  senere  Liv  traf  nogen  af  den  lille  Kreds 
fra  Adelgade,  og  jeg  mærkede,  at  Aarene  ligesom 
havde  fjernet  os  lidt  fra  hinanden,  behøvede  jeg  kun 
at  nævne  det  magiske  Ord  « Adelgade »,  saa  vendte 
det  gamle  Smil,   den  gamle  Hjertelighed  tilbage. 

To  af  vore  Venner  var  der  dog,  som  trodsede 
Vejens  Længde,  slet  Vejr  og  Mørke  for  at  naa  ud  til 
os,  og  det  var  Knudsgaard  og  Sonne.  Naar  det  traf 
sig,  at  de  begge  samtidig  besøgte  os,  blev  der  en 
Glæde  og  Jubel.  Paa  den  senere  Tid  kunde  Knuds- 
gaard nok  af  og  til  være  lidt  tung  i  Sindet,  men  ind- 
traf der  saa  et  eller  andet,  som  hun  regnede  for  et 
Held,  vendte  hendes  gode  Humør  tilbage  i  et  Nu. 
Saaledes  erindrer  jeg  følgende.  Moder  havde  et  nyde- 
ligt Fadebur.  Der  stod  hendes  duftende,  nykærnede 
Smør.  Ilu  Dag  da  Knudsgaard  var  hos  os,  havde  hun 
taget  Smørkanden,  der  var  af  dansk  Porcellæn,  og  var 
gaaet  ind  i  Fadeburet  for  at  stikke  Smør.  Paa  en 
Gang  op.skræmmes  vi  ved  et  Klask  i  Gulvet.  Vi  lytte 
og  høre  Knudsgaard,  der  netop  den  Dag  havde  været 
usædvanlig  stille,  bryde  ud  i  en  fornøjet  Latter.  Lidt 
efter  kommer  hun  ind  til  os  med  Smørkanden  i  Haan- 
den  og  siger:    «Mage   til   Held    har  jeg   saagu'    aldrig 

kendt.  Jeg  taber  Smørkanden  og  tænk  Jer,  kun  det 
ene  Øre  gik  af!»  Moder  lo  ikke.  Hun  syntes  ikke 
godt  om,  at  hendes  pæne  Smørkande  nu  kun  havde 
et  Øre. 

Knudsgaard  fik  pludseHg  Sværmeri  for  Vartou  og 
købte  sig  en  Plads  der  for  400  Rdlr.  Hun  kom  dog 
stadig  ud  til  os,  og  var  hun  i  godt  Humør,  spaaede 
hun  os.  Med  stor  Højtidelighed  udbredte  hun  Kortene 
foran  sig  paa  Bordet  og  udtalte  de  mystiske  Ord  til 
min  ældste  Søster:  «Ja,  nu  kommer  han  min  Sæl. 
Inden  ret  længe  har  vi  ham.  Han  er  allerede  paa 
Vandet !»  Knudsgaards  Spaadomme  ligesom  hendes 
Tydninger  af  Drømme  gav  altid  Anledning  til  megen 
Morskab. 

Sofie  Sonne  blev  Oldjomfru  paa  Frederiks  Hospital. 
Min  Veninde,  Augusta  West,  og  jeg  besøgte  hende 
flere  Gange  der.  Vi  kom  om  Aftenen  til  The.  Hun 
havde  et  hyggeligt,  gammeldags,  lille  Thebord,  tarve- 
ligt, men  Theen  smagte  udmærket.  Hendes  Stue  var 
ren  og  nydelig.  Vi  beundrede  hende  og  glædede  os 
over,  hvor  rart  hun  havde  forstaaet  at  indrette  sig. 
Jeg  husker,  at  første  Gang  vi  var  der,  gik  hun  midt 
ud  paa  Gulvet,  og  idet  hun  smilte  til  os,  sagde  hun: 
«Kan  I  nu  gætte,  hvor  jeg  ligger  ?»  Det  kunde  vi 
ikke,  for  der  var  ingen  Seng  i  Værelset;  derimod  stod 
der  et  mægtigt  Linnedskab.  Saa  gik  hun  hen  og  luk- 
kede Døren  til  dette  op.  Til  vor  store  Forbauselse 
saa  vi,  at  der  var  redt  en  Seng  i  Bunden  af  Skabet. 
Der  laa  Sonne. 

Gladest  af  os  alle  over  Udflytningen  paa  Østerbro 
var  Moder.     Hun    havde    nu    opnaaet   at  se  sit  største 

Ønske  opfyldt:  at  faa  en  Køkkenhave  at  sysle  med. 
En  Gartnerdreng  blev  anskaffet  til  hendes  Hjælp.  Denne 
Dreng  voldte  os  alle  megen  Fornøjelse  ved  sit  over- 
strømmende Humør,  om  jeg  end  tror,  at  Køkkenurterne 
havde  mindre  godt  af  hans  Behandling.  Han  var  en 
fuldstændig  Sam  Weller,  altid  oplagt  til  Skælmsstreger. 
Jeg  ser  endnu  for  mig  Moder  staaende  i  det  aabne 
Vindue  og  kommanderende  Peter.  Han  var  meget  op- 
løben, og  som  han  stod  dernede  med  sit  rødmussede 
Ansigt  og  plirede  med  Øjnene  op  til  Moder,  var  han 
uimodstaaelig.  Pludselig  kunde  han  til  Moders  store 
Forskrækkelse  lade  sig  forlæns  dumpe  overende  i  den 
bløde  Jord,  ligge  som  død,  og  saa  i  et  Nu  atter  med 
en  Kolbøtte  staa  paa  sine  Ben.  En  Formiddag  havde 
han  i  flere  Timer  gaaet  og  plantet  Hindbærbuske  ud. 
Et  Par  Dage  efter  saa  vi  ham  til  vor  P'orbauselse  gaa 
rundt,  omhyggelig  trække  Planterne  op  en  for  en  og 
ryste  dem  i  Luften.  «Men  Gudbevares,  Peter, »  sagde 
Moder,  «hvad  er  det  Du  foretager  Dig  der.?»  Peter 
saa  op  og  svarede:  «Jeg  lufter  Rødderne,  Madam,  det 
har  de  saa  nederdrægtig  godt  af!»  Peter  havde  for 
Resten  tidligere  været  i  Skræderlære  og  skabte  sig  en 
fast  Position  hos  Fader  ved  at  vende  hans  Bukser. 
Jeg  holdt  meget  af  Peter.  Han  hjalp  ogsaa  mig  ved 
Anlæget  af  mine  Haver. 

En  Plage  havde  vor  Flytning  befriet  mig  for,  og 
det  var  Skolen.  Mine  Forældre  fandt,  at  det  var  for 
langt  for  mig  at  gaa  ind  til  Holmens  Kanal,  og  saa 
mente  de,  det  var  bedre,  at  jeg  fik  privat  Undervis- 
ning. Medens  jeg  nu  gik  og  ventede  paa,  at  denne 
private  Undervisning  skulde  komme  i  Stand  og  gjorde 

mig  Ventetiden  behagelig  ved  at  tumle  i  Haven  fra 
Morgen  til  Aften,  hører  jeg  en  Formiddag,  da  jeg 
kommer  løbende  gennem  Lindealleen,  at  der  er  nogen, 
som  sjipper  inde  i  Naboejendommen  «Vennero».  Nys- 
gerrig klavrer  jeg  op  ad  Plankeværket,  faar  Øjnene 
over  den  øverste  Kant  og  ser  en  nydelig  lille  Pige,  lidt 
større  end  jeg,  ivrig  optagen  af  sin  Leg.  Jeg  kunde 
ikke  løsrive  mig  fra  dette  smukke  Syn.  Hun  var  saa 
fin  og  sprang  saa  let.  Jeg  ønskede,  at  jeg  kendte 
hende.  Kort  efter  blev  mit  Ønske  opfyldt,  og  sam- 
tidig fik  jeg  en  Lærer.  Vi  gjorde  nemlig  Bekendtskab 
med  Familjen  paa  «Vennero».  Der  var  mange  Børn, 
hvorimellem  flere  voksne  Sønner.  En  af  disse  blev  min 
Lærer.  Første  Gang  Kandidat  Møller  var  ovre  hos  os 
for  at  aftale  Timerne,  tog  han  mig  skarpt  i  Øjesyn. 
Resultatet  maa  have  været  tilfredsstillende,  for  han 
vendte  sig  om  mod  Fader  og  sagde:  «Hun  ser  opvakt 
ud!»  Ogsaa  jeg  havde  set  paa  ham.  Det  var  et  højt, 
smukt  Menneske.  Da  han  var  gaaet,  sagde  Moder: 
«Jeg  synes,  jeg  skulde  kende  ham!»  «Ja, »  svarede 
jeg,  «det  er  ikke  saa  underligt,  for  det  er  Bedstemoders 
Fyr  fra  Adelgade !»  Det  havde  jeg  straks  opdaget. 
Dagen  efter  begyndte  vor  Læsning,  som  tiltalte  mig 
adskillig  mere  end  den  tidligere  Skolegang.  Hver 
Morgen  marcherede  jeg  afsted  med  mit  Landkort  — 
vældig  stort  —  under  Armen  ind  til  «Vennero»,  hvor 
jeg  efterhaanden  blev  Ven  med  alle  Familjens  Medlem- 
mer, ogsaa  med  den  lille  Pige,  Augusta  hed  hun,  som 
jeg  havde  set  sjippe.  Fru  Møller  viste  mig  altid  stor 
Godhed,  og  mange  er  de  rare  Minder,  som  jeg  bevarer 
om  disse  elskværdige  Mennesker. 

Julie  Sødring  :   Erindringer.  O 

Omtrent  paa  samme  Tid  fik  jeg  en  ny  Lærer  i 
Klaverspil.  Det  var  Musikeren  Kølle.  Han  var  over- 
ordentlig dygtig  og  bragte  mig  snart  saa  vidt,  at  jeg 
kunde  spille  sammen  med  Fader. 

Ved  Siden  af  min  Undervisning  var  jeg  begyndt  at 
dyrke  Morskabslæsning.  Jeg  sværmede  for  Walter  Scott 
og  slugte  hans  Romaner.  Fader  havde  et  ganske  ud- 
mærket Bibliotek,  men  ejede  ikke  disse  Værker.  Dem 
laante  jeg  hos  Syngesufflør  Kisen,  der  boede  med  sin 
Hustru  og  Datter  i  et  Gartnerhus  i  Nørrebroes  Allé. 
Det  var  flinke  Folk  —  Datteren  en  sjælden  livlig  og  be- 
gavet ung  Pige  —  og  vi  kom  en  Del  sammen.  Faders 
Bøger,  navnlig  hans  danske  Skønliteratur,  studerede  jeg 
samtidig  ivrigt.  Da  jeg  havde  hørt  de  voksne  diskutere 
Carl  Bernhards  nylig  udkomne  Fortælling  « Børneballet », 
forlangte  jeg  den  fra  Biblioteket.  Der  blev  imidlertid 
svaret,  at  det  var  ikke  noget  for  Børn.  «Tak,»  sagde 
jeg  til  mig  selv,  «den  kender  vi  nok!»  Min  Lyst  til 
at  læse  Fortællingen  blev  naturligvis  dobbelt  saa  stor, 
og  en  Dag,  da  alle  var  ude,  listede  jeg  mig  ind  i 
Faders  iskolde  Værelse,  tog  Bogen  ned  fra  Hylden  og 
slugte  den  staaende.  Da  jeg  var  færdig  med  den,  var 
jeg  halvdød  af  Kulde,  og  fandt,  at  Lise  Gram  var  en 
yndig  Pige.  Men  hvorfor  det  var  blevet  mig  forbudt 
at  læse  Fortællingen,  begreb  jeg  ikke  og  havde  en 
ubestemt  ærgerlig  Følelse  af,  at  Finesserne  muligvis 
var  gaaede  mig  forbi.  Jeg  havde  den  største  Lyst  til 
at  spørge,  men  turde  jo  ikke. 

Angaaende  mit  Udseende  paa  dette  Tidspunkt  af 
min  Tilværelse  skal  jeg  —  da  jeg  intet  Billede  ejer  af 
mig  —  meddele  følgende  Ytring  af  en  af  Faders  Ven- 

ner,  en  gammel  Baron,  der  undertiden  besøgte  os. 
Han  saa  mig  nemlig  en  Dag  gaa  gennem  Stuen  og 
udtalte  da  de  for  mig  uforglemmelige  Ord:  «En  Stang 
Lak  i  Munden  —  et  Par  røde  Hoser  —  min  Sæl  en 
Stork !»  Det  var  ikke  meget  smigrende  for  min  For- 
fængelighed. 

En  sen  Aften  kort  efter  vor  Udflytning  ^ik  der  Ild 
i  Hatten  paa  Østerbros  Mølle,  der  laa  ligeoverfor  Bleg- 
damsvejen.  Den  gamle  Mølle  brændte  i  Ro  og  Fred 
langsomt  ned  som  et  Spædelys.  Sprøjter  manglede 
nemlig  fuldstændig.  Den  eneste,  vi  havde  paa  Øster- 
bro, var  kort  i  Forvejen  kørt  ind  til  Byen  til  en  Skor- 
stensild, der  dog  allerede  var  slukket,  da  man  ankom. 
Efter  at  have  styrket  sig  ovenpaa  den  anstrængende 
Tur,  begav  Sprøjtemandskabet  sig  igen  paa  Vej  hjem 
til  Østerbro.  Klokken  var  imidlertid  blevet  saa  mange, 
at  Porten  var  lukket,  og  man  maatte  derfor  gøre  om- 
kring og  begive  sig  til  Nørreport,  der  stod  aaben  hele 
Natten.  Da  de  brave  Folk  endelig  langt  om  længe 
naaede  Østerbro,  vilde  de  ikke  tro  deres  egne  Øjne, 
da  de  saa,  at  Møllen  i  deres  Fraværelse  var  forsvunden. 
Vi  var  i  Anledning  af  Branden  alle  oven  Senge,  og 
Moder  trakterede  med  Kaffe. 

I  de  Aar  vi  boede  paa  Østerbro,  skiftede  Stueetagen 
ofte  Beboere.  Efter  Kancelliraad  Winge  og  Fru  Jiir- 
gensen  flyttede  en  ældre  Kaptajn  ind  med  sin  gamle 
Moder.  Denne  gamle  Dame  fortalte  os  altid  de  samme 
to  Historier :  om  Mestertyven  og  om  Københavns  Bom- 
bardement. Hun  var  for  øvrigt  meget  venlig  imod  os, 
saa  jeg  skammer  mig  ved  at  tilstaa,  at  naar  hun  sad 
i  sin  Stol  nede  i  Haven  i  Samtale  med  vor  Familje  og 

saa  begyndte  paa  Bombardementet,  listede  jeg  mig  om 
bag  hendes  Ryg  og  gav  mig  til  at  dreje  som  paa  en 
Lirekasse,  hvilket  altid  havde  til  Følge,  at  de  andre 
var  ved  at  sprække  af  Latter.  Bag  efter  fik  jeg  en 
alvorlig  Overhaling  af  min  ældste  Søster  Marie  for  min 
Uartighed.  Kaptajnen  udmærkede  sig  ved  sin  uhyre 
Gnavenhed,  Det  blev  tilsidst  et  Ordsprog  i  vor  Fa- 
milje,  naar  nogen  tog  sig  Livets  Sorger  uforholdsmæs- 
sig nær,  da  at  sige:  «Du  er  ligesom  Kaptajn  F.,  der, 
naar  han  ikke  har  andet  at  være  misfornøjet  med, 
ærgrer  sig  over  Marts  Maaned.*  Til  denne  Maaned 
nærede  Kaptajnen  nemlig  et  ligefremt  Had.  —  Efter 
Kaptajnen  og  hans  Moder  flyttede  Etatsraad  Jetsmarks 
ind  i  Lejligheden,  og  derpaa  kom  Kommandør  Peter- 
sen, som  købte  Ejendommen. 

Jeg  har  alt  berørt,  at  Sidebygningerne  om  Somme- 
ren lejedes  ud  til  Familjer  fra  Byen.  Disse  boede  dog 
ikke  derude,  men  opholdt  sig  der  kun  om  Dagen. 
Aar  efter  Aar  var  det  de  samme,  der  kom  igen,  nem- 
lig nogle  rige  Bryggere.  Hver  Morgen  mødte  deres 
Koner  og  Døttre  op  med  Madvarer  og  Haandarbejde ; 
saa  nød  man  Landluften  og  spadserede  i  Haven.  Jeg 
var  Ven  med  dem  alle.  Særlig  var  der  en  tyk  Bryg- 
germadam,  der  forkælede  mig.  Hun  trakterede  mig 
med  Kafle  og  fint  Brød,  og  naar  hun  syntes,  at  jeg 
ikke  tog  tilstrækkelig  til  mig  af  de  gode  Sager,  sagde 
hun:  «Spis  Bolle,  Julie,  det  er  jo  Din  Liveret\»  Bryg- 
germadammerne  havde  som  oftest  deres  Veninder  med. 
En  af  disse  var  meget  æstetisk  anlagt  og  havde 
Lekture  med,  som  hun  nød  i  en  Pavillon  i  Haven. 
Navnlig  yndede  hun  Lafontaines  Værker.     Fader  paa- 

Stod,  at  han  en  hed  Sommerdag  gennem  Pavillonvin- 
duet havde  set  hende  udstrakt  i  en  Lænestol,  snork- 
sovende med  aaben  Mund  og  Lafontaine  paa  Gulvet 
—  et  ikke  videre  æstetisk  Syn.  Samme  Dame  var 
sværmerisk  anlagt.  Jeg  husker,  at  hun  en  Dag  fortalte 
for  en  deltagende  Kreds,  der  havde  slaaef  sig  ned  paa 
Højen  ud  mod  Østerbrogade,  hvorledes  en  ung  Slægt- 
ning af  hende  var  kommet  galt  afsted  paa  en  Køretur. 
Med  affekteret  Stemme  og  dybe  Suk  udtalte  hun:  «Saa 
kørte    han    ud  med   sin   Gig  —  saa  væltede  han  midt 

paa  Vejen  og  —  vil  De  tænke  Dem  —  brak » 

Hvad  det  var,  han  brak,  fik  jeg  aldrig  at  vide,  for  i 
samme  Øjeblik  sprang  Fortællerinden  op,  og  gav  sig 
til  at  nikke  ud  mod  Gaden  af  alle  Kræfter,  idet  hun 
udbrød:  «Guj,  der  rider  Nikkelaj ! »  Stemmeovergangen 
forekom  mig  saa  ubeskrivelig  komisk,  at  jeg  til  Sel- 
skabets Forbauselse  brast  ud  i  en  høj  Latter.  —  Gen- 
tagne Gange  overværede  jeg  Bryggermadammernes  For- 
handlinger om  huslige  Sager.  Deres  Udtalelser  havde 
en  ganske  særegen  Tiltrækning  for  mig,  og  jeg  fulgte 
dem  med  spændt  Opmærksomhed.  Jeg  mindes,  at 
min  fornævnte  tykke  Veninde  under  en  Disput  om 
Tjenestefolk,  hvor  hun  i  stærke  Ord  havde  brudt  Sta- 
ven over  disse  Medskabninger,  for  at  belyse  deres  For- 
dringsfuldhed i  Retning  af  Mads,  særlig  Sødsuppes  Til- 
lavning, sluttede  med  at  sige:  «De  la'er  sig  rennok 
inte  nøje  med  surt  og  sødt  og  Svesker  —  Næ  —  de 
vil  ha'  Syltetøj  og  det  møjet!» 

Paa  Østerbro  lagde  vi  os  til  min  usigelige  Glæde 
en  dejlig  tyk,  gul  Moppe  til.  Den  var  en  Aften  fulgt 
hjem  med  min  Søster  Marie,   der   ikke  kunde  fordrage 

Hunde,  og  blev  siden  hos  os.  Vi  kaldte  den  Ane  og 
havde  megen  Fornøjelse  af  den.  Fader  eksperimen- 
terede med  den.  Saaledes  tog  han  en  Dag,  da  vi  sad 
ved  Middagsbordet,  til  Moders  usigelige  Forfærdelse 
hele  Oksestegen  ned  og  satte  den  for  Ane,  der  blev 
aldeles  overvældet  og  gav  sig  til  at  tude  ynkeligt. 
Om  Formiddagen  sad  Ane  i  Vinduet  og  kiggede  ud 
paa  Gaden.  Fader  paastod,  at  den  nikkede  ned  til 
ham,  naar  den  opdagede  ham  paa  Gaden.  Ane  døde 
i  Barselseng. 

Jeg  har  ovenfor  nævnt  Classens  og  Tuteins  Parker. 
De  var  begge  af  en  overordentlig  Størrelse  og  strakte 
sig  helt  ud  til  Stranden.  Den  gamle  Hr.  Tutein  kom 
til  Fader  kort  efter  vor  Udflytning  og  tilbød  os  Ad- 
gang til  sin  Park.  Denne  venlige  Opmærksomhed  var 
os  til  usigelig  stor  Glæde.  For  mig  var  Tuteins  Park 
som  et  Ferige.  Den  indeholdt  højst  forskelligartede 
Skønheder.  Der  fandtes  et  straalende  Blomsterflor, 
store  Strækninger  med  Frugttræer,  smaa  Søer,  udstrakte 
Græsplæner,  Marker  med  Køer  og  Lam,  store  Alleer, 
hvorimellem  én,  der  gik  helt  ned  til  Stranden,  endende 
i  en  Høj,  og  hele  Skovpartier,  hvorfra  der  i  den  tid- 
lige Forsommer  lød  henrivende  Fuglesang.  Vi  gik 
ofte  derhen  de  lange  Sommereftermiddage.  Vi  spad- 
serede i  Havens  Gange,  nydende  Luften,  der  var  krydret 
af  Lindetræernes  Millioner  af  Blomster.  Stille  sad  vi 
paa  Bænkene  og  hørte  paa  Nattergalene,  som  slog  i 
det  tætte  Krat,  fjern  og  nær.  Vi  dvælede  saa  længe 
som  muligt  paa  disse  skønne  Steder,  men  hjem  skulde 
vi  jo.  Naar  vi  saa  brød  op  og  langsomt  vandrede  ned 
ad   den    store  Allé,    mødte    vi   undertiden   Herskeren  i 

dette  Tryllerige,  den  gamle  Hr.  Tutein,  Markis'en,  som 
vi  kaldte  ham,  med  sine  Damer.  Han  standsede  os 
altid,  og  idet  han  med  gammeldags  Gravitet  tog  Hatten 
af,  spurgte  han  bestandig:  «Hvem  har  jeg  den  For- 
nøjelse at  hilse  paa?;i>  Hvortil  der  med  samme  Gravitet 
blev  svaret:  «Skuespiller  Rosenkildes  Familje.»  «Ah! 
en  skøn  Aften ! »  Der  blev  atter  hilst  paa  begge  Sider, 
vi  skiltes,  og  snart  sad  vi  hjemme  om  Moders  hygge- 
lige Thebord,  der  som  oftest  var  dækket  nede  i  Haven. 
I  Tuteins  Park  var  der  et  Sted,  som  jeg  særlig 
yndede.  Det  var  en  stor  aaben  Plads,  hvor  der  fand- 
tes Gynge  og  Vippebræt.  Min  ældste  Søster  Marie 
undgik  saa  vidt  muligt  at  komme  i  Nærheden  af  dette 
Sted,  naar  hun  var  med  os,  thi  hun  fandt  det  upas- 
sende, at  jeg  satte  mig  op  i  Gyngen  eller  svingede 
Vippen,  og  hun  holdt  Foredrag  for  mig  om,  at  vi  ikke 
burde  misbruge  den  Godhed,  som  var  os  viist.  Vi 
skulde  spadsere  i  Haven,  men  ikke  trænge  os  ind  paa 
Steder,  som  alene  var  forbeholdt  Familjens  Børn.  Heri 
havde  hun  selvfølgelig  Ret,  men  Gyngen  og  Vippen 
tiltrak  mig  desuagtet  med  uimodstaaelig  Magt.  Da  vi 
alt  i  flere  Aar  havde  boet  paa  Østerbro,  tildrog  der 
sig  en  Eftermiddag  følgende.  Den  unge  Edvard  Han- 
sen, Kasinos  senere  beundrede  Elsker,  som  paa  den 
Tid  var  Elev  ved  det  kgl.  Teater,  var  paa  Besøg  hos 
os.  Min  ældste  Søster,  han  og  jeg,  tilligemed  en  Ven- 
inde af  os,  en  meget  livlig  og  lattermild  ung  Pige,  var 
spadserede  ind  i  Tuteins  Have,  og  inden  vi  vidste  af 
det,  stod  vi  til  Maries  Skræk  ved  den  berømte  Gynge 
og  Vippe.  Edvard  Hansen  og  den  unge  Pige  gav  sig 
straks   trods    min  Søsters  Protester    til   at   vippe.     Paa 

een  Gang,  da  Hansen  er  lige  ved  Jorden,  springer  han 
i  Kaadhed  af,  og  vor  Veninde  falder  ned,  heldigvis 
uden  at  komme  til  Skade,  men  bliver  liggende  i  en 
saare  ubekvem  Stilling,  halvdød  af  Latter.  I  det  samme 
hører  vi  en  Stemme :  « God  Aften ! »  Og  til  vor  For- 
færdelse staar  Markis'en  mellem  Træerne  i  al  sin  Stiv- 
hed med  Hænderne  foldede  over  sin  Stok  og  betragter 
den  livlige  Scene.  At  sige  at  Marie  saa  ud,  som  hun 
skulde  synke  i  Jorden,  vilde  kun  være  at  give  et  svagt 
Billede  af  hendes  Elendighed. 

Classens  Have  var  egentlig  i  visse  Henseender  in- 
teressantere end  Tuteins  Park.  Den  sidste  var  langt 
bedre  holdt,  bar  mere  Præg  af  at  være  til  Lyst  og 
Glæde.  Classens  Have  derimod,  var  et  Vildnis,  et 
Stykke  Urskov.  Alt  voksede  imellem  hinanden.  De 
ældgamle  Træer  sammen  med  det  tætte  Krat  dannede 
Hgefrem  Skovtykninger,  og  brød  man  igennem  disse, 
stod  man  pludselig  ved  Bredden  af  en  stor  Mose,  hvor 
gule  Iris,  Brudelys  og  Muskedonnere  førte  Tanken  langt 
bort  fra  Byens  Nærhed.  Midt  i  Haven  laa  en  skum- 
mel graa  Bygning,  hvor  man  sagde,  at  der  paa  Svenske- 
krigens Tid  havde  siddet  Fanger  i  Boldt  og  Jern.  Fra 
Classens  Have  lød  i  de  lyse  Nætters  Tid  Nattergalenes 
Sang  saa  stærkt  over  til  os,   at  vi  næppe  kunde  sove. 

Nu  er  al  denne  Skønhed  og  Fred  forsvunden,  ligger 
dræbt  under  Murstensmasserne.  Gaar  man  i  vor  Tid 
ud  ad  Østerbro,  møder  man  Tummel,  Menneskevrim- 
mel, Travlhed  og  Pengespekulation  overalt.  Roman- 
tikken er  forlængst  borte,  den  hører  til  Sagnet. 

Blandt  mine  Papirer  finder  jeg  et  Minde  om  Fader 
fra  hine  første  Aar  paa  Østerbro.     Det  er  en  forreven 

Lap,  et  Stykke  almindeligt  Indpakningspapir,  hvorpaa 
med  Faders  Haand  staar  skrevet  et  lille  Vers,  som  led- 
sagede hans  Gave  til  mig  paa  en  af  mine  Fødselsdage 
forinden  min  Konfirmation.  Gaven  bestod  i  et  Par 
Sko,  og  Verset  lyder  saaledes: 

Slid  med  Helsen  disse  Skol 
Slid  dem  lige  begge  To! 
Lige,  fast  at  gaae  paa  Been 
Vogter  dem  for  Bræk  og  Meen. 
Jevnsind,  Fasthed  tyder  det. 
Fasthed,  Jevnsind,  Dyd  og  Ret. 
Alle  Fire  høre  sammen, 
Udgør  Livets  Ja  og  Amen. 
Julie!    Min  rare  Pige! 
Lad  mig  see,   at  Du  gaaer 


Blækket  er  i  Tidens  Løb  blevet  svagt  og  mat,  og 
Papiret  er  gulnet,  men  Faders  kærlige  Ord  til  mig 
genkalder  mig  den  Dag  i  Dag  hans  Billede  med  ufor- 
andret Friskhed.  Hvor  var  han  dog  god  og  elskelig, 
og  hvor  var  hans  Sind  lyst  og  mildt.  Han  kunde  vel 
være  alvorlig  og  bedrøvet,  kunde  blive  hidsig  og  bruse 
op,  men  aldrig  fik  Mismodet  og  Vreden  Lov  til  at 
fæstne  sig,  aldrig  blev  han  gnaven  og  vranten.  Naar 
han  havde  talt  sig  ud,  var  han  straks  den  gamle  igen, 
og  saa  var  alt  Nag  glemt.  Igennem  Aar  at  bære  paa 
en  daarlig  Følelse  overfor  en  anden  var  hans  inderste 
Natur  imod.  Lige  indtil  sin  Død  bevarede  han  Barnet 
i  sig  uskadt,  og  det  var  det,  der  gav  hans  Kunst  dens 
bestandige  Ungdom. 

Hvad  jeg  i  Tidens  Løb  lærte  mest  at  beundre  hos 

Fader,  var  dog  hans  Uhildethed  overfor  Autoritet  og  fast- 
slaaede  Meninger,  hvilket  stod  i  Forbindelse  med  hans 
F'rihedsfølelse.  Hans  Uvilje  mod  Anvendelse  af  Tvang 
ligeoverfor  andre  gav  sig  en  Gang  et  baade  kønt  og  mor- 
somt Udslag.  Han  kom  en  smuk  Foraarsmorgen  igennem 
en  af  Smaagaderne,  og  idet  han  gik  forbi  en  Fuglehand- 
lers Butik,  blev  han  opmærksom  paa  et  Bur  med  Lærker, 
der  stod  i  Vinduet.  Det  oprørte  ham  at  se  de  stakkels 
Sangfugle  pressede  sammen  i  deres  snævre  Fængsel  med 
Udsigt  til  den  snavsede  Gade  og  det  paa  en  dejlig  Foraars- 
dag.  Saa  gav  han  efter  for  sin  Indskydelse,  gik  ind  til 
Fuglehandleren,  købte  de  smaa  Fanger  fri  og  lod  dem 
flyve.  Han  kom  hjem  til  os  i  straalende  Humør  og  for- 
talte os  sin  Bedrift.  Fader  hadede  ligeledes  al  aandelig 
Tvang,  al  Intolerance  overfor  anderledestænkende.  Han 
kunde  nok  fare  op,  naar  andre  ytrede  Anskuelser,  der 
stred  mod  hans  og  udbryde  i  stærk  Vrede.  Jeg  er- 
indrer saaledes,  at  han  en  Gang  ved  Middagsbordet, 
da  jeg  udtalte  min  Beundring  over  en  italiensk  Sanger- 
inde, som  han  fandt  sang  ukunstnerisk,  kastede  mig 
sin  Serviet  i  Hovedet.  Men  han  vilde  have,  at  man 
skulde  udtale  sig  frit.  Derfor  var  der  ogsaa  Diskus- 
sionsfrihed  i  vort  Hjem.  Vi  Børn  kunde  ganske  vist 
blive  stærkt  medtagne  af  ham,  naar  vi  sagde  noget, 
han  ikke  syntes  om,  men  ligesom  han  altid  selv  for- 
langte som  sin  Ret  at  sige,  hvad  han  mente,  saaledes 
vilde  han,  at  vi  skulde  komme  frem  med,  hvad  der 
laa  os  paa  Hjerte.  Derfor  kunde  det  undertiden  lyde, 
som  om  der  var  det  voldsomste  Skænderi  hjemme, 
naar  vi  disputerede  om  en  eller  anden  Sag.  Fader 
kunde  i  det  Hele  ikke  taale,  at  man  vilde  lægge  Baand 

paa  andres  Individualitet.  Da  jeg  var  en  ganske  lille 
Pige,  var  jeg  en  Dag  i  Kirke  med  Fader,  Moder  og 
mine  Søstre.  Jeg  sang  mine  Salmer  saa  højt,  at  Marie 
hviskede  til  mig :  « Lad  dog  være  at  skrige  saa  stærkt ! » 
Fader  hørte  Bemærkningen  og  sagde  øjeblikkelig:  «Aa, 
lad  Barnet  dog  synge,  som  hun  vil!»  Ligeledes  er- 
indrer jeg  følgende.  Fader  og  jeg  spadserede  en  Dag 
sammen  i  Frederiksberg  Have.  Jeg  var  den  Gang  en 
voksen  Pige.  Vor  Samtale  kom  til  at  dreje  sig  om 
religiøse  Spørgsmaal,  bl.  a.  om  Skabelseshistorien. 
Fader  gav  sig  da  til  at  forklare  mig,  at  ikke  alt 
maatte  tages  bogstaveligt,  det  var  en  smuk  Myte  o.  s.  v. 
Jeg  saa  lidt  bebrejdende  op  paa  ham  og  bad  ham  ikke 
gaa  videre.  Fader  smilte  da  til  mig  og  sagde:  «Ja, 
lille  Julie,  Du  har  ogsaa  Ret.  Behold  Du  kun  Din 
Barnetro !»  Denne  Trang  til  at  enhver  skulde  have 
Lov  til  at  følge  sin  Overbevisning,  sit  Hjertes  Ind- 
skydelse, dette  Had  mod  al  Anmasselse  og  Vigtigmageri 
gjorde,  at  Fader  efterhaanden  trak  sig  tilbage  fra  Steder, 
hvor  han  syntes  at  mærke,  at  Luften  i  saa  Henseende 
ikke  var  saa  ren,  som  den  en  Gang  havde  været. 

Fader  havde  dernæst  den  Lykke  at  være  meget 
lidt  berørt  af  denne  Verdens  Goder.  Derved  blev  han 
i  mangt  og  meget  en  uafhængig  Mand.  Hans  Leve- 
vis var  yderst  tarvelig.  Kun  en  sjælden  Gang  ved 
højtidelige  Lejligheder  nød  han  Vin.  Ved  vore  Maal- 
tider  blev  der  stedse  drukket  Hvidtøl  eller  Vand.  Paa 
Kafeer  saas  Fader  saa  godt  som  aldrig.  I  ældre  Tider 
var  han  en  jævnlig  Gæst  i  Studenterforeningen,  men 
hans  Besøg  der  blev  efterhaanden  sjældnere  og  sjæld- 
nere, indtil  de  ganske  ophørte. 


-    92    — 

I  vort  daglige  Liv  virkede  Fader  utrolig  oplivende 
paa  os  alle.  Hans  idelige  morsomme  Indfald,  hans 
Interesse  for  alt,  hvad  der  rørte  sig  i  Verden,  og  hans 
mageløse  Friskhed  virkede  smittende  paa  os  alle. 
Hans  OriginaUtet  gav  sig  ofte  Udslag  paa  den  pudsigste 
Maade.  Navnlig  hans  Ideer  om,  hvad  der  hørte  med 
til  at  indrette  sig  sundt  og  bekvemt,  kunde  være  højst 
ejendommehge.  Saaledes  paastod  han,  at  man  aldrig 
maatte  lægge  et  Beklædningsstykke  paa  een  Gang  men 
lidt  efter  lidt.  Derfor  klippede  han,  naar  Foraaret  kom, 
til  Moders  Skræk  store  Huller  i  sit  Linned  for  lang- 
somt at  forberede  Overgangen  til  Sommerens  tyndere 
Paaklædning.  Undertiden  gik  dog  ogsaa  hans  Paafund 
ud  over  andre.  Jeg  mindes  saaledes  følgende  Scene, 
der  fandt  Sted  en  Dag  ved  Frokostbordet.  Vi  lagde 
Mærke  til,  at  Rose  var  i  meget  daarligt  Humør,  og 
spurgte  hende  om,  hvad  der  var  i  Vejen.  Hun  sagde 
da,  at  hun  savnede  en  omtrent  ny  Filthat,  som  hun 
efter  den  foregaaende  Vinter  at  have  brugt  den  ganske 
kort  havde  lagt  op  paa  Pulterkammeret  og  nu  trods  al 
Søgen  ikke  kunde  finde.  Fader  sad  og  saa  ned  i  sin 
Tallerken.  «En  Filthat, »  sagde  han  endeUg,  «hvordan 
saa  den  ud?»  Rose  beskrev  den  nøjere.  «Ja,»  fort- 
satte Fader  noget  flov,  «saa  har  jeg  den  vist.»  «Du!» 
udbrød  Rose  forbauset,  «men  hvad  skal  Du  med  den?» 
«Ja,  ser  Du,  min  rare  Pige,  jeg  frøs  saadan  om  Fød- 
derne, og  saa  saa  jeg  efter  paa  Pulterkammeret,  om 
der  ikke  skulde  være  et  Stykke  gammelt  Tæppe.  Det 
var  der  ikke,  men  der  laa  en  Hat,  som  jeg  troede  var 
kasseret,  og  den  bruger  jeg  nu  som  Fodpose.  Den  er 
udmærket !»     Rose  fandt  imidlertid,   som   rimeligt  var, 

at  det  ikke  var  saa  udmærket,  at  hendes  gode  Filthat 
var  bleven  anvendt  til  Fodpose.  —  Fra  Faders  Skrive- 
bord bevarer  jeg  Erindringen  om  en  Mærkelighed,  som 
ligeledes  er  et  ganske  morsomt  Bevis  for  den  originale 
Maade,  paa  hvilken  han  forstod  at  indrette  sig  her  i 
Livet.  Denne  Mærkelighed  var  hans  Blækhus.  Fader 
blev  nemlig  led  og  ked  af  de  almindelige  Blækhuse, 
som  efter  hans  Paastand  intet  rummede.  Han  købte 
sig  derfor  en  Vandkarafife,  lod  slibe  et  Hul  paa  Siden 
af  den  og  satte  en  Glasprop  i  Karaffens  Hals.  Paa 
denne  Maade  fik  han  sig  et  Blækhus,  der  kunde  rumme 
noget,  saa  det  forslog.  Dette  Blækhus  kom  for  Resten 
en  Dag  til  at  spille  Hovedrollen  i  en  lille  Tragikomedie. 
En  for  Teatret  sværmende  Grosserer,  der  plagede 
Fader  med  sine  Besøg  og  sin  Teatersnak,  kom  en  Dag 
ud  til  os  og  blev,  da  Fader  var  i  Haven  sammen  med 
os,  anmodet  om  at  vente  paa  ham  oppe  paa  hans 
Værelse.  Fader  blev  meget  fortrædelig  over  Grossere- 
rens Besøg,  gik  langsomt  op  ad  Trappen  og  lukkede 
Døren  til  sit  Værelse  op.  Da  mødte  der  ham  et  Syn, 
som  han  ikke  var  forberedt  paa.  Tiden  var  falden 
Grossereren  lang,  og  han  havde  da  benyttet  den  til  at 
snuse  rundt  i  Stuen.  Paa  Skrivebordet  opdagede  han 
Karaffen,  halv  fyldt  med  Blæk,  hvilket  han  imidlertid 
antog  for  Portvin.  «Aha, »  tænkte  han,  «der  har  jeg 
grebet  den  gamle !»  Og  da  han  i  det  samme  hørte 
Plader  ude  paa  Trappen,  satte  han  resolut  Karaffen  for 
Munden,  medens  han  skælmsk  plirede  med  Øjnene  til 
Fader,  da  denne  et  Øjeblik  efter  stod  i  Døren.  Men 
Fader  indskrænkede  sig  blot  til  i  Taushed  at  pege 
paa  sin  Plageaands  Nankins  Permissioner  og  hans  hvide 

Vest,  udover  hvilke  Klædningsstykker  Blækstrømmen 
gennem  det  lille  Hul  paa  Siden  af  Karafifen  ustandse- 
ligt gød  sig.  Grossereren  fulgte  Retningen  af  Faders 
Finger  og  udbrød  i  et  velment:  «Saa  skulde  da  ogsaa 
etc. !» 

I  Selskabslivet  deltog  Fader  ikke  ret  meget,  og  navn- 
lig store  Selskaber  holdt  han  sig  i  Reglen  borte  fra. 
Bedst  befandt  han  sig  i  smaa  Kredse,  hvor  han  var 
sikker  paa,  at  ingen  misforstod  hans  Indfald  eller  for- 
søgte at  trække  ham  op.  Han  satte  stor  Pris  paa  sine 
Spillepartier,  hvor  Deltagerne  nøje  kendte  hans  Ejen- 
dommeligheder og  vidste,  at  det  bedste  Middel  til  at 
faa  ham  til  at  udtale  sig  var  aldeles  ikke  at  lægge 
Mærke  til  ham*.  Faders  Spillepartier  inde  i  Byen 
voldte  altid  Moder  megen  Ængstelse  paa  Grund  af  den 
lange  mørke  Vej,  han  sent  ud  paa  Natten  havde  at 
gaa.  Fader  selv  var  heller  ikke  videre  modig,  og 
undertiden  søgte  han  at  skaffe  sig  militær  Eskorte  fra 
Vagthuset  ved  Porten.  En  Vinternat,  da  det  var  spejl- 
glat Føre,  spurgte  han  saaledes  den  vagthavende  Under- 
officer, om  han  kunde  faa  en  Soldat  til  at  følge  sig 
hjem.  Der  blev  da  stillet  en  skikkelig  Knøs  til  hans 
Tjeneste.  Vederlaget  blev  bestemt  til  en  Mark.  Fader 
fik  nu  pludselig  den  Indskydelse  at  lade  som  om  han 
havde  drukket  for  meget  og  gav  sig  til  at  svinge  ud 
og  ind.  Soldaten  tog  da  troskyldig  den  gamle  under 
Armen  og  sagde:  «Se  saa,  nu  skal  jeg  nok  stive  ham 
af!»  Fader  vrøvlede  med  sin  Følgesvend,  lige  til  de 
kom    til  Indgangen    til  vort  Hus.     «Nu   skulde  De  jo 


*  Jvnfr.  Prof.  P.  Hansens  fornævnte  Karakteristik  af  Fader. 

have  Deres  Mark,»  sagde  Fader  saa  og  trak  sin  Pung 
op  af  Lommen.  Han  tog  da  som  af  en  Fejltagelse  en 
Rigsdaler  og  gav  Soldaten  den.  «Nej  holdt !»  raabte 
den  brave  Fyr,  «det  var  ikke  efter  Aftalen.  Jeg  skal 
kun  have  en  Mark.»  «Ja,  det  er  jo  ogsaa  en  Mark,» 
svarede  Fader  lallende.  «Nej,  min  go'e  Mand,  det  er 
en  Rigsbankdaler ! »  Fader  kastede  da  sin  Maske  og 
sagde:  «Ja,  jeg  ser  ogsaa  nu,  det  er  en  Daler,  men 
det  er  det  samme,  behold  den  kun,  den  er  ærlig  for- 
tjent!»  —  Naar  Fader  var  til  Spilleparti  hos  Phister, 
og  han  havde  glemt  sin  Stok  hjemme  eller  et  Sted  i 
Byen,  fik  han  en  af  Phisters  RuUegardinsstokke  med 
paa  Hjemvejen,  dels  til  Støtte  og  dels  til  Forsvar. 
Følgen  heraf  var,  at  Phister  efterhaanden  mistede  Stok- 
kene i  alle  sine  Gardiner,  medens  vi  ude  paa  Østerbro 
til  Gengæld  blev  for  rigehgt  forsynede. 

Undertiden  var  jeg  i  Teatret  i  Moders  Plads  —  Skue- 
spillernes Hustruer  havde  Friplads  i  2den  Pladsloge  — 
og  havde  Fader  medvirket  ved  Forestillingen,  fulgtes  vi 
sammen  hjem.  Hos  en  Kone  i  Borgergade,  der  hand- 
lede med  Viktualier,  købte  Fader  saa  undertiden  en  eller 
anden  Lækkerbidsken,  som  han  satte  Pris  paa,  f.  Eks. 
stegte  Aal.  I  Vagten  ved  Porten  tændte  vi  vor  Lygte, 
som  lyste  for  os  gennem  de  mørke  Alleer. 

Paa  Østerbro  blev  vor  daglige  Kreds  forøget  med 
et  nyt  Medlem.  Det  var  en  ung  Student,  Adolf  Strunk, 
en  Søstersøn  af  Købmand  Raa  i  Aarhus.  Med  sit  na- 
turlige og  elskværdige  Væsen  blev  han  snart  i  den 
Grad  fortrolig  med  Familjen,  at  han  sagde  «Du»  til  os 
alle  og  kaldte  Moder  for  Tante.  Han  boede  hos  en 
Nybodersfamilje  og  gav  sig  til  at  studere  Medicin.    Fra 


-   96    - 

sit  Samliv  med  de  brave  Nybodersfolk  havde  han  mangt 
og  meget  at  fortælle,  naar  han  kom  og  spiste  til  Mid- 
dag hos  os.  Fader  morede  sig  altid  over  at  høre  ham, 
thi  han  fortalte  godt  og  var  i  Besiddelse  af  ikke  liden 
komisk  Opfattelsesevne.  Han  fortalte  os  bl.  a.  en  Gang 
om  et  stort  Gravøl  hos  en  Baadsmandsfamilje,  hvortil 
han  havde  været  inviteret.  Der  var  blevet  disket  op 
med  alle  Slags  solide  Retter  og  stærke  Drikkevarer. 
Det  hele  foregik  dog  i  største  Bedrøvelighed,  og  naar 
Gæsterne  anmodede  hinanden  om  at  række  sig  et  eller 
andet,  skete  det  med  megen  Salvelse.  Saaledes  havde 
en  ældre  Ulk  med  dyb  Gravstemme  rettet  følgende 
Anmodning  over  Bordet  til  Strunk:  «Sei  Du  dernede 
til  Luvart.  Ta'  og  lang  mig  en  Ende  Skinke !»  — 
Ogsaa  om  sit  Skoleliv  i  Viborg  fortalte  Strunk  elsk- 
værdigt og  morsomt.  Hans  Fortællinger  om  Lærerne 
gav  os  et  livligt  Indtryk  af  Tonen  i  Latinskolen.  Jeg 
husker  saaledes,  at  han  om  Religionslæreren  meddelte, 
at  denne,  naar  en  af  Drengene  i  Timen  havde  talt 
med  sin  Sidemand,  kaldte  begge  Synderne  frem  for 
Katedret,  stillede  dem  op  ved  Siden  af  hinanden  og 
derpaa  bevægede  sin  Haand  med  Energi  og  Hastighed 
mellem  begges  Kindben.  En  nem  og  praktisk  Af- 
straffelsesmaade.  En  anden  af  Lærerne,  en  gammel 
Filolog,  spurgte  ufravigeligt,  naar  to  af  Eleverne  var 
oppe  at  slaas,  om  de  ønskede,  at  han  skulde  komme 
hen  og  være  « Fjerdemand » !  Den  samme  Lærer,  der 
formodentlig  underviste  i  Dansk,  var  meget  ivrig  for 
at  indvie  sine  Elever  i  Deklamationens  Hemmeligheder. 
Hans  Undervisning   heri    var   af  en  ejendommelig  Art. 

Som  Materiale  benyttede  han  et  Vers,  som  han  havde 
oversat  fra  Latin  og  som  lød  saaledes: 

Der  er  megen  Larm,   Folk  kommer  og  gaar, 

Og  der  er  en  Mumlen  lig  den  af  et  brølende  Hav. 

Dette  Vers  kunde  vedkommende  Lærer  deklamere  paa 
7  forskellige  Maader  med  forskellige  Tonefald  og  Tem- 
poer. Naar  han  havde  udført  dette  Kunststykke,  saa 
han  sig  stolt  om  i  Klassen,  medens  Drengene  var  ved 
at  kvæles  af  Latter. 

Moder  og  Strunk  indgik  en  Gang  Kompagniskab 
og  spillede  i  Tallotteriet.  Dette  gik  saaledes  til.  En 
Morgen,  da  Moder  indfandt  sig  ved  Thebordet,  var  hun 
noget  tavs.  Paa  vore  Forespørgsler  fortalte  hun,  at 
hun  om  Natten  havde  haft  en  uhyggelig  Drøm  om  en 
stor  Ildebrand,  Samme  Dag  kom  Knudsgaard  tilfældig- 
vis og  besøgte  os.  Næppe  havde  hun  hørt  om  Moders 
Drøm,  før  hun  udbrød:  «Det  er  Nr.  ii!  Det  vil  da 
sige, »  lagde  hun  til,  «saa  Du  Luerne .?»  «Ja, »  sagde 
Moder,  «lige  saa  livagtig  som  da  Møllen  brændte !» 
«Ja,  Maren, »  fortsatte  Knudsgaard,  «saa  er  der  ingen 
Tvivl,  og  jeg  siger  bare,  at  Du  er  en  Lykkens  Pam- 
filius, naar  Du  da  forstaar  Dine  Ting,  for  den  Drøm 
betyder  saa  sikkert  som  noget,  at  Du  skal  holde  paa 
Nr.  1 1  i  Lotteriet. »  Det  vilde  Moder,  der  var  bleven 
ganske  underlig,  imidlertid  ikke  høre  noget  om,  men 
da  Strunk  kom  til  Middag,  og  han  hørte  hvorom  Talen 
var,  erklærede  han,  at  skønt  han  havde  maattet  love 
sin  Moder,  da  han  drog  til  Hovedstaden,  ikke  at  gaa 
paa  Isen  og  ikke  at  spille  i  Lotteriet,  vilde  han  dog 
denne    Gang    paa    Grund    af    den    ganske    overvejende 

Julie  Sødring  :  Erindringer.  7 

Sandsynlighed,  der  var  for  at  vinde,  bryde  sit  Løfte 
og  være  halvt  med  Moder  om  Udgiften.  Saa  gav 
Moder  sig,  og  de  blev  enige  om,  at  Strunk  skulde 
holde  paa  Nr.  ii  paa  Udtræk.  Kort  Tid  efter  sidder 
Moder  en  Dag  ved  Vinduet  og  ser  ud.  Pludselig  siger 
hun:  «Er  det  ikke  Strunk,  der  kommer  løbende  der- 
henne. Bare  der  ikke  er  noget  i  Vejen,  jeg  synes  han 
ser  saa  forvirret  ud.»  Vi  gik  til  Vinduet.  Ganske  rig- 
tig, der  kom  Strunk  i  fuld  Fart  med  sin  lange,  flaske- 
grønne Frakke  flagrende  om  sig.  Han  havde  faaet 
Øje  paa  os,  og  med  et  ejendommelig  spændt  Udtryk  i 
sit  Ansigt  holdt  han  noget  op  som  for  at  vise  os  det. 
Moder,  der  let  blev  nervøs,  satte  sig  hen  i  Sofaen  med 
Haanden  for  Øjnene,  medens  vi  andre  foer  ud  for  at 
lukke  op.  Strunk  havde  nær  revet  os  om,  saadan 
stormede  han  gennem  Entreen  og  ind  til  Moder. 
« Hurra,  Tante, »  raabte  han  glædestraalende,  «vi  har 
vundet !»  Moder  faldt  tilbage  i  Sofaen.  « Elleve  Daler! 
Hvad  siger  Du,  Tante!  Elleve  Daler  til  hver!»  Moder 
var  aldeles  overvældet,  og  det  varede  længe,  inden 
hun  kom  sig  saa  vidt,  at  hun  var  i  Stand  til  at  be- 
gynde at  udregne  alt,  hvad  hun  nu  kunde  anskaffe  sig 
af  Ting  til  Huset,  som  hun  længe,  længe  havde  trængt 
til.  Men  Knudsgaard  tog  Sagen  ganske  rolig:  «Ja,» 
sagde  hun  blot,  «det  vidste  jeg,  det  sla'er  aldrig  feil!» 
I  sin  Egenskab  af  Mediciner  fik  Strunk  Lejlighed 
til  at  udføre  en  kirurgisk  Operation  i  vort  Hjem.  Jeg 
husker  dette  ualmindelig  tydeligt,  da  det  var  mig,  som 
var  Offeret.  Jeg  skulde  nemlig  have  Ørenringe,  og 
Strunk  paatog  sig  at  bore  Huller  i  mine  Øren.  Imid- 
lertid var  han  paa  Grund  af  sine  venskabelige  Følelser 

for  mig  saa  nervøs,  at  Operationen  varede  i  en  Evig- 
hed, og  vi  var  begge  lige  udmattede,  da  den  var  over- 
staaet.  Jeg  tror,  at  det  var  ved  den  Lejlighed,  at  det 
gik  op  for  ham,  at  han  ikke  egnede  sig  til  at  udgyde 
sine  Medmenneskers  Blod,  og  at  han  saaledes  manglede 
en  væsentlig  Betingelse  for  at  blive  Læge.  Vist  er 
det,  at  han  kort  derefter  opgav  det  medicinske  Studium 
og  helligede  sig  Arkæologien^. 

Jeg  mindes  fra  disse  Aar  paa  Østerbro  en  lille  Be- 
givenhed, der  midt  i  vort  lyse  Liv  gav  mig  et  Indblik 
i  Livets  Skyggesider  og  derfor  virkede  stærkt  paa 
mig.  Det  ringede  en  Dag  paa  Døren,  og  da  der  blev 
lukket  op,  stod  der  udenfor  en  høj,  midaldrende  Kone. 
Hun  var  renligt,  men  grumme  tarveligt  klædt,  havde 
en  hvid  Kappe  paa  Hovedet  og  holdt  i  Hænderne  et 
sammenfoldet  Tørklæde.  Hun  spurgte  efter  Moder  og 
blev  ført  ind  til  os  i  Dagligstuen.  Moder  rejste  sig 
fra  sin  Plads,  gik  hen  til  hende  og  bød  hende  god 
Dag.  Hun  saa  stift  paa  Moder:  « Herre  Gud,  Maren, 
kender  Du  mig  ikke  igen?»  I  samme  Øjeblik  laa  de 
to  gamle  Mennesker  grædende  i  hinandens  Arme.  Det 
var  nemlig  en  Skolekammerat  og  kær  Ungdomsveninde 
af  Moder,  der  senere  fortalte  -os  om  hendes  sørgelige 
Livsskæbne.  Datter  af  en  rig  Købmand  i  Aarhus  og 
bekendt  for  sin  Skønhed  var  hun  som  ganske  ung 
bleven  forlovet  med  en  ung  Mand.  Hun  blev  imidler- 
tid angrebet  af  Kopper,  og  da  hun  kom  ud  af  Syge- 
huset,   var  hun  vansiret  for  Livstid.     Saa  hævede  den 


*  Strunk,  i  senere  Aar   Inspektør   ved  Kobberstiksamlingen,    gift 
med  Syngesufflør  Eisens  Datter,  f   1888. 

unge  Mand  Forbindelsen.  Kort  efter  gik  hendes  For- 
ældres Formue  tabt.  Moder  havde  ikke  set  hende 
siden  deres  glade  Ungdomstid  i  Aarhus.  Hun  var  i 
Mellemtiden  bleven  gift  med  en  ganske  jævn  Mand, 
Skomager  af  Profession,  der  nu  var  død  og  havde 
efterladt  hende  som  fattig  Enke  med  to  Døttre.  Hun 
haabede  med  stor  Nøjsomhed  og  Resignation  at  kunne 
friste  Livet  her  i  København,  hvortil  hun  straks  efter 
Mandens  Død  havde  begivet  sig.  Jeg  har  aldrig  set 
Moder  græde  saa  stærkt,  som  hun  gjorde  det,  da  den 
stakkels  Kone  var  gaaet,  og  jeg  tror,  at  dette  ikke 
mindst  bidrog  til  at  fæstne  den  lille  Begivenhed  i  min 
Erindring. 

Ogsaa  en  af  Faders  Skolekammerater  mindes  jeg 
fra  den  Tid,  men  han  gjorde  unægtelig  ikke  saa  godt 
et  Indtryk  som  Moders  stakkels  Veninde.  Han  hed 
Daniel,  var  høj,  mager,  med  et  mørkt,  gnavent  An- 
sigt, daarlig  klædt,  og  søgte  kun  Fader  for  at  laane 
Penge  af  ham.  Han  var  et  Offer  for  Tallotteriet. 
Mødte  han  Fader  paa  Gaden,  pumpede  han  ham  straks 
og  stadig  paa  samme  Maade.  «Jeg  har,»  sagde  han, 
«nu  sikker  Udsigt  til  at  vinde  det  store  Lod!  Laan 
mig  fem  Rigsdaler,  saa  deler  vi  Gevinsten. »  «Nej,» 
svarede  Fader,  «Du  faar  ingen  Penge  af  mig  i  Dag!» 
«0g  Du  vil  ikke  tjene  en  Formue  ?»  «Nej,  jeg  vil 
ikke.»  «Ja,  saa  kan  jeg  jo  gaa  hen  og  hænge  mig!» 
Desværre  lykkedes  det  i  Reglen  Spilleren  ved  dette 
sidste  Argument  at  sætte  sin  Vilje  igennem  overfor 
Fader,  hvis  gode  Hjerte  han  kendte  og  misbrugte. 

I  Aaret  1836  blev  rpin  Broder  Adolph  Student. 
Under  sit  Ophold  i  Vallø  var  han  bleven  dygtig  for- 

kælet  af  Stiftsdamerne,  der  havde  forlibet  sig  i  den 
livlige  og  musikalske  Dreng.  Han  havde  været  en 
kærkommen  Gæst  i  det  gamle  Slot,  og  han  fortalte 
os,  hvorledes  han  havde  færdedes  i  den  dejlige  Have 
og  gjort  Køreture  —  om  Vinteren  i  Kane  —  med  de 
gamle  Frøkner.  Ogsaa  andre  morsomme  Smaaoplevel- 
ser  fra  sine  Drengeaar  i  det  Stormske  Hus  meddelte 
han  os.  Saaledes  et  Besøg  han  en  Søndag  havde  af- 
lagt sammen  med  Storms  i  en  Kirke  i  Nabolaget. 
Præsten  her  var  meget  lille  og  maatte,  medens  han 
talte,  staa  paa  en  Skammel.  Midt  under  Prædikenen 
væltede  denne  og  Præsten  faldt  ned.  I  samme  Nu 
satte  Degnen,  der  troede,  at  Prædikenen  var  endt,  i 
med  at  synge  en  Psalme.  Et  Øjeblik  efter  saa  man 
Overdelen  af  Præstens  Ansigt  over  Prædikestolens  Kant 
tilligemed  hans  Haand,  der  ivrigt  tilvinkede  Degnen  at 
holde  inde.  Derpaa  klattrede  Præsten  atter  op  paa  sin 
Skammel,  og  Prædikenen  fortsattes. 

Jeg  var  umaadelig  glad  baade  over  at  have  faaet 
Adolph  hjem  og  over,  at  vi  nu  havde  en  ung  Student 
i  Huset,  der  kunde  vende  op  og  ned  paa  det  hele. 
Og  vist  er  det,  hvad  der  ikke  havde  været  muntert 
før  hjemme  hos  os,  det  blev  der  sandelig  nu.  Adolph 
havde  en  hel  Mængde  jævnaldrende  Venner,  der  blev 
indførte  i  vort  Hjem  af  ham,  deriblandt  flere  ualminde- 
lig opvakte  Hoveder.  Der  blev  leget,  sunget,  danset 
og  spillet  Komedie.  At  Fader  gav  Lov  til  dette  sidste, 
tror  jeg  laa  i,  at  han  vilde  overbevise  sig  om,  hvor- 
vidt Adolph,  der  vistnok  fra  Barnsben  havde  haft  Lyst 
til"  at  blive  Skuespiller,  ogsaa  havde  Talent  derfor.  At 
det    var    et    gammelt    Ønske    hos    Adolph    at    gaa    til 

Teatret,  og  at  dette  hans  Ønske  var  bekendt  i  Fa- 
miljen,  slutter  jeg  bl.  a.  af,  at  jeg,  medens  han  var  i 
Vallø,  paa  Folks  Spørgsmaal  om,  hvad  han  skulde 
være,  altid  svarede:  « Skuespiller  eller  Præst. »  Til 
Komedien  hjemme  blev  valgt  « Recensenten  og  Dyret » 
med  Adolph  som  Trop.  Jeg  maa  sige,  at  jeg  ikke 
husker  det  mindste  om,  hvorledes  Forestillingen  gik, 
thi  jeg  var  saa  optaget  af  det  Æreshverv,  der  var 
blevet  mig  betroet,  nemlig  at  udføre  Damens  Rolle  i 
Slutningen  af  Stykket,  at  jeg  kun  havde  Sans  for  mine 
egne  Repliker.  Hele  Dagen  gik  jeg  og  øvede  mig 
med  et  langt  Shawl,  og  om  Aftenen  var  jeg  saa  be- 
fippet, at  jeg  hverken  saa  eller  hørte  noget.  Fader 
maa  dog  have  været  tilfreds,  thi  kort  efter  blev  Adolph 
optaget  som  Elev  ved  det  kgl.  Teater  og  debuterede 
allerede  i  Marts  1837  som  Ludvig  Thostrup  i  Over- 
skous Komedie  « Østergade  og  Vestergade ».  Fader 
var  utilpas  og  ængstelig  den  Aften  og  turde  ikke 
selv  overvære  Debuten.  Hjemme  havde  han  heller 
ingen  Ro.  Han  gik  derfor  ind  til  Byen.  I  Nærheden 
af  Teatret  møder  han  en  af  Skuespillerne:  «Naa, » 
spørger  Fader  ivrigt,  « hvorledes  er  det  gaaet.^>  «Jo, 
godt,»  svarer  vedkommende;  «der  blev  applauderet 
stærkt. »  Fader  vidste  nu,  at  alle  Adolphs  Studenter- 
kammerater var  i  Teatret,  saa  den  stærke  Applaus 
forekom  ham  at  have  mindre  Værdi.  Han  spurgte 
derfor  igen:  «Men  blev  han  afbrudt  —  saadan  uvil- 
kaarlig?»  Heldigvis  kunde  nu  Skuespilleren  med  Sand- 
hed svare  ja,  thi  Adolph  havde  netop  i  Replikken: 
«Hvad  jeg  bestiller?  Herre  Gud,  jeg  staar  her  og  frier 
til    Ane,»    fremkaldt    det    ufrivillige    Bifaldsudbrud    hos 

Publikum,  der  er  Kunstnerens  bedste  Løn  og  vidner 
om,  at  han  har  Evne  til  at  knytte  den  usynHge  Traad, 
der  forbinder  begge  Sider  af  Lamperækken  m^d  hin- 
anden. 

Samme  Aar  som  Adolph,  debuterede  ogsaa  to  af 
hans  Kammerater  paa  Elevskolen,  nemlig  Michael  Wiehe 
og  Ferslew.  Edvard  Hansen  debuterede  Aaret  efter. 
De  to  sidstnævnte  lejede  sig  en  Sommer  ind  paa  Kvist- 
værelserne i  Gartnerboligen  ved  vort  Sted.  Det  blev 
fortalt,  at  deres  Udflytning  havde  været  højst  ejen- 
dommelig. En  skønne  Dag  var  de  kommet  anstigende 
med  en  Bærebør,  hvorpaa  hele  deres  Bagage  —  en 
Flip,  en  Guitar  og  Heines  «Buch  der  Lieder»  —  laa. 
Disse  tre  Nødvendighedsartikler  bar  de  under  livlig 
Opsang  ind  i  Gartnerboligen.  De  blev  snart  stadige 
Gæster  hos  os,  og  til  dem  sluttede  sig  jævnlig  den 
unge  Michael  Wiehe,  der  morede  sig  sammen  med  os, 
men  gerne  var  noget  stille.  Det  vilde  ikke  rigtig  gaa 
for  ham  ved  det  kgl.  Teater,  og  jeg  erindrer,  at  hans 
Moder  en  Dag,  da  hun  besøgte  os,  ytrede,  at,  da  det 
ikke  lod  til,  at  Michael  havde  Evne  for  Scenen,  paa- 
tænktes det  at  søge  anden  Virksomhed  for  ham.  Alle 
vi  unge  turede  om  i  Classens  eller  Tuteins  Parker,  som 
oftest  i  Selskab  med  Ungdommen  fra  «Vennero».  Jeg 
var  jo  kun  et  Barn  og  udelukkende  oplagt  til  Kommers. 
Først  senere  begreb  jeg,  hvad  det  var  for  en  Magt, 
der  gav  disse  Sommerdage  deres  ejendommelige  Stem- 
ning og  spredte  det  fine  Skær  af  Lykke  over  alle  disse 
unge  og  glade  Ansigter. 

Adolph  lærte  mig  mange  gode  Ting,  saaledes  latinske 

Vers.  Jeg  lærte  dem  saa  godt,  at  jeg  aldrig  siden  helt 
glemte  dem.     Jeg  husker  et,  der  begyndte  saaledes: 

Integer  vitae,  scelerisque  purus  .  .* 

Det  var  mig  en  stor  Fornøjelse  at  imponere  vore  litte- 
rære Venner  med  min  latinske  Viden.  Adolph  gav  sig 
meget  af  med  Musik.  Han  besad  endogsaa  lidt  Kom- 
positionstalent.  Om  Formiddagen,  naar  Rose  og  jeg 
var  nede  i  Haven  og  syede,  lød  ofte  Adolphs  Stemme 
ned  til  os  fra  Huset:  «Kom  op,  skynd  Jer,  jeg  har 
komponeret  en  trestemmig  Sang!»  Lidt  efter  var  vi  i 
fuld  Gang  med  at  indstudere  Kompositionen.  Under- 
tiden blev  Adolphs  Akkompagnementer  saa  indviklede, 
at  han  ikke  havde  Fingre  nok  til  Akkorderne.  Saa 
maatte  en  af  os  komme  ham  til  Hjælp.  Om  Aftenen 
laante  vi  en  Baad,  roede  ud  paa  Søen  og  foredrog 
Kompositionen.  Det  lød  hel  kønt;  paa  Broen  stod 
Folk  stille  og  hørte  paa  os. 

Naar  Phister  besøgte  os,  viste  han  mig  altid  megen 
Interesse.  Formodentlig  maa  han  have  moret  sig  over 
min  Overgivenhed.  En  Dag  overraskede  han  mig  med 
en  stor  Foræring,  nemlig  Tøj  til  en  Kjole.  Det  kan 
nok  være,  at  den  Kjole  var  velkommen;  nyt  Tøj  til 
os  Pigebørn  hørte  jo  ikke  til  Hverdagsbegivenhederne. 
Saa  vidt  jeg  husker,  var  det  Tøj,  som  Phister  gav  mig, 
brunt,  og  det  har  da  sagtens  været  den  heraf  syede 
Kjole,  som  foranledigede  Adolph  til  første  Gang,  jeg 
havde  den  paa,  at  udbryde:  c  Du  ligner  min  Sæl  en 
Kaffebønne  I »     Jeg  mindes  i  hvert  Fald,  at  Adolph  en 


«Ubesmittet  og  ren  for  Forbrydelse  .  .»,  Ode  af  Horats. 

Gang  i  de  Dage  ødelagde    al    min   Glæde   over   en  ny 
Dragt  ved  den  anførte  krænkende  Sammenligning. 

Af  større  Mærkedage  i  Familjen,  medens  vi  boede 
paa  Østerbro,  maa  jeg  nævne  mine  Forældres  Sølv- 
bryllup. Der  var  dog  ingen  Stads  i  den  Anledning. 
Vi  Børn  havde  skillinget  sammen  til  nogle  Porcellæns- 
genstande,  og  af  en  Veninde  fik  Moder  en  Kop, 
hvorpaa  stod  med  gyldne  Bogstaver:  «Begliickt  sei 
jeder  deiner  Tagel»  Flere  Gaver  var  der  ikke,  og 
Dagen   forløb  ganske  stille. 

Naar  jeg  skal  give  et  Indtryk  af  vort  daglige  Liv 
i  hine  Aar,  er  der  noget,  jeg  ikke  maa  glemme  at  an- 
føre, og  det  er  den  Rolle,  som  Militæret  spillede  i  vor 
Tilværelse.  Det  var  jo  under  sjette  Frederik,  at  Sol- 
datervæsenet florerede,  og  flere  Gange  daglig  lød  den 
prægtige  Militærmusik  op  til  os.  Ligeledes  hørte  store 
militære  Skuespil,  snart  paa  Fællederne  og  snart  i  vor 
umiddelbare  Nærhed,  til  Dagens  Orden.  I  Reglen  var 
det  Vibenshus,  der  skulde  stormes.  Der  var  da  store 
Troppemasser  paa  Benene,  og  vi  fornøjede  os  i  høj 
Grad  over  det  virkelig  udmærket  smukke  Syn,  som  de 
mange  forskellige  Korpser  i  deres  brogede  Uniformer 
frembød,  naar  de  drog  forbi  vore  Vinduer.  Jeg  min- 
des saaledes  Kastelsjægerne,  de  jydske  Dragoner,  Lan- 
senererne og  navnlig  den  glimrende  Hestgarde.  Vore 
specielle  Yndlinge  var  dog  Borgerne  med  deres  som 
oftest  meget  korpulente  Officerer.  Borgerne  ledsage- 
des stedse  ud  paa  Fælleden  af  deres  Koner  og  Børn. 
Under  Hvilet  indtog  man  saa  her  Aftensmaden  i  landlig 
Uskyldighed.  Min  Broder  Adolph  har  fortalt  mig  følgende 
fornøjelige  Historie.    Han  drev  i  sin  Studentertid  meget 

den  Sport  at  skyde  med  Pusterør.  Til  Kugler  brugte 
han  Kit.  Saa  en  Dag,  da  Borgerne  komme  forbi  i  deres 
hvide  Permissioner,  Uster  han  sig  ned  ved  Planke- 
værket ud  mod  Østerbrogade,  og  gennem  et  Hul  deri 
fyrer  han  paa  den  Del  af  deres  Legeme,  som  mest  ud- 
æsker hans  Færdighed  som  Skytte,  idet  han  i  høj 
Grad  nyder,  hver  Gang  et  velrettet  Skud  faar  ved- 
kommende Krigers  Haand  til  at  fare  ned  mod  det  ud- 
satte Parti.  Optaget  af  denne  Beskæftigelse  lægger 
han  ikke  Mærke  til,  at  Fader  er  kommet  ned  i  Haven 
og  har  observeret  ham.  Værdigt  og  formanende  til- 
taler den  Gamle  ham  og  foreholder  ham  det  urigtige  i, 
hvad  han  gør.  Naa,  Adolph  tager  da  Pusterøret  til 
sig  og  gaar.  Dagen  efter  staar  han  i  Haven,  da  plud- 
selig Fader  kommer  farende  og  raaber:  «Adolph,  Adolph, 
skynd  Dig  og  hent  Pusterøret !  Der  kommer  Borgerne !» 
Er  det  ikke  dejligt? 

En  Morgen  kom  Politiet  og  meldte,  at  der  Ugen 
efter  skulde  afholdes  en  større  Øvelse  paa  Broen  og 
det  omliggende  Terræn,  og  da  der  vilde  blive  skudt 
med  Kanoner,  maatte  alle  Vinduer  være  aftagne  i  be- 
stemte Timer  den  paagældende  Dag.  Naa,  der  blev 
jo  holdt  Raad  om  den  Sag  hjemme,  og  Fader  og 
Moder  blev  da  enige  om  at  invitere  forskellige  af  Ven- 
nerne til  at  nyde  Skuespillet.  Da  Dagen  kom,  blæste 
Vinden  ind  i  alle  Stuerne,  men  oppe  paa  Loftet  var 
der  dækket  et  hyggeligt  Frokostbord.  Herom  bæn- 
kedes vi  alle,  og  medens  Kanonerne  tordnede,  og 
Militærmusikken  klang  udenfor,  herskede  der  indenfor 
den  gemytligste  Stemning.  Jeg  kan  huske,  at  Kastels- 
jægerne    laa    langs  Broen    og   ned  ad  Dosseringen  og 

skød  udover  Vandet.  Det  var  dog  ikke  saa  meget  det 
militære  Skuespil,  der  bevirkede,  at  denne  Dag  ind- 
prentede sig  i  min  Bevidsthed,  som  følgende  lille  Be- 
givenhed. Imellem  vore  Gæster  befandt  sig  en  yngre 
Embedsmand  med  Frue.  Hun  var  i  en  Alder  af  nogle 
og  tredive  Aar,  smuk  og  højst  elskværdig.  Jeg  var 
ganske  forelsket  i  hende,  saaledes  som  en  pur  ung  Pige 
kan  være  det  i  en  adskillig  ældre,  indtagende  Kvinde, 
der  viser  hende  Hjertelighed.  Man  kan  derfor  begribe, 
hvor  indigneret  jeg  blev  ved  at  høre  en  af  mine  Ven- 
inder ytre,  at  Fruen  var  sminket.  Jeg  forsvarede  hende 
naturligvis  ivrigt  og  sagde,  at  det  var  en  skammelig 
Bagvadskelse,  men  min  Veninde  blev  ved  sit.  «Ja,  jeg 
skal  nok  bevise  Dig,  at  Du  har  Uret,»  sagde  jeg,  og 
da  vi  alle  havde  rejst  os  fra  Frokostbordet,  gaar  jeg 
hen  til  Fruen,  hvisker:  «De  har  faaet  noget  sort  paa 
Kinden;  lad  mig  tage  det  bort,»  og  med  mit  Lomme- 
tørklæde stryger  jeg  hende  let  hen  over  Ansigtet. 
Aldrig  skal  jeg  glemme  det  forunderlige  Blik,  hvormed 
hun  saa  paa  mig.  Det  gøs  helt  ned  i  mig.  Jeg  lod 
imidlertid  som  intet,  stak  Tørklædet  i  Lommen  og 
talte  om  andre  Ting,  men  listede  kort  efter  ud  paa 
Trappen  og  trak  ivrigt  Tørklædet  frem.  Det  var  rødt  I 
Fruen  havde  sin  lille  Søn  med,  en  rask  Fyr  paa  otte 
Aar.  Jeg  husker,  at  han  gik  hen  til  en  af  Damerne, 
der  bar  en  Hat  med  høj  Pul,  bredskygget,  med  store 
vajende  Strudsfjer  og  spurgte  hende:  «Ved  hvad  Regi- 
ment staar  Du?»  Det  vakte  megen  Munterhed.  Hos 
Hr.  Tutein,  som  ikke  havde  været  at  formaa  til  at 
tage  sine  Vinduer  af  paa  Slagdagen,  sprang  alle  Ruderne. 

En  Dag  fik  vi  Besøg  af  Faders  Halvbroder,  Sadel- 
mager Niemann,  der  var  bosat  i  Jylland.  Det  var  en 
godmodig  og  naiv  lille  Mand,  firskaaren  og  noget  hjul- 
benet. Naar  man  havde  lært  hans  milde  og  gode,  alt 
andet  end  martialsk  anlagte  Karakter  at  kende,  virkede 
det  unægtelig  forbausende  at  høre,  at  han  havde  gjort 
Napoleons  Felttog  med,  ganske  vist  kun  i  Egenskab  af 
Bomskærer  ved  et  af  Regimenterne,  men  han  havde 
dog  været  med  og  oplevet  adskillfgt.  Herom  fortalte 
han  dog  kun  sjeldent,  thi  større  Udviklinger  laa  ikke 
for  ham,  men  Minderne  fra  hans  Ungdoms  store  Tid 
dukkede  ideHg  op  og  farvede  hans  hurtige  Tale  og 
ejendommelige  Udtryksmaade.  Kejserens  Navn  førte 
han  stadig  i  Munden,  undertiden  ganske  umotiveret. 
«Som  Napoleon  sagde, »  var  hans  staaende  Vending. 
Under  sit  Ophold  i  København  boede  Niemann  hos 
os,  Naar  han  fra  Østerbro  skulde  ind  til  København 
for  at  se  Byens  Mærkværdigheder,  sagde  han  stedse: 
«Jeg  gaar  et  lille  Svip  ind  til  Paris !»  Fader,  hvem 
han  saa  umaadelig  op  til,  og  som  han  stadig  be- 
nævnede: «Min  kongelige  Broder, »  morede  sig  koste- 
ligt over  hans  Originalitet.  Niemanns  store  Naivitet 
gav  sig  en  Gang  et  morsomt  Udslag.  Han  havde  et 
Ærinde  op  paa  Slottet  til  Arveprins  Ferdinand,  hvem 
han  formodentlig  paa  en  eller  anden  Maade  maa  have 
kendt  fra  tidligere  Dage.  Da  han  imidlertid  en  For- 
middag kommer  spadserende  paa  Volden,  ser  han  Arve- 
prinsen og  Prinsesse  Caroline  komme  ridende.  Han  gaar 
da  ganske  ugenert  hen  til  dem  og  tager  Hatten  af.  «  God- 
dag, Goddag,*  siger  han.  Prinsen  og  Prinsessen  standse 
deres  Heste  og  besvare  Hilsenen.    «Ja,  nu  ser  jeg  snart 

op  til  Dem  en  Dag.  Gud  velsigne  Dem  begge  to!» 
« Værsgo', »  svarer  Prinsen,  «kom  kun,  De  er  velkom- 
men!»  Ved  Middagsbordet  fortalte  Niemann  os  den 
lille  Scene  uden  forøvrigt  i  mindste  Maade  at  synes, 
at  der  var  noget  mærkeligt  i,  hvad  han  havde  gjort. 
« Herre   Gud, »   sagde   han   blot,    «de   rare  Mennesker !» 

Niemann  var  altid  saa  tilfreds  og  glad.  Naar  Moder 
ved  Bordet  spurgte  ham,  om  han  ikke  vilde  have 
noget  mere,  svarede  han  gerne:  «Nej  Tak,  nej  Tak! 
Jeg  har  Guds  Velsignelse  og  lidt  til!»  En  Dag  kom 
vi  til  at  tale  om,  at  Adolph  havde  en  god  Sang- 
stemme. «Ja, »  sagde  Niemann,  «jeg  havde  ogsaa  en 
god  Stemme  i  min  Ungdom,  men  saa  var  jeg  ude  at 
sejle  paa  et  stort  Skib  i  Storm,  og  saa  gik  Toneposen 
overbord !»  Hermed  mente  han,  at  han  ved  den  om- 
talte Lejlighed  havde  paadraget  sig  en  Halssygdom, 
der  var  bleven  Skyld  i,  at  han  mistede  Stemmen.  — 
Niemann  blev  Adolphs  Forbillede  til  « Anders  Tikøb». 

Blandt  Minder  fra  min  Barndom  findes  ogsaa  nogle 
Besøg,  vi  gjorde  i  dramatiske  Klubber.  Jeg  kan  saa- 
ledes  erindre  en  Aften  i  «Musikalsk-dramatisk  Selskab » 
paa  Kongens  Nytorv,  hvor  Adolph,  der  var  Medlem, 
optraadte.  Hans  Rolle  var  ikke  ret  stor,  men  i  en 
enkelt  Scene  opnaaede  han  dog  at  henlede  hele  Pub- 
likums Opmærksomhed  paa  sig.  Han  spillede  denne 
sammen  med  Påtges,  der  havde  Hovedrollen  i  Stykket. 
Adolph  stod  med  en  bredskygget  Straahat  i  Haanden 
og  skulde  andægtigt  høre  paa  en  lang  Tale  af  sin 
medspillende.  Imidlertid  mærkede  han,  at  Hatteskyggen 
var  løbet  op  i  Randen,  og  ganske  uskyldigt  begyndte 
han  saa  at  pille  Fletværket  op.    Publikum  fik  Øje  her- 

paa  og  sad  snart  i  een  Latter.  Thi  alt  eftersom  Straa- 
fletningen  blev  længere  og  længere,  blev  Hatten  mindre 
og  mindre.  Tilsidst  var  der  kun  Pullen  tilbage.  Påtges 
var  selvfølgelig  med  Rette  yderst  opbragt  over,  at  en 
af  hans  bedste  Scener  i  Stykket  var  bleven  ødelagt 
for  ham.  —  En  anden  Aften  optraadte  en  tyk  Major 
i  Borgervæbningen.  Han  skulde  deklamere  Chr.  Win- 
thers Træsnit  « Henrik  og  Else»,  men  det  blev  kun  en 
sørgelig  Forestilling,  thi  han  gik  fra  det  i  saa  godt 
som  alle  Versene,  og  var  mørkerød  i  Hovedet  af  An- 
strængelse.  Det  eneste,  han  stedse  kunde  huske,  var 
Strofen:  «De  andre  Herrer  smiskede  saa  lønligt  der- 
ved!* Denne  anvendte  han  baade  i  rette  og  urette 
Tid.  Han  trak  den  ud  saa  længe  som  muligt  og  nær- 
mede sig  Sufflørkassen,  saa  det  saa  ud,  som  om  han 
skulde  styrte  ned  i  den.  Mest  Virkning  gjorde  det, 
da  han  midt  i  et  Vers  pludselig  henvendte  sig  til  Suf- 
fløren og  sagde:  «Hva'.^>  Hans  Kone  sad  nede  mellem 
Publikum  og  var  ved  at  krybe  i  Jorden  af  Flovhed. 
Efter  Forestillingen  var  der  Bal.  Da  Majoren  viste 
sig,  gik  Adolph  hen  til  ham,  rakte  ham  Haanden  og 
sagde:  «Tak,  det  var  udmærket  smukt !»  Majoren  saa 
lidt  uvis  ud:  « Mærkede  De  ikke.^>  « Hvilket ?»  spurgte 
Adolph.  «At  jeg  et  Øjeblik  var  Hdt  distræt ?»  «Ih  be- 
vares, Kære,  det  var  jo  ingenting  at  tale  om!»  Saa 
spankulerede  Majoren  glad  afsted  og  morede  sig  for- 
træffeligt Resten  af  Aftenen,  saa  det  var  for  saa  vidt 
en  Tjeneste  Adolph  havde  gjort  ham.  —  Ogsaa  « Borups 
Selskab »  og  den  dramatiske  Forening  i  Kannikestræde 
kan  jeg  erindre  at  have  besøgt.  Sidstnævnte  Sted  saa 
jeg  opført  « Familien  Riquebourg»  af  Scribe,    hvor  den 

af  de  agerende,  der  udførte  Riquebourg's  Rolle  i  den 
afgørende  Scene,  hvor  Manden  faar  Underretning  om 
Hustruens  Utroskab,  styrtede  om  med  en  saadan  Force, 
at  han  forvred  Hoften  og  maatte  køres  hjem. 

Tidens  store  Interesse  for  Litteratur  og  Teater  gav 
sig  ikke  alene  Udslag  i  de  talrige  dramatiske  Selskaber, 
men  ogsaa  i  Hjemmene  arrangerede  man  hyppigt  Teater- 
forestillinger og  musikalsk  deklamatoriske  Aftenunder- 
holdninger. Jeg  kom  selv  en  Gang  til  at  optræde  ved 
en  saadan,  der  fandt  Sted  hos  Assessor  Møllers.  Her 
skulde  jeg  fremsige  en  Fabel  paa  Vers,  som  begyndte 
saaledes : 

En  Gnier  sig  tilgode  gøre  vilde: 

En  Otting  Æbler  han  paa  Torvet  køber. 

Jeg  traadte  frem  umiddelbart  efter,  at  en  af  Husets 
Døtre,  en  ung  og  indtagende  Pige,  havde  fremsagt  et 
Digt  med  megen  Bravur.  Jeg  var  yderst  befippet, 
pillede  hele  Tiden  ved  min  Kjole  og  talte  saa  sagte, 
at  man  ikke  forstod  et  Muk,  af  hvad  jeg  sagde.  Nede 
fra  Publikum  hørte  jeg  Fru  Møllers  venlige  Stemme: 
«Aa  Herregud,  lille  Julie;  det  er  virkelig  rigtig  pænt!» 
Dette  er  den  eneste  Gang  i  mit  hele  Liv,  at  jeg  har 
indladt  mig  paa  at  assistere  ved  en  Aftenunderholdning. 
Det  har  overhovedet  aldrig  ligget  for  mig  at  deklamere 
eller  at  oplæse.  Jeg  har  altid  maattet  ind  i  en  andens 
Ham  for  at  føle  mig  fri. 

Henimod  Slutningen  af  Trediverne  gjorde  vi  Be- 
kendtskab med  en  interessant  ung  Mand.  Det  var  P.  L. 
Møller.  Han  søgte  Fader  i  litterære  Anliggender  og 
kom  i  nogle  Aar  jævnlig  til  os.  Det  var  dog  mest 
Fader,    og,    skønt   jeg   jo   ikke   var  voksen,    mig,    han 

sluttede  sig  til.  Moder  satte  ikke  videre  Pris  paa 
ham.  Med  sin  sammenknebne  Mund  og  det  kolde  Ud- 
tryk i  Øjnene  gjorde  han  ganske  vist  heller  ikke  noget 
umiddelbart  vindende  Indtryk,  og  mange  følte  sig 
saarede  ved  hans  skarpe,  ironiske  Udtalelser.  Naa, 
han  havde  vel  heller  ikke  overdreven  Grund  til  at 
være  behagelig.  Han  var  i  økonomisk  Henseende 
yderst  ringe  stillet  —  kritiske  Evner  var  den  Gang 
ikke  synderlig  skattede,  indbragte  i  hvert  Fald  ikke 
deres  Indehavere  Guld  og  grønne  Skove,  snarere  vrede 
Blikke  og  Ord  —  og  han  følte  sig  vistnok  tidt  noget 
ensom  og  trængende  til  Venlighed.  Fader  vurderede 
hans  Evner  højt,  om  han  end  var  uenig  med  ham  i 
mangt  og  meget.  Med  mig  talte  P.  L.  Møller  natur- 
ligt og  ligefremt,  søgte  at  vække  mine  aandelige  Inter- 
esser og  at  faa  mig  bort  fra,  hvad  han  kaldte  «det 
smaalige»  i  Livet.  Undertiden  maatte  jeg  dog  protestere, 
thi  der  var  meget,  som  han  kaldte  smaat,  og  som  jeg 
den  Gang  og  gennem  hele  mit  senere  Liv  har  agtet 
højt,  for  Eksempel  Husgerningen  og  den  kvindelige 
Husflid.  En  Dag  sad  jeg  og  syede,  da  Møller  kom. ! 
«Hvor  gider  De  nu  det.?»  vrissede  han.  «Et  Pigebarn 
med  Deres  gode  Evner  burde  aldrig  tage  sig  andet 
for  end  at  læse  1 »  Mig  interesserede  saadanne  Udtalelser 
naturligvis  i  høj  Grad,  thi  de  var  ganske  nye  for  mig, 
men  jeg  delte  unægtelig  ikke  hans  Meninger  paa  dette 
Punkt.  P.  L.  Møller  inviterede  mig  med  sig  paa  Stu- 
denterbal. Jeg  fik  imidlertid  ikke  Lov  til  at  tage  med, 
uagtet  baade  Fader  og  Adolph  tog  Del  i  Festen.  Men 
jeg  var  jo  ikke  konfirmeret  endnu,  og  saa  ansaa  man 
det  for  mindre  passende.    Jeg  skulde  have  været  holdt 

i  Uvidenhed  om  Møllers  Invitation,  men  en  Dag,  da 
jeg  besøgte  Skuespiller  Hass'  Familje  —  om  hvem 
nærmere  nedenfor  —  kom  en  af  Døtrene  til  at  for- 
snakke sig,  og  saaledes  fik  jeg  da  til  min  Sorg  at 
vide,  hvilken  Fornøjelse  der  havde  været  mig  tiltænkt. 
Dette  Bal,  der  blev  holdt  paa  Skydebanen,  var  for 
øvrigt  mærkeligt  ved,  at  der  blev  spillet  en  af  Adolph 
komponeret  Vals,  som  gjorde  ikke  lidt  Lykke.  Fader 
hørte  den  uden  at  vide,  hvem  der  var  dens  Ophavs- 
mand, og  blev  meget  forbavset,  da  han  erfarede,  at 
det  var  Adolph.  Hvor  Valsen  senere  er  bleven  af, 
ved  jeg  ikke. 

Min  Konfirmation  nærmede  sig  nu  med  stærke 
Skridt.  Jeg  gik  til  Præsten  hos  Slotspræst  PauUi,  hvem 
jeg  kom  til  at  holde  overordentlig  meget  af,  og  som 
blev  mig  en  trofast  Ven  til  sin  Død.  Han  var  en 
hjertelig,  naturlig  og  ligefrem  Mand.  Jeg  glædede  mig 
til  hver  Gang,  jeg  skulde  ind  til  Byen  og  læse  med 
ham,  og  den  Dag  jeg  blev  konfirmeret,  følte  jeg  det 
som  et  Savn,  at  nu  var  dette  smukke  Afsnit  af  mit 
Liv  forbi.  Konfirmationen  gik  for  sig  uden  større 
FestUghed  hjemme.  Nogle  faa  af  vore  nærmeste  Venner 
vare  indbudne,  deriblandt  Strunk.  Jeg  fik  tre  Gaver, 
nemlig  et  lille  Hjerte  af  Guld,  som  hele  Familjen  havde 
skillinget  sammen  til,  et  lille  Koralhalsbaand  og  Myn- 
sters Betragtninger.  Om  Aftenen  legede  vi  Blindebuk, 
hvorunder  Strunk  var  saa  uheldig  at  rende  en  Nøgle 
ind  i  sit  ene  Øje,  dog  lykkeligvis  uden  at  større  Skade 
skete. 

Saa  var  jeg  da  nu  voksen.  Det  første  Indtryk  jeg 
modtog   heraf  var,    at  alle  kaldte  mig  Jomfru  Rosen- 

kilde.  Det  syntes  jeg  lød  saa  kønt.  Men  jeg  fik 
ogsaa  at  føle,  hvilket  Ansvar  dette  «at  være  voksen » 
paalægger.  Jeg  skulde  nu  selv  sørge  for  Anvendelsen 
af  mine  Lommepenge,  bestride  Udgifterne  ved  min  Be- 
klædning og  passe  paa  ikke  at  komme  til  kort.  Det 
gik  ikke  straks  saa  let,  dette  med  Pengeansvaret ;  nogen 
født  Økonom  var  jeg  ikke  og  havde  ikke  ret  meget 
Begreb  om  Penges  Værdi.  Følgende  lille  Begivenhed 
vil  belyse  dette.  Fader  havde  haft  en  uventet  Indtægt 
og  forærede  Rose  og  mig  5  Rdlr.  hver  til  nye  Foraars-  j 
kjoler.  Det  var  efter  vore  Begreber  et  kolossalt  Beløb, ' 
for  hvilket  man  maatte  kunne  købe  sig  Alverdens  Herlig- 1 
heder.  Vi  gik  straks  ind  til  Byen  til  Familjens  Kræmmer 
for  at  købe  for  Pengene.  Min  Søster  købte  sig  Tøj  til 
en  lys  Kjole  og  forlod  saa  Butikken  for  at  gaa  andre 
Ærinder,  medens  jeg,  der  ikke  kunde  finde  noget  Stof,  \ 
som  passede  for  mig,  blev  tilbage  i  Diskussion  med 
Kræjnmeren.  Endehg  fandt  jeg  noget  let  Uld,  der 
syntes  mig  ganske  henrivende,  og  med  Spænding 
spurgte  jeg  Kræmmeren,  hvad  en  Kjole  heraf  vilde 
koste.  Svaret  lød:  « Omtrent  8  Rdlr.! »  Jeg  trak  Vejret 
lettere;  8  Rdlr.,  det  var  jo  kun  3  mere,  end  jeg  havde.  ■ 
Ja,  den  Kjole  maatte  blive  rhin.  Jeg  sagde  Kræm- 
meren, at  jeg  kun  havde  5  Rdlr.  med.  «Ih  Gudbevares, 
lille  Jomfru, »  svarede  han  straks,  «De  kan  saa  godt 
faa  Henstand !»  Straalende  af  Glæde  forlod  jeg  Bu- 
tikken med  det  herlige  Tøj.  Jeg  var  imidlertid  ikke 
naaet  længer  end  ud  i  Nyboder,  da  pludselig  den 
Tanke  slog  ned  i  mig:  «Hvor  vil  Du  faa  de  3  Daler 
fra?»  Det  fuldkommen  haabløse  i  at  finde  en  fyldest- 
gørende   Besvarelse    af  dette  Spørgsmaal    overvældede 

mig  i  den  Grad,  at  jeg  var  lige  ved  at  faa  ondt,  og 
al  Glæde  var  i  et  Nu  som  bortblæst.  I  den  ynkeligste 
Tilstand  kom  jeg  hjem  og  stormede  straks  op  til  Fader, 
der  netop  havde  Besøg  af  sin  Skolekammerat  Daniel. 
Jeg  ænsede  imidlertid  ikke  dette,  men  busede  ud  med 
min  Ulykke  under  en  Strøm  af  Taarer.  Fader  klappede 
mig  paa'  Kinden ;  det  gjorde  ham  helt  ondt  for  mig, 
saa  jeg  slap  for  videre  Ubehageligheder.  Men  af  denne 
Historie  lærte  jeg  at  sætte  Tæring  efter  Næring. 

I  Aaret  1839  forlod  min  Broder  Adolph  det  kgl. 
Teater,  hvor  der  ingen  Udsigt  var  for  ham  til  at  skabe 
sig  en  blot  nogenlunde  betydelig  kunstnerisk  Stilling. 
Han  modtog  et  Tilbud  om  Engagement  fra  Kristiania 
Teater,  der  den  Gang  stod  under  en  af  Embedsmænd 
og  Borgere  sammensat  Direktion,  hvis  betydeligste 
Medlem  var  Højesteretsadvokat  Skielderup,  og  forblev 
siden  i  en  Række  af  Aar  knyttet  til  den  norske 
Hovedstadsscene.  Han  havde  her  mange  Vanskelig- 
heder at  overvinde,  før  det  lykkedes  ham  at  tilkæmpe 
sig  det  Navn  som  talentfuld  komisk  Karakterfremstiller 
i  Syngespillet  og  i  det  reciterende  Skuespil,  der  ikke 
blot  skaffede  ham  en  sikker  Position  i  Kristiania  som 
en  af  det  danske  Selskabs  første  Støtter,  men  ogsaa 
trængte  herned  og  banede  Vejen  for  hans  Engagement 
ved  Kasinoteatret  i  København.  Saalænge  Adolph  op- 
holdt sig  i  Norge,  besøgte  han  os  aarlig  i  sine  Sommer- 
ferier, og  det  var  da  en  stor  Glæde  for  os  alle  at 
mødes  med  ham  og  høre  ham  fortælle  om  sit  Kunstner- 
liv i  Kristiania.  Jeg  vil  i  det  efterfølgende  oftere  komme 
tilbage  til  disse  hans  Feriebesøg. 

Den  3dje  December  1839  forkyndte  Herolder  ude 
paa  Østerbro,  at  Kong  Frederik  den  sjette  var  død. 
Vi  følte  os  alle  grebne  ved  Budskabet,  der  varslede, 
at  nye  Tider  stod  for  Døren.  Fra  alle  Sider  hilstes 
Kong  Christian  d.  VIII  med  store  Forventninger.  Man 
vidste,  at  han  var  en  ualmindelig  dannet  Mand  med 
stor  Interesse  for  Kunst  og  Videnskab,  og  man  antog 
ham  ogsaa  for  at  være  en  i  politisk  Henseende  fri- 
sindet Mand.  Der  gik  dog  som  bekendt  ikke  ret  lang 
Tid,  inden  sidstnævnte  Antagelse  viste  sig  at  være  en 
Illusion. 

En  Morgen  i  Begyndelsen  af  August  1841  kom 
Fader  til  mig  og  spurgte,  om  jeg  havde  Lyst  til  at 
gaa  ud  med  ham  og  besøge  Fru  Gyllembourg,  der  den 
Sommer  boede  i  Valby.  Det  vilde  jeg  naturligvis  gerne, 
baade  af  Hensyn  til  den  interessante  Personlighed,  som 
jeg  saaledes  vilde  komme  til  at  lære  at  kende,  og  fordi 
Tanken  om  den  lange  Spadseretur  i  det  dejlige  Solskins- 
vejr lokkede  mig.  Ogsaa  satte  jeg  stor  Pris  paa  at  spad- 
sere sammen  med  Fader.  Han  talte  altid  saa  rart  med 
mig  ved  slige  Lejligheder,  oplyste  mig  om  og  for- 
klarede mig  saa  meget.  Vi  vandrede  da  afsted.  Det 
var  som  en  hel  Rejse.  Langs  med  Søerne,  over  Marker 
og  Enge,  forbi  dejlige  Haver  naaede  vi  endelig  Valby 
og  det  lille  Hus,  hvori  Fru  Gyllembourg  boede.  Vi 
gik  ind  i  Havestuen,  der  var  tom.  Lidt  efter  gik  Døren 
op,  og  en  lille  Kone  kom  hurtigt  ind,  løb  hen  til  Fader 
og  omfavnede  ham  med  sine  smaa  Arme,  idet  hun  ud- 
brød: «Nej,  søde  Rosenkilde;  Tak  for  det  udmærkede 
Stykke !»  Noget  overrasket  spurgte  Fader:  « Hvoraf 
ved  De,  det  er  mig!»     «Aa,  Rosenkilde, »  svarede  Fru 

Gyllembourg,  «der  er  ingen,  der  skriver  som  De!» 
Hvad  der  her  blev  sigtet  til,  skal  jeg  forklare.  Faders 
satiriske  Natur  var  stedse  paa  Post  mod  Overdrivelser. 
Det  sygelige  og  tomme  i  eksalterede  eller  affekterte 
Udbrud  virkede  ubehageligt  paa  ham  og  gjorde  ham 
ilde  tilpas.  Han  følte  sig  først  lettet,  naar  han  paa 
en  eller  anden  Maade  havde  givet  sig  Luft  overfor 
Udb rudet.  Var  dette  fremkommet  offentlig,  greb  Fader 
som  oftest  Pennen  og  skrev  paa  sin  ejendommelige 
Maade  enten  en  Parodi  paa  eller  en  Imødegaaelse  af 
den  Artikel  eller  den  Digtning,  som  havde  ærgret 
ham.  Saaledes  fremkom  hans  bekendte  « Vrøvle- 
roman »*,  en  Satire  over  en  Roman,  —  jeg  husker  nu 
ikke  længer  dens  Navn  —  hvis  Meningsløshed  og  Af- 
fektation havde  foraarsaget  ham  Kvalme.  Kunde  « Let- 
telsen»  besørges  ved  en  mindre  Avisartikel,  indrykkede 
Fader  undertiden  en  saadan  i  « Adresseavisen ».  Her  var 
han  sikker  paa  sin  Artikels  Optagelse,  da  han  betalte  for 
den  som  for  et  Avertissement,  og  midt  imellem  Annon- 
cerne om  Smør  og  Ost  og  Livets  andre  Fornødenheder 
kunde  man  da  finde  Faders  satiriske  Bemærkninger, 
som  han  skrev  anonymt,  og  hvis  Forfatter  han  stadig 
indbildte  sig  var  ukendt,  skønt  han  hver  Gang  blev 
opdaget  paa  Grund  af  sin  Stil.  Fru  Gyllembourgs 
Udbrud  var  da  foranlediget  ved,  at  Fader  havde 
skrevet  et  Stykke  i  Adresseavisen,  hvori  han  satiri- 
serede over  den  grænseløse  Begejstring,  som  Franz 
Liszts  Klaverspil  ved  hans  tre  Koncerter  paa  det  kgl. 
Teater    i    Juli    havde    foraarsaget,    hvilken    Begejstring 


*  Efterladte  Skrifter  II. 


bl.  a.  havde  givet  sig  Udslag  i  de  mest  overstrøm- 
mende Lovtaler  i  Bladene,  særlig  i  « Fædrelandet » . 
Sidstnævnte  Blads  Anmeldelse,  der  findes  i  Nummeret 
for  den   19.  Juli   1841,  lyder  saaledes: 

«I  Løverdags  gav  den  berømte  Liszt  sin  første 
Concert  —  den  anden  og  rimeligvis  sidste  bliver  paa 
Onsdag.  Ved  en  Konstner,  som  alt  i  en  Række  af 
Aar  har  hævdet  den  af  de  competenteste  Autoriteter 
anerkendte  og  af  de  mest  dannede  og  forvænte  Stæ- 
ders tusindtungede  Jubel  bekræftede  Hæder  at  være  en 
af  vor  Tids  største  Virtuoser  —  om  ikke  den  største 
af  alle  —  kan  der  fornuftigvis  ikke  være  Tale  om,  at 
denne  Dom  kan  enten  stadfæstes  eller  underkjendes  af 
Kjøbenhavn.  Ingen  kan  have  os  mistænkt  for,  at  vi 
skulde  prædike  den  blinde  Autoritetstro  —  tvertimod, 
jo  mere  selvstændigt  Enhver  dømmer,  desto  bedre. 
Men  med  den  fulde  Anerkendelse  af  Enhvers  uimod- 
sigelige Berettigelse  —  eller  rettere  Forpligtelse  —  til 
at  hente  sin  Mening  ud  af  sin  egen  F'ølelse,  bliver  det 
dog  ligefuldt  vist,  at  fra  et  almindeligere  og  mere  ob- 
jectivt  Synspunkt  Dommen  skal  afgøre  —  ikke  om  Liszt 
er  en  genial  og  phantasirig  Tonekonstner  —  men,  om 
de  dømmende,  om  Københavnerne  kunne  forstaa  ham. 
Vi  sidde  nemlig  alle  i  denne  som  i  flere  Henseender 
til  op  over  Ørene  i  visse  Kathegorier,  der  ere  smaa 
og  snævre  som  vort  Land  og  alle  vore  Forhold  —  det 
kan  nu  ikke  være  andet,  det  maa  vi  finde  os  i .  Spørgs- 
maalet  er  kun,  om  disse  Kathegorier  for  os  ere  en 
blød  Lænestol  i  en  varm  Kakkelovnskrog,  eller  om  vi 
føle  os  deri  som  i  et  Fængsel,  for  snævert  til  Aandens 
længselsfulde,   ahnelsesrige   Higen.      Er  det  sidste  Til- 

fældet,  da  ville  vi  føle  os  opløftede  og  udvidede^  naar 
en  mægtig  og  dristig  Aand,  der  staar  udenfor  eller 
over  vore  Kathegorier,  bryder  disse  og  saaledes  aabner 
)s  viid  Udsigt  ind  i  frie  og  lyse  Regioner  hinsides  vor 
fvante  Kreds ;  i  modsat  Fald  betragte  vi  det  som  et 
Indbrud,  der  kan  være  udført  med  Mesterhaand,  men 
dog  er  et  Fredsbrud,  et  fredsforstyrrende  Knæk  i  det 
System,  hvori  vor  Magelighed  har  fundet  sin  Comfort. 
Vi  taler  naturligvis  ikke  om  dem,  for  hvem:  «0,  du 
lieber  Augustin !»,  «Skære,  skære  Havre»  er  Typus 
paa  god  Musik,  men  om  Folk  med  en  megef  respec- 
tabel  musikalsk  Livsanskuelse  —  der  muligen  endog  i 
al  sin  Bornerthed  staar  Centrum  nærmere  end  Liszt  i 
al  sin  Genialitet  og  centrifugale  Svingkraft  —  vi  tale 
altsaa  om  Folk,  der  ere  «gode  Borgere  og  gode  Musi- 
kanter,»  men  hvis  Phantasi  er  for  doven,  og  hvis  Aand 
ikke  er  bevægelig  nok  til  at  kunne  gaa  ud  af  sig  selv 
og  ind  paa  et  dem  fremmed  Gebeet.  Det,  der  mangler 
dem,  det  er  Mod,  Mod  til  at  styrte  sig  ind  i  hiint  nye 
Element.  De  troe  ikke  paa  deres  egen  Muskelkraft, 
de  er  bange  for  at  drukne  —  det  er  Selvopholdelses- 
driften, der  kyser  dem  tilbage  fra  at  hengive  sig  til 
en  Magt,  som  truer  med  at  opsluge  dem.  En  saadan 
Magt  er  Liszt  —  han  er  over  deres  Kathegorier,  han 
er  en  Oprører  mod  det  hele  gode,  gamle  orthodoxe 
System.  Ja  vist  er  Liszt  en  Oprører.  Han  er  en 
Magyarer,  en  Ætling  af  hiin  stolte,  ridderlige,  vilde, 
tappre  Slægt  af  Heroer,  hvis  urolige  Blod  og  højt- 
farende  Sind  fører  dem  Undergangens  store  Verdens- 
tragoedie  imøde;  han  er  fra  Barn  af  opdraget  i  Frank- 
rig,   en    Elev    af    den    romantiske   Skole,    en   Ven    af 

Lamennais  og  George  Sand,  Revolutionens  ætbaarne 
Barn,  med  dens  glødende  Phantasi,  dens  livstrætte 
Jammer,  dens  dristige,  maalløse  Længsel.  Han  er 
Tidens  udtrykte  Billede.  Hans  Fingre  ere  lutter  Damp- 
maskiner og  Jernbaner  —  et  Herredømme  over  Formen, 
en  Hurtighed  og  Energi  i  den  materielle  Udvikling, 
hvorom  ingen  tidligere  har  drømt  —  en  hundredarmet 
Briareus,  et  heelt  Orkester.  Hans  Hjerte  er  fuldt  af 
Jammer  og  Dødsforagt,  hans  Hoved  er  svangert  med 
store,  men  ufuldbaarne  Planer.  Derfor  er  han  excentrisk, 
barsk  --  ja,  han  er  fredløs  —  fredløs  og  excentrisk 
som  vor  Tid;  som  den  har  han  frigjort  sig  fra  de 
gamle  Lænker,  men  saalidt  som  den  har  han  fundet 
den  nye  Lov,  hvori  den  nye  Frihed  kunde  finde  Hvile. 
Hvileløs  —  det  er  det  fælles  Særkende.  Men  netop 
derfor  staar  han  uendelig  højere  end  alle  disse  Hvilere, 
hvis  Hvile  kommer  deraf,  at  Tøbruddet  endnu  ikke  er 
begyndt,  at  de  endnu  ikke  ere  grebne  af  Verdens- 
dialectikens  Malstrøm ;  højere  f.  Eks.  end  Prume*,  hvor 
mesterlig  denne  end  er  i  sin  lille  Sphære,  og  hvor 
ganske  han  i  sin  sentimentale  Blødhed  end  staar  inden- 
for vor  egen  Synskreds.  Derfor  ville  vi  ikke  fortænke 
dem  deri,  som  holde  mere  af  Prume,  og  vi  ville  endog 
prise  den  Ærlighed,  at  de  sige  det;  thi  Prume  løser 
den  Opgave,  de  have  sat  sig,  og  den  Opgave,  Liszt 
har  sat  sig,  have  de  end  ikke  tænkt  sig  som  saadan. 
Spørgsmaalet  er  altsaa  kun,  som  vi  ovenfor  have  an- 
tydet, om  vi  besidde  Mod  og  indre  Bevægelighed  nok 
til  —  om  end  kun  hypothetisk,  endog  kun  for  et  Øje- 


*  Berømt  Violinist,  koncerterede  paa  det  kgl.  Teater  i  Januar  1 84 1 

blik  —  at  gaa  ind  paa  dette  Andet  og  nyde  det  ud 
af  dets  egne  Forudsætninger.  Dette  er  den  eneste 
retfærdige  Maade  at  betragte  et  fremragende  Phæno- 
men  paa  og  til  dem,  som  komme  med  Kathegoriernes 
Kræmmeralen,  have  vi  ikke  noget  andet  Svar  end,  at 
de  fortjene  dermed  at  faa  noget  over  Rygstykkerne. 
Men  de,  som  —  vi  ville  ikke  sige  afiføre  sig  den  gamle 
Adam,  men  kun  for  et  Øjeblik  abstrahere  fra  sig  selv 
og  fra  Balles  Lærebog  —  de  ville  see  eller  i  det 
mindste  ahne  Sammenhængen  mellem  den  nyere  Musik 
og  hele  Verdensudviklingen,  hvori  ogsaa  den  er  baade 
en  Medvirkning  og  en  medvirkende  Aarsag,  og  om 
de  end  finde,  at  det  er  Centrifugalskab  eller  anden 
Galskab,  ville  de  dog  erkiende,  at  det  er  noget  mere 
og  større  end  den  Ro,  der  endnu  ikke  er  kommet  ind 
i  Tidens  Svingning.  Overhovedet  er  alt  Geni  centri- 
fugalt; det  eneste  Geni,  hvori  der  er  Hvile,  er  Gud, 
men  Straalerne  fra  samme,  de  flyve  ud  i  det  vide  Rum, 
hurtig  paa  lette  Æthervinger,  ustandset  og  ustandse- 
ligt. En  saadan  Straale  reflecteres  ogsaa  fra  denne 
Konstner,  og  hvad  der  gør  ham  dobbelt  indholdsrig 
og  tiltrækkende,  er,  at  det  er  Tidens  Strømning,  hiin 
store  bugtede  Mælkevej  af  Lysbølger,  hvorpaa  han 
svømmer.  Den,  der  forstaar  Liszt,  forstaar  ogsaa, 
hvorfor  og  hvorledes  de  stormede  Bastillen,  han  ahner 
Forjættelsen  om  Fremtidens  Frelse.  Ahner?  Ja,  hvo 
gør  mere  end  ahne?  Hvo  er  mere  end  et  Speilbillede 
af  Tidens  Fylde,  af  dens  Dyder  og  af  dens  Feil?  Og 
—  besynderligt  nok !  ogsaa  udvortes  bærer  Liszt  Tidens 
Billede;  thi  hvo  kunde  bedre  repræsentere  denne  end 
Napoleon   i   Spidsen    for    den   italienske  Hær?     Det   er 

hans  Profil  og  netop  fra  hiin  Tid  vi  saa,  og  som  ved 
vort  Theaters  slette  Belysning  paa  en  forunderlig 
malerisk,  næsten  magisk  Maade  i  mørke,  skarpe  Con- 
turer  hævede  sig  frem  paa  den  lyse  Baggrund.  Det 
var  selv  i  plastisk  Henseende  en  yderst  effectfuld 
Gruppe,  da  ligesom  paa  en  ensom  Klippe  —  og  Gud 
ske  Lov,  at  hverken  Orchester  eller  Sang  eller  noget- 
somhelst  levende  Væsen  forstyrrende  blandede  sig  ind 
i  det  Hele  —  hint  stolte,  alvorlige,  ubevægelige  Hoved 
roligen  svævede  over  den  vildtbrusende  Kamp.  Han 
kæmpede  med  Revolutionens  store  Hydra,  der  larmede 
og  hulkede  og  skreg  i  vilden  Sky,  og  ind  i  hvis 
brede,  hvidtandede  Gab  han  strakte  sin  Haand,  —  han 
kæmpede  og  seirede.  For  at  tilintetgøre  den?  O  nej! 
For  ordnet  og  befæstet  at  sætte  den  paa  Verdens 
Throne!» 

Faders  Modartikel,  for  hvilken  Fru  Gyllembourg 
bragte  ham  sin  Tak,  kan  ikke  være  nogen  anden  end 
følgende,  der  findes  i  « Kjøbenhavns  kgl.  alene  privi- 
ligerede Adressecomptoirs  Efterretninger«  for  Lørdag 
den  31te  Juli   1841. 

«Al  Respekt  for  Hr.  Liszt, 

men    offentlige    Anmeldelser,    som    kunne    foranledige 

Udgivter,  maa  ikke  være  skrevne  hen  i  Vejret. 

Da  jeg  har  Grund  til  at  troe,  at  mine  Yttringer  i 
den  mundtlige  Discussion,  som  i  Familien  D —  i  For- 
gaarsaftes  fandt  Sted  mellem  Hr.  F.  og  Undertegnede, 
ere  blevne  meget  misforstaaede,  saa  vil  jeg  for  at 
forebygge  dette,    saavidt  det  endnu  er  mueligt,  herved 

erklære:  Meningen,  af  hvad  jeg  sagde,  skal  være  denne 
og  ingen  anden:  Jeg  har  aldrig  villet  være  regnet  med 
ind  i  deres  Tal,  som  give  sig  af  med  at  opfatte  og  for- 
staa  Hr.  Liszt;  jeg  har  ikke  anmasset  mig,  enten  at 
ville  stadfæste  eller  underkende  den  Dom,  som  af  alle 
Autoriteter  i  Verdens  baade  forvænte  og  bagvendte 
Steder  er  fældet  om  denne  Kunstner;  jeg  sagde,  og 
det  gentager  jeg  her:  Jeg  befinder  mig  meget  vel  — 
uden  dog  at  føle  mig  fængslet  —  i  de  Kathegoriers 
faste,  sikkre  og  bløde  Lænestoel,  som  Musiken,  den 
virkelige  Musik,  maa  erkjende  for  evig  uforanderlige, 
saalænge  Melodie  gielder  for  det,  den  er.  Musikens 
Pulsaare;  jeg  sagde,  at  Hr.  Liszt  ikke  mægtede  at  rive 
mig  op  af  denne  Lænestoels  Comfort,  ihvor  sjæleglad 
stemt  jeg  end  var  belavet  dérpaa,  hvor  gjerne  jeg  end 
havde  villet  gjøre  en  stor  smuk  Tour  med  ham  paa 
Tonehimmellysbølgernes  Melkevei,  og  jeg  føjede  til,  at 
jeg  troede  ikke  derfor  at  være  hjemfalden  til  Bank 
paa  Rygstykkerne,  at  jeg  aldeles  ikke  indlod  mig  i  at 
maale  Hr.  Liszt  med  nogen  Kræmmeralen,  undtagen 
for  saa  vidt  det  forekom  mig,  at  han  holdt  sine  Bil- 
letter i  al  for  høj  en  Pris*,  eftersom  de  fem  store 
Stykker,  som  i  Fædrelandet  anmeldtes  at  skulle  afgive 
ligesom  en  Grundtypus  af  Hr.  Liszt' s  kunstneriske 
Væsen  og  Væren,  gjeldende  for  hans  Kunsts  Alpha 
og  Omega,  ikke  bleve  givne,   nemlig: 

1.  «Bastille-Bestormelsens  Hvorledes  og  Hvorfor !» 

2.  «De  fængslede,  dorske,  bornerede,  dog  villige,  skjøndt 


*  Liszt  Koncerter  blev  givne  til  dobbelte  Teaterpriser. 

modløse,  men  respectable  Musikantere  i  Lænestoelene 
rives  ind  i  Verdensdialectikens  Malstrøm !» 

3.  «Tidens  Søn,  der  kæmper  paa  den  ensomme  Klippe 
med  sin  Bedstemoder,  Revolutionens  Hydra,  over- 
vinder hende,  gør  hende  derpaa  i  Stand  og  sætter 
hende  paa  Verdens  Throne.» 

4.  «Den  fredløse  og  barokke  Hjertejammer. » 

5.*  «Hr.  Liszt's  ti  Fingre,  paa  eengang  Dampmaskiner 

og  Jernveje. » 

Fem  betydelige  Nummere,  alle  bebudede  i  « Fædre- 
landet»  af  19de  dennes.  De  bleve  ikke  givne  ved  Hr. 
Liszt's  sidste  Concert  idetmindste,  med  mindre  baade 
j^g  og  adskillige  andre,  som  fornemmeligen  for  disse 
Bravour-Nummeres  Skyld  spenderede  vore  16  Mk., 
skulde  alle  have  været  saa  uheldige  enten  at  komme 
for  sildigt  eller  gaa  for  tidligt.  Dernæst  yttrede  jeg 
min  beskedne  Forhaabning  om,  at  jeg  dog  vel  turde 
beklage  mig  over  Udeladelsen  af  hine  fem  store  Styk- 
ker uden  derfor  heller  at  være  hjemfalden  til  Alenen, 
da  saadan  Anke  slet  ikke  gjaldt  Hr.  Liszt,  som  jo 
ingenlunde  havde  annonceret  sig  selv  enten  som  Verdens- 
Dialectiker  —  eller  som  Acteur  i  Undergangens  store 
Verdens  Tragoedie.  Jeg  paastod,  og  det  som  jeg  troer 
med  almeen  erkjendt  Grund  —  thi  naar  alle  som  jeg, 
ville  være  uaffekterede  og  ærlige,  saa  maa  de  i  det 
mindste  have  føelt,  at  der  i  den  Concert  var  noget 
borte  —  at  « Fædrelandet »  bør  være  mere  paalideligt 
i  sine  Concert-Anmeldelser.  Saaledes  nægter  jeg  heller 
ikke,  at  jeg  den  Aften  vovede  at  paastaae,  at  Hr. 
Liszt's  overordentlig  hurtige  Fingre  vistnok  undertiden 
foer  noget  vel  længe  frem  og  tilbage  ret  ligesom  med 


-     125     — 

Jernfasthed  i  een  og  selvsamme  Tonearts  Sporvej,  noget 
som  store  Componister  ellers  ikke  pleje  at  gjøre,  og 
at  jeg  ikke  kunde  troe,  at  dette  burde  regnes  til  det 
Store  i  Kunstnerens  Spil;  at  jeg  slet  ikke  begreb, 
hvorledes  Hr.  F.  just  deraf  kunde  tage  Anledning  til 
at  beundre  « Fædrelandets »  «Hans  Fingre  ere  Damp- 
maskiner og  Jernveje, »  hvis  ellers  ikke  Hr.  Y.  sagde 
dette  for  Spøg,  hvilket  hans  egen  Broder  meente  netpp 
var  Tilfældet  med  hele  den  omtvistede  Anmeldelse. 

Dette  er  alt,  hvad  jeg  yttrede  den  Aften  i  den 
særdeles  mærkværdige  Discussion,  og  mig  synes,  at 
den,  som  ikke  forsætlig  vil  misforstaae  mig,  skal  have 
ondt  ved  at  faae  anden  Mening  ud  af  mine  Ord  end 
den,  der  saa  at  sige  ligger  uden  paa  dem.  Det  vil 
forresten  for  alle  den  Aften  Tilstedeværende  være  let 
begribeligt,  at  jeg  ikke  kunde  sikkre  mig  mod  Mis- 
tydning  anderledes  end  ved  at  give  mine  Udladelser 
en  Offentlighed,  hvortil  deres  Uvigtighed  som  min 
Menings  Udtryk  ikke  berettiger  dem ;  derfor  sætter  jeg 
heller  ikke  herunder  mit  fulde  Navn  men  kun  som  hid- 
til i  mine  daglige  Billetter  til  Huset  D. 

F.  W.  J.  O. 

Mit  Besøg  med  Fader  hos  Fru  Gyllembourg  i  Valby 
og  hvad  dermed  stod  i  Forbindelse  er  min  første  Er- 
indring om  denne  fine  og  elskværdige  gamle  Dame. 
Senere  hen  i  Livet  traf  jeg  oftere  sammen  med  hende. 

Den  29de  Juni  1842  døde  Dr.  Ryge.  I  ham  mistede 
Fader  en  af  sine  kæreste  Kammerater.  Fader  ærede  i 
ham  ikke  blot  den  geniale  Kunstner  men  tillige  den 
videnskabeligt  dannede  Mand,  hvis  Omgang  virkede  be- 


—     126     — 

frugtende  og  belærende.  Ofte  disputerede  Fader  med 
Ryge  om  alskens  Problemer.  Ved  slige  Lejligheder 
forfægtede  Fader  sin  Mening  ivrigt  og  talte  højt,  thi 
Ryges  mægtige  Organ  var  ikke  let  at  overdøve.  Det 
er  sagt  mig,  at  man  en  Dag  paa  Teatret  kom  løbende 
fra  alle  Sider  og  spurgte,  hvad  det  dog  var  for  et  høj- 
røstet Mundhuggeri  oppe  i  Foyeren.  Det  lød,  som  om 
det  hvert  Øjeblik  kunde  gaa  over  til  Haandgribelig- 
heder.  Det  viste  sig  at  være  Ryge  og  Fader,  der 
talte  sammen.  —  En  Gang  kom  der  en  alvorligere 
Kurre  paa  Traaden  mellem  de  to  Venner,  og  i  lang 
Tid  undgik  de  hinanden.  Men  saa  kunde  Fader  ikke 
længer  holde  det  ud,  og  da  han  en  Morgen  i  Nyboder 
ser  Ryges  svære  Skikkelse  komme  sig  i  Møde,  standser 
han  lige  foran  ham  og  siger  blot,  idet  han  stryger 
sig  om  Næsen:  «Hva',  skal  det  være  en  Tremands  i 
Aften  hjemme  hos  mig?»  Ryge  brummede  som  en  stor 
Bjørn  men  kom  om  Aftenen,  og  dermed  var  Freden 
sluttet.  —  Ikke  mange  Maaneder  efter  Ryges  Død 
overtog  Fader  Per  Degns  Rolle  i  « Erasmus  Montanus », 
som  bekendt  en  af  Ryges  allerypperste  komiske  Frem- 
stillinger. Da  Fader  kom  hjem  efter  at  have  spillet 
Rollen  første  Gang,  var  han  i  et  meget  slet  Humør. 
Vi  turde  næsten  ikke  spørge,  da  vi  antog,  det  var 
gaaet  uheldigt.  Endelig  siger  Moder  spagfærdigt:  «Er 
Du  ikke  tilfreds ?»  «Nej,»  svarede  Fader  heftigt,  «hvor 
kan  man  være  tilfreds!  Nu  har  Publikum  jublet  over 
Ryge  Aften  efter  Aften,  og  nu  modtager  de  mig,  som 
om  intet  var  sket.  Folks  Glemsomhed  er  uden  Grænser ! » 
De  sidste  Aar  vi  boede  paa  Østerbro  ejedes  Stedet 
af  Kommandør  Petersen,  der  havde  en  hel  Del  Kadetter 

i  Huset  til  Opstramning.  Dette  kunde  jo  i  og  for  sig 
have  været  meget  morsomt  for  os,  da  vi  allesammen, 
fra  Fader  til  mig,  holdt  meget  af  de  raske  unge  Menne- 
sker, men  Ulykken  var,  at  Kommandøren  i  høj  Grad 
yndede  at  anvende  «slaaende  Argumenter »  overfor  sine 
Pensionærer,  og  Spektaklerne,  der  gav  Genlyd  i  hele 
Huset,  var  os  yderst  ubehagelige.  Kadetterne  boede 
oppe  paa  Kvistværelserne,  og  vi  mødte  dem  jævnlig 
paa  Trapperne.  En  Dag  kom  en  af  dem  ned  til  os 
og  bad  om  at  maatte  laane  det  sidste  Nummer  af 
«Korsaren»,  et  Blad,  som  han  havde  lagt  Mærke  til, 
at  vi  holdt.  Moder  béd  ham  ind,  og  medens  hun 
talte  med  ham,  opdagede  hendes  bekymrede  Øje,  at 
der  i  hans  Haar  var  en  stor  bar  og  noget  blodig  Plet. 
«Men  hvad  er  dog  det?»  spurgte  hun.  «Hvad  for 
noget ?»  «Det  der  — »  Moder  pegede  paa  Pletten. 
<Aa  det,»  svarede  Kadetten  ligegyldigt;  «det  er  bare 
en  Tot,  som  Kommandøren  tog  imorges!»  Grunden  til, 
at  den  unge  Mand  ønskede  at  se  vedkommende  Num- 
mer af  « Korsaren »,  var,  at  han  til  Redaktøren  havde 
indsendt  en  HUe  Notits,  saalydende:  « Tampen  brænder 
paa  Hjørnet  af  Østerbro  og  Citadelsvejen ! »  —  Hos 
Kommandør  Petersens  blev  der  dog  ogsaa  af  og  til 
arrangeret  Festligheder  for  Kadetterne.  Jeg  var  saa- 
ledes  med  til  et  Bal,  hvor  jeg  morede  mig  straalende. 
Mellem  alle  Dansene  løb  jeg  op  ad  Trapperne  til 
Moder  og  fortalte  hende,  hvor  glad  jeg  var.  Jeg  dan- 
sede af  Hjertens  Lyst  med  hele  den  glade  Søofficers- 
ungdom.  Blandt  Kadetterne  mindes  jeg  Navnene  Lii- 
ders,    Giødesen,    Mac   Dougall,    Schoustrup   og  Albeck, 

hvilken  sidste  Balaftenen  vakte  stor  Opsigt  paa  Grund 
af  et  stort,   sort  Plaster,   han  bar  over  hele  Ansigtet. 

Naar  Fader  og  Moder  bestemte  sig  til  at  drage 
bort  fra  det  hvide  Hus  paa  Østerbro,  hvor  vi  havde 
oplevet  saa  mange  smukke  og  glade  Dage,  da  var  det 
dog  kun  med  stor  Overvindelse,  at  denne  Beslutning 
blev  taget.  Men  forskellige  Ulemper  ved  selve  Lejlig- 
heden, hvilke  i  Aarenes  Løb  var  blevne  ganske  utaale- 
lige,  den  lange  Vej,  der  efterhaanden,  som  Fader  blev 
ældre,  generede  ham  mere  og  mere  i  de  lange  Vinter- 
aftener, og  endelig  —  ikke  mindst  —  Spektaklerne 
med  Kadetterne  havde  tilsidst  gjort  det  nødvendigt 
for  os  at  søge  en  anden  Bolig.  Denne  fandt  mine 
Forældre  i  Nyhavn  Nr.  6,  og  i  Efteraaret  1842  drog 
Familien  med  de  gamle  Møbler  —  først  og  fremmest 
det  gamle  Ur,  der  jo  ligesom  var  Hjemmets  Skyts- 
aand  —  ind  til  vor  ny  Bolig,  dér  hvor  den  lille  Sukker- 
mand staar  over  Porten.  Men  førte  vi  end  Husguderne 
med  os  til  Nyhavn,  stor  var  dog  vor  Vemod  ved  at 
forlade  vort  skønne  Østerbro. 


IV. 

Forinden  vort  Opbrud  fra  Østerbro  var  der  imid- 
lertid i  Løbet  af  Sommeren  1842  foregaaet  noget,  som 
blev  af  afgørende  Betydning  for  mit  hele  fremtidige  Liv. 

Blandt  vore  gode  bekendte  var  ogsaa  Skuespiller 
Hass'  Familie.  Hass  var  ikke  nogen  betydelig  Kunstner. 
Han  spillede  helst  tragiske  Roller  og  udførte  dem  i  den 
gode,  gamle  Tragediestil,  hastemt  og  med  en  vældig 
Hiven    efter    Vejret     paa    de    mest    patetiske    Steder. 

Ogsaa  i  hans  private  Liv  kom  Tragediestilen  frem, 
navnlig  naar  han  blev  begeistret  eller  indigneret  over 
et  eller  andet.  Jeg  erindrer  saaledes,  at  han  en  Dag 
kom  hjem  til  Fader  for  at  fortælle  denne  om  en  ung 
Dame,  han  havde  set  prøve  for  Direktionen.  Han  ud- 
bredte sig  i  Lovtaler  over  hendes  Talent,  gik  op  og 
ned  ad  Gulvet,  gestikulerede  med  Armene  og  dekla- 
merede: «I  Sandhed,  hun  bliver  en  scenisk  Storhed  af 
forste  Rang!»  Heri  fik  han  nu  for  øvrigt  Ret.  Det 
var  nemlig  Dr.  Ryges  Datter,  Natalia  Ryge,  Talen  var 
om.  En  anden  Gang  havde  han  mødt  Fader  spadserende 
med  Christian  Winther.  Af  en  eller  anden  Grund  maa 
han  have  været  vred  paa  Winther,  thi  da  han  kort  efter 
besøgte  Fader,  stillede  han  sig  i  Positur  og  spurgte 
ham  med  megen  Højtidelighed:  «Hvi  vil  Du  gaa  med 
den  blege  Skurk !»  Min  ældste  Søster  paastod,  at  hun 
en  Dag  havde  set  Hass,  der  var  meget  huslig  anlagt, 
i  Køkkenet  med  en  røget  Laks  i  stiv  Arm,  dekla- 
merende Oehlenschlågers  Digt   « Hakon  Jarls  Død» : 

«De  Nætter  ruge  saa  lange  og  sorte, 
Syvstjernen  glimter  saa  mat. 
Ud  stormer  Vinden  fra  Himmelens  Porte, 
Fælt  knager  Granen  i  kolde  Nat. 

Madam  Hass  var  en  godmodig  og  brav  Kone.  Der 
var  en  Ejendommelighed  ved  hende,  som  gjorde  det 
noget  tvivlsomt  for  mig,  om  hun  nogensinde  havde  set 
sin  Mand  optræde.  Hun  havde  nemlig  det  slemme 
Tilfælde  altid  at  lugte  Brand  i  Teatret.  Næppe  havde 
Madam  Hass  sat  sig  til  Rette  i  Logen  og  hilst  paa 
Venner    og   Bekendte,    før    der   gik   en  Trækning  over 

Julie  Sødring:  Erindringer.  9 

hendes  Ansigt.  Hun  havde  sporet  Brandlugten.  Imid- 
lertid beroligede  hun  sig  og  søgte  at  lade  som  ingen- 
ting. Men  Lugten  vendte  stærkere  tilbage,  og  det 
endte  altid  med,  at  Madam  Hass  rejste  sig  og  forlod 
Teatret,  inderligt  glædende  sig  over  at  være  sluppen 
derfra  med  Livet.  —  Ægteparret  Hass  havde  tvende 
lidt  ældre  Døttre,  Elise  og  Laura  Hass,  flinke  og  elsk- 
værdige Piger. 

En  Formiddag  i  Sommeren  1842,  da  jeg  var  inde 
i  Byen  for  at  gaa  nogle  Ærinder,  kom  jeg  forbi  det 
Sted  i  Vimmelskaftet,  hvor  Hass'  boede,  og  svippede 
da  op  for  at  gøre  dem  et  Besøg.  Jeg  traf  den  ene  af 
Døttrene,  Elise  Hass,  ene  hjemme.  Hun  var  just  i 
Begreb  med  at  gaa  over  i  Bagbygningen  for  at  besøge 
to  gamle  Tanter,  Jomfruerne  Mathiesen,  som  boede  der, 
og  bad  mig  følge  med.  Ved  vor  Indtrædelse  i  deres 
lille  Lejlighed  fandt  vi  de  to  Søstre  i  Færd  med  at 
gøre  Toilette.  Den  ene  sad  ned,  medens  den  anden 
redte  hendes  Haar.  De  to  gamles  indbyrdes  Snakken 
og  den  enes  ømmen  sig,  naar  Søstren  tog  for  haardt 
paa  hende,  forekom  mig  saa  uendelig  komisk,  at  jeg 
ved  min  Hjemkomst  gav  Scenen  til  Bedste  ved  Frokost- 
bordet, idet  jeg  efterlignede  de  to  Søstres  Væsen  og 
Tonefald.  Fader  saa  paa  mig,  men  sagde  ikke  noget. 
Ud  paa  Eftermiddagen,  da  jeg  sidder  i  mit  Værelse  og 
broderer,  bliver  jeg  imidlertid  højligt  overrasket  ved, 
at  Døren  gaar  op  paa  Klem,  en  Bog  bliver  stukket  ind 
til  mig,  og  den  Gamles  Stemme  lyder:  «Læs  «De 
Uadskillelige »  og  læ7'  Madam  Buurmanns  Rolle ! » 
I  samme  Nu  gik  det  op  for  mig,  at  Fader  havde 
sporet  Talent  for  Scenen  hos  mig,   og  jeg,   der  aldrig 

nogensinde  tilforn  havde  tænkt  paa  at  gaa  til  Teatret, 
var  øjeblikkelig  klar  over,  at  Scenen  var  mit  Kald. 
Jeg  gav  mig  straks  til  at  lære  Madam  Buurmanns 
Rolle  og  sagde  den  et  Par  Dage  efter  for  Fader.  Han 
hørte  paa  mig  i  Tavshed,  men  saa  inderlig  tilfreds  ud. 
Da  jeg  havde  endt,  sagde  han:  «Ja,  der  er  vistnok 
ingen  Tvivl  om,  at  Du  har  Evne,  og  jeg  skal  tale 
med  Collin*  om  Sagen !»  Imidlertid  forløb  Sommeren 
og  Efteraaret  1842,  uden  at  der  blev  foretaget  noget. 
Dels  var  vi  jo  stærkt  optagne  af  vor  Flytning,  dels 
var  Fader  —  bleven  ængstelig.  Hver  Gang  jeg  pur- 
rede ved  ham,  om  det  ikke  snart  blev  til  noget,  vris- 
sede han:  «Det  jager  vel  ikke!»  Men  da  nu  ogsaa 
Vinteren  gik  uden  nogen  Afgørelse  for  mig  af  det 
Spørgsmaal,  som  var  blevet  mit  Livs  vigtigste,  blev 
jeg  ked  af  det,  og  besluttede  selv  at  tage  Afgørelsen  i 
min  Haand.  Uden  at  sige  noget  hjemme  derom  gik 
jeg  en  Dag  op  til  Collin,  der  boede  i  Amaliegade, 
ringede  paa  og  bad  om  at  faa  Konferentsraaden  i 
Tale.  Collin  tog  venligt  imod  mig.  Jeg  betroede 
ham,  hvad  jeg  havde  paa  Hjertet  og  yttrede,  at  jeg 
følte  et  Kald  for  Scenen.  «Ja,»  bemærkede  Collin 
tørt,  «det  sige  de  alle!»  Han  lovede  imidlertid  at 
tale  med  Fader  om  Sagen.  Da  jeg  var  kommet  hjem, 
spurgte  jeg  Fader:  «Véd  Du,  hvor  jeg  har  været  i 
Dag?»  «Nej,»  svarede  Fader,  «hvor  skulde  jeg  vide 
det  fra?»  «Jeg  har  saamænd  været  hos  Konferents- 
raad  Collin !»  Hertil  bemærkede  Fader  blot:  «Naa, 
saa  det  har  Du!»    men  jeg  kunde  mærke  paa  ham,  at 


Teaterdirektionen  bestod  af  Levetzau,  Adler  og  Collin. 

han  var  svært  lettet  over,  at  jeg  havde  brudt  Isen. 
Nogle  Dage  efter  kom  Fader  til  mig  og  sagde,  at  nu 
havde  han  talt  med  Collin  om  Sagen,  og  at  jeg  kunde 
prøve  for  Direktionen,  hvad  Dag  det  skulde  være. 
Forinden  dette  skete,  ønskede  Fader  dog  at  høre  en 
Udtalelse  af  de  Damer  ved  Teatret,  i  hvis  Rollefag  jeg 
skulde  træde  ind,  og  en  Dag  ud  paa  Foraaret  1843 
begav  jeg  mig  derfor  ud  til  Mad.  Anna  Nielsen,  der 
boede  i  Frederiksberg  Allé  i  en  hyggelig  Villa  med 
Have  baade  ud  mod  Alleen  og  bagved  Huset.  Mad. 
Nielsen  kendte  jeg  kun  som  den  store  Kunstnerinde, 
der  saa  ofte  havde  revet  mig  med  ved  sin  Naturlighed 
og  fuldendte  Sandhed,  naar  jeg  paa  Moders  Plads  i 
Teatret  aandeløs  havde  lyttet  til  hendes  sjælfulde 
Stemme.  En  eneste  Gang  mindedes  jeg  at  have  set 
hende  i  vort  Hjem  i  Adelgade,  men  jeg  havde  aldrig 
talt  med  hende.  Hun  modtog  mig  dog  som  en  gam- 
mel bekendt  med  den  største  Godhed  og  førte  mig  ind 
i  sit  lille,  hyggelige  Kabinet.  Fader  havde  underrettet 
hende  om  mit  Ærinde,  saa  jeg  kunde  gaa  lige  løs  paa 
Sagen.  Mad.  Nielsen  tog  da  Plads  med  Ryggen  mod 
Vinduet  og  '<De  Uadskillelige »  i  Haanden.  Jeg  sagde 
Mad.  Buurmanns  Repliker,  og  hun  gav  mig  Stik- 
replikerne.  Da  vi  var  færdige,  udtalte  Mad.  Nielsen 
sig  med  stor  Varme  om  mine  Evner  og  lovede  hjerte- 
ligt at  ville  staa  mig  bi  med  Raad  og  Daad. 

Efter  dette  gode  Resultat  gav  jeg  mig  til  at  ind- 
studere min  anden  Rolle.  Jeg  havde  selv  valgt  den,  og 
Grunden  til  mit  Valg  var  mærkelig  nok  den,  at  jeg 
havde  set  den  aldeles  mesterlig  spillet  paa  den  kgl. 
Scene;  jeg  havde  derved  faaet  en  saadan  Interesse  for 

Figuren,  at  jeg  sagde  til  mig  selv:  den  eller  ingen. 
Rollen  var  Madam  Rust  i  « Sparekassen »,  og  den  ud- 
mærkede Kunstnerinde,  hvis  Fremstilling  det  skyldtes, 
at  jeg  valgte  den,  var  Jfr.  Jørgensen.  Jeg  har  i  det 
foregaaende  nævnet,  at  Jfr.  Jørgensen  ofte  besøgte  os, 
da  vi  boede  i  Adelgade.  Jeg  var  saaledes  ikke 
nogen  ganske  fremmed  for  hende,  da  jeg  efter  at 
have  lært  Rollen  en  Dag  mødte  op  i  hendes  Hjem 
—  hun  boede  den  Gang  hos  sin  Broder,  Mægler  Jør- 
gensen, ved  Frederiksholms  Kanal  —  og  bad  om  Au- 
diens. Jfr.  Jørgensen  tog  venligt  imod  mig  og  blev 
saa  fornøjet  over  min  Gengivelse  af  Madam  Rust,  at 
hun  bad  mig  komme  igen  Søndagen  efter,  naar  hendes 
Broder  og  Svigerinde  var  hjemme.  Hun  vilde  gerne 
have,  at  de  ogsaa  skulde  høre  mig  fremsige  Rollen.  Det 
lod  jeg  mig  ikke  sige  to  Gange  og  fik  stor  Fornøjelse 
af  min  Søndag  hos  de  elskværdige  Mennesker. 

Blandt  de,  der  var  indviede  i  mit  Forehavende,  var 
ogsaa  en  ung  Student,  der  interesserede  sig  meget  for 
Teatret,  og  siden  vor  Flytning  til  Nyhavn  var  kommet 
en  Del  hos  os.  Hans  Navn  var  Høedt,  og  det  var 
ham,  som  bevirkede,  at  jeg  kom  til  at  debutere  som 
Jacintha  i  «Den  sorte  Domino ».  Dette  gik  saaledes 
til.  Efter  Teaterreglementet  skulde  enhver  Debutant 
optræde  i  tre  Roller  med  fjorten  Dages  Mellemrum, 
forinden  Afgørelsen  om  vedkommendes  Antagelse  eller 
Ikke- Antagelse  blev  truffet.  Jeg  havde  nu,  som  i  det 
foregaaende  fortalt,  valgt  mine  to  Debutroller,  men  jeg 
manglede  den  tredje.  En  Dag  sidder  jeg  ude  hos  Mad. 
Nielsen  og  taler  med  hende  om  Sagen,  da  Døren  plud- 
selig gaar  op,  og  Høedt,  der  var  Husven  hos  Nielsens, 

træder  ind.  Mad.  Nielsen  siger  da:  «Kom  lien  og 
hjælp  os!  Vi  kan  ikke  finde  ud  af,  hvad  der  skal 
være  Pigebarnets  tredje  Rolle, »  «Naa,»  svarer  Høedt, 
«saa  det  kan  de  kloge  Hoveder  ikke.  Men  nu  skal  jeg 
sige  det.  Det  skal  være  Jacintha  i  «Den  sorte  Domino », 
og  det  skal  være  hendes  første  Rolle. »  Mad.  Nielsen 
indvendte  da,  at  «Den  sorte  Domino »  var  et  Synge- 
stykke,  at  Rollen  altid  var  bleven  udført  af  en  Sanger- 
inde, og  at  det  vilde  virke  misvisende  ligeoverfor  Pub- 
likum med  Hensyn  til  Karakteren  af  mine  Evner.  Men 
Høedt  blev  ved  sit,  og  vi  talte  da  sammen  om  Op- 
gaven. Jeg  havde  beundret  Phisters  Gil  Perez  og  moret 
mig  over  Jacintha,  skønt  Mad.  Winsløv  —  Rollens  da- 
værende Fremstillerinde  — ,  der  var  Operasangerinde, 
naturligvis  mere  understregede  det  vokale  end  det  dra- 
matiske. Jeg  maa  dog  her  indskyde  den  Bemærkning, 
at  Mad.  Winsløv  udførte  Rollen  langt  mere  i  Karak- 
teren end  den  Sangerinde,  som  jeg  mange  Aar  senere 
fik  Lejlighed  til  at  høre  i  den  paa  Opera  comique  i 
Paris. 

Ved  min  Hjemkomst  efter  denne  Samtale  gav  jeg 
mig  straks  til  at  lære  Rollen.  Et  Par  Dage  efter 
kunde  jeg  den  og  gik  ud  og  sagde  den  for  Mad. 
Nielsen.  Hun  lo  og  morede  sig  over  mig.  Da  jeg 
fremsagde  Monologen,  der  begynder  2den  Akt,  fik  jeg 
en  pludselig  Indskydelse  og  tog  mig  til  Hovedet  som 
under  et  Anfald  af  voldsomme  Gigtsmerter.  Mad. 
Nielsen  lo  højt  og  udbrød:  «Men  det  er  jo  fortræffe- 
ligt!»  Kort  Tid  efter  fandt  der  en  Samtale  Sted  mel- 
lem Mad.  Nielsen,  Jfr.  Jørgensen  og  Fader,  og  man 
var  enig   om,    at  jeg    ingen    Instruktion    skulde  have. 

rjeg  indstuderede  sluttelig  Sangpartiet.  Min  Stemme 
var  kun  lille,  men  jeg  havde  et  godt  Øre  og  sang  rent, 
lige  som  jeg  tror  uden  Ubeskedenhed  at  kunne  sige, 
at  min  Tekstudtale  ,  var  god.  Mad.  Nielsen  gik  selv 
op  med  mig  til  Kapelmester  Glaser,  for  hvem  jeg  sang 
Partiet.  Glaser  havde  ventet  sig  en  Operasangerinde 
og  saa  meget  slukøret  ud,  da  jeg  var  færdig.  Desto 
morsommere  for  mig  var  det,  at  han  fem  Aar  senere 
komponerede  et  Parti  for  mig  i  sin  Opera:  « Brylluppet 
ved  Comosøen»  og  kom  til  mig  efter  Opførelsen  for 
at  bringe  mig  sin  Tak. 

Sommeren  var  forbi,  og  Sæsonen  1843 — 44  stod 
for  Døren.  Jeg  var  fuldt  rustet  og  kunde  gaa  i  Slag, 
naar  det  skulde  være.  Forinden  jeg  prøvede  for  Direk- 
tionen, ønskede  Fader  dog,  at  jeg  skulde  gaa  op  og 
hilse  paa  Fru  Heiberg.  Heibergs  boede  dengang  i 
Bredgade  i  et  af  Palæerne.  Fru  Heiberg  havde  jeg  i 
min  tidlige  Barndom  set  i  mit  Hjem,  og  som  lille  Pige 
havde  jeg  engang  været  hos  hende  paa  Christianshavn 
i  et  Ærinde  for  Fader.  Men  siden  da  var  der  gaaet 
mange  Aar,  og  jeg  var  en  ganske  fremmed  for  hende, 
da  jeg  nu  atter  indfandt  mig  i  Anledning  af  min  De- 
but. Jeg  var  paa  det  Tidspunkt  nylig  fyldt  tyve  Aar, 
Fru  Heiberg  var  lidt  over  tredive  og  stod  i  sin  Kunsts 
fulde  Glans. 

Jeg  blev  ført  ind  i  hendes  Dagligstue,  hvor  hun 
sad  og  læste.  Hun  rejste  sig,  bød  mig  et  venligt  Vel- 
kommen og  bad  mig  tage  Plads.  Gennem  Fader  var 
hun  underrettet  om,  at  jeg  agtede  at  gaa  til  Teatret, 
og  jeg  sagde  hende  nu,  hvilke  Roller  det  var  min 
Hensigt    at    debutere    i.      Da   jeg    nævnede  Jacintha   i 

«Den  sorte  Domino »  lod  det  til  at  more  hende  i  høj 
Grad.  Hun  udtalte,  at  hun  altid  havde  interesseret  sig 
levende  for  de  to  Figurer:  Gil  Perez  ogjacintha.  «Har 
De  tænkt  Dem,  hvorledes  De  vil  klæde  Dem  paa?» 
spurgte  hun.  Nej,  det  havde  jeg  ikke.  Fru  Heiberg 
gav  mig  da  flere  værdifulde  Raad  med  Hensyn  til 
Kostumet,  idet  hun  bemærkede:  «Jeg  har  altid  fore- 
stillet mig  de  to  Figurer  som  liggende  sammen  i  et 
Brillefuderal ! »  Det  Vink,  der  laa  i  disse  hendes  Ord, 
var  mig  naturligvis  overordentlig  kærkomment.  Det 
bragte  mig  straks  paa  rette  Vej,  og  mit  Mønster  i 
Fremstillingen  af  Jacintha  blev  herefter  Phisters  Gil 
Perez.  Mit  Besøg  hos  Fru  Heiberg  var  for  øvrigt 
ganske  kort.  Jeg  sagde  ingen  Repliker  for  hende  og 
saa  hende  ikke  igen  før  paa  Prøverne  til  «De  Uadskille- 
lige».  Men  jeg  havde  nu  gjort  et  Bekendtskab,  som 
blev  af  afgørende  Betydning  for  mit  hele  senere  Liv. 

Jeg  prøvede  dernæst  for  Direktionen.  Paa  den 
aabne,  tomme  Scene  traadte  jeg  frem  og  saa  for  første 
Gang  ud  over  det  gabende  Svælg.  Det  var  kun  nogle 
faa  Hoveder,  jeg  opdagede  dernede;  i  første  Parket 
d'Hrr.  Levetzau,  Adler  og  Collin  og  saa  for  Resten  en 
enkelt  nysgerrig.  Af  Deltagelse  for  mig  havde  min 
gode  Veninde  og  Lærerinde,  Sangerinden  Vilhelmine 
Østerberg,  sneget  sig  ind.  Saa  fremsagde  jeg  de 
Scener,  jeg  havde  indstuderet.  Da  jeg  kom  hjem 
efter  Prøven,  fortalte  Fader,  at  den  eneste  Udtalelse, 
der  var  fremkommet  om  mig  fra  Direktionens  Side,  var 
følgende:  «Hun  gør  saa  meget  saadan,»  hvorpaa  ved- 
kommende Direktionsmedlem  havde  gnedet  sine  Hæn- 
der mod  hinanden.     Samme  Dag  Prøven  havde  fundet 

Sted,  kom  Vilhelmine  Østerberg  til  mig  og  sagde: 
« laften  skal  der  være  Generalprøve  paa  Operaen 
«Moses».  Nu  hører  Du  jo  med  til  Teatret  og  har 
Adgang  til  Prøverne.  Lad  os  følges  ad  derhen. »  Ja, 
det  vilde  jeg  jo  umaadelig  gerne,  og  vi  gik  altsaa  om 
Aftenen  sammen  hen  for  at  høre  Generalprøven,  men 
desværre,  vi  havde  gjort  Regning  uden  Teaterregle- 
mentet. Jeg  fik  ingen  Adgang.  «Jfr.  Rosenkilde,  hvem 
er  det.?  Hende  kende  vi  ikke!»  blev  der  sagt,  og  jeg 
maatte  tøfle  hjem  igen,  gyselig  flov*. 

I  den  paafølgende  Tid  bad  Høedt  mig  ofte,  naar 
han  var  hjemme  hos  os,  om  at  sige  Repliker  af  mine 
Debutroller  for  ham.  Det  gjorde  jeg  gerne,  og  han 
sad  saa  og  smaalo,  naar  jeg  kom  med  et  uventet  Ind- 
fald eller  en  pudsig  Betoning. 

Prøverne  paa  «Den  sorte  Domino »  var  imidlertid 
begyndte.  Mad.  Winsløv  mødte  paa  dem  alle  og  viste 
mig  den  største  Interesse.  De  fleste  tro,  at  det  at 
være  Husholderske  —  hvilken  Stilling  jo  Jacintha  ind- 
tager —  er  nogenlunde  let  paa  Scenen.  Det  er  snart 
sagt  ligesaa  vanskeligt,  som  at  være  det  i  Livet.  Her 
ydede  Mad.  Winsløv  mig  virksom  Bistand,  idet  hun 
præciserede  for  mig  alle  de  smaa  Ting,  jeg  havde  at 
iagttage.  Og  naturligvis  var  der  ogsaa  meget  andet, 
hvor  jeg,   der  saa  at  sige  kom  lige  fra  Gaden,  trængte 


*  Denne  lille  Begivenhed  viser,  hvilken  Datum  min  Prøve  for 
Direktionen  fandt  Sted.  «Moses»  (Opera  af  Rossini)  opførtes  nemlig 
første  Gang  Onsdag  d.  2ode  Septbr.  1843.  Tirsdag  d.  19de  Septbr. 
var  der  ifølge  Overskou  ingen  Forestilling  paa  Teatret.  Den  Aften 
er  da  sikkert  Generalprøven  paa  « Moses »  bleven  afholdt,  og  samme 
Dag  har  altsaa  ifølge  ovenstaaende  min  Prøve  fundet  Sted. 

til  Vejledning  af  den  ældre  Kunstnerinde.     Mad.  Wins- 
løv  hjalp  mig  med  alt. 

Og  saa  oprandt  da  den  store  Dag  —  den  5  te  No- 
vember 1 843 .  Det  sidste  Fader  sagde  til  mig,  forinden 
jeg  kørte  over  paa  Teatret,  var:  «Vær  nu  flink,  min 
Pige,  og  især  tydelig ! »  Medens  jeg  kostumerede  mig 
paa  mit  Paaklædningsværelse,  gik  Døren  op  paa  Klem, 
og  den  Gamle  rakte  et  Skrin  med  Sminke  og  Barber- 
koste  ind  til  mig,  en  Gave  fra  ham  til  Brug  i  mit 
Teaterliv.  Jacintha  optræder  først  i  anden  Akt.  Naar 
Tæppet  gaar  op,  staar  hun  i  Baggrunden  til  venstre 
med  Ryggen  mod  Publikum.  Saa  vender  hun  sig  og 
gaar  langsomt  ned  mod  Lamperækken.  Da  jeg  gjorde 
dette,  hørte  jeg  Folk  le.  Det  blev  mig  siden  sagt,  at 
det  var,  fordi  min  Skikkelse  saa  betydelig  yngre  ud 
end  mit  af  den  gamle  Frisure  og  store  Kappe  ind- 
fattede Ansigt.  Jeg  havde  nemlig  forsømt  ved  Kunst 
at  udslette  min  slanke  og  ungdommelige  Figur.  Naa, 
Debuten  gik  jo  straalende.  Saa  varmt  modtog  Publi- 
kum mig,  at  Søren  Kierkegaard  efter  hvad  han  senere 
fortalte  Fader,  forlod  sin  Plads  i  Teatret,  fordi  han 
syntes,  at  Bifaldet  var  altfor  overdrevent  ligeoverfor  en 
saa  ung  Debutantinde.  —  Et  Aarstid  efter  kom  Fader 
en  Dag  til  mig,  efter  at  jeg  den  foregaaende  Aften 
havde  spillet  en  ny  Rolle,  lagde  en  Rigsdalerseddel 
foran  mig  paa  Bordet  og  sagde:  «Den  skal  Du  ha'e, 
fordi  Søren  Kierkegaard,  som  jeg  lige  har  talt  med, 
roste  Dig  for  i  Aftes. »  —  Min  Debutaften  var  Fader 
meget  urolig  og  dukkede  op  overalt  i  Teatret.  Han 
blev  endogsaa  set  oppe  i  Galleriet.  Da  jeg  efter  en 
af  mine  Scener  stod  i  Kulissen,  viste  han  sig  pludselig 


Julie  Rosenkilde, 


Efier  Tegning  af  Gertner. 

paa  den  modsatte  Side,  kyssende  paa  Fingeren  ad 
mig.  Blandt  de  første,  som  efter  Tæppets  Fald  kom 
og  ønskede  mig  til  Lykke,  var  Madam  Winsløv.  Jeg 
blev  helt  rørt,  da  hun  sagde:  «Nu  vilde  jeg  blot  ønske, 
at  Folk  vilde  lade  mig  være  i  Fred!»  Og  Phister 
sagde  til  mig:  «Se,  den  store  Fordel  har  De  i  Deres 
Fag,  at  jo  ældre  De  bliver,  desto  bedre  ydre  Betingel- 
ser vinder  De  for  Deres  Opgaver !» 

Efter  Forestillingen  kørte  jeg  hjem  til  Nyhavn, 
straalende  af  Lykke  og  —  med  et  Stykke  Vokslys  i 
hver  Haand.  Det  var  nemlig  Skik  og  Brug,  at  Kunst- 
nerne beholdt,  hvad  de  kunde  spare  af  Vokslysene  paa 
Paaklædnings værelserne.  Ude  paa  Trappen  ved  vor 
Lejlighed  stod  Moder,  der  ikke  havde  turdet  være  med 
i  Teatret,  i  spændt  Forventning.  Da  hun  hørte,  hvor- 
ledes alt  var  gaaet,  brast  hun  i  Graad.  Jeg  omfavnede 
hende,  ligeledes  grædende  og  stadig  med  mine  to 
Lysestumper  i  Hænderne.  Aftenen  tilbragte  vi  sam- 
men med  en  Del  Venner  —  derimellem  Høedt  og  Vil- 
helm Holst.  Høedt  spurgte  mig:  « Synes  De  nu,  at 
der  var  Bifald  nok?»  Jeg  svarede,  forundret  over 
Spørgsmaalet :  «Ja  Gudbevares,  mer  end  nok!»  «Ja, » 
forklarede  Høedt,  «jeg  skal  sige  Dem,  det  er  utroligt, 
hvor  meget  man  kan  taale!»  Midt  under  Festen  viste 
Teaterbudet  Walsøe  sig  med  Forespørgsel  fra  Direk- 
tionen, om  man  maatte  ansætte  «Den  sorte  Domino » 
til  Opførelse  den  følgende  Tirsdag,  hvilket  var  et  Brud 
paa  den  gældende  Regel,  at  Debutanten  skulde  frem- 
stille sig  for  Publikum  een  Gang  i  hver  af  sine  tre 
Roller  med  et  Mellemrum  af  14  Dage.  Fader  vilde  i 
sin  overstrømmende  Glæde  give  Lov  dertil,  men  Høedt 

traadte  imellem  og  udbrød;  «Nej  paa  ingen  Maade; 
det  skal  vi  ikke  have  noget  af!»  Og  dermed  var 
Sagen  afgjort. 

Jeg  kom  saaledes  til  at  gøre  mine  tre  Debuter,  som 
bestemt.  Søndag  den  19de  November  optraadte  jeg  i 
«De  Uadskillelige »,  og  Lørdag  den  2den  December 
spillede  jeg  Madam  Rust  i  « Sparekassen ».  Publikum 
viste  mig  begge  Gange  stor  Velvilje.  Kort  forinden 
jeg  skulde  ind  paa  Scenen  ved  min  anden  Optræden, 
kom  Fader  til  mig  og  sagde:  «Hvis  de  skulde  mod- 
tage Dig,  naar  Du  træder  ind,  maa  Du  ikke  blive  for- 
virret, men  rolig  vente  og  saa  begynde !»  Et  Par 
andre  Ytringer  fra  hine  Dage  har  jeg  ligeledes  bevaret 
i  min  Erindring.  Paa  en  af  Prøverne  paa  «De  Uad- 
skillelige)) ytrede  Fru  Heiberg,  der  spillede  Søkadetten, 
til  mig:  «Tror  De,  at  det  var  Deres  Skyld,  at  De 
kom  herover?  Nej,  De  skulde  herover !»  Efter  den 
tredje  Opførelse  af  « Sparekassen »  kom  Hertz  op  til 
mig  paa  Scenen,  og  bukkende  for  mig  paa  sin  pynte- 
lige Maade  sagde  han:  «Nu  har  Deres  Udførelse  faaet 
Fuldkommenhedens  Stempel !»  Store  Ord  —  altfor 
store,  naar  jeg  mindedes  min  Forgængerindes  sjeldne 
Fremstilling.  Ved  min  Gengivelse  af  Madam  Rust 
søgte  jeg  for  øvrigt  ikke  at  efterligne  Jfr.  Jørgensen, 
thi  jeg  havde  selv  et  Forbillede  fra  det  virkelige  Liv, 
idet  min  gamle  Veninde  Madam  Knudsgaards  Skikkelse 
dukkede  op  for  mig. 

Ogsaa  Pressen  var  mig  gunstig.  Det  maa  være  til- 
strækkeligt at  anføre  « Korsarens »  Anmeldelse,  bl.  a. 
fordi  man  af  denne,  paa  Grund  af  det  venlige  Forhold, 
hvori  Vittighedsbladet  stod  til  forskellige  af  sine  alvor- 


J 

lige  Kolleger,  faar  et  Begreb  om  disses  Bedømmelse  af 
mig.      «Korsaren»   skriver: 

«Man  skulde  tro,  at  Familien  Rosenkilde  var  sam- 
mensat af  lutter  Modsigelser.  Da  Faderen  var  50  Aar, 
spillede  han  I4aars  Drenge,  og  hans  yngste  Datter 
(der  dog  maa  være  noget  over  14  Aar)*  debuterer 
som  et  meget  bedaget  Fruentimmer.  Er  det  ikke  « be- 
synderligt, ja,  næsten  forunderligt, »  som  han  siger,  vor 
Lyneborger- Correspondent.^  Denne  unge  Comikerinde 
havde  desværre  det  beklagelige  Uheld  efter  sin  første 
Optræden  at  blive  lovprist  baade  af  « Berlingske »  og 
«Aftenbladet»  i  Udtryk,  som  de  ellers  pleje  at  forbe- 
holde «højere  Vedkommende»,  ja,  «Berlingske»,  der 
saa  at  sige  er  bleven  graa  i  Teatret,  paastod  i  sin 
Ekstase,  at  der  ikke  i  de  sidste  40  Aar  er  falden  en 
saa  stærk  Regn  af  Klap  for  nogen  Debutant.  Dog  — 
dette  bør  ikke  nedslaa  hendes  Mod,  thi  hun  synes  des- 
uagtet virkehg  at  love  et  ualmindeligt  Talent. » 

*  Københavnsposten  siger  24,  men  det  er  kun  Jalousi,  fordi  den 
selv  er  en  gammel  Pebersvend.     Sandheden  ligger  nok  i  Midten. 

En  umiddelbar  Følge  af  min  heldige  Debut  var,  at 
der  voksede  en  forbausende  Mængde  Barndoms-  og 
Ungdomsbekendte ,  hvis  Eksistens  jeg  aldrig  tilforn 
havde  anet,  op  omkring  mig.  Der  gik  saa  godt  som 
ingen  Dag,  uden  at  Folk  kom  og  fortalte  mig,  at  de 
havde  været  sammen  med  mig  der  og  der  eller  havde 
gaaet  i  Skole  med  mig.  Jeg  kunde  ikke  lade  være 
ved  mig  selv  at  gøre  det  Spørgsmaal,  om  der  havde 
meldt  sig  ligesaa  mange,  hvis  Debuten  var  gaaet 
uheldigt. 

Efter  mine  tre  Debuter  ventede  jeg  en  Meddelelse 
fra  Direktionen.  Den  kom  ogsaa  langt  om  længe,  men 
i  en  anden  Form  end  vi  havde  tænkt  os.  En  Morgen, 
da  jeg  vendte  hjem  fra  en  Spadseretur,  kom  Fader  ud 
og  lukkede  op  for  mig.  «Kom  ind  med  i  mit  Værelse, » 
sagde  han,  «saa  skal  jeg  vise.  Dig  noget !»  Vi  gik 
derind,  og  han  gav  mig  nu  en  Skrivelse,  adresseret  til 
mig,  med  det  kgl.  Teaters  Segl.  Da  Seglet  var  brudt 
og  Skrivelsen  aaben,  kunde  jeg  forstaa,  at  Fader  alt 
var  bekendt  med  Indholdet.     Skrivelsen  lød  saaledes: 

«Saa  tilfreds  Direktionen  end  har  Grund  til  at  være 
« med  de  Prøver,  De  har  aflagt  i  tre  af  Dem  valgte 
« Roller,  saa  have  disse  dog  saameget  tilfælles,  at  deraf 
«ikke  kan  skønnes,  hvorvidt  andre  ældre,  egentlige 
«Charakteer-Roller  egne  sig  for  Dem.  Man  ønsker  der- 
«for,  at  De  vilde  vælge  og  for  Direktionen  anmelde 
«2de  saadanne,  hvori  De  kunde  attraae  at  fremtræde, 
«da  man,  naar  Valget  bifaldes,  vil  sørge  for,  at  Styk- 
« kerne  snarest  muligt  kunne  komme  paa  Scenen. 

Directionen  for  de  kongelige  Skuespil  d.   19.  Decbr.   1843. 

J.  G.  v.  Levetzau.         Collin.         Adler. » 

Medens  jeg  læste,  saa  Fader  spændt  paa  mig.  Jeg 
var  knap  færdig,  før  han  brød  ud:  «Naa,  hvad  siger 
Du  til  det?  Ikke  Karakterroller  og  ensartede!  Har 
man  hørt  Mage  til  Sludder ! »  Jeg  var  krøbet  op  i  Sofa- 
hjørnet og  havde  trukket  Benene  op  under  mig.  Jeg 
overvejede.  Saa  bad  jeg  om  Papir,  Blæk,  Pen  og 
skrev  til  Høedt: 

«Kom  strax! 

Julie. » 

Høedt  kom  om  Eftermiddagen  —  ganske  forpustet: 
«Jeg  kunde  ikke  komme  før;  uheldigvis  kom  jeg  først 
hjem  for  lidt  siden  og  finder  paa  mit  Bord  Deres  Billet : 
«Kom  strax  —  Julie !»  De  kan  begribe  min  Forskræk- 
kelse. Hvad  i  al  Verden  er  der  paa  Færde  .^>  Fader 
gav  ham  Skrivelsen.  Høedt  løb  den  igennem:  «Hvad 
for  noget  —  men  er  de  gale!»  udbrød  han,  satte  sig 
hen  ved  Skrivebordet  og  skrev  i  mit  Navn  et  meget 
skarpt  Brev  til  Direktionen.  Fader,  som  holdt  person- 
lig meget  af  Collin,  syntes  imidlertid,  at  det  var  for 
skarpt  og  skrev  et  andet.  Skønt  Høedt  fandt  dette 
«for  rørende »,  som  han  sagde,  kom  det  dog  til  at 
afgaa,  og  senere  hørte  jeg  ikke  mere  til  Anmodningen 
om  at  vælge  to  nye  Roller. 

Ogsaa  Heibergs  fandt  Direktionens  Skrivelse  højst 
mærkelig,  og  udtalte  det  for  mig,  da  jeg  et  Par  Dage 
senere  besøgte  dem  i  deres  Hjem.  Heiberg  stod  med 
Hænderne  paa  Ryggen  op  mod  Kakkelovnen,  og  Fru 
Heiberg  sad  henne  i  sin  Sofa.  Medens  vi  talte  sam- 
men om  Sagen,  kom  Fru  Gyllembourg  ind  og  omfavnede 
mig  hjerteligt.  Hun  havde  den  foregaaende  Aften 
været  i  Teatret  og  set  os  spille:  «De  Uadskillelige ». 
♦  Synes  De  ikke,  at  Hanne  var  nydelig .?»  spurgte  hun 
ig-  «Jo  —  det  synes  jeg  rigtignok !»  svarede  jeg 
elt  flov  over,  at  jeg  Grønskolling  skulde  udtale  en 
Dom  over  den  store  Kunstnerinde  i  hendes  egen  Nær- 
værelse. Fru  Gyllembourg  fortsatte:  «Jeg  synes,  hun 
var  saa  lyrisk !» 

Direktionen  forhastede  sig  ikke  med  at, knytte  mig 
til  Teatret.  Først  under  15de  Juni  1844  erholdt  jeg 
Meddelelse  om,  at  jeg  var  antaget  som  Elev  ved  det 
kgl.  Teater  med  en  aarlig  Løn  af  240  Rdlr.  Da  jeg 
efter  Udfaldet  af  mine  Debuter  havde  ventet  fast  An- 
sættelse, kom  Direktionens  Skrivelse  unægtelig  som  en 
Skuffelse,  og  Fader  tilskrev  straks  Teatret,  at  jeg  ikke 
ønskede  at  modtage  Ansættelse  som  Elev.  Herpaa 
modtog  Fader  følgende  Svar: 

« Foranlediget  ved  Kongelig  Skuespiller  Rosenkildes 
Andragende  af  Dags  Dato  undlader  Directionen  ikke 
at  meddele  Dem,  at  den  ikke  seer  sig  i  Stand  til  at 
opfylde  det  af  Dem  paa  Deres  Datters  Vegne  yttrede 
Ønske,  at  der  maatte  forundes  hende  Ansættelse  ved 
det  Kongelige  Theater  med  Prædicat  af  Skuespillerinde. 
—  Directionen  beklager  saameget  mere,  at  Jfr.  Rosen- 
kilde ikke  har  troet  at  burde  modtage  den  hf^'^de  til- 
budte Ansættelse  som  Skuespil-Elev,  som  den  e^'^er  det 
Talent,  hun  i  afvigte  Saison  har  lagt  for  Dagen  ved 
Udførelsen  af  de  hende  overdragne  Roller,  havde 
haabet  ved  næste  Saisons  Slutning,  naar  hun  ved  fort- 
sat Flid  og  Studium  havde  erhvervet  sig  en  høiere 
Grad  af  Kunstudvikling,  at  kunne  allerunderdanigst 
have  foreslaaet  hende  til  Ansættelse  som  Prøveskue- 
spillerinde. 

Directionen  for  de  Kongelige  Skuespil,  d.   21.  Juni   1844. 

J.  G.  V.  Levetzau.         Collin.         Adler. 

Rindom. 

Til 

Kongelig  Skuespiller,  Hr.  Rosenkilde. 

Med  det  i  denne  Skrivelse  indeholdte  Tilsagn  mente 
Fader  og  jeg,  at  vi  indtil  videre  burde  slaa  os  til  Ro. 
Det  varede  da  heller  ikke  længer  end  til  Slutningen  af 
Aaret  1844,  at  Direktionen  indfriede  sit  Løfte,  hvorom 
jeg  modtog  Meddelelse  i  følgende  Skrivelse: 

«Paa  Directionens  allerunderdanigste  Forestilling  har 
det  under  lode  d.  M.  allernaadigst  behaget  Hans  Maje- 
stæt at  udnævne  Dem  til  Prøveskuespillerinde  fore- 
løbigen  paa  2  Aar  fra  iste  Januar  næstkommende  at 
regne,  dog  at  De  som  hidtil  forbliver  staaende  paa 
Elev-Lønning  men  med  Adgang  til  Deelagtighed  i  Feu. 

Hvilket  herved  meddeles  til  Efterretning. 

Directionen  for  de  Kongelige  Skuespil,   d.   17.  Decbr,    1844. 

J.  G.  V.  Levetzau.         Collin.         Adler. 


Til 


ji^ 


Prøveskuespillerinde  Jfr.   Rosenkilde. 

Tre  "Aar  senere  modtog  jeg  atter  en  Skrivelse  fra 
Direktionen,   saalydende: 

«At  Hans  Majestæt  Kongen  har  under  15  de  M. 
« allernaadigst  behaget  at  ansætte  Dem  som  Kongelig 
« Skuespillerinde  fra  iste  samme  Maaned  at  regne,  samt 
«med  Anciennetet  fra  iste  Januar  1845,  det  meddeles 
«Dem  herved  til  fornøden  Underretning. » 

Directionen  for  de  Kongelige  Skuespil,  d.   iste  Januar  1847, 

J.  G.  V.  Levetzau.         Collin.         Adler. 

Til 
Kongelig  Skuespillerinde,  Jfr.  Rosenkilde. 

Julie  Sødring:   Erindringer.  lO 

Hermed  var  Fødselsveerne  overstaaede,  og  en  ny 
kgl.  Embedsmand  sat  i  Verden. 

V. 

Den  første  Vinter  vi  boede  i  Nyhavn,  omtrent 
tre  Fjerdingaar  forinden  min  Debut,  gjorde  vi  et  Be- 
kendtskab, der  blev  os  til  megen  Glæde.  En  Aften 
havde  jeg  været  i  Moders  Plads  i  Teatret  og  blev  som 
sædvanlig  hentet  hjem  af  en  Karl,  der  besørgede  By- 
ærinder for  os.  Paa  Hjemvejen  siger  min  Følgesvend 
til  mig: 

«Jomfruens  Broder  er  kommen  med  en  fremmed 
norsk  Herre. » 

«Hvem  er  det?»  spørger  jeg. 

^J^-j  j^g  veed  skam  ikke;  men  jeg  syntes,  de  kaldte 
ham  01e!» 

Ole  —  Ole,  tænkte  jeg  ved  mig  selv;  hvad  kan 
det  være  for  en  Ole;    men  jeg   kunde  ikke  gætte  det. 

Ved  min  Hjemkomst  fandt  jeg  Familjen  samlet  i 
Dagligstuen.  En  høj  Mand  med  langt,  brunt  Haar  og 
iført  en  lang,  sort  Frakke,  der  fremhævede  hans  ualmin- 
delig slanke  Figur,  rejste  sig  og  kom  hen  imod  mig 
med  et  Smil,  som  jeg  straks  lagde  Mærke  til  var  sjæl- 
den smukt. 

Det  var  Ole  —  Violinisten  Ole  Bull. 

Han  gjorde  Kunstrejse  i  Skandinavien  med  min 
Broder  Adolph  som  Sekretær,  var  samme  Dag  kom- 
met til  København  og  havde  opslaaet  sin  Residens  paa 
Hotel  d 'Angleterre.  Da  Adolph  straks  efter  Ankomsten 
havde  begivet  sig  over  til  Hjemmet  i  Nyhavn,  var  Bull 
fulgt  med  ham. 

Det  blev  dog  væsentlig  kun  om  Natten,  Bull  op- 
holdt sig  paa  d' Angleterre.  Størsteparten  af  Dagen 
tilbragte  han  hos  os.  Ja,  han  kom  til  at  føle  sig  i 
den  Grad  hjemme  i  Nyhavn,  at  han  endogsaa  satte  sin 
Skræder  Jacobi  Stævne  i  vor  Lejlighed.  Da  jeg  en 
Dag  kom  hjem,  stod  Bull  i  Spisestuen  i  Skjorteærmer, 
medens  Jacobi  tog  Maal  af  ham. 

Ole  Bull  var  et  ualmindelig  indtagende  Menneske. 
Genial  og  straalende  som  hans  Spil  var  hans  hele  Maade 
at  være  paa.  Fader  og  han  passede  fortræffelig  til  hin- 
anden; begge  var  de  udprægede  Kunstnernaturer.  Men 
ogsaa  Moder  satte  stor  Pris  paa  ham.  Hun  elskede  at 
høre  ham  fantasere  paa  Klaveret,  hvad  han  ofte  gjorde 
i  timevis.  Mig  indlod  Bull  sig  meget  med.  Det  morede 
ham  at  høre,   at  jeg  agtede  at  gaa  til  Teatret. 

Bulls  Koncerter  i  Ridehuset  vakte  en  stormende 
Begejstring.  Længe  forinden  Portene  blev  aabnede, 
stod  Folk  opstillede  udenfor.  De  bageste  pressede  paa 
de  forreste,  og,  naar  der  saa  omsider  blev  lukket  op, 
styrtede  man  ind  i  vild  Flugt  for  at  faa  gode  Pladser, 
idet  mange  faldt.  Da  det  kgl.  Kapel  ikke  kunde  opnaa 
Tilladelse  af  dets  høje  overordnede  til  at  assistere  Bull, 
hjalp  han  sig  med  militære  Musikere.  Det  gik  ud- 
mærket. 

Ved  en  af  Koncerterne  stod  jeg  lige  nedenfor  Tri- 
bunen med  en  Buket  i  Haanden.  Da  Bull  havde  spil- 
let, rev  en  ung  Pige  ganske  ugenert  Blomsterne  fra 
mig  og  kastede  dem  op  til  ham.  Til  min  noget  indig- 
nerede Indsigelse  svarede  hun  blot:  «Aa  hvad.  De 
bruger  dem  jo  ikke!»  Efter  Koncerten  blev  Bull  utal- 
lige Gange    fremkaldt.      Endelig    stillede    Bifaldslarmen 

af,  og  Folk  lavede  sig  til  at  drage  bort.  Til  Publi- 
kums uhyre  Forbauselse  kom  BuU  imidlertid  atter  frem. 
Han  gik  helt  ned  til  Tribunens  Kant,  og  uden  at 
bryde  sig  om  Publikum  opfordrede  han  Familjen  Rosen- 
kilde til  at  køre  hjem  med  sig.  Den  unge  Pige,  som 
havde  taget  mine  Blomster,    sendte   mig  et  langt  Blik. 

I  samme  Hotel  som  Bull  boede  ogsaa  den  udmær- 
kede Violinspiller  Ernst  og  Pianisten  Døhler.  Begge 
gav  Koncerter  paa  det  kgl.  Teater.  Medens  de  op- 
holdt sig  her,  indtraf  Døhlers  Fødselsdag.  Bull  og 
Ernst  bragte  ham  om  Morgenen  deres  Hyldest  paa  føl- 
gende originale  Maade.  Døhler  laa  endnu  i  Sengen, 
da  Døren  gik  op,  og  Bull  kom  ind  med  Ernst  siddende 
paa  sine  Skuldre.  Ernst  spillede  paa  Bulls  Violin,  som 
Bull  selv  holdt.  Derpaa  overrakte  de  Fødselsdagsbarnet 
tolv  Handsker  til  højre  Haand.  Døhler  spillede  nemlig 
ofte  store  Koncertstykker  med  venstre  Haand  alene. 

Bull  og  min  Broder  Adolph  havde  mange  Fornøjel- 
ser sammen  paa  deres  Rejse.  Men  Affærerne  var  ikke 
altid  i  den  strængeste  Orden.  Efter  en  af  Koncerterne 
her  i  Byen  forsvandt  saaledes  hele  Indtægten  —  800  Rigs- 
daler —  sporløst.  Man  søgte  og  søgte  men  uden  Re- 
sultat, og  allerede  havde  man  opgivet  Ævret,  da  Vadske- 
konen  fandt  Pengene  imellem  en  Del  snavset  Tøj,  der 
var  sendt  hende  i  Bulls  Vadsæk.  Hvordan  de  havde 
forvildet  sig  derhen,  var  der  ingen,  som  kunde  be- 
gribe. Efter  dette  Uheld  udnævnte  Bull  Moder  til  sin 
Kassemester. 

Bull  havde  kun  tænkt  sig  et  ganske  kort  Ophold  i 
København,  egentlig  kun  at  rejse  herigennem,  og  saa 
blev  han  her  i  tre  Maaneder. 


I 

Hvem  der  har  kendt  Ole  Bull,  vil  ikke  let  kunne 
glemme  ham.  Man  vil  altid  mindes  den  høje  slanke 
Skikkelse  med  det  lange,  senere  hen  helt  hvide  Haar, 
og  man  vil  se  ham  for  sig,  gaaende  op  og  ned  ad 
Gulvet,  lokkende  Fantasierne  over  Hjemlandets  Natur, 
dets  Eventyr  og  Sange,  frem  af  Strængene  paa  sin 
Violin. 

I  Sommeren  1843  skrev  min  ældste  Broder  til  os 
fra  Stockholm,  at  han  paa  Operaen  havde  hørt  en 
Sangerinde,  hvis  Lige  ikke  fandtes  i  Verden.  Hendes 
Navn  var  ganske  ubekendt  —  hun  hed  Jenny  Lind  — 
men  vi  vilde  snart  faa  hende  at  høre,  thi  hun  skulde 
optræde  paa  det  kgl.   Teater  i  Løbet  af  Vinteren. 

Den  ubekendte  Sangerinde  optraadte  da  ogsaa  her 
i  September  1843  ved  to  Forestillinger.  Begge  Gange 
sang  hun  Alices  Parti  i  « Robert  af  Normandiet»  og 
satte  Publikum  i  Ekstace.  To  Aar  senere  kom  Jenny 
Lind  igen  og  da  som  verdensberømt.  Hvad  Folk  ikke 
havde  været  henrevne  før,  det  blev  de  nu.  Køben- 
havnerne var  ellevilde  af  Begejstring. 

Om  Jenny  Linds  Kunst  er  det  vanskeligt  gennem 
en  Beskrivelse  at  give  nogen  Forestilling.  Man  maa 
have  set  og  hørt  hende  for  ret  at  kunne  forstaa  den 
mageløse  Virkning,  hun  gjorde  paa  os  alle.  En  saa- 
dan  Forening  af  de  skønneste  Stemmemidler  med  den 
sjælfuldeste  Personlighed  havde  man  aldrig  forhen  kendt. 

Under  sit  Ophold  her  i  1845  besøgte  Jenny  Lind 
os  i  vort  Hjem  i  Nyhavn.  Hun  vandt  alles  Hjerter 
ved  sin  Kvindelighed  og  Beskedenhed.  Saa  stor  var 
vor  Glæde  over  hende,   at  vi  bandt  et  Baand   om  den 

Stol,    hvorpaa   hun  havde  siddet,    for  at  fremhæve  den 
mellem  de  andre  mindre  begunstigede  Stole. 

Jeg  spillede  sammen  med  Jenny  Lind  i  « Regimentets 
Datter».  Hun  var  dengang  24  Aar,  altsaa  et  Par  Aar 
ældre  end  jeg.  Paa  Prøverne  talte  jeg  meget  med 
hende  og  følte  mig  stærkt  tiltrukket  af  hendes  hjerte- 
lige og  tillidsfulde  Væsen.  Flere  af  hendes  Udtalelser 
har  jeg  bevaret  i  Erindringen.  Jeg  mindes  saaledes  en 
Formiddag,  hvor  vi  under  en  Pause  havde  trukket  os 
tilbage  til  Scenens  Baggrund  og  havde  taget  Plads  i 
en  derstaaende  Sofa.  En  Skuespiller,  der  ikke  havde 
det  bedste  Navn  paa  sig,  kom  hen  og  konverserede 
os.  Jenny  Lind  kendte  ham  ikke,  men  følte  sig  in- 
stinktmæssig ilde  berørt  ved  ham,  og  da  han  var  gaaet, 
vendte  hun  sig  imod  mig  og  sagde  advarende:  «Vogt 
Dem  for  ham!    Han  er  ikke  god!» 

Da  Optrinet  i  sidste  Akt  af  « Regimentets  Datter », 
hvor  Soldaterne  storme  ind  paa  Slottet,  prøvedes,  følte 
Koristerne  sig  noget  generte  ved  at  skulle  omfavne  og 
kærtegne  den  berømte  Sangerinde  og  bar  sig  temmelig 
kejtet  ad.  Jenny  Lind  opmuntrede  dem  imidlertid  til 
at  tage  bedre  fat  og  udbrød  ivrigt:  «Nej,  nej,  omfavn 
mig  rigtigt  —  saadan  —  rigtig  stærkt.  —  Ja,  nu  er 
det  bra!» 

Vi  kom  alle  til  at  le  over  hendes  Iver.  Om  Aftenen, 
da  vi  stod  paa  Scenen  umiddelbart  forinden  Forestil- 
lingen, tog  Jenny  Lind  mig  om  Livet  og  sagde:  «Trøst 
mig !  Jeg  er  saa  ræd ! »  og  da  Tæppet  var  faldet  for 
sidste  Akt,  efter  den  enorme  Lykke  hun  havde  gjort, 
og  alle  stimlede  sammen  og  kappedes  om  at  lykønske 
hende,    ytrede  hun  blot  ganske  stille:     «Ja,    men   mine 

Mellemtoner  er  ikke  bra!»  Hendes  store  Beskedenhed 
fornægtede  sig  aldrig.  Den  kom  ogsaa  frem  i  hendes 
Klædedragt,  der  var  yderst  tarvelig. 

To  andre  udmærkede  svenske  Sangerinder  har  jeg 
1  mit  Teaterliv  haft  den  Glæde  at  lære  at  kende: 
Fruerne  Louise  Michaéli  og  Stenhammar.  Hos  begge 
genfandt  jeg  Jenny  Linds  Fordringsløshed  og  Ærbødig- 
hed for  Opgaven  forenet  med  fremragende  kunstneriske 
Evner. 


VL 

Skuespillerinden  Jfr.  Jørgensen  tog  allerede  sin  Af- 
sked med  Udgangen  af  Sæsonen  1844 — 45.  Den 
danske  Scene  mistede  i  hende  en  udmærket  Kunstner- 
inde og  Teaterpersonalet  en  sjælden  Kammerat. 

Samme  Aar  som  Jfr.  Jørgensen  forlod  ogsaa  Sanger- 
inden Jfr.  Zrza  Teatret.  Hun  havde  i  en  Række  af  Aar 
været  Teatrets  første  Koloratursangerinde,  men  var  nu 
passé.  Forstaaeligt  nok  kunde  hun  dog  ikke  glemme 
sin  glimrende  Tid,  og  det  var  derfor  med  stor  Misfor- 
nøjelse, at  hun  gik  ind  paa  at  søge  sin  Afsked.  Hun 
trøstede  sig  imidlertid  med,  at  hendes  Bortgang  vilde 
komme  Teatret  dyrt  til  at  staa,  og  naar  hun  mødte 
mig,  udbredte  hun  sig  herom,  idet  hun  stadig  gentog: 
«Ja,    nu   kan  de  jo  se,    hvordan   de  vil  undvære  mig!» 

Til  Jfr.  Zrza  knytter  sig  for  øvrigt  for  mig  en  Erin- 
dring, der  genkalder  mig  et  ejendommeligt  Forhold  i 
den  gamle  Teaterbygning.  Jeg  var  en  Aften  i  Skue- 
spillerindelogen. Foruden  mig  var  kun  den  omtalte 
Sangerinde  til  Stede.     Hun  sad  paa  første  Række  i  et 


—     152     — 

pragtfuldt  Toilette  og  havde  lagt  sin  meget  svære  bare 
Arm  op  paa  Logeranden.  Da  hun  øjensynlig  gjorde 
sig  Flid  for  at  indtage  en  værdig  og  rolig  Holdning, 
blev  det  mig  paafaldende,  at  hun  hvert  Øjeblik  foer 
sammen  og  med  sin  Haand  hastigt  slog  til  et  eller 
andet.  Efter  nogen  Tid  i  Stilhed  at  have  betragtet 
hende  kunde  jeg  ikke  styre  min  Nysgerrighed  længer, 
men  spurgte  hende,  hvorfor  hun  gjorde  saadan  med 
Haanden.  Meget  roligt  svarede  Jfr.  Zrza:  «Aa,  det  er 
en  Rotte,  som  vil  krybe  op  til  os  fra  Hofdamelogen ! » 

«En  Rotte !»   udbrød  jeg  forfærdet. 

«Ja,»  vedblev  hun,  «har  De  ikke  lagt  Mærke  til, 
her  er  saa  mange  Rotter.  Kom  herhen  skal  De 
se,  den  kryber  op  ad  Gardinerne,  og  nu  faar  den  sit 
Dask»  —  hun  gjorde  sin  mystiske  Haandbe vægelse  — 
«Bums,  der  ligger  den! »  Zrzas  Koldblodighed  impo- 
nerede mig.  Siden  efter  gjorde  jeg  den  Erfaring,  at 
der  til  Tider  var  flere  Rotter  end  Tilskuere  i  Logerne. 

Nogen  Tid  efter  sin  Afsked  gav  Jfr.  Zrza  en  Aften- 
underholdning paa  Hofteatret.  Koncerten  begyndte 
med  en  stor  Operaarie.  Medens  Jfr.  Zrza  udførte 
denne,  kom  de  Kongelige  ind  i  deres  Loge,  og  dette 
overvældede  den  gamle  Sangerinde  i  den  Grad,  at  hun 
midt  i  en  lang  Trille  nejede  dybt  ned  i  Gulvet  og,  da 
hun  var  meget  korpulent,  var  hun  nær  aldrig  kommen 
op  igen. 

Af  den  Kreds  af  Personligheder,  som  ved  min  De- 
but var  knyttet  til  den  kgl.  Scene,  og  til  hvem  jeg 
gennem  min  Virksomhed  kom  til  at  staa  i  nærmere 
Forhold,  maa  jeg  i  første  Række  nævne  to  baade  paa 
Grund  af  den   Særstilling,    de   indtog   ved  Teatret,    og 

af  Hensyn  til  den  indgribende  Betydning  de  fik  for  mit 
Liv  som  Kunstnerinde.  Jeg  tænker  paa  Johan  Ludvig 
og  Johanne  Luise  Heiberg.  Med  Sandhed  kan  jeg 
sige,  at  ingen  udenfor  min  nærmeste  Kreds  har  op- 
muntret og  støttet  mig  som  de. 

Man  bliver  saa  ofte  skuffet  her  i  Livet,  naar  man 
lærer  Berømtheder  nøjere  at  kende.  Smaalighed  og  For- 
fængelighed beherske  selv  de  betydeligste  Begavelser. 
Hvor  velgørende  er  det  da  ikke  for  mig  i  Heiberg  at 
mindes  en  Personlighed,  der,  hvilke  Fejl  han  end  kan 
have  haft,  i  hvert  Fald  var  ganske  fri  for  al  forloren 
Storhed.  I  det  daglige  Liv  viste  hans  Overlegenhed 
sig  i  Reglen  kun  gennem  det  satiriske  Blink  i  Øjet, 
hvormed  han  ledsagede  sine  rolig  henkastede  Bemærk- 
ninger. Pjaltethed  i  Optræden  var  ham  ubeskrivelig 
imod,  og  overfor  Affektation  og  personlig  Ynkelighed 
kendte  hans  skarpe  Vid  ingen  Barmhjertighed.  Klar- 
hed i  Tanke  og  Tale  satte  han  højt,  og  ofte  har  jeg 
hørt  ham  sige:  «Ja,  kunde  man  blot  bevise  alt  med 
Talstørrelser, »  Ved  sin  naturlige  og  vittige  Samtale 
virkede  han  frigørende  og  indtog  alle  for  sig.^  Til  mig 
stillede  Heiberg  sig  straks  paa  den  jævneste  og  mest 
ligefremme  Maade,  og  Grunden  til  det  Venskab,  som 
forbandt  os  til  hans  Død,  og  som  hører  til  mine 
kæreste  Erindringer,  blev  lagt  ved  vort  første  Møde. 

Fru  Heiberg  var  for  mig  i  hele  den  første  Tid  af 
mit  Teaterliv  den  ældre  Veninde,  der  stod  mig  bi  med 
Raad  og  Daad.  Hvor  hun  paa  nogen  Maade  kunde 
det,  ytrede  hun  for  mig  sine  venlige  Følelser,  og  jeg 
følte  mig  snart  stærkt  knyttet  til  hende,  den  store 
Kunstnerinde,   der  viste  sin  unge  Kammerat  saa  megen 

Deltagelse.  I  mangt  og  meget  var  vi  ganske  vist  for- 
skellige saavel  af  Karakter  som  i  Udvikling,  og  det 
hændte  i  senere  Aar,  efter  at  jeg  var  bleven  modnet 
og  selvstændig,  at  det  uensartede  hos  os  traadte  saa 
skarpt  frem,  at  Sammenstød  ikke  kunde  undgaas,  men 
saadanne  Sammenstød  har  aldrig  ført  til  noget  egentlig 
Brud  imellem  os. 

Jeg  kom  til  at  spille  meget  sammen  med  Fru  Hei- 
berg. Vore  Scener  gennemgik  vi  i  Reglen  i  hendes  Hjem. 
Med  sin  mageløse  Friskhed  og  Energi,  sin  Intelligens 
og  sit  næsten  altid  straalende  Humør  virkede  hun  utroHg 
ansporende  paa  mig.  Ofte  kom  saa  Heiberg  ind  til  os 
og  spøgte  med  os.     Det  var  uforglemmelige  Timer. 

Et  af  de  første  Aar  jeg  var  ved  Teatret,  kom  hun 
en  Dag  hen  til  mig  og  sagde: 

«Sig  mig  nu,  hvad  synes  De  egentlig  om  mig  som 
Skuespillerinde  ?» 

«Men  Gudbevares,))  svarede  jeg  forbløffet,  «hvor 
kan  De  spørge  om  det.^> 

«Jo,  sig  mig  det  ganske  ærligt,  hvad  synes  De  om 
min  Kunst  ?» 

Jeg  sagde  hende  da,  hvor  højt  jeg  satte  hende. 

«Ja, »  tog  hun  atter  til  Orde  med  et  eftertænksomt 
Smil,  «jeg  tror  ogsaa,  jeg  er  gaaet  frem  i  den  senere 
Tid.  Jeg  kan  mærke  det  paa,  at  det  anstrænger  mig 
mindre  at  spille. » 

Hvis  Fru  Heiberg  havde  spurgt  mig,  hvilke  af  hen- 
des Fremstillinger  jeg  satte  højest,  da  vilde  jeg  have 
svaret:  Antonie  i  « Sparekassen »  og  Petrea  i  « Debatten 
i  Politivennen ».  Hun  var  her  ganske  naturlig  og  i 
højeste  Grad   indtagende.     Som  den   intelligente  Skue- 

spiller  ofte  gør,  omformede  Fru  Heiberg  jævnlig  For- 
fatterens Replik,  naar  den  syntes  hende  ikke  at  falde 
tilstrækkelig  træfifende  og  karakteristisk.  Jeg  skal  an- 
føre et  Eksempel,  hentet  netop  fra  hendes  Udførelse 
af  Antonies  Rolle.  I  sidste  Akt  af  Sparekassen  ud- 
bryder Nicolaj'.  «Jeg  siger,  det  skal  altsammen  blive 
godt  endnu.  Vent  lidt  og  lad  saa  mig  raade, »  og 
Antonie  svarer:  «Ja,  Du  tror.  Din  Courage  kan  ^ør^ 
alt.»  Fru  Heiberg  sagde  ikke  dette.  I  hendes  Mund 
lod  Replikken  blot:  «Ja,  Du  er  fed!»  Og  som  hun 
sagde  den  med  et  Udtryk  halvt  af  Fortrydelse  og 
halvt  af  Stolthed  over  Nicolajs  Frejdighed,  klædte  den 
hende  ganske  nydeligt.  De  fire  Ord  fremkaldte  da 
ogsaa  Aften  efter  Aften  den  uvilkaarlige  Bevægelse 
blandt  Tilskuerne,  der  viser,  at  Kunstneren  har  truffet 
midt  i  Centrum. 

Fru  Heiberg  havde  overordentlig  Sands  for  det 
komiske.  Flere  af  mine  Roller  vilde  hun  have  kunnet 
udføre  fortræffeligt.  Jeg  skal  blot  nævne  en  enkelt  — 
fra  en  langt  senere  Tid  forøvrigt:  Tante  Gertrud  i  Hertz' 
Lystspil:  «Portraitet».  Ofte  har  jeg  tænkt  paa,  hvor 
morsomt  hun  vilde  have  sagt  Tante  Gertruds  Repliker. 
Fru  Heibergs  Fremtræden  var  ualmindelig  fængslende. 
Skulde  man  karakterisere  det  Indtryk,  hun  gjorde  paa 
Beskueren,  tror  jeg,  man  kommer  Sandheden  nærmest 
ved  at  sige,  at  hun  virkede  som  hed  Vin.  Man  var 
ør  i  Hovedet  lang  Tid  efter,  at  man  havde  set  hende. 
En  ung  Normand  sagde  en  Gang  til  mig:  «Jeg  ved 
Fa'en  ikke,  naar  jeg  har  set  Fru  Heiberg,  er  det 
præcis,  som  havde  jeg  drukket  mig  en  Rus  i  Cham- 
pagne!»     Udtalelsen  forekom  mig  træffende. 

I  den  Kunst  at  vinde  Mennesker  var  min  berømte 
Kammerat  en  Mester.  Hendes  Overlegenhed  i  saa  Hen- 
seende beroede  paa  hendes  hele  interessante  Personlig- 
hed. Ansigtet  med  de  straalende  mørke  Øjne,  der  havde 
lige  let  ved  at  antage  et  spottende  og  et  drømmende 
Udtryk,  den  udtryksfulde  Mund  og  Smilet,  hendes 
sjældne  Smil,  der  i  et  Nu  kunde  brede  et  Hav  af  Lys 
over  Trækkene,  alt  dette  forenede  sig  med  hendes 
Evne  til  at  samtale  livfuldt  og  beaandet,  saa  man 
ikke  let  unddrog  sig  hendes  Paavirkning.  Vilde  man 
have  kaldt  Fru  Heiberg  « koket »,  maatte  man  dog 
samtidig  have  indrømmet,  at  hendes  Koketteri  var 
vidt  forskelligt  fra  den  Stræben  efter  at  behage,  som 
i  Almindelighed  betegnes  med  dette  Navn.  Jeg  husker, 
at  jeg  en  Gang  paa  en  Prøve  sagde  om  en  eller  anden 
Dame:  «Hun  er  koket !»  Med  et  usigelig  foragtende 
Smil  udbrød  Fru  Heiberg:  <f-Hun  koket!  Kalder  De 
hende  koket !»  Nej,  ganske  vist  ikke  koket  i  Fru 
Heibergs  Betydning  af  Ordet.  Hun  gav  mig  en  Dag 
paa  Teatret  et  Bevis  paa  sin  Magt  ved  med  nogle  faa 
venlige  Ord  ganske  at  omstemme  Nielsen,  der  var 
mødt  til  Prøven  i  et  ualmindelig  slet  Humør.  Han 
blev  saa  opildnet  ved  hendes  Elskværdighed,  at  han 
Dagen  efter  mødte  med  sit  Haar  krøllet.  Naa,  det 
var  Fru  Heibergs  mindste  Kunst  at  faa  Nielsen  til  at 
krølle  sit  Haar.  Ganske  andre  Ofre  formaaede  hendes 
forbavsende  Evne  til  at  fængsle  og  bedaare  at  aftvinge 
hendes  Omgivelser.  Og  den  Evne  beholdt  hun  lige 
til  sin  Død. 

Forinden  jeg 'slutter  disse  Bemærkninger  om  Fru 
Heiberg,    saaledes  som  jeg  lærte  hende  at  kende  i  de 

første  Aar  af  mit  Teaterliv,  maa  jeg  fortælle  en  lille 
Tildragelse,  som  viser,  hvor  elskværdigt  hun  stillede 
sig  overfor  mig.  Det  var  en  Formiddag  efter  Prøven. 
Alle  havde  forladt  Scenen  undtagen  Fru  Heiberg  og 
jeg,  der  stod  og  samtalede.  Paa  en  Gang  mærkede 
vi,  at  vi  havde  en  Tilhører,  Michael  Wiehe,  der  efter 
sin  Skik  stilfærdig  var  kommen  hen  til  os  og  havde 
sat  sig  paa  en  Trækasse,  hvoraf  der  stod  flere  lige 
ved.  Fru  Heiberg  bad  mig,  der  skulde  hjem  til  Mid- 
dag, om  at  blive  lidt  endnu.  «Det  haster  vel  ikke 
saa  stærkt, »  sagde  hun.  Saa  satte  vi  os  hver  paa  sin 
Trækasse  med  Wiehe  imellem  os.  Fru  Heiberg  talte 
om  den  Uro  og  Feber,  der  stedse  er  over  os  Men- 
nesker, den  Higen,  som  det  er  saa  vanskeligt  at  be- 
tvinge, og  de  Tusinder  af  Ønsker,  som  gære  i  os. 
Hun  var  efterhaanden  kommen  i  Bevægelse,  og  plud- 
selig spurgte  hun  mig,  idet  hun  fæstede  sine  Øjne  paa 
mig:  «Hvad  vilde  nu  De  f.  Eks.  ønske  Dem,  hvis 
der  blev  givet  Dem  frit  Valg.?»  Jeg  følte  ingen  hem- 
melige Længsler  og  saa  Verden  i  fuldt  Sollys,  men  et 
Ønske  havde  jeg,  og  rask  svarede  jeg:  «Et  Sybord !» 
Michael  Wiehe,  hvis  Blik  til  daglig  var  lidt  skævt, 
skelede  afgjort  af  Forbauselse  over  mit  Svar,  og 
Fru  Heiberg  fik  sig  en  hjertelig  Latter.  Den  filo- 
sofiske Samtale,  i  hvilken  Wiehe  ikke  havde  deltaget 
med  et  eneste  Ord,  var  hermed  forbi.  Men  om 
Aftenen  sendte  Fru  Heiberg  mig  det  nydeligste  lille 
Sybord. 

Ved  Siden  af  Fru  Heiberg  træder  en  anden  Kunstner- 
inde levende  frem  for  min  Tanke.  Nobel  og  ædel  staar 
hun   der,    en   fuldendt  Kvinde.     Det  er  Anna  Nielsen. 

Jeg  har  jo  alt  fortalt  en  Del  om  hende,  hvor  smukt 
hun  tog  imod  mig  ved  min  Indtrædelse  paa  Teater- 
banen, og  hun  slap  mig  ikke,  men  vedblev  at  vise 
mig  sin  Godhed.  I  de  nærmeste  Aar  efter  min  Debut 
kom  jeg  hyppigt  i  Madam  Nielsens  hyggelige  Hjem, 
Frederiksberg  Allé  Nr.  7.  Her  i  den  smukke  Villa 
med  den  dejlige,  store  Have  samledes  om  Aftenen  en 
lille  Kreds.  Foruden  en  gammel  Veninde  af  Huset, 
Dorthea  I.ynge,  der  tog  sig  af  Husvæsenet,  boede 
den  Gang  hos  Nielsens  den  livlige  og  smukke  Louise 
Petersen,  allerede  en  bekendt  Skuespillerinde,  der  til- 
hører den  danske  Teaterhistorie  under  Fru  Phisters 
udmærkede  Navn.  I  dette  Hjem  gik  Høedt  ud  og 
ind  og  betragtedes  ganske  som  hørende  til  Familjen. 
Naar  han  den  foregaaende  Aften  havde  set  Madam 
Nielsen  spille  og  ikke  var  fornøjet  med  hende,  gik 
han,  straks  han  kom,  hen  til  hende,  rynkede  paa 
Næsen  og  vrissede.  Vi  samledes  i  Madam  Nielsens 
lille  Boudoir  —  Nielsen  var  sjældent  hjemme  —  og 
diskuterede  Dagens  Begivenheder,  særlig  naturligvis, 
for  saa  vidt  de  berørte  Teater  og  Literatur.  Man  var 
den  Gang  stærkt  optaget  af  den  tydske  Dramaturg 
Røtzschers  æsthetiske  Anskuelser,  og  Spørgsmaalet  om 
Forholdet  mellem  det  skønne  og  sande  i  Kunsten  af- 
handledes med  stor  Lidenskab.  Undertiden  satte 
Madam  Nielsen  sig  hen  til  sit  Klaver  og  sang.  Hun 
havde  en  overordentlig  tiltalende  Stemme  og  akkom- 
pagnerede sig  selv  ganske  nydeligt.  Det  var  Tidens 
sværmeriske  Romancer,  hun  foredrog.  En  af  dem  be- 
gyndte saaledes:  «Ach,  wenn  ich  ein  Liebchen  hatte !» 
Høedt   rynkede    paa  Næsen  og  vrissede.     Af  en   eller 

anden  Grund  kunde  han  ikke  lide  at  høre  hende 
synge.  Vi  skiltes  i  Reglen  først  sent  ud  paa  Aftenen. 
Jeg  havde  jo  en  lang  Vej  at  gaa  til  mit  Hjem  i  Ny- 
havn, men  Vejen  forkortedes  mig  ved  Høedts  livlige 
Samtale!    Han  var  min  stadige  Ledsager. 

Der  var  i  de  Tider  ikke  liden  Disciplin  ved  Teatret. 
De  unge  havde  stor  Respekt  for  de  gamle,  særlig  na- 
turligvis for  de  store  blandt  Kunstnerne,  der  ogsaa  paa 
deres  Side  forstod  at  holde  paa  deres  Autoritet.  Skønt 
saaledes  Madam  Nielsen  var  i  høj  Grad  ligefrem  og 
kærlig  overfor  mig,  saa  at  jeg  nødvendigvis  maatte 
føle,  at  hun  virkelig  holdt  af  mig,  kunde  hun  nok  til 
Tider  vise  sig  fra  den  barske  Side.  Blandt  andet 
mindes  jeg  følgende.  Nogle  Aar  efter  min  Debut 
kommer  jeg  en  Formiddag  fornøjet  og  glad  over  paa 
Teatret  og  træder  ind  i  Foyeren.  Henne  i  Hjørne- 
sophaen  sad  en  Del  af  Damerne,  hvorimellem  Mad. 
Nielsen,  der  var  mødt  første  Gang  efter  i  nogen  Tid 
at  have  været  sygemeldt.  Idet  jeg  gaar  forbi,  tager 
hun  mig  haardt  i  Kjolen  og  siger:  «Hvad  er  det,  jeg 
hører  om  Dem.  De  skal  jo  være  gaaet  saadan  til- 
bage, at  De  ikke  er  til  at  kende  igen!»  Hvad  jeg 
svarede,  husker  jeg  ikke.  Men  det  ved  jeg,  at  jeg 
kom  i  en  heftig  Graad  og  styrtede  ud.  Jeg  løb  da 
lige  i  Armene  paa  Fru  Heiberg,  der  trøstede  mig  saa 
godt  hun  kunde  og  sagde,  at  jeg  jo  vidste.  Mad. 
Nielsen  mente  det  ikke  slemt.  Men  forgæves,  der  var 
nu  engang  lukket  op  for  Sluserne,  og  jeg  forlod  Teatret 
tudbrølende,  for  at  gaa  hjem.  Da  jeg  var  kommen 
lidt  paa  Vej,  mærkede  jeg  En  komme  efter  mig  og 
traske   véd   Siden    af  mig   uden   at  sige   et  Ord.     Det 

var  Michael  Wiehe.  Heller  ikke  jeg  sagde  noget  men 
indskrænkede  mig  til  ivrigt  at  aftørre  mine  Øjne  med 
mit  Lommetørklæde,  saa  vi  maa  i  Sandhed  have  taget 
os  oplivende  ud.  Udenfor  min  Port  i  Nyhavn  vilde 
jeg  sige  Farvel.  Da  tog  Wiehe  min  Haand  og  sagde 
trohjertet:  «Det  skal  De  ikke  bryde  Dem  om.  De 
ved  jo  nok,  vi  anse  Dem  alle  for  en  særdeles  smag- 
fuld Skuespillerinde!))     Det  trøstede  mig. 

Madam  Nielsens  Kunst  har  jeg  elsket  højt.  Ordet 
Kunst  passer  egentlig  ikke  her.  Hun  var  den,  hun 
fremstillede.  Hvilken  Rigdom  af  Følelse  og  Sjælsadel 
magtede  hun  ikke  at  lægge  i  sit  Spil.  Hun  rørte  dybt 
og  inderligt.  Men  ikke  blot  i  Gengivelsen  af  de  store 
Følelser  viste  hendes  Geni  sig.  Ogsaa  Kvindeligheden 
i  dens  Ynde  kunde  hun  give  et  saare  skønt  Udtryk, 
ligesom  hun  spillede  de  intrigante  ældre  Damer  i  det 
franske  Lystspil  med  Mesterskab. 

Endnu  en  Kunstnerinde  af  første  Rang  besad  Teatret 
paa  den  Tid  i  Natalia  Ryge. 

Jomfru  Ryges  høje,  elegante  Skikkelse  og  fine  ari- 
stokratiske Ansigtstræk  staa  levende  for  min  Erindring. 
Hendes  kunstneriske  Specialitet  var  « Damen »  --  den 
overlegne,  vittige,  lidt  skarpe,  unge  Kvinde.  Jeg 
mindes  hende  saaledes  med  stor  Glæde  som  Herminie 
i  Scribes  Lystspil:  « Badet  i  Dieppe»  og  kan  endnu 
høre  den  træffende  Maade,  paa  hvilken  hun  sagde  sine 
Repliker.  Af  hendes  andre  Roller  erindrer  jeg  særlig 
Vilhelmine  i  «Valgerda»  som  en  fortrinlig  Præstation, 
ligesom  hendes  overordentlig  morsomme  Marquise  i 
Melesville  og  Duveyriers  vovede  Lystspil:  « Møllen  i 
Marly».      Personlig    var    Natalia    Ryge    elskværdig   og 

naturlig,  om  end  hendes  Væsen  til  Tider  kunde  være 
præget  af  en  vis  fornem  Selvbevidsthed  I  sit  private 
Liv  tilhørte  hun  Københavns  eleganteste  Kredse. 

Ved  at  omtale  Natalia  Ryge  kommer  jeg  i  Tanker 
om  en  Køretur,  jeg  en  Gang  gjorde  med  hende. 
I  Midten  af  Fyrrerne  boede  min  Familje  nogle  Som- 
mere  i  Gentofte,  og  i  August  Maaned  maatte  Fader 
og  jeg  tage  ind  til  Prøverne  paa  Teatret.  Til  at  be- 
fordre os  havde  vi  en  Holstenskvogn  med  to  Sæder 
og  Trin,  der  for  at  vanskeliggøre  Passagererne  Op- 
stigningen, var  anbragte  under  Vognen.  Forspandet 
bestod  af  to  skindmagre  Heste,  der  styredes  af  en 
overmaade  fornøjelig,  men  yderst  letsindig  Ungersvend 
paa  14 — 15  Aar.  En  Dag  efter  Prøven  siger  jeg  med 
Stolthed  til  Jfr.  Ryge:  «Min  Ekvipage  er  kommen. 
Har  De  ikke  Lyst  til  at  køre  med?»  Natalia  Ryge, 
der  anede  Kommers,  tog  mod  Tilbudet,  og  med  stort 
Besvær  fik  vor  ungdommelige  Kudsk  os  heiset  op  paa 
Vognen.  Nu  var  Sagen  den,  at  der  paa  Vognen  lige 
bag  ved  os  var  anbragt  et  Bord,  som  Drengen  havde 
hentet  fra  mit  Hjem  i  Nyhavn  —  uagtet  det  var  saa 
sent  paa  Aaret,  blev  Moder  dog  ved  at  flytte  Møbler 
ud  — ,  og  hver  Gang  Vognen  stødte,  hvad  den  temme- 
lig sjældent  lod  være  med  at  gøre,  røg  Skuffen  ud  og 
ind  i  Ryggen  paa  os,  hvorfor  vi  maatte  sidde  foro ver- 
bøjede  i  en  meget  umagelig  Stilling.  Jfr.  Ryge  var 
fra  sin  aristokratiske  Bekendtskabskreds  unægtelig  vant 
til  større  Komfort,  men  Situationen  var  uimodstaaelig, 
og  vi  vare  begge  halvdøde  af  Latter,  da  vi  holdt 
udenfor  henjies  Bopæl  i  St.  Kongensgade.     At  jeg  fik 

Julie  Sødring :  Erindringer.  ^  ^ 

min  elskværdige  Kunstfælle   helskindet  af  Vognen,    be- 
griber jeg  ikke. 

Jeg  virkede  kun  fire  Sæsoner  sammen  med  Natalia 
Ryge.  Allerede  i  1847  tog  hun  sin  Afsked.  Det  var 
et  overordentlig  stort  Tab,  Teatret  led  ved  hendes 
Bortgang.  Med  Rette  skriver  Overskou*  om  hende: 
«Hun  havde  vist,  hvor  mægtigt  Aand  og  Intelligents 
virke  til  Talentets  og  dets  legemlige  Udtryksmidlers 
smagfulde  og  overraskende  frodige  Udvikling;  for  Øje- 
blikket var  hun  af  Kunstforstandige  som  af  Publikum 
erkendt  for  en  udmærket  Fremstillerinde  ikke  blot  af 
Dameroller  i  Almindelighed,  men  og  fornemmelig  af 
saadanne,  som  i  høj  Grad  fordre  Verdenskundskab  og 
Skarpsindighed  til  rigtig  Opfatning,  korrekt  Smag,  stor 
Sikkerhed  og  alle  Fremstillingsevnernes  Bøjelighed  efter 
Intentionen  til  aandfuld  Udførelse.  I  Elegants,  Fast- 
holden af  Karakteren  i  dens  fineste  Nuancer,  Anstand, 
flydende  pointeret  Konversationstone  og  Affekternes 
gratiøse,  men  tillige  bestemte  Udtryk,  i  Betoning,  Blik, 
Ansigtstrækkenes  lette  Bevægelser  og  Holdning  stod 
hun  langt  over  alle  Skuespillerinderne,  med  Undtagelse 
af  Fru  Heiberg.  Der  var  intet  Vaklende  i  hendes 
Fremstillinger:  hun  vidste,  hvad  hun  vilde  gøre  og 
gjorde  det  med  saa  megen  Takt  og  Bestemthed,  at 
det  altid  i  kunstnerisk  Skønhed  fik  den  fulde  tilsigtede 
Virkning.  Hendes  Afgang  var  saa  meget  mere  be- 
klagelig, da  hun  ej  alene  stod  i  sit  Talents  fulde 
Glands  som  en  af  Scenens  herligste  Prydelser,  men 
ogsaa    hørte    til    dem,    der    i    Samfundslivet    bidroge 

til  at  hæve  Personalets  Anseelse,  og  var  en  af  de  faa, 
)m    ved    Eksempel    gav   Begynderne    ret    kraftig   Op- 
luntring  til    i  Aandsdannelse   at   søge   det  virksomste 
jMiddel   til   deres  Anlægs   hurtige   og  smagfulde  Udvik- 

Forinden  jeg  slutter  dette  Afsnit,  maa  jeg  endnu 
iævne  en  Kunstnerinde,  som  blev  mig  saare  kær,  og 
med  hvem  jeg  kom  til  at  samvirke  i  en  Række  af 
Aar.  Det  var  Mad.  Elise  Holst,  født  Heger.  Da  jeg 
kom  til  Teatret,  maa  hun  have  været  omtrent  32  Aar. 
Hun  var  ingen  almindelig  Personlighed  —  tværtimod! 
Hun  satte  sin  Kunst  højt.  De,  som  troede,  at  hun 
var  en  kold  Natur,  tog  meget  fejl.  Hun  følte  stærkt 
og  dybt,  havde  sin  egen  Maade  at  tale  paa  og  havde 
ikke  let  ved  at  nuancere,  da  hendes  Talestemme  var 
haard.  Hun  var  07'iginal,  havde  et  godt  Hoved,  en 
levende  Følelse  for  det  komiske.  Holberg  skattede 
hun  højt,  og  det  morede  hende,  hvis  rene  klassiske 
Skønhed  fra  Ungdommens  Aar  havde  anvist  hende 
Plads  blandt  Teatrets  Elskerinder,  at  være  med  i  hans 
Komedier,  selv  om  det  var  i  smaa  Roller.  Hun  var 
altid  naturlig,  og  aldrig  blev  hun  simpel,  om  hun  end 
sagde  nok  saa  stærke  Repliker.  Hun  var  morsom. 
Folk  brast  i  stærk  Latter  ved  at  høre  hende  sige  Ord, 
som  andre  halvt  slugte.  Hun  kom  ganske  tydeligt 
frem  med  dem.  Naar  hun  som  lille  Rikke  i  « Gen- 
boerne»  sagde:  «0g  saa  spillede  vi  Skidtmads !»  saa 
brød  Latteren  ud.  Repliken  klædte  hende  ligefrem 
yndigt.  Fader,  som  fremstillede  Byrge  i  « Svend  Dy- 
rings  Hus»,  var,  naar  han  kom  hjem  fra  Prøverne  paa 
dette  Stykke,  aldeles  henrykt  over  hendes  Regisse.    Jeg 

kan  huske,  at  han  sagde:  «Det  er  noget  af  det  skøn- 
neste, jeg  har  set ! »  Naar  hun  kom  ind  paa  Scenen  som 
Alfedronningen  i  Heibergs  « Alferne »,  virkede  hendes 
Skønhed  saa  betagende,  at  Publikum  udbrød  i  Jubel. 
Fra  det  daglige  Samliv  med  Mad.  Holst  bevarer  jeg 
Mindet  om  en  ved  sin  Ejendommelighed  i  sjælden 
Grad  forfriskende  Personlighed. 


VIL 

Den  Ærbødighed,  Tillid  og  Glæde,  som  fyldte  mig, 
da  jeg  begyndte  min  Teatervirksomhed,  kan  jeg  takke 
mit  Hjem  og  min  Opdragelse  for.  Fader  betragtede 
sin  Kunst  med  stræng  Alvor  og  kunde  være  skarpt 
afvisende  overfor  den,  der  udtalte  sig  letfærdigt  om 
Scenens  Opgaver.  For  ham  var  Scenen  Menneskenes 
Spejl.  Han  forlangte  af  Kunsten  Alvor,  Sandhed  og 
Lærdom.  Derfor  var  han  optaget  af  sin  Udvikling 
som  Kunstner  til  sin  sidste  Stund  og  var  stedse  ængste- 
lig for  at  gaa  tilbage.  Han  sagde  en  Gang  til  mig: 
« Livet  skal  vi  vise  sandt  og  klart.  Vi  maa  ikke  staa 
stille.     Altid  følge  med!» 

Men  skylder  jeg  saaledes  end  Fader  meget  af  det, 
som  har  været  Grundlaget  i  min  kunstneriske  Virksom- 
hed, vist  er  det,  at  jeg  ikke  skylder  Moder  mindre. 
Saa  ofte  jeg  har  skullet  fremstille  en  Karakter,  hvis 
dybeste  Egenskaber  bestod  i  Hjertets  Finhed  og  det 
rørende  Humor,  har  jeg  maattet  tænke  paa  Moder,  og 
meget  i  min  komiske  Evne  er  taget  i  Arv  efter  hende. 
At  jeg  tidligt  havde  Følelsen  af  dette  sidste,   fremgaar 

af  følgende.  Kort  efter  at  jeg  havde  debuteret,  kom 
jeg  en  Formiddag  gaaende  over  Scenen  og  passerede 
et  Par  Herrer,  som  stod  og  samtalede.  Den  ene  af 
dem  var  Heiberg,  der  tilkastede  mig  et  Par  spøgefulde 
Ord,  hvorpaa  jeg  svarede  i  samme  Tone.  Heiberg 
vendte  sig  da  til  sin  Sidemand  og  sagde  leende:  «Hun 
har  Mutterwitz  efter  Fader enh^  «Nej,»  foer  det  ud  af 
mig,   «  efter  Moder  en  h^ 


C.  N.  Rosenkilde  og  Hustru, 
Efter  Tegning  af  Gertner. 


Hvad  for  øvrigt  min  kunstneriske  Udvikling  angaar, 
er  jeg  mig  bevidst,  at  den  i  ikke  ringe  Grad  skyldes 
mine  Medmennesker,  dels  de  mange  af  alle  Klasser, 
som  jeg  har  truffet  i  Livet,  og  fra  hvem  jeg  —  ofte 
umærkeligt  og  i  Barndommens  Aar  —  har  samlet 
mine  Indtryk,  dels  de,  som  jeg  har  samvirket  med. 
Forfatterne,  i  hvis  Arbejder  jeg  er  optraadt  og  —  ikke 
mindst  —  mine  kære  Kammerater.  Jeg  har  haft  mange 
trofaste  Venner  blandt  disse  sidste.  Venner,  der  sagde 
mig  mine  Fejl,  og  paa  hvem  jeg  vidste,  jeg  ubetinget 
kunde  lide. 

Jeg  maa  her  gøre  nogle  Bemærkninger  om  Karak- 
teren af  mit  Talent. 

Der  var  ikke  nogensomhelst  Resignation  forbundet 
med,  at  jeg  gav  mig  hen  til  de  gamle  Roller.  Jeg 
har  aldrig  nogensinde  følt  Lyst  til  at  spille  de  unge. 
Der  var  ej  heller  Tale  om  noget  Valg.  Min  Vej  i 
Kunstens  Rige  var  mig  bestemt  anvist,  og  det  er  kun 
en  ganske  enkelt  Gang,  jeg  —  givende  efter  for  Ind- 
flydelse udefra  —  har  fraveget  den.  Heldigvis  har  jeg 
dog  i  slige  Tilfælde  straks  fundet  mig  selv  igen.  Da 
saaledes  «Viola»  skulde  opføres  i  1847  —  altsaa  fire 
Aar  efter  min  Debut  —  og  Fru  Heiberg,  der  ind- 
studerede Titelrollen,  i  sin  Godhed  for  mig  ønskede, 
at  jeg  skulde  overtage  Kammerpigens  Rolle,  lod  jeg 
mig  friste  hertil.  Jeg  følte  dog  straks,  at  dette  laa 
udenfor  mit  Felt  og  havde  ved  Opførelsen  en  saa  ejen- 
dommelig Følelse  af  Ufrihed  og  Generthed,  at  jeg  af- 
gav Rollen  efter  kun  at  have  spillet  den  nogle  faa 
Gange. 

Det  morede  mig,  at  jeg  i  Livet  var  tyve  Aar,  i 
Kunsten  saa  meget  ældre,  og  jeg  glædede  mig  over, 
at  Folk  ikke  kendte  mig  paa  Gaden  —  en  Fornøjelse, 
der  dog  desværre  ikke  skulde  vare  ret  længe.  Det  er 
blevet  mig  fortalt,  at  en  bekendt  Kritiker  paa  min 
Debutaften  udtalte:  « Saaledes  burde  det  egentlig  altid 
være.  De  unge  skulde  spille  gamle  og  de  gamle 
unge!»  Paa  en  Maade  tror  jeg,  at  han  havde  Ret. 
Man  har  vist  først  da  Blik  for  det  karakteristiske  ved 
den  Alder,  man  fremstiller,  naar  man  selv  staar  uden- 
for den. 

For  min  Erindring  staar  disse  mine  første  Sæsoner 

i  et  ejendommelig  farverigt  Skær.  Dette  laa  nu  ikke 
blot  i,  at  min  egen  Ungdom  spredte  sin  Glans  over 
alt,  men  der  var  sikkert  i  disse  Aar  et  ganske  ualmin- 
deligt Humør  og  en  sjælden  Friskhed  udbredt  over 
Kunstnerne  ved  Teatret.  Man  gik  til  sin  Gerning  som 
til  en  Fest.  De  bittre  Stridigheder,  der  under  Hei- 
bergs Direktorat  delte  Personalet  i  to  Partier,  kendte 
man  den  Gang  intet  til.  Misstemninger  og  Menings- 
forskelligheder kunne  selvfølgelig  ikke  undgaas,  hvor 
saa  mange  Mennesker  virke  sammen,  men  de  fik  aldrig 
Lov  til  at  brede  sig  eller  til  at  sætte  sig  fast.  Naar 
vi  mødtes  paa  Prøverne,  var  der  en  Oprømthed  til 
Stede,  som  virkede  inspirerende.  Jeg  mindes  saaledes 
Prøverne  paa  Overskou's  «Pak».  De  medvirkende  vare: 
Foersom,  Natalia  Ryge,  Vilhelm  Holst,  Elise  Holst, 
Hvid,  Nielsen,  Anna  Nielsen,  Michael  Wiehe,  Phister, 
Fader  og  jeg.  Humøret  var  i  den  Grad  oppe, 
naar  alle  vi  mødtes,  at  Regissøren  gentagne  Gange 
maatte  minde  om,  at  det  var  paa  Tide  at  begynde, 
før  Spøgen  og  Konversationen  holdt  op,  og  Prøven 
kunde  komme  til  at  gaa  sin  Gang. 

«Pak»  opførtes  første  Gang  den  22de  April  1844. 
Jeg  udførte  heri  Fru  Vagtels  Rolle.  Samme  Frue  er  af 
Forfatteren  skildret  som  en  lidet  tiltalende  Karakter,  og 
Rollen  var  mig  egentUg  imod.  Imidlertid  lykkedes  den 
dog  for  mig,  og  man  morede  sig  over  min  Fremstilling, 
hvad  jeg  for  en  ikke  ringe  Del  skyldte  min  nærmeste 
medspillende,  Foersom,  der  var  aldeles  fortræffelig  som 
Vagtel  og  stadig  gennem  sin  Replikfremsigelse  kastede 
et  komisk  Skær  over  sin  Kone,  Tinemo'ers  Vredes- 
udbrud.     Det    er    en    blandt    Publikum    udbredt    An- 

tagelse,  at  mindre  gode  Omgivelser  fremhæve  den 
talentfulde  Skuespillers  Præstation.  Intet  kan  være 
urigtigere.  Først  ved  det  udmærkede  Sammenspil 
yder  Kunstneren  det  bedste,  han  er  i  Stand  til,  og 
tarvelige  medspillende  drage  ham  netop  ned.  Den 
intelligente  Skuespiller  spørger  saaledes,  at  Svaret 
lægges  hans  medspillende  paa  Tungen.  Men  ikke 
alene  Kunstnerens  Præstation  bliver  ringere,  ogsaa 
Publikums  Evne  til  at  opfatte  og  dets  kritiske  Sands 
sløves  ved  den  saakaldte  Stjernekomedie,  der  i  sit 
Væsen  er  ganske  ukunstnerisk. 

At  min  Udførelse  af  Fru  Vagtels  Rolle  havde  slaaet 
an,  fik  jeg  lang  Tid  senere  et  ganske  morsomt  Vidnes- 
byrd om.  Et  af  de  første  Aar,  jeg  var  gift,  kom  nem- 
lig min  Kokkepige  en  Dag  ned  paa  Torvet  og  traf 
der  en  anden  Pige  af  sit  Bekendtskab,  som  spurgte 
hende,  hvor  hun  tjente.  «Hos  Mad.  Sødring, »  siger 
min  Pige.  «Da  vel  ikke  hos  Skuespillerinden  ?»  ud- 
bryder Veninden  forskrækket.  «Jo,  akkurat  1»  «Ih  vor 
Herre  bevar's,  hos  den  Havgasse!  Jeg  var  henne  i  det 
Kongelige  og  saa  hende  i  «Pak»  i  Gaar.  Jeg  si 'er 
rennok  Tak  for  mig!»  Min  Pige  kom  hjem  ganske 
fornærmet  paa  mine  Vegne  og  fortalte  mig,  hvad  hun 
havde  maattet  høre. 

Samme  Aar  som  «Pak»  opførtes  første  Gang,  frem- 
kom et  andet  originalt  Arbejde,  hvori  der  var  betroet 
mig  en  Opgave.  Det  var  H.  C.  Andersens  anonymt 
indleverede  en  Akts  Lystspil:  «Den  nye  Barselstue ». 
Jeg  udførte  heri  den  døve  Frue,  der  kun  er  inde  i  een 
Scene,  hvilken  Scene  spilles  mellem  hende  og  Elsker- 
inden i   Stykket,    Christine.     Fru  Heiberg    havde    som 

denne  sympathetiske,  ikke  helt  unge  Pige  en  af  de 
Roller,  som  i  ganske  særlig  Grad  laa  for  hendes  Evner, 
og  hvori  hun  staar  unaaet.  Fint  og  vittigt  sagde  hun 
Replikerne,  og  jeg  glædede  mig  til  hver  Gang,  jeg 
skulde  spille  sammen  med  hende. 

Følgende  lille  Oplevelse,  som  laa  flere  Aar  tidligere, 
faldt  mig  ind,  da  jeg  første  Gang  gennemlæste  min 
Rolle  i  «Den  nye  Barselstue«  og  gav  mig  Ideen  til 
min  Fremstilling.  Jeg  kom  en  Dag  ind  hos  min  Mode- 
handlerinde  og  traf  her  en  ældre  Dame,  der  bestilte 
sig  en  Hat.  Hun  forklarede,  at  hun  bar  Sorg  for  en 
Slægtning,  men  desuagtet  vilde  hun,  som  hun  udtrykte 
sig,  «ved  Gud  have  Knopper  til  Ansigtet !»  Hermed 
mente  hun,  som  Modehandlerinden  senere  fortalte  mig, 
at  hun  vilde  have  Rosenknopper  paa  Hatten.  Den  døve 
Frue,  der  jo  ogsaa  bærer  Sorg,  blev  da  af  mig  ud- 
styret i  Damens  Lignelse.  Sorgen  indskrænkedes  til  et 
sort  Shavl,  og  den  gule  Straahat  smykkedes  med  lyse- 
røde Rosenknopper.  Fru  Heiberg,  som  altid  morede 
sig  over  mine  Oplevelser,  var  overordentlig  glad  over 
Knopperne,  og  da  jeg  en  Aften  havde  forøget  deres 
Antal,  saa  hun  sit  Snit  til  —  ligesom  jeg  var  kommen 
ind  paa  Scenen,  og  endnu  forinden  jeg  havde  faaet 
begyndt  min  første  Replik:  «Om  Forladelse  at  spørge, 
er  Hr,  Digteren  ikke  hjemme ?»  —  i  en  fornøjet  Tone 
at  hviske:  .<Der  er  nok  kommet  en  Knop  til!»  For- 
øvrigt fulgte  min  døve  Frue  i  Aarenes  Løb  de  skif- 
tende Moder.  I  Krinolinetiden  bar  hun  Krinoline,  hvil- 
ken efter  et  bestemt  Forbillede,  hentet  fra  Gaden,  var 
knækket  paa  tre  Steder,  og  paa  en  Tid,  hvor  Damerne 
udstyrede  deres  Hatte  som  Fastelavnsris,    pyntede  hun 

sin  med  en  veritabel  af  sorte  og  højrøde  Fjer  sammen- 
sat Støvekost.  Kosten  tog  sig  for  øvrigt  paa  ingen 
Maade  paafaldende  ud.  Med  beundringsværdig  Hurtig- 
hed opfattede  Publikum  saadanne  Træk,  som  jeg  havde 
hentet  fra  Livet. 

Et  Par  Aar  efter  «Den  nye  Barselstue »  fremkom  et 
andet  Lystspil  af  H.  C.  Andersen,  betitlet  «Hr.  Ras- 
mussen)). Dette  Arbejde  var  dog  ganske  mislykket  og 
blev  grundig  udpebet  ved  dets  første  og  eneste  Op- 
førelse. Med  Undtagelse  af  en  enkelt  Replik  kan  jeg 
aldeles  intet  erindre  af  Indholdet,  uagtet  jeg  selv  spil- 
lede i  Stykket.  Naar  jeg  desuagtet  anfører  det  her, 
er  det  kun,  fordi  jeg  i  «Hr.  Rasmussen »  modtog  min 
Ilddaab.  Det  var  med  en  ganske  ejendommelig  Følelse, 
jeg  første  Gang  stod  overfor  et  pibende  og  hyssende 
Publikum.  Ja,  man  nøjedes  for  øvrigt  ikke  med  at 
pibe  og  hysse,  men  ved  kraftige  Tilraab  og  Haanlatter 
gav  man  sin  Misbilligelse  Luft.  Jeg  spillede  en  ældre 
Frøken  og  havde  bl.  a.  følgende  Replik:  «Jeg  haaber, 
at  min  Vandel  har  været  og  er  saaledes,  at  jeg  alle- 
rede her  «maa  trykkes»»,  ved  hvilke  sidste  Ord  sigte- 
des til  det  bekendte  Censurmærke.  Næppe  havde  jeg 
sagt  Repliken,  før  en  voldsom  Larm  brød  løs,  man  peb 
og  skreg,  og  det  var  længe  ikke  muligt  for  de  spil- 
lende at  komme  til  Orde.  Jeg  erindrer,  at  Phister  gen- 
tagne Gange  begyndte  paa  en  Replik,  der  lød  omtrent 
saaledes:  «Saa  tillader  De  maaske,  at  jeg  gaar?»  uden 
at  det  var  ham  muligt  at  faa  den  sagt.  Han  vilde 
imidlertid  ikke  opgive  Repliken,  men  bemærkede  højt 
til    mig,    uden    at    det   dog   formedelst  Larmen    kunde 

hores  af  Publikum:  «De  skal  s'gu  ha'e  den!»  og  fik 
da  ogsaa  omsider  saa  megen  Ro,  at  han  kunde  aflevere 
den,  hvorpaa  Publikum  brast  ud  i  en  hjertelig  Latter 
og  stormende  Applaus. 

Som  oftest  virkede  Publikum  retledende  ved  sin 
Dom,  men  kunde  dog  ogsaa  gøre  sig  skyldig  i  adskil- 
lig Uretfærdighed.  Saaledes  da  Paul  Chievitz'  lovende 
Lystspil  « Venskab  og  Kærlighed»  i  Marts  1847  <^P- 
førtes  og  trods  det  iøjnefaldende  Talent,  hvoraf  det  var 
præget,  ubarmhjertig  udpebes.  Ogsaa  heri  spillede  jeg 
og  havde  paa  Prøverne  lært  Forfatteren  at  kende  som 
en  beskeden  og  elskværdig,  noget  svagelig  ung  Mand. 
Da  jeg  ved  den  første  Opførelse  efter  Tæppets  Fald 
for  sidste  Akt  kom  ud  i  Kulissen,  stod  Chievitz  der 
med  et  spændt  Udtryk  i  sit  blege  Ansigt.  I  det  samme 
brød  en  voldsom  Pibekoncert  løs,  og  jeg  saa  ham  da 
falde  besvimet  om.  Demonstrationen  mod  Chievitz' 
Lystspil  kom  os  alle  i  høj  Grad  uventet.  Paa  For- 
fatterens Vegne  følte  jeg  mig  yderst  fortørnet  paa  Publi- 
kum og  maa  ikke  altid  have  forstaaet  at  skjule  min 
Sindsstemning,  thi  fra  en  af  de  senere  Opførelser  min- 
des jeg,  at  en  af  mine  medspillende  —  saavidt  jeg 
husker  Hultmann  —  midt  under  Larmen  hviskede  til 
mig:   «Pas  paa  Deres  Ansigt !» 

I  det  lille,  originale  Lystspil:  «Romeo  e  Giulietta», 
hvis  Satire  var  rettet  mod  Italienerbegejstringen,  afløste 
jeg  i  Septbr.  1846  Jfr.  Jørgensen  i  Tantens  Rolle. 
Medens  jeg  indstuderede  denne,  sendte  Fader  mig  føl- 
gende Bemærkninger,  skrevne  med  Blyant  paa  en  Lap 
Papir : 

<<0m  Din  Rolle  i  « Romeo  og  Juliette.  f> 

Naar  Du  forestiller  Dig :  en  Rappenskralde  af  en  Silke- 
og  Klædekræmmer  Enke,  som  vil  være  med,  som  vil  tale 
flint  og  bruge  fremmede  Ord  for  at  gjælde  for  dannet 
Dame  —  hvor  det  er  Skade,  at  Du  ikke  kjender  en  vis 
Grosserer  Frue,  som  boer  i  Enden  af  Skovshoved  —  saa 
har  Du  hende.  Simpel,  plat  i  Væsen  og  rask,  dertil 
en  dum  Kvind,  fuld  af  Udtryk  hun  ikke  selv  forstaaer. 
Det  er  Rollen.  I  Eftermiddag  —  Imorgen  NB.  Kl.  5 — 6 
saa  tænker  jeg,  at  jeg  kan  høre  Dig  sige  den.  Vær 
saa  hjemme.     Alle  hilse  Dig  kierHgst.» 

Slutningen  af  Lappen,  der  ikke  er  dateret,  tyder 
paa,  at  Fader  har  sendt  mig  den  ude  fra  sit  Landop- 
hold i  Gentofte.  Paa  Grund  af  Prøverne  ved  Teatret 
maatte  jeg  nemlig  i  Eftersommeren  1846  forblive  om 
Natten  i  Byen,  hvor  jeg  fandt  et  gæstfrit  Hjem  hos 
mine  kære  Venner,  Kunstnerparret  Larcher. 

Naar  den  ordinære  Sæson  var  sluttet,  gav  Skuespil- 
lerne som  bekendt  i  de  Tider  nogle  Sommerforestillinger 
for  egen  Regning.  Jeg  blev  opfordret  til  at  medvirke  ved 
disse  og  gav  mit  Samtykke  dertil.  Jeg  kom  ikke  til  at 
fortryde  dette,  bl.  a.  fordi  jeg  ved  disse  Sommerforestil- 
linger vandt  en  af  mine  kæreste  Roller:  Mad.  Smidt  i 
Hostrups  «Gjenboerne».  I  al  sin  Jævnhed  og  Tarve- 
lighed, sin  Enfoldighed  og  Beskedenhed,  blev  denne 
Figur,  hvis  Komik  er  saa  stilfærdig,  mig  inderlig  kær. 

«Gjenboerne»  opførtes  første  Gang  den  27de  Juni 
1846  og  optoges  1848  i  Teatrets  faste  Repertoire. 
Med  en  enkelt  Undtagelse  —  Michael  Wiehe  som  Klint 
afløstes    af  Holst,    denne    igen  af  Hultmann,    der  blev 

Rollens  mest  populære  Fremstiller;  Fader  som  Kobber- 
smeden afløstes  af  min  Broder  Adolph  —  var  det  de 
samme  Skuespillere,  som  i  en  Række  af  Aar  førte 
«Gjenboerne»  frem,  og  vi  opnaaede  efterhaanden  et 
ganske  sjældent  Sammenspil  i  dette  Lystspil,  hvor 
hver  af  Kunstnerne  i  mærkelig  Grad  syntes  at  være 
paa  sin  Plads,  først  og  fremmest  dog  Phister  som  Jøden 
og  Mantzius,  hvis  Løjtnant  v.  Buddinge  var  en  klas- 
sisk Præstation,  lige  udmærket  i  Henseende  til  komisk 
Virkning  og  kunstnerisk  Moderation. 

Nogle  og  tyve  Aar  efter  at  jeg  første  Gang  havde 
spillet  Madam  Smidt,  hændte  der  mig  følgende.  En 
Dag  var  jeg  gaaet  i  Byen  for  at  gøre  Indkøb.  Idet 
jeg  gaar  langs  Fortovet  paa  Nytorv  ligeoverfor  Raad- 
huset,  faar  jeg  Øje  paa  en  Spækhøkerkælder,  i  hvis 
Vindu  nogle  ualmindelig  velskabte  Ænder  fængslede 
min  Opmærksomhed.  Jeg  gik  da  derned.  Bag  Disken 
stod  en  midaldrende,  proper  Kone  med  et  sjælden  rart 
Ansigt.  «Hvad  koster  — »  begyndte  jeg  med  Tanken 
paa  Ænderne,  men  kom  ikke  videre,  thi  i  samme  Nu 
slog  Konen  Hænderne  sammen  og  udbrød:  «Nej,  Fru 
Sødring,  at  dette  skulde  ske,  at  De  skulde  komme  til  mig 
i  Dag!»  Hun  bad  mig  endelig  træde  ind  i  Værelset  ved 
Siden  af,  saa  vilde  hun  fortælle  mig,  hvad  der  var  Grund 
til  hendes  Udraab.  Jeg  gik  da  derind,  og  vi  satte  os  ned. 
«SerDe, »  begyndte  hun,  «det  er  nu  mange  Aar  siden, 
mens  vi  endnu  var  unge  Folk,  og  før  vi  var  komne 
her  til  Byen,  at  Fatter  en  Dag  siger  til  mig:  «Hør 
Mutter,  hvad  mener  Du,  om  vi  i  Aften  gik  hen  og 
fornøjede  os  med  at  se  de  reisende  Skuespillere.  De 
har   et-  Stykke,    som    hedder    «Gjenboerne».     Det   skal 

være  saadan  en  morsom  Komedie,  og  det  er  Folk  som 
vi  og  vores  lige,  det  handler  om!»  Naa,  det  havde 
jeg  jo  nok  Lyst  til,  og  vi  gik  da  derhen.  Fatter  sad 
og  lo  hele  Aftenen,  men  jeg  kunde  ikke.  «Du  ler 
ikke,  Mutter, »  sagde  han.  «Nej,»  sagde  jeg,  «jeg  kan 
ikke.  Herregud,  er  det  Folk  som  os,  saa  simple;  bær 
vi  os  saadanne  ad.»  Jeg  blev  helt  i  daarligt  Humør. 
Saa  i  Gaar  siger  Fatter:  «Skal  vi  ikke  hen  i  Aften  og 
se  «Gjenboerne»  paa  det  kgl.  Teater.?  Jeg  synes  Du 
kunde  trænge  til  en  Opmuntring  for  al  det  Slid  og 
Slæb,  Du  gaar  i  her.»  «Nej  ellers  Tak,»  siger  jeg. 
«Det  Stykke  fik  jeg  nok  af  sidst,  kan  Du  huske .?» 
«Du  er  nu  altid  saa  sær, »  siger  Fatter.  «Ta'  nu  og 
gaa  med.»  Naa,  saa  gav  jeg  efter  og  —  nej  dog, 
hvor  jeg  morede  mig,  og  jeg  græd  og  jeg  lo.  Se  det 
er  da  en  Kone,  vi  kan  være  bekendt,  for  det  at  hun 
er  saa  morsom,  at  man  ikke  kan  la'e  være  med  at  le 
af  hende,  det  er  da  ingen  Fejl,  naar  hun  forresten  er 
skikkelig.  Og  Tak  skal  De  ha'e,  ja  rigtig  hjertelig 
Tak  skal  De  ha'e.»  Hun  greb  begge  mine  Hænder 
og  rystede  dem  trohjertig.  Aldrig  har  jeg  følt  stærkere 
end  i  det  Øjeblik,  hvor  stor  en  Mission  den  sceniske 
Kunst  har  her  i  Verden. 

En  anden  Opgave  som  Sommerskuespillene  bragte 
mig  var  Grethe  i  Wessels  « Kærlighed  uden  Strømper ». 
Den  muntre  Parodi  opførtes  i  Juni  1847  ^^^  Phister, 
Mad.  Phister,  Fader  og  mig  i  Hovedrollerne.  Jeg  følte 
dog  straks,  at  jeg  ikke  magtede  det  parodiske,  og 
medens  de  øvrige  slog  sig  løs  af  Hjertens  Lyst,  agerede 
jeg  koldt  og  uden  komisk  Verve.  Ved  den  første  Op- 
førelse hændte  følgende.    Da  Tæppet  efter  sidste  Akt, 

hvor  vi  alle  ligge  døde,  langsomt  falder,  opdages  det, 
at  vi  ere  komne  for  langt  ud  mod  Rampen,  og  at 
Tæppet  vil  falde  paa  vore  Ben.  Publikum,  der  ogsaa 
har  bemærket  dette,  sidder  i  Spænding,  for  hvad  der 
vil  ske,  men  i  samme  Øjeblik  som  Tæppet  hænger 
umiddelbart  over  Benene,  trække  vi  dem  alle  som  En 
til  os.  Publikum  brast  ud  i  Latter,  og  Sørgespillet 
havde  faaet  en  værdig  Afslutning. 

Ligesom  jeg  efterhaanden  opdagede  Grænserne  for 
mit  Talent,  saaledes  naaede  jeg  ogsaa  paa  anden 
Maade  til  mere  Ro  i  min  kunstneriske  Udvikling.  Min 
kære  Ven,  August  Bournonville,  der  gennem  hele  min 
Virksomhed  fulgte  mig  med  sin  store  Interesse,  kom 
ogsaa  til  mig  en  Dag  og  sagde:  «Nu  begynder  det  at 
ordne  sig!» 

Publikum  forkælede  mig.  Det  hændte  mig  ofte,  at 
man  brød  ud  i  Bifald  paa  Steder,  hvor  jeg  ikke  havde 
ventet  sligt.  Saadant  uvilkaarligt  Udbrud  gentog  sig 
dog  sjældent.  Næste  Gang  jeg  spillede,  kunde  ved- 
kommende Replik  gaa  ubemærket  hen. 

Naar  jeg  stod  paa  Scenen,  glemte  jeg  ganske,  at 
jeg  udøvede  en  Kunst.  Jeg  gjorde  mig  aldrig  Regn- 
skab for,  hvad  jeg  foretog  mig,  og  Publikum  eksisterede 
ikke  for  mig,  undtagen  naar  Larmen  dernedefra  for  et 
Øjeblik  rev  mig  ud  af  Illusionen. 


VIII. 

Det  er  betegnende  for  Faders  Personlighed,  at  over- 

flt,    hvor   han   slog   sit  Telt   op,    kom  Ungdommen   til 
ham.     Grunden  hertil  var  dog  ikke  den,    at  de  unge  i 

ham  traf  en  Mand,  der  i  tykt  og  tyndt  fulgte  dem. 
Tværtimod !  Fader  disputerede  paa  Livet  løs  med  dem 
om  deres  Ideer  og  Anskuelser.  Men  de  mærkede,  at 
«den  Gamle »  hørte  til  dem,  der  aldrig  blive  gamle, 
men  altid  holde  sig  friske  i  Tanke  og  Følelse.  De  saa, 
at  —  trods  Uenighed  om  mangt  og  meget  —  havde  de  i 
ham  en  Stalbroder,  der  sympatiserede  med  deres  Ung- 
dom,; i  Virkeligheden  den  eneste  Maade,  hvorpaa  Ung- 
dom kan  vindes. 

De  unge,  der  i  denne  Periode  kom  til  os,  føltes 
paa  mange  Maader  som  Forløbere  for  en  ny  Tid.  I 
Tankesæt,  Livssyn  og  kunstnerisk  Opfattelse  var  de 
ikke  lidt  forskellige  fra  hele  vor  ældre  Kreds.  Fader 
satte  stor  Pris  paa  at  samtale  med  dem  om  litterære 
og  kunstneriske  Problemer.  Navnlig  disputerede  man 
om  Kunstens  Maal  og  Midler.  Fader  fandt,  at  de 
unge  var  for  tilbøjelige  til  at  fremdrage  det  karakteri- 
stiske paa  Bekostning  af  det  skønne,  ligesom  at  de 
lagde  for  megen  Vægt  paa  det  forstandsmæssige ,  for 
liden  paa  Følelsen  og  Inspirationen. 

Forskelligheden  i  æsthetisk  Anskuelse  viste  sig  paa 
en  karakteristisk  Maade  efter  Opførelsen  af  Jacobsens 
« Trolddom »,  hvilket  Skuespil  Fader  ikke  var  ret  be- 
gejstret for,  medens  flere  af  de  unge  ansaa  det  for  et 
Mesterværk,  der  tilførte  Kunsten  nyt  Blod  og  brød 
den  nye  Baner.  Saaledes  udgav  Høedt  en  meget 
rosende  og  meget  philosophisk  Afhandling:  «Aphori- 
stiske  Bemærkninger  om  Trolddom »,  hvori  han  drog 
stærkt  til  Felts  mod  Publikum  for  den  lunkne  Mod- 
tagelse, man  havde  givet  Stykket.  Sproget  i  denne 
Afhandling,  der  ikke  er  frit  for  at  være  affekteret,  ud- 

fordrede  Faders  Satire,  og  i  et  Eksemplar  af  Pjecen, 
som  jeg  har  bevaret,  gav  han  sig  efter  sin  Skik  Luft 
i  Blyantsbemærkninger  i  Marginen.  Af  disse  fremgaar, 
at  han,  der  forlangte,  at  Kunsten  saavel  i  Gengivelsen 
af  det  alvorsfulde  som  af  det  komiske,  skulde  virke 
befriende  og  løftende,  følte  sig  tilbagestødt  ved  det 
tunge  og  pinlige,  der  baade  i  Æmne  og  i  Behandling 
hviler  over  « Trolddom ».  Her  var  efter  hans  Mening 
intet  frisk  og  umiddelbart.  Denne  Kunst  syntes  ham 
for  jordbunden.  Og  Fader  blev  let  mindre  retfærdig  i 
sin  Bedømmelse,  naar  han  i  et  Kunstværk  savnede, 
hvad  han  ansaa  for  Kunstens  Livsnerve :  det  sprudlende 
og  geniale.  Sine  Bemærkninger  slutter  han  med  føl- 
gende Notits  paa  Afhandlingens  sidste  Blad: 

«Det  ægte  Skiønne  i  Kunst,  det  store  sande,  er  og 
«skal  være  let  fatteligt  og  hurtigt  paavirkende.  Trænger 
<^dets  Tilværelse  til  at  bevises  ved  æsthetisk  Afhand- 
«ling,  saa  er  det  der  ikke.  Læs  de  tre  Akter  af  «Cor- 
«reggio»,  de  tre  Akter  af  «Gøtz  v.  Berlichingen»  for 
« Skomagere  og  Skrædere  —  de  ville  ikke  misforstaa 
« eller  være  ufølsomme  for  Skønhederne  i  dem,  første 
«Akt  af  Kleist's  «Das  Katchen  von  Heilbronn»  ikke  at 
« forglemme. » 

Siden  Fader  skrev  disse  Ord,  er  der  forløbet  hen- 
imod  et  halvt  hundrede  Aar,  og  Kunstbetragtningen  og 
Smagen  har  utvivlsomt  ikke  fulgt  hans  Fane.  Man  vil 
sikkert  nu  finde,  at  Fader  saa  for  ensidigt  paa  Jacob- 
sens interessante  Skuespil,  men  de,  der  kendte  ham,  vil 
forstaa,  at  han  efter  sit  hele  Naturel  ikke  kunde  dømme 
anderledes,  end  han  gjorde.     Og  trænger  ikke  vor  Tids 

Mennesker  til  noget  af  dette  lykkelige  Sind,  der  stedse 
føler  sig  hendraget  mod  det  lyse  og  det  harmoniske  i 
Kunsten  som  i  Livet. 

Divergenserne  mellem  Fader  og  de  unge  blev  dog 
aldrig  saa  store,  at  de  forstyrrede  det  gode  Forhold, 
og  forivrede  Fader  sig  i  Debatterne  og  kom  med  stærke 
Udtryk  —  hvad  der  altid  afnødte  Moder  et  bekymret: 
«Bare  Du  kan  taale  det!»  —  morede  man  sig  over 
hans  Hidsighed,  og  ingen  følte  sig  fornærmet.  Fader 
selv  erklærede  ved  slige  Lejligheder,,  at  det  var  en 
Livsbetingelse  for  ham  at   «faa  Luft». 

Af  vore  unge  literære  Venner  fra  hine  Aar  er  det 
foruden  P.  L.  Møller  og  Høedt  navnlig  Goldschmidt 
jeg  mindes.  Fader,  hvis  Blik  var  aabent  for,  hvor- 
meget  der  boede  i  denne  unge  Mand,  interesserede  sig 
levende  for  ham. 

Goldschmidt  optraadte  altid  med  en  vis  Elegance, 
var  vittig,  satirisk  og  interessant.  Som  Redaktør  af 
« Korsaren »,  hvilket  Blads  Betydning  de  fleste  ganske 
miskendte,  var  han  mangfoldige  Steder  ilde  set  og  ofte 
uretfærdig  bedømt.  I  Følelsen  heraf  var  han  stedse 
kampberedt,  snarere  udfordrende  end  afventende,  gaa- 
ende  ud  fra,  at  et  Angreb  som  oftest  er  det  bedste 
Forsvar.  I  Debatten  fremsatte  han  sine  Anskuelser 
med  stor  Overlegenhed  og  Skarphed.  Lige  overfor 
Damer  udtrykte  han  sig  med  en  vis  stilfuld  Sirlighed. 

Imellem  mine  Papirer  har  jeg  fundet  et  Brev  fra 
ham,  som  han  sendte  mig  i  Aaret  1845  tilligemed 
nogle  Billeder,  han  en  Dag  ved  et  Besøg  i  vort  Hjem 
havde  lovet  mig.  Baade  ved  sin  Form  og  sit  Indhold 
minder    dette  Brev   mig  levende  om  Goldschmidt,  saa- 

ledes  som  jeg  kendte  ham  i  hans  første  Ungdom,  og 
jeg  tror,  at  det  bedre  end  mine  Ord  er  i  Stand  til  at 
give  et  Indtryk  af  ham.     Brevet  er  saalydende: 

«Da  det  altid  er  en  betænkelig  Sag  at  skrive  til  en 
Dame,  idet  det  er  en  Dristighed,  der  let  kunde  vække 
Mishag,  har  jeg  til  Brevet  udsøgt  dette  smukke  Stykke 
Papir.  Jeg  haaber,  De  vil  indrømme,  at  det  er  « smukt 
uden  at  være  pralende »,  og  at  det  vil  undskylde  mig 
hos  Dem. 

Indholdet  af  mit  Brev  er  forresten  dette: 

Herved  har  jeg  den  Fornøjelse  at  sende  Dem  de 
to  omtalte  Staalstik.  Dersom  de  havde  Liv  og  Be- 
vidsthed vilde  det  ogsaa  være  dem  (o:  Staalstikkene) 
en  Fornøjelse;  thi  hos  mig  blive  de  ilde  behandlede, 
medens  De  har  lovet  at  ville  anse  dem  med  gunstige 
Øjne  —  ikke  at  tale  om  den  Fornøjelse,  det  —  for  at 
sige  Dem  en  smuk  Compliment  —  maa  være,  altid  at 
befinde  sig  i  Deres  Nærhed. 

Men  hvad  jeg  egenlig  vilde  meddele  Dem  i  dette 
Brev,  det  er  de  forklarende  Oplysninger,  som  fulgte 
med  Tegningerne,  og  som  jeg  ikke  kan  sende  in  ori- 
ginali  uden  at  skære  en  hel  Bog  i  Stykker,  hvilket  jeg 
anseer  for  Synd. 

Det  ene  (St.  Johannes)  er  af  Murillo,  der  blev  født 
1618  og  døde  1 68 1  paa  samme  Maade  som  de  to 
Murersvende  i  Farvergade,  nemlig  ved  at  falde  ned  af 
et  Stillads,  hvor  han  stod  og  arbejdede.  Original- 
maleriet er  malet  i  Sevilla,  kom  senere  til  Madrid  og 
blev  der  stjaalet  af  Engelskmændene  og  bragt  til  Lon- 
don.    Hans  Værker  blive  i  Spanien  skattede  saa  højt, 

at  der  endog  paa  dem,  som  ere  privat  Ejendom,  er 
sat  kongeligt  Stempel,  og  Ejerne  maa  til  visse  Tider 
documentere  for  Politiet,  at  de  ikke  have  skilt  sig 
ved  dem. 

Det  andet  er  af  Domenichino,  der  er  født  1581  og 
døde  1 64 1.  Hans  Skæbne  lignede  meget  en  Begynders 
eller  Begynderindes  i  Skuespilkunsten.  Hans  Medbeilere 
forfulgte  og  chicanerede  ham  hele  hans  Liv,  og  i  levende 
Live  havde  han  næppe  Brødet,  medens  hans  Værker 
nu  næppe  kunne  faas  for  Penge.  Hans  Misunderes 
Forfølgelse  gik  saa  vidt,  at  han  tilsidst  maatte  inde- 
lukke sig  i  en  Kirke  og  arbejde,  og  hans  Spise  blev 
hemmeligt  bragt  ham,  for  at  han  ikke  skulde  blive  for- 
giftet. Desuagtet  blev  han  dog  forgiftet  I  vore  civili- 
serede Dage  begriber  man,  det  er  en  Skam  at  forgifte 
Folks  Spise,  og  derfor  forgifter  man  dem  kun  med 
The  vand  o.  desl. 

Hvis  jeg  nu  ikke  ved  denne  lange  Ramse  har  for- 
dærvet det  smukke  Papir,  tør  jeg  haabe,  at  De  velvillig 
vil  modtage  disse  to  Billeder,  samt  at  De  vil  have  den 
Uleilighed    at    overbringe    en    venlig    Hilsen    til    Deres 

Familie 

fra 

Deres  ærbødigste 

M.  Goldschmidt. 

D.  8de  Januar  1845. 

S.  T. 
Kongelig  Skuespillerinde,  Jfr.  Rosenkilde. 

Senere  i  Livet  traf  jeg  jævnlig  sammen  med  Gold- 
schmidt, dels  i  private.  Kredse,  dels  paa  Teatret,  hvor 

jeg  har  spillet  i  hans  Lystspil:  «Fra  den  anden  Verden ». 
Der  er  faa  Forfattere,  jeg  sætter  saa  højt  som  ham, 
og  det  er  undertiden  forekommet  mig,  at  der  i  hans 
Interesse  for  de  saakaldte  «smaa  Ting»  her  i  Verden 
har  været  et  Berøringspunkt  mellem  hans  Kunst  og  min. 

Ogsaa  fra  P.  L.  Møller,  hvem  jeg  i  det  foregaaende 
udførligere  har  omtalt,  modtog  jeg  en  Gave.  Han  ud- 
gav som  bekendt  en  æstetisk  Aarbog,  kaldet  «Gæa», 
blandt  hvis  Bidragydere  ogsaa  Fader  var.  De  udkomne 
Bind  af  denne  sendte  han  mig  og  skrev  foran  paa 
Titelbladet:   « Til  Julie  Rosenkilde  som  Faderens  Datter ». 

Høedt  var  i  Besiddelse  af  mere  Jævnhed  og  God- 
modighed end  baade  Goldschmidt  og  Møller.  Han 
sluttede  sig  nært  til  Moder  og  morede  sig  over  hendes 
rolige  Humor.  Naar  han  fandt,  at  jeg  svarede  hende 
iltert,  generede  han  sig  ikke  for  at  irettesætte  mig. 
Moder  paa  sin  Side  holdt  meget  af  Høedt.  Han  vandt 
hendes  Hjerte  ved  sin  Hyggelighed  og  sit  gode  Gemyt. 
Dog  kunde  hun  ikke  lade  være  med  at  satirisere  over 
hans  Forfængelighed.  Hun  erklærede,  at  hun  blev 
svimmel,  naar  hun  sad  i  vor  Dagligstue  og  talte  med 
ham,  fordi  han  stadig  saa  over  hendes  Hoved  ind  i  et 
stort  Spejl,  der  hang  paa  Væggen  bag  hende.  Høedt  var 
allerede  den  Gang  en  feteret  Selskabsmand  og  Husven 
hos  utallige  Familjer,  hvis  Damer  forgudede  ham.  Han 
oplivede  de  kedelige  Selskaber  ved  sit  Underholdnings- 
talent,  og  Gæsterne  jublede,  naar  han  satte  sig  til  Kla- 
veret og  foredrog  Sangene  af  Heibergs  Vaudeviller, 
kopierende  Skuespillerne.  Særlig  var  «Nei»  hans  Spe- 
cialitet, Man  plagede  ham  om  «at  synge  efter  Fru 
Heiberg »,   og  naar  saa  Folk  ret  til  Gavns  havde  nydt 

Løjerne,  gik  de  hjem,  dydigt  forargede  over,  at  en 
ung  Student ,  der  var  aldeles  uden  nogen  Position, 
turde  tillade  sig  at  gøre  Kommers  med  den  kgl.  Scenes 
første  Kunstnere.  Velvillige  Sjæle  —  i  Reglen  de,  der 
havde  været  de  ivrigste  til  at  opfordre  Høedt  til  at 
kopiere  Skuespillerne  —  bragte  saa  Beretningen  om 
hans  Frækhed  til  rette  vedkommende.  For  Høedt  blev 
dette  Selskabsliv  til  stor  Skade  i  Tidens  Løb.  Hans 
Forfængelighed  sugede  rig  Næring  af  Damernes  For- 
gudelse, og  han  mistede  Evnen  til  at  glemme  sin  Per- 
son for  sin  Sag,  en  Evne,  der  vilde  have  været  uvur- 
derlig for  ham  i  hans  senere  Virksomhed  som  Skue- 
spiller. 

Til  Kredsen  af  unge  Literater  sluttede  sig  nogle 
Malere,  Skuespillere  og  Musikere.  Blandt  disse  maa 
jeg  nævne  Anton  Melbye,  Vilhelm  Gertner,  Michael 
Wiehe,  Carl  Helsted  og  Mantzius.  Førstnævnte  spil- 
lede saa  dejligt  Guitar,  at  vi  alle  flød  hen  i  Sværmeri, 
naar  han  greb  i  Strengene.  Om  Aftenen,  naar  han  sad 
hos  os,  havde  han  altid  Papir,  Pen  og  Blæk  foran  sig 
paa  Bordet,  og  mange  vare  de  Billeder  af  Livet  til 
Søs,  han  fremmanede  for  os.  Gertner  tegnede  os  alle, 
og  der  foreligger  en  hel  Samhng  Billeder  af  Rosen- 
kilder fra  hans  Haand.  Hyppige  Gæster  var  Michael 
Wiehe  og  hans  unge  elskværdige  Hustru.  Wiehe  sagde 
ikke  meget,  men  fulgte  Samtalen  med  sit  indtagende 
Smil.  I  sit  Hjem  og  paa  Teatret  var  han  den  samme 
stilfærdige  Mand.  Carl  Helsted  tog  sig  med  stor  God- 
hed af  min  musikalske  Uddannelse  og  Kr.  Mantzius 
af  min  poetiske.    Sidstnævnte  gik  paa  den  Tid  ganske 

op  i  Schack  Staffeldts  Digte,  og  næppe  saa  han  mig, 
før  han  udbrød:   «Læs  Schack  Staffeldt !» 

Ved  Siden  af  sin  Teatervirksomhed  fik  Fader  stedse 
Tid  til  at  fortsætte  sine  Studier,  ikke  blot  af  sine  kære 
latinske  Skribenters  men  ogsaa  af  nyere  Forfatteres 
Værker,  særlig  af  historisk  og  philosophisk  Indhold. 
Paa  den  Tid,  jeg  her  omtaler,  var  det  navnhg  Søren 
Kierkegaard,  han  følte  sig  tiltrukket  af.  Som  tidligere 
berørt  kendte  han  Kierkegaard  personlig,  og  ofte  fore- 
tog de  lange  Spadsereture  i  hinandens  Selskab.  Naar 
man  mødte  disse  to  ejendommelige  Skikkelser,  Fader 
i  sin  store  Kavai,  som  han  var  saa  glad  over,  « fordi », 
som  han  sagde,  «naar  jeg  trækker  den  op  over  Ørene, 
saa  er  der  ikke  et  Menneske,  som  kender  mig»  — 
det  indbildte  han  sig  virkelig  —  og  Kierkegaard  hum- 
pende afsted  med  sit  korte  Bukseben  og  svingende  den 
lille  Stok,  var  det  ikke  muligt  at  lade  være  med  at 
vende  sig  om  og  se  efter  dem.  Berøringspunktet 
mellem  Fader  og  Kierkegaard  var  begges  Lyst  til  at 
eksperimentere.  Utallige  ere  de  smaa  kuriøse  Hændelser, 
som  de  i  Fællig  oplevede.  Herhen  hører  saaledes  For- 
tællingen om,  d^,  Fader  gik  hen  til  den  fattige  Kone, 
gav  hende  en  Femdalerseddel,  hvorpaa  han  og  Kierke- 
gaard nød  hendes  Overraskelse,  ligesom  da  de  fandt 
en  Specie,  og  Fader  gav  den  til  en  Sjover,  idet  han 
høfligt  sagde:  «Er  De  ikke  saa  god  at  aflevere  denne, 
hvis  De  tilfældig  skulde  komme  forbi  en  Politistation. » 

Hvor  stor  "en  Pris  Fader  end  satte  paa  Kierkegaard, 
kunde  han  dog  blive  helt  rasende  paa  ham,  naar  der 
var  en  eller  anden  særlig  indviklet  philosophisk  Periode 
i  hans  Skrifter,  som  han  ikke  kunde  hitte  ud  af.    Fader 

kom  da  i  største  Fortvivlelse  med  Slobrokken  flagrende 
om  sig  og  Brillerne  skudte  helt  op  paa  Panden  farende 
fra  sit  Studereværelse  ind  til  os  andre  i  Dagligstuen, 
og  idet  han  smed  Bogen  hen  ad  Gulvet,  raabte  han: 
«Det  affekterte  Asen!  Kan  han  da  ikke  udtrykke  sig 
naturligt.  Jeg  kan  min  Sæl  ikke  forstaa  et  Muk,  af 
hvad  han  skriver.  Vil  Du  nu  høre,  Maren, »  henvendte 
han  sig  saa  til  Moder,  der  sad  fredelig  og  strikkede. 
«Kan  Du  forstaa  et  Ord  af  dette  her?»  Han  læste  det 
vanskelige  Sted  op.  «Aa  Gud  nej,»  svarede  Moder, 
«det  render  helt  rundt  for  mit  stakkels  Hoved !»  Naar 
saa  Fader  var  gaaet,  sagde  Moder  bekymret  til  os: 
«Jeg  er  saa  bange  for,  at  han  ikke  kan  taale  at  blive 
saa  rasende !» 

Det  skruede,  affekterte,  det  sygelige  og  overdrevne 
i  Kunst  som  i  Religion  var  Faders  klare  Natur  en 
Pestilens.  Hans  Blod  kom  i  Kog,  naar  han  blev  stillet 
overfor  saadanne  Phænomener,  og  hans  Uvilje  gav  sig 
da  Udslag  i  Satire.  Jeg  mindes  saaledes,  at  han  en- 
igang  i  et  Selskab  traf  en  ældre,  meget  pietistisk  an- 
lagt Frøken,  med  hvem  han  kom  i  en  Samtale  om 
Daaben.  Frøknen  ytrede  da,  at  naar  den  Præst,  som 
døbte  Barnet,  ikke  var  troende,  havde  Daabshandlingen 
ingen  Virkning.  Ved  disse  Ord  blev  Faders  Ansigt 
meget  bekymret.  «Det  er  en  slem  Historie  for  mig, » 
sagde  han,  «for  den  Præst,  som  døbte  mig,  havde 
Bælgvanter  paa.  Det  var  nemlig  om  Vinteren,  og  han 
frøs  saadan  om  Fingrene. »  Ja,  Frøkenen  fandt  jo 
ogsaa,  at  det  var  en  betænkelig  Sag.  «Jeg  kommer  ^ 
vist  til   at  lade  mig   døbe  om,»    vedblev  Fader.      «Vil 

De    bære    mig?»     Ved  denne  Tanke  brast  Frøkenen   i 
Latter,  og  Luften  var  for  et  Øjeblik  klaret. 

Saa  gammel  Fader  end  blev,  rystede  han  aldrig 
helt  Drengen  Christen  Niemann  af  Ærmet.  Man  mis- 
forstaa  ikke  dette.  Fader  var  i  sin  Tanke  dybt  al- 
vorlig. Men  han  blev  sin  Barndoms  Friskhed  tro  ind- 
til sin  Død,  og  det  var  netop  dette,  der  gjorde  ham 
til  den  ejendommelig  betagende  Kunstner,  han  var. 
Hans  kaade  Indfald  kom  i  Livet  som  i  Kunsten  med 
samme  Pludselighed,  overraskende  for  alle  hans  med- 
spillende. Jeg  erindrer  følgende.  En  gammel  Veninde 
af  Familjen,  Fru  Janzen,  havde  inviteret  os  alle  ud  til 
sig  i  Taarbæk,  hvor  hun  laa  paa  Landet.  Hun  boede 
i  et  lille  Fiskerhus,  der  laa  lige  ved  Søen.  Efter 
Middagsbordet  sad  Selskabet  ved  Stranden  og  nød 
det  skønne  Syn  af  det  blaa  Sund  med  de  mange 
hvide  Sejlere.  Fader  stod  helt  nede  ved  Vandet,  da 
det  pludselig  stikker  ham  at  gaa  nogle  Skridt  ud  i 
Søen  for  at  se,  hvad  vi  vilde  sige  hertil.  Selvfølge- 
lig opløftede  vi  alle  et  stort  Skrig,  og  navnlig  tog 
Moder  paa  Vej.  Den  Gamle  lo  da  hjerteligt  og  gik  i 
Land  igen.  Som  en  anden  Dreng  maatte  han  op  i 
Huset  og  have  tørt  paa.  Den  Slags  Ting  gjorde 
Fader  dog  kun,  naar  han  var  i  sin  allerbedste  Stem- 
ning og  i  Reglen  kun,  naar  han  var  sikker  paa,  at 
alle  de  tilstedeværende  kendte  og  forstod  ham.  Var 
der  Folk  tilstede,  som  sad  paa  Lur  efter  alt,  hvad  han 
gjorde,  « Globister »  kaldte  han  dem,  blev  han  tavs  og 
tilbagetrukken.  Pedanter  og  Filistre  kunde  det  dog 
nok   falde   ham   ind   at  overraske  paa  lignende  Maade, 

og    han    gottede    sig   saa,    naar   de   forbløffet   og  halv- 
fornærmet  spurgte  hinanden:   «Er  han  altid  saadan?» 


IX. 

Hvad  der  naturligvis  frembød  en  overordentlig  Inter- 
esse for  mig  var  at  lære  Fader  at  kende  i  hans  For- 
hold til  Kunstfællerne  og  i  Udøvelsen  af  hans  Kunst. 
Jeg  kan  med  Sandhed  sige,  at  jeg  sjældent  har  set  et 
Menneske  saa  absolut  fri  for  al  smaalig  Misundelse  og 
Jalousi.  For  ham  kom  det  stedse  an  paa  Sagen.  Det 
personlige  svandt  bort.  Han  følte  sig  glad  og  oplivet 
ved  at  være  sammen  med  sine  Kammerater,  og  jeg 
kan  ikke  mindes,  at  jeg  har  hørt  ham  tale  ned- 
sættende om  nogen  af  dem. 

Paa  Faders  Kunst  skal  jeg  ikke  gaa  nærmere  ind. 
Emnet  er  behandlet  saa  ofte,  og  man  kender  de 
Midler,  hvorved  han  virkede.  Man  ved,  at  han,  naar 
han  optraadte,  gav  sig  sin  Inspiration  ganske  i  Vold 
og  ikke  sjældent  improviserede.  Dette  kunde  under- 
tiden foraarsage  hans  medspillende  store  —  ikke  altid 
behagelige  —  Overraskelser.  Det  galdt  da  om  at 
være  paa  sin  Post,  ikke  at  tabe  Hovedet.  Særlig 
i  de  Heibergske  Vaudeviller  tumlede  han  sig  frit. 
Hummer,  Retsbetjenten  i  «De  Uadskillelige »  og  Trop 
i  « Recensenten  og  Dyret »  blev  i  hans  Haamd  Beviser 
for,  at  Skuespilkunsten  ikke  i  saa  høj  en  Grad,  som 
man  stundom  tror,  er  Andenhaandskunst. 

Som  Trop  gik  Fader  ganske  op  i  Illusionen.  Det 
hele  Teater   forvandledes   for  ham  til   Dyrehavsbakken 

med  det  muntre  Folkeliv  og  de  viftende  Træer.  Sommer- 
dagens Friskhed  og  varme  Solskin  var  bredt  over  alle 
de  mange  glade  Ansigter.  Det  var  ikke  Rosenkilde, 
der  spillede  Trop.  Nej,  han  gik  selv  deroppe  som  den 
gamle  Student  med  det  store  Fond  af  Poesi  i  sit  Hjerte. 
En  elskværdig  og  intelligent  Dame,  Frk,  B.,  forhen- 
værende Hofdame  hos  Dronning  Caroline  Amalie  har 
fortalt  mig  følgende,  der  viser,  hvor  illuderende  Fader 
kunde  virke.  Da  hun  som  ung  Pige  første  Gang  var 
i  Hofdamelogen  og  naturligvis  var  meget  optaget  af 
sin  ny  Værdighed,  opførtes  «Recensenten  og  Dyret». 
Da  Trop  i  en  af  sine  Scener  kommer  ind,  hilser  han 
—  som  Faders  Skik  var  —  til  højre  og  venstre  paa 
Bekendte  paa  Bakken.  Pludselig  ser  han  ud  over 
Lamperækken  op  mod  den  unge  Hofdame  og  tager 
sin  Hat  af.  Frøken  B.  blev  herover  saa  altereret,  at 
hun  gav  sig  til  at  nikke  —  men  i  samme  Øjeblik  gik 
det  op  for  hende,  at  dette  var  ikke  Meningen,  og  flov 
blev  hun. 

I  «De  Uadskillelige«  havde  Fader  skabt  en  ganske 
ejendommelig  Figur  ud  af  Retsbetjenten  Hummer.  At 
Heiberg  var  mindre  fornøjet  med  hans  Fremstilling 
her,  har  jeg  først  for  ganske  nylig  erfaret  gennem 
Hostrups  « Erindringer  fra  min  Barndom  og  Ungdom  »• 
I  dette  Værk  findes  nemlig  Pag.  209  følgende  Ud- 
talelse: «Han  (o:'  Heiberg)  sagde,  at  netop  saadanne 
Stykker,  hvori  Forfatteren  havde  haft  Raad  til  at 
lægge  stor  Lystighed,  i  særlig  Grad  trængte  til  Frem- 
stillere, der  altid  kunde  holde  Styr  paa  deres  Lune  og 
aldrig  tabte  af  Sigte,  hvad  Helheden  krævede.  Som 
Exempel    paa,    hvorledes    selv   en   udmærket   Kunstner 


med  et  glimrende  Lune  havde  skadet  Virkningen  af  en 
af  hans  egne  Vaudeviller,  nævnede  han  gamle  Rosen- 
kildes Fremstilling  af  Hummer  i  «De  Uadskillelige ». 
Underfogdens  Betjent  havde  Skuespilleren  her,  efter 
Heibergs  Mening,  fremstillet  som  en  Politibetjent  af 
den  simpleste  Sort,  en  brutal  Stokkemand,  og  derved 
gjort  det  aldeles  utroligt,  at  han  af  den  Burmannske 
Familje  kunde  blive  antaget  for  Præst. » 

Jeg  skal  indrømme,  at  Fader  ganske  vist  kunde  give 
sig  for  stærkt  hen  i  sin  Stemning  paa  Korrekthedens 
Bekostning,  men  det  synes  mig  urimeligt  —  om  end 
maaske  forklarligt  fra  Heibergs  For/aUerstandpunkt  — 
netop  at  nævne  en  Vaudeville.  Thi  Vaudevillerne  er 
jo  dog  i  deres  Væsen  lyriske  Farcer^  hvor  Urimelig- 
hederne og  det  barokke  ligesom  hele  Kunstartens  lette 
Form  give  Skuespillerne  frie  Tøjler,  selvfølgelig  inden- 
for Smagens  Grænser;  men  disse,  tør  jeg  med  Rolig- 
hed sige,  har  Fader  aldrig  overskredet.  At  Faders 
Fremstilling  af  Hummer  skulde  have  skadet  Virkningen 
af  Vaudevillen,  som  Hostrup  fortæller,  at  Heiberg  har 
sagt,  tror  jeg  ikke.  Langt  snarere  tror  jeg,  at  Grunden 
til,  at  denne  Vaudeville  slog  saa  stærkt  an,  for  en  ikke 
ringe  Del  maa  søges  i  den  originale  Figur,  Fader  havde 
skabt  paa  Grundlag  af  Heibergs  Tekst.  Faders  Kunst 
var  ham  ganske  ejendommelig.  De  tusinder  af  Indfald, 
der  gjorde,  at  man  aldrig  var  sikker  paa,  hvad  der  nu 
skulde  komme,  fornyede  hans  Fremstilling  fra  Aften  til 
Aften,  lagde  en  særegen  Ynde  over  hans  Spil  og  vir- 
kede elektriserende  paa  Publikum  og  paa  hans  med- 
spillende, om  end  disse  sidste  —  som  før  nævnt  — 
til   Tider    kunde    komme    i    slem   Forlegenhed    derved. 

At  Fader  fremstillede  Hummer  med  et  Anstrøg  af 
Brutalitet  laa  i  Rollens  Karakter.  Enhver,  der  læser 
Heibergs  Tekst  igennem,  vil  faa  det  Indtryk,  at  Under- 
fogdens Betjent  er  en  brutal  Person.  Den  Slags  Folk 
plejer  unægtelig  heller  ikke  i  det  virkelige  Liv  at  være 
synderlig  fintfølende.  Heiberg  lader  ham  jo  endog  være 
tilgængelig  for  Bestikkelse  og  lader  ham  end  yderligere 
snyde  sine  tvende  Kolleger  ved  Fordelingen  af  denne. 
At  det  herefter  bliver  usandsynligt,  at  den  Bur- 
mannnske  Familje  kan  lade  sig  indbilde,  at  Hummer 
er  Præst,  er  meget  rigtigt  og  staar  i  Forbindelse  med 
Handlingens  hele  usandsynlige  Karakter.  Men  dette 
er  ikke  Skuespillerens  Fejl.  For  ham  er  der  kun  et 
at  gøre:  at  sprede  et  saadant  Væld  af  Komik  udover 
Replikkerne  og  Figuren,  at  Publikum  glemmer  Farcens 
Urimelighed.  Og  det  var  netop  det.  Fader  gjorde. 
Paa  mange  Steder  omformede  han  de  Heibergske  stil- 
rette Repliker,  saa  de  fik  Liv  og  Glans.  Jeg  skal 
anføre  et  Par  Eksempler.  Da  saaledes  KHster  i  iite 
Scene  tilbyder  Hummer  Kaution,  spørger  denne,  om 
hvem  Kautionisten  er,  og  da  Klister  svarer:  «En 
Lieutenant,  som  -  »,  siger  Hummer:  «Naa  saaledes! 
~  J^'  j^g  6^  ganske  til  Deres  Tjeneste,  men  jeg  kom- 
mer dog  til  at  ulejlige  Dem  med  at  gaae  til  Heste- 
møllestræde.»  Fader  omformede  Repliken  saaledes: 
«En  Løjtnant!!!  (Pause,  hvorunder  Hummer  stryger 
sig  under  Næsen)  Ja,  vil  De  saa  straks  følge  med  til 
Hestemøllestræde ! »  Et  Par  Repliker  senere  siger 
Klister:  «For  Alting!  gør  ingen  Støj!  Min  stakkels 
Kæreste  ligger  der  og  sover  og  veed  af  ingen  Ting. » 
Hertil  svarer  Hummer:    «See,  see!    er  det  Deres  Kjæ- 

reste?  Det  er  et  vakkert  Pigebarn !»  I  Faders  Mund 
lød  Repliken:  «Næ — æ!  er  det  hende,  der  sidder  der- 
henne paa  Mis —  paa  Bænken,  vilde  jeg  sige.  Hun  er 
net!»  I  19de  Scene  har  Hummer  en  RepUk,  saalydende: 
«Jeg  er  ganske  til  Deres  Tjeneste,  men  jeg  tror  ikke, 
det  er  værdt  at  spadsere.  Det  ser  ud  til  Regn,  der 
er  bestemt  Torden  i  Luften. »  Fader  tilføjede,  idet 
han  med  sin  Stok  pegede  op  imod  Tilskuerpladsens 
Loft:  «Der  staar  en  Ka'l  dér  oppe!  Naar  han  knal- 
der a' ! ! » 

Skønt  Hummer  saaledes  i  Faders  Fremstilling  virkede 
brutalt,  hvilket  var  uundgaaeligt,  blev  Figuren  dog  ikke 
raa.  Dette  laa  i  Faders  fine  Naturel.  Jo  raaere  en 
komisk  Karakter  er,  desto  finere  en  Natur  udkræves 
der  hos  den  Skuespiller,  der  skal  fremstille  den.  En 
Skuespiller  med  en  inderst  inde  raa  Natur  kan  for- 
træffelig spille  Tragedie  og  kan  ogsaa  fremstille  ædle 
Personer  i  Skuespillet,  men  kommer  han  til  at  udføre 
en  komisk  Rolle,  hvis  Væsen  falder  sammen  med  hans 
eget  Naturel,  drukner  Komiken  i  Raaheden.  Fader 
kunde  fremstille  det  raat  og  burlesk  komiske,  uden  at 
Indtrykket  blev  frastødende. 

Forinden  jeg  slutter  mine  Bemærkninger  om  Faders 
Spil  i  «De  Uadskillelige »,  skal  jeg  meddele  en  Iagt- 
tagelse, som  jeg  gjorde,  medens  vi  prøvede  denne 
Vaudeville.  Prøverne  var  ansatte  tidlig  paa  Formid- 
dagen, og  vi  mødte  alle,  undtagen  Fader,  mere  eller 
mindre  uoplagte.  Undtagen  Fader!  Han  kendte  nemlig 
ikke  til  Morgengnavenhed,  og  han  var  straks,  fra  han 
stod  op,  i  Besiddelse  af  sit  fulde  Lune.  Selv  paa  de 
forberedende    Prøver,    hvor    vi    andre    nøjedes    med    at 

antyde,  spillede  han  helt  ud.  Derved  kom  det  til  føl- 
gende pudsige  Optrin.  I  Scenen,  hvor  Hummer  slæber 
af  med  Klister,  gik  Fader  straks  voldsomt  til  Værks. 
Phister,  der  som  Klister  havde  en  af  sine  mesterligste 
Roller,  var  imidlertid  ikke  ret  oplagt  saa  tidlig  paa 
Dagen.  Men  Fader  mærkede  slet  ikke  sin  Medspil- 
lendes Misstemning,  tog  ham  resolut  under  Armen  og 
sagde  Repliken:  «Men  nu,  Hr.  Klister,  maa  De  til- 
lade, at  jeg  tager  Dem  under  Armen  og  ikke  viger 
en  Haarsbrede  fra  Dem!»  Hertil  svarer  Klister  meget 
gnaven:  «Det  er  en  Skæbne,  jeg  faar  finde  mig  i.» 
Phister  fandt  sig  dog  kun  daarligt  i  den,  men  den 
Gamle,  der  ganske  gik  op  i  den  Karakter,  han  frem- 
stillede, troede,  at  Phisters  Gnavenhed  var  Kunst,  og 
naar  han  kom  ud  i  Kulissen,  klappede  han  ham  paa 
Skulderen  og  sagde,  fuld  af  Glæde:  «Den  Scene  gik 
skam  brillant !»  —  Phister  satte  forøvrigt  stor  Pris  paa 
Fader  og  sagde  engang  til  mig:  «Naar  Deres  Fader 
havde  min  Korrekthed  og  jeg  hans  Lune,  vilde  vi 
være  de  to  første  Skuespillere  i  Verden. » 

Det  var  dog  kun  i  stærkt  komiske  Roller,  at  Fader 
gav  sit  straalende  Lune  saa  frie  Tøjler.  I  Roller  af 
anden  Art,  saaledes  Byrge  i  « Svend  Dyrings  Hus», 
den  gamle  Tjener  i  <.<Kong  Renés  Datter»,  Bjørn  i 
« Elverhøj »  og  Michel  Perrin  i  Skuespillet  af  samme 
Navn,  virkede  han  ganske  vist  ogsaa  først  og  frem- 
mest gennem  sin  Inspiration,  men  tillod  sig  her  aldrig 
nogen  Overdrivelse.  Dette  gælder  selvfølgelig  ogsaa 
om  hans  Udførelse  af  Holbergske  Roller,  der  alene 
ved  Stilen  og  det  gammeldags  Sprog  lægger  Tøjler 
paa  Skuespillerens  Uafhængighedslyster. 

En  ikke  ringe  Tilfredsstillelse  for  mig  var  det,  at 
jeg  nu  selv  kunde  fortjene  noget  og  bidrage  lidt  til 
Hjemmets  Fornødenheder.  Jeg  husker  godt,  hvor  stolt 
jeg  var,  da  jeg  første  Gang  havde  hævet  Feu  paa 
Teaterkontoret.  Det  \ar  ganske  vist  ikke  noget  be- 
tydeligt Beløb,  men  blandt  andet  fik  jeg  dog  herved 
Midler  i  Hænde  til  at  gøre  Moder  en  Glæde.  Vi  trængte 
nemlig  stærkt  til  Brænde  derhjemme,  men  Fader  var 
ikke  pr.  Kasse  i  Øjeblikket,  saa  det  havde  lange  Ud- 
sigter. Moder  følte  stærkere  end  Fader  det  trykkende 
i  Situationen  og  var  i  trangt  Humør.  Saa  en  Dag, 
som  hun  sidder  og  strikker  i  Sofaen,  hører  hun,  at 
der  bliver  savet  Brænde  nede  i  Gaarden. 

«Aa  Herregud, »  sukker  Moder  ganske  vemodigt. 
«Hvem  mon  det  dog  er,  der  skal  have  Brænde  ?» 

«Ja,  lad  os  høre  ad,»  siger  jeg  overgivent  og  raaber 
ud  af  Vinduet:    «Hvem  er  det  Brænde  til?» 

«Det  er  til  Madam  Ro.senkilde, »  lyder  det  nede  fra 
Dybet. 

Naa,  saa  fik  Moder  jo  at  vide,  at  det  var  mig, 
som  havde  en  Finger  med  i  Spillet,  og  lykkelig  blev 
hun. 

I  min  Egenskab  af  Finansmand  maatte  jeg  ogsaa 
have  et  Sted,  hvor  jeg  kunde  opbevare  mine  mange 
Penge.  Ved  et  Besøg  hos  en  Snedker  i  Borgergade 
havde  jeg  faaet  Øje  paa  en  Chiffoniére,  som  tiltalte 
mig  i  høj  Grad.  Den  købte  jeg  efter  lang  Tids  Be- 
tænkning for  66  Rdlr.  paa  Afbetaling  med  5  Rdlr. 
maanedlig    og    paa    det  Vilkaar,    at    naar  jeg    udeblev 


c.  N.  Rosenkildes  Hustru. 

med  et  Beløb,  havde  Snedkeren  Ret  til  at  tage  Møblet 
tilbage  uden  at  erstatte  mig  noget  af,  hvad  jeg  alt 
havde  betalt.  Det  var  ikke  nogen  videre  gunstig  Kon- 
trakt for  mig.  Den  første  i  hver  Maaned  vandrede  jeg 
fra  Teaterkontoret  ud  i  Borgergade  til  Snedkeren  og 
betalte  ham  mine  5  Rdlr.  Efterhaanden  lykkedes  det 
mig  ogsaa  at  betale  hele  Summen,  og  saaledes  blev  jeg 
langt  om  længe  Ejer  af  den  dyrebare  Chiffoniére.  En 
af  sammes  Skuffer  var  saaledes  indrettet,  at  den  kunde 
slaas  ud  og  omdannes  til  Skrivepult  med  mange  hemme- 
lige Rum.  I  disse  gemte  jeg  i  Tidens  Løb  de  For- 
retningsbreve, som  jeg  modtog  vedrørende  Teater- 
anliggender, tilUgemed  de  Breve  fra  Venner  og  be- 
kendte, som  syntes  mig  at  have  mere  end  almindelig 
Interesse. 

Familjen  var  imidlertid  bleven  forøget,  idet  begge 
mine  Brødre  havde  giftet  sig.  Hver  Sommer  kom  min 
Broder  Adolph  herned  fra  Norge  tilligemed  sin  unge 
Hustru,  den  indtagende  Skuespillerinde  Anna  født 
Paasche,  der  senere  paa  Kasino  blev  Københavnernes 
Yndling.  Adolph  var  os  til  stor  Oplivelse  med  sit  friske 
Humør.  Han  nød  sin  Ferie  som  en  løssluppen  Skole- 
dreng og  gav  sit  gode  Lune  Luft  i  mange  Kaadheder. 
Da  saaledes  en  Omnibus,  der  bar  det  berømte  Navn 
.  Napoleon »,  blev  sat  i  Gang  her  i  København,  indviede 
Adolph  den  ved  at  køre  med,  og  da  Vognen  kom 
forbi  Nyhavn  Nr.  6,  hvorfra  vi  alle  med  spændt  Inter- 
esse fulgte  den  historiske  Begivenhed,  stak  han  til  vor 
usigelige  Forbauselse  sit  Hoved  op  gennem  Ventilen, 
et  stort  rundt  Hul  i  Loftet,  og  nikkede  fornøjet  til  os. 
Fra   en  af  disse  Sommere  mindes  jeg  ogsaa  en  Frede- 

Julie  Sødring:  Erindringer.  13 

riksbergtur,  hvor  Adolph  og  Hagen*,  iførte  gule  Frakker 
med  Levkøjer  i  Knaphullet,  hvide  Permissioner  med 
store  grønne  Græspletter  paa  Knæene  og  uhyre  Panama- 
hatte, modtog  Familjen  og  Vennerne  ved  de  runde  Bænke. 

Forøvrigt  ved  jeg  slet  ikke,  hvor  mine  Ungdomsaar 
blev  af.  Dagene  fløj  bogstavelig  for  mig.  Ved  Siden 
af  min  Teatervirksomhed  havde  jeg  Timer  i  Sprog  og 
Historie.  Mine  Skolekundskaber  var  desværre  ikke  over- 
drevent store,  og  jeg  syntes,  jeg  skyldte  min  Stilling  at 
lære  noget  ordentligt.  Til  at  bestride  Udgifterne  her- 
ved fik  jeg  et  lille  Tilskud  fra  Teatret,  skønt  Collin 
rigtignok  paa  sin  godmodig  spøgende  Maade  mente, 
at  jeg   «vist  kunde  nok!» 

Jeg  kom  tillige  ikke  saa  lidt  ud  i  Selskabslivet. 
Allerede  forinden  min  Debut  var  jeg  en  jævnlig  Gæst 
hos  de  gamle  Wiehes  paa  Kristianshavn  og  hos  Michaels 
Svigerforældre,  Klædehandler  Thorsens.  Jeg  mindes  den 
gamle  Thorsen  som  en  sjælden  retsindig  Mand  og  hans 
Hustru  som  en  Kone  med  ikke  ringe  Smag.  Datteren, 
Emilie,  var  en  sund  og  køn  ung  Pige,  der  blev  Michael 
en  udmærket  Hustru.  Efter  deres  Bryllup  besøgte  jeg 
ofte  det  unge  Par  i  deres  lille  hyggelige  Lejlighed  i 
Skindergade.  Jeg  har  derfra  bevaret  et  Indtryk  af  Mi- 
chaels Værelse.  Det  var  ganske  lille,  og  Møblementet 
bestod  i  det  væsentlige  af  en  Sopha  og  en  Etagere, 
hvorpaa  laa  en  Mængde  Roller. 

Fader  havde  dernæst  indført  mig  hos  flere  Familjer. 
Saaledes  havde  jeg  stiftet  Bekendtskab  med  Overlærer, 
ved    Metropolitanskolen    Carl    Petersen    og    hans    elsk- 


*  Bekendt  Skuespiller  ved  Kristiania  Teater  og  senere  ved  KasinoJ 

værdige  Hustru  Thora  Petersen,  født  Lythans,  der 
begge  hørte  til  den  intime  Kreds  af  Venner,  hvor 
Fader  befandt  sig  saa  vel,  fordi  han  vidste,  han  der 
kunde  sige,  hvad  det  skulde  være,  og  udtrykke  sig 
frit  paa  den  ham  egne  Maade  uden  nogensinde  at  blive 
misforstaaet.  Carl  Petersen  var  et  ualmindelig  lyst 
Hoved,  dertil  et  sjælden  fortræffeligt  Gemyt.  Han  og 
hans  varmhjertede  Hustru  omfattede  mig  i  en  Aar- 
række  med  stor  Kærlighed,  og  mange  ere  de  glade 
Erindringer,  som  jeg  har  fra  deres  gæstfri  Hjem.  I  den 
første  Tid,  jeg  kom  hos  dem,  laa  dette  Hjem  i  Sværte- 
gade,  senere  flyttede  de  ud  paa  Vesterbro.  Jeg  traf 
her  atter  sammen  med  Christian  Winther  —  der  senere 
blev  gift  med  en  Søster  til  Husets  Frue  —  og  gjorde 
Bekendtskab  med  Digteren  Aarestrup.  Dette  sidste  gik 
saaledes  til.  En  Eftermiddag,  da  jeg  sad  og  talte  med 
Thora  Petersen  i  hendes  Dagligstue,  ringede  det  paa 
Døren,  og  en  svær  Mand  med  fyldigt  Ansigt  traadte 
ind.  Thora  præsenterede  mig  for  Doktor  Aarestrup, 
der  tog  mig  skarpt  i  Øjesyn  med  sine  klare,  graablaa 
Øjne.  Han  vandt  straks  mit  Hjerte  ved  sit  udmærkede 
Humør  og  sin  sprudlende  Livslyst.  Mellem  de  mange 
livlige  Mennesker,  hvoraf  Overlærer  Petersens  Omgang 
bestod,  var  Aarestrup  i  Sandhed  ogsaa  det  mest  levende. 
Jeg  vil  i  det  følgende  oftere  komme  tilbage  til  mine 
Minder  fra  det  Carl  Petersenske  Hus. 

Ogsaa  hos  Michael  Drewsens  paa  Strandmøllen  ind- 
førte Fader  mig,  og  jeg  tog  ofte  med  ham  derud. 
Drewsen  var  som  bekendt  en  stor  Ven  af  Teatret  og 
stod  i  et  fortroligt  Forhold  til  flere  af  Skuespillerne. 
Jeg    blev    overordentlig    gæstfrit    modtaget    i    det    rige 

Hjem,  hvor  jeg  mødtes  med  mine  Kammerater  og  hvor 
Vært  og  Værtinde  gjorde  alt,  for  at  vi  ret  kunde  føle 
os  tilpas.  Fra  et  af  mine  Besøg  derude  har  jeg  en 
ganske  morsom  Erindring.  Det  var  en  Formiddag  ud 
paa  Efteraaret.  Der  var  en  Del  Gæster  forsamlede, 
hvoriblandt  fra  Teatret,  foruden  mig.  Sangerinden 
Madam  Stage.  Michael  Drewsen  og  jeg  stod  ude  ved 
Vejen,  da  vi  i  det  fjerne  se  en  Støvsky  og  høre  stærk 
Hestetrampen.  « Tak  Skæbne !»  udbryder  Drewsen,  «der 
har  vi  Kronprinsen!  Saa  maa  der  straks  dækkes  op.» 
Og  ind  foer  han  for  at  give  sine  Ordrer.  Lidt  efter 
kom  Kronprins  Frederik  ridende  ind  i  Gaarden  med 
sine  Kavallerer.  De  havde  været  paa  Jagt.  Kron- 
prinsen var  iført  en  høj-romantisk  grøn  Jagtdragt  og 
bar  Horn  ved  Siden.  Medens  nu  Jagtselskabet  be- 
værtedes paa  det  bedste,  samledes  Damerne  i  Daglig- 
stuen. Efter  en  Timestids  Forløb  kom  Kronprinsen 
og  Herrerne  ind.  Hs.  kgl.  Højhed  opfordrede  Fru 
Stage  til  at  synge  og  satte  sig  ned  ved  Siden  af  mig, 
med  hvem  han  saa  førte  en  lang  Samtale  eller  rettere 
sagt  Enetale,  thi  jeg  sagde  ikke  meget.  Kronprinsen 
havde  tydeligt  nok  drukket  megen  Vin  og  udtalte  sig 
med  stor  Uforbeholdenhed.  Han  kom  med  forskellige 
Udfald  mod  sine  Omgivelser,  over  hvem  han  bl.  a. 
beklagede  sig,  fordi  de  vilde  have  ham  til  at  gaa  i 
Kirke.  Derefter  kom  han  ind  paa  sit  mislykkede 
Ægteskab  med  Prinsesse  Mariane:  «Det  fik  de  da 
ogsaa  forpurret, »  ytrede  han,  og  idet  han  trak  en 
svær  Guldring  af  sin  Finger  og  gav  m.ig  den  i  Haan- 
den,  føjede  han  til:  « Skønt  Ringen  er  tung,  som  De 
kan    mærke !»     Lidt   efter  brod  Jagtselskabet  atter  op. 

og  jeg  havde  talt  med  den  senere  Kong  Frederik  VII 
for  første  og  sidste  Gang  i  mit  Liv. 

Kort  Tid  efter  sendte  Kronprins  Frederik  mig 
igennem  min  ældste  Broder  en  pragtfuld  hvid  Fjer- 
blomst i  Form  af  en  Kamelia. 

Ogsaa  flere  andre  elskværdige  Familjer  optog  mig 
i  deres  Kreds,  men  det  vilde  føre  for  vidt  at  komme 
nærmere  ind  herpaa.  Skulde  jeg  nævne  alle  de  Men- 
nesker, der  kom  mig  imøde  med  Godhed,  vilde  jeg 
aldrig  blive  færdig.  Selskabslivet  morede  mig,  fordi 
det  indeholdt  saa  meget  nyt  for  mig,  der  fra  mit 
Hjem  var  yderst  tarveligt  vant.  Jeg  var  en  voksen 
Pige,'  da  jeg  ved  et  Selskab  første  Gang  blev  Vidne 
til  den  Overdaadighed,  at  der  for  hver  af  de  tilstede- 
værende var  beregnet  en  hel  Appelsin.  Hjemme  var 
vi  altid  flere  om  en  saadan. 


XI. 

Aaret  efter  min  Debut  skrev  Adolph  en  Dag  til  os, 
at  to  af  hans  unge,  norske  Venner,  Brødrene  Sødring, 
vilde  ankomme  til  København  og  i)osætte  sig  der.  De 
var  Sønner  af  daværende  svensk-norsk  Generalkonsul  i 
Aalborg,  Agent  Sødring,  og  begge  havde  de  haft  sørge- 
lige Skæbner.  Den  ældste,  Cand.  jur.  Hans  Sødring, 
havde  i  en  Alder  af  28  Aar  mistet  Synet  paa  begge  Øjne, 
den  yngste,  Christopher,  der  skulde  have  været  norsk 
Officer,  var  bleven  afbrudt  i  sin  Karriere  ved  kort  for- 
inden sin  Udnævnelse  til  Løjtnant  at  brække  Benet 
under  en  Gymnastikøvelse.  Han  fik  vel  Brugen  af  Benet 
igen,    men  paa  Grund  af  mangelfuld  kirurgisk  Behand- 

ling  blev  det  aldrig  nogensinde  fuldstændig  stærkt,  og 
hans  Invaliditet  nødte  ham  til  at  opgive  Militærvejen. 
Begge  Brødrene  søgte  nu  blidere  Kaar  i  Danmark,  og 
Adolph  anbefalede  dem  paa  det  bedste  til  Faders  og 
Moders  Gæstfrihed.  En  Dag,  som  vi  sad  i  vor  Daglig- 
stue, blev  de  to  Brødre  meldt.  Jeg  husker  endnu, 
hvorledes  de  kom  ind.  Begge  var  de  udmærket 
smukke  Mennesker.  Christopher  gik  bagved  Broderen 
og  ledede  ham  frem  med  Hænderne  om  hans  Skuldre. 
Naar  man  ikke  vidste  det,  skulde  man  for  øvrigt 
ikke  se,  at  Hans  Sødring  var  blind.  Han  bar  sin  store 
Ulykke  med  en  beundringsværdig  Taalmodighed.  Hans 
ypperlige  Forstand  og  mange  aandelige  Interesser  bi- 
drog vel  ikke  lidet  til  at  mildne  det  haarde  Slag, 
der  havde  ramt  ham,  men  først  og  fremmest  var  det 
dog  hans  sjældne  Evne  til  gennem  sin  Følsomhed  og 
Fantasi  at  finde  sig  til  Rette,  der  blev  ham  en  mægtig 
Hjælper.  Denne  Evne,  som  man  straks  maatte  blive 
opmærksom  paa,  idet  han  med  forbausende  Lethed  og 
Sikkerhed  bevægede  sig  i  det  daglige  Liv,  udvikledes 
i  Tidens  Løb  saa  stærkt,  at  jeg  fra  hans  ældre  Aar 
bl.  a.  erindrer,  at  han  under  et  Besøg  hos  mig  en 
Sommer  paa  Landet  viste  andre  af  mine  Gæster  om 
i  Haven,  som  han  fra  tidligere  Besøg  kendte,  frem- 
hævede Udsigtspunkterne  for  dem,  gjorde  dem  op- 
mærksom paa,  naar  de  skulde  standse  for  at  se  sig 
om  og  gentagende  udbrød:  «Er  her  ikke  dejligt ?» 
Hans  Sødring  var  overordentlig  interessant  at  samtale 
med.  For  Kunst  og  Literatur  besad  han  stor  Kærlig- 
hed, og  det  glædede  mig  ofte  at  høre  hans  træffende 
Domme  om   scenisk  Kunst.     Netop  fordi  Synets  Gave 

var  ham  berøvet,  kunde  han  rette  hele  sin  Opmærk- 
somhed paa  det  væsentUgste  i  Skuespillerens  Kunst: 
Betoningen.  Om  den  var  ægte,  om  den  kom  fra 
Hjertet  eller  fra  Hovedet,  derom  behøvede  man  blot 
at  spørge  Hans  Sødring.  Han  vidste  Besked.  —  Hans 
Sødring  giftede  sig  senere  med  en  dansk  Dame,  og  i 
hans  Hjem  samledes  i  en  Række  af  Aar  hans  norske 
Venner,  naar  de  besøgte  København.  Her  stiftede  jeg 
bl.  a.  Bekendtskab  med  Bjørnstjerne  Bjørnson. 

Christopher  Sødring  var,  da  jeg  lærte  ham  at  kende, 
nogle  og  tyve  Aar  gammel.  Med  stor  Modtagelighed 
for  alt  smukt  og  godt  forbandt  han  megen  Klarhed  og 
Forstandighed  og  en  Retsindighed,  der  maatte  indtage 
alle  for  ham.  Han  var  derhos  i  sjælden  Grad  et  Pligt- 
menneske og  overordentlig  nøjsom.  Egenskaber,  som 
han  bevarede  gennem  hele  sit  Liv.  En  Barndomsven  af 
ham  har  fortalt  mig,  at  han  som  Dreng  plejede  at 
sige:  «Vi  skulle  være  fornøjede,  med  hvad  vi  have!» 
—  en  Grundsætning,  som»  han  fik  rigelig  Brug  for 
under  sine  Studeringer  her  i  København.  Thi  han  var 
yderst  tarveligt  stillet  og  maatte  se  at  klare  sig,  som 
han  kunde  det  bedst.  Han  studerede  Matematik  og 
Polyteknik,  og  da  det  galdt  for  ham  at  faa  sin  Eksamen 
saa  hurtig  som  muligt,  læste  han  fra  Morgen  til  Aften. 
Trods  Studeringerne  fik  han  dog  jævnlig  Lejlighed  til 
at  besøge  os,  og  naar  min  kærlige  Moder  saa  hans 
blege,  forlæste  og  magre  Ansigt,  rystede  hun  be- 
kymret paa  Hovedet. 

Om  det  friske  Liv  oppe  i  Norge,  som  Christopher 
Sødring,  der  var  født  i  Bergen,  i  sine  Drenge-  og 
Kadetaar  havde  ført,   fortalte  han  os  mangt  og  meget. 

Han  gav  os  saaledes  en  levende  Beskrivelse  af  Jule- 
gilderne, naar  han  og  hans  Brødre  og  Venner  i  kling- 
rende Frost  kørte  om  i  Slæde  fra  Gaard  til  Gaard, 
ofte  flere  Dage  og  Nætter  i  Træk,  og  han  fortalte  om, 
hvorledes  der  blev  danset,  saa  Skosaalerne  bogstavelig 
blev  slidt  op  paa  en  enkelt  Aften.  For  Kristiania  var 
han  dog  ikke  videre  begejstret.  Han  følte  sig  tilbage- 
stødt  ved  den  megen  Raahed,  som  herskede  der,  og 
som  jævnlig  gav  sig  Udslag  i  de  vildeste  Slagsmaal. 
Om  Bøndernes  Kampe  med  Bybeboerne,  hvor  det  gik 
løs  paa  Kniven,  ofte  med  sørgeligt  Udfald,  berettede 
han,  og  han  mindedes,  hvorledes  han  en  Dag  paa 
Akershus  Vold  efter  en  saadan  Kamp  havde  set  Ligene 
af  flere  Bønder  henligge  i  Græsset.  Her  paa  denne 
Vold  havde  han  gaaet  en  Aften  i  stærk  Kulde,  og  da 
han  frøs,  begav  han  sig  ind  i  Gymnastikhuset  for  at 
varme  sig  ved  Legemsøvelser.  Under  et  Spring  over 
Hesten  var  det  da,  han  faldt  og  brød  sit  Ben.  Det 
nye  og  fremmede  for  os  i  alle  disse  Fortællinger  vakte 
vor  Opmærksomhed  for  vor  norske  Ven.  Og  han  paa 
sin  Side  følte  med  Behag,  at  han  var  kommet  til  syd- 
ligere, mildere  Himmelegne.  Dog  var  han  ofte  tung  i 
i  Sind.  Den  megen  Modgang,  han  havde  haft  i  sin 
Ungdoms  første  Aar,  havde  bragt  ham  til  at  se  mørkt 
paa  Livet.  Jeg  var  lys  og  let.  I  disse  vore  Modsæt- 
ninger mødtes  vi. 

En  Dag  i  Foraaret  1845  gjorde  Familjen  Rosenkilde 
en  Skovtur,  hvori  Brødrene  Sødring  deltog.  Da  jeg 
om  Aftenen  kom  hjem,  havde  jeg  en  udsprungen  Ane- 
mone i  Brystet,  men  —  havde  tabt  min  Frihed.  Jeg 
var  bleven  forlovet  med  Christopher  Sødring.     Samme 

Aften  sendte  jeg  ham  i  al  Hemmelighed  min  første 
Gave,  en  Buket  af  Bøgeløv  og  Skovblomster.  Vore  Ud- 
sigter var  dog  kun  smaa,  og  vi  var  derfor  enige  om 
foreløbig  at  holde  vor  Forbindelse  hemmelig.  Min 
Interesse  for  vor  unge  norske  Gæst  forblev  dog  ikke 
ganske  skjult,  og  selv  Fader  begyndte  at  faa  Mistanke 
om,  at  der  var  noget  paa  Færde,  om  det  end  ikke  et 
Øjeblik  faldt  ham  ind,  at  jeg  var  forlovet.  Da  det  nu 
ikke  ganske  stemmede  med  den  Gamles  Planer,  at  jeg 

skulde  forlove  mig  med  Christopher  Sødring,  besluttede 
• 

han  i  Tide  at  advare  mig.  Paa  en  ganske  overordent- 
lig fin  Maade  førte  han  derfor  paa  en  Spadseretur  med 
mig  Talen  hen  paa  min  forlovede  og  sagde,  at  han 
kunde  «saa  gu'  egentlig  ikke  se,  hvad  rart,  der  var 
ved  saadan  en  Springfyr  med  stort  Overskæg. »  Jeg 
lod  naturligvis,  som  jeg  intet  mærkede  og  svarede,  at 
jeg  syntes  den  unge  Sødring  var  et  elskværdigt  og 
dygtigt  Menneske.  Ja,  Gudbevares,  det  indrømmede 
Fader  jo,  men  der  var  dog  saa  mange  andre  elsk- 
værdige unge  Mennesker  som  nu  f.  Eks.  den  og  den. 
Han  nævnede  her  flere  af  de  unge  Æsthetikere,  der 
kom  hos  os.  Ja,  jeg  indrømmede  naturligvis  ogsaa,  at 
disse  var  elskværdige  Mennesker,  og  saaledes  blev  Re- 
sultatet, at  Fader  og  jeg  var  ganske  enige,  hvad  dog 
ikke  udelukkede,  at  den  Gamle  kom  hjem  i  et  alt 
andet  end  godt  Humør.  Mit  Humør  var  derimod  glim- 
rende. Jeg  syntes,  at  jeg  havde  Lykken  med  mig  i 
alt.  Ovre  paa  Teatret  smittede  jeg  alle  ved  mit  gode 
Lune,  og  Madam  Nielsen  sagde  de  smukke  Ord  om  mig : 
«Hun  maa  være  god,  for  hun  er  altid  saa  glad!»  Den 
rette  Grund  til  al  min  Glæde  var  der  ingen,  som  vidste. 

Faders  Mistanke  om,  at  der  var  noget  i  Gære,  be- 
styrkedes i  den  følgende  Tid  ved,  at  han  ofte  saa  mig^ 
optaget  af  at  skrive  Breve  ved  min  Pult  i  Chififonieren. 
Han  bemærkede  gentagne  Gange:  <Jeg  ved  Pokker 
ikke,  hvad  alt  det  Skriveri  er,  som  Du  har  for!»  Nej, 
det  skulde  den  Gamle  jo  heller  ikke  vide  endnu,  thi 
de  Breve,  jeg  skrev,  var  til  min  forlovede,  og  den, 
der  besørgede  dem  til  deres  Bestemmelsessted,  var 
min  Søster  Roses  forlovede,  Premierlieutenant  Olufsen, 
som  var  indviet  i  Hemmeligheden.  En  Aften,  husker 
jeg,  saa  det  længe  ud  til,  at  det  ikke  vilde  lykkes 
mig  at  komme  af  med  mit  Brev  til  Olufsen.  Da  vi 
imidlertid  sad  omkring  Thebordet,  tabte  jeg  med  Vilje 
min  Serviet  paa  Gulvet  og  krøb  ned  under  Bordet  for 
at  lede  efter  den.  Samtidig  benyttede  jeg  Lejligheden 
til  at  stikke  Olufsen  Brevet  i  Haanden.  Denne  Ma- 
nøvre var  imidlertid  nær  gaaet  galt,  thi  da  jeg  atter 
kom  op,  saa  jeg,  at  Olufsen  var  mørkerød  i  Hovedet 
og  saa  befippet,  at  han  svarede  i  Øst,  naar  man  spurgte 
ham  i  Vest.  De  andre  kunde  ikke  begribe,  hvad  der 
gik  af  ham. 

Ved  streng  Flid  lykkedes  det  min  forlovede  i  kort 
Tid  at  tage  sin  Eksamen,  og  nu  maatte  jeg  ud  med 
Hemmeligheden  til  Fader.  Jeg  gik  altsaa  en  Dag  ind 
til  ham  paa  hans  Værelse,  da  jeg  vidste  han  var 
alene.  Han  var  just  beskæftiget  med  sit  kæreste  Ar- 
bejde, hvortil  der  efter  hans  Paastand  udkrævedes  ikke 
almindelige  Evner,  nemlig  at  lægge  i  Kakkelovnen. 
Han  vendte  Ryggen  til  mig  og  havde  Ildtangen  i  den 
højre  Haand. 


—    203    — 

« Fader, »  sagde  jeg,  «jeg  kommer  for  at  fortælle 
Dig,  at  jeg  er  bleven  forlovet. » 

Mage  til  Fart,  hvormed  Fader  svingede  rundt,  har 
jeg  aldrig  set. 

« Forlovet!    Med  hvem.^> 

Jeg  sagde  ham  det.  Han  saa  yderst  misfornøjet 
paa  mig:  «Men  Barn,  det  gaar  min  Sæl  ikke  an.  Du 
har  ligefrem  ikke  Lov  til  det.  Du  maa  huske,  Du  er 
Statens  Ejendom,    og  —  hvad  vil   Fru  Heiberg   sige?». 

Hvad  Fru  Heiberg  vilde  sige,  fik  jeg  snart  at  vide. 
jeg  gik  nemlig  straks  ud  til  hende  paa  Søkvæsthuset 
og  var  saa  heldig  at  træffe  hende  ene  hjemme.  Da 
hun  hørte  Aarsagen  til  mit  Komme,  udtalte  hun  sin 
Glæde  paa  mine  Vegne  og  lykønskede  mig  særlig  til, 
at  min  forlovede  paa  Grund  af  sin  Livsstilling  tilhørte  en 
hel  anden  Sfære  end  jeg.  «De  kan  tro,»  ytrede  hun, 
«det  er  ikke  altid  nogen  Lykke  for  en  Skuespillerinde,  at 
hendes  Mand  ogsaa  hører  Teatret  til.  Man  er  jo  saa 
aldrig  fri  for  det.  Nej,  naar  man  kommer  hver  fra 
sin  Kreds  og  sine  Interesser,  bliver  Samlivet  ganske 
anderledes  frisk. »  Hun  rejste  sig  og  gik  hen  til  Kla- 
veret. «Nu  skal  jeg  synge  en  lille  Sang  for  Dem.» 
Saa  sang  hun: 

«Min  kære,  lille  Søster! 
Hvorfor  er  Kinden  Din  ej  rød? 
Saa  tankefuld  Du  vandrer, 
Du  ligner  fast  en  Død.s 

«Ak  jeg  har  lært  en  sælsom  Ting, 
Derfor  jeg  gaar  saa  taus  omkring: 
Jeg  skænket  har  mit  Hjerte 
Til  en  Ungersvend.* 

Da  saa  «En  Søndag  paa  Amager »  senere  kom  frem, 
havde  jeg  jo  nok  en  Anelse  om,  hvem  Forfatteren  var. 

Skønt  Fader  saaledes  i  Begyndelsen  paa  Grund  af 
sin  store  Kærlighed  og  Interesse  for  mig  kun  ugerne 
saa  mig  glide  ud  af  sine  Hænder,  varede  det  dog  ikke 
ret  længe,  inden  han  forsonede  sig  ganske  med  Tanken 
om,  at  jeg  agtede  at  ombytte  Navnet  Rosenkilde  med 
Navnet  Sødring.  Hertil  bidrog  først  og  fremmest  den, 
der  bar  dette  sidste  Navn,  og  som  af  min  hele  Familje 
omfattedes  med  varm  Sympathi.  Fader,  der  altid 
ønskede  at  udvide  sine  Kundskaber,  gav  sig  endog  til 
at  læse  Mathematik  med  min  Forlovede.  Da  det  imid- 
lertid ikke  stod  i  Sødrings  Magt  at  popularisere  denne 
Videnskab  i  saa  høj  en  Grad,  som  den  Gamle  ønskede 
det,   opgaves  disse  Timer  dog  snart. 

Som  kongelig  Embedsmand  og  forlovet  Pige  burde 
jeg  nu  være  bleven  sat  og  fornuftig.  Desværre  maa 
jeg  bekende,  at  jeg  langt  fra  var  det.  Til  Tider  kunde 
den  gamle  Kaadhed  og  Lyst  til  Skelmsstykker  skyde 
op  i  mig,  og  det  var  ikke  altid  de  mest  passende  Lej- 
ligheder, ved  hvilke  Naturen  gik  over  Optugtelsen.  Jeg 
mindes  saaledes  følgende. 

Den  iste  April  Aar  —  ja,  Aarstallet  husker  jeg 
ikke,  men  det  var  paa  en  Tid,  da  Folk  havde  ad- 
skillig travlt  med  at  tale  om  det  Forhold,  der  bestod 
mellem  Kronprins  Frederik  og  Luise  Rasmussen  — 
var  jeg  inviteret  til  en  stor  Frokost  hos  en  Familje, 
der  boede  ved  Vestervold.  Der  var  en  Del  ældre 
kvindelige  og  mandlige  Slægtninge  til  Stede,  og  alle 
havde  taget  Plads  om  det  velbesatte  Frokostbord. 
Man   tog   godt   for  sig  af  Retterne,    og  Passiaren  gik. 

Inde  i  Sofaen  var  Familjens  fornemste  Medlem,  en 
gammel,  podagristisk  Herre,  anbragt.  Han  havde  be- 
klaget sig  for  mig  over  sine  daarlige  Ben,  men  syntes 
nu,  omgivet  af  Puder  og  Trøstere  og  nedsunken  i  Vel- 
være, at  have  glemt  sine  Skrøbeligheder.  Frokosten 
trak  ud,  og  jeg,  der  forlængst  var  færdig  med  at  spise, 
trængte  til  at  rette  mine  Ben.  Jeg  rejste  mig  derfor 
og  gik  hen  ved  Vinduet,  der  vendte  lige  ud  mod 
Volden.  Som  jeg  staar  der  og  hører  efter  Frokost- 
selskabets evindelige  Snakken  og  Pludren,  farer  den 
Tanke  som  et  Lyn  igennem  mig:  «Nu  skal  Du  narre 
dem  allesammen  April !»  og  inden  jeg  faar  Tid  til  at  be- 
sinde mig,  raaber  jeg:  «Der  rider  Kronprins  Frederik  og 
Jomfru  Rasmussen. »  Virkningen  af  disse  Ord  var  frygte- 
lig. Alle  stormede  op  fra  deres  Pladser,  Stole  væltedes, 
Tallerkener,  Gafler  og  Knive  faldt  paa  Gulvet.  Enhver 
vilde  være  først.  En  af  Damerne,  der  paa  sit  Skød 
havde  en  lille  Pige,  som  hun  trakterede  med  Mælk, 
satte  Barnet  i  en  saadan  Fart  ned  paa  Gulvet,  at 
Stakkelen  højlydt  gav  sig  til  at  skrige.  Selv  den  gamle 
i  Sofaen  havde  glemt  sine  daarlige  Ben,  var  sprunget 
op  og  stod  nu  ved  min  Side  med  Servietten  i  Haan- 
den,  ivrigt  spejdende  ud  af  Vinduet.  Jeg  selv  var 
ulykkelig  over  min  Ubesindighed,  og  da  jeg  til  Sel- 
skabets Indignation  sagte  udtalte  Ordet:  «Aprilsnar», 
var  min  Stemning  ikke  meget  forskellig  fra  den,  hvor- 
med jeg  en  Aften  for  mange  Aar  tilbage  havde  be- 
tragtet en  Fiskebolle  paa  en  lyserød  Væg. 

I  Januar  Maaned  1847  opførte  vi  paa  Teatret: 
« Romeo  og  Julie ».  Jeg  spillede  Ammens  Rolle  og 
prøvede  mine  Scener  med  Fru  Heiberg  i  hendes  Hjem 

paa  Søkvæsthuset.  En  Dag,  da  jeg  som  sædvanlig 
var  derude,  var  Tiden  løbet  fra  os,  og  det  var  blevet 
henimod  det  Klokkeslet,  da  Heibergs  plejede  at  spise 
til  Middag.  Som  Fru  Heiberg  og  jeg  sidder  og  sam- 
taler i  hendes  Dagligstue,  stikker  Heiberg  Hovedet  ind 
af  Døren. 

«Naa,  De  er  her, »  siger  han,  «det  var  da  mor- 
somt. De  bliver  vel  til  Middag.  Hanne,  hvad  har  Du 
til  os?» 

«Jeg  kan  byde  paa  Fiskefilet  med  Østers. » 

Saa  hentede  Heiberg  Champagne  frem,  og  vi  gik 
til  Bords.  Selskabet  bestod  kun  af  Johan  Ludvig,  Jo- 
hanne Luise,  Fru  Gyllembourg  og  jeg.  Jeg  erindrer, 
at  jeg,  der  haabede  inden  altfor  lang  Tid  at  kunne 
sætte  Foden  under  eget  Bord,  fortalte  om,  hvorledes  jeg 
samlede  til  Udstyr.  Jeg  havde  netop  den  foregaaende 
Dag  været  inde  hos  en  Kræmmer  og  købt  24  Servietter. 
Saa  glad  var  jeg  over  disse  Servietter,  at  jeg  i  Spøg 
havde  anmodet  Kræmmeren,  om  jeg  maatte  bære  en 
hjem  ad  Gangen.  Man  morede  sig  meget  over  den 
Ide.  Om  Aftenen  fulgte  Heiberg  og  Johanne  Luise 
mig  hjem.  Han  tog  en  af  os  under  hver  Arm,  og  saa 
gik  vi  til  Nyhavn.  Det  var  dejligt  Maaneskin.  Uden- 
for vor  Port  sad  den  gamle  Vægter  og  sov,  og  da  vi 
vækkede  ham,  idet  vi  bad  meget  undskylde  vor  Dri- 
stighed, sagde  han:  «Aa  det  gør  saamænd  ikke  det 
mindste.     Jeg  falder  straks  i  Søvn  igen!» 

Jeg  har  tidligere  berørt,  at  vor  Familje  i  de  Aar, 
vi  boede  i  Nyhavn,  flere  Sommere  laa  paa  Landet  i 
Gentofte.  I  et  lille  hyggeligt  Hus  med  en  smuk  Have 
og  dejlig  landlig  Udsigt  indrettede  vi  os  i  al  Tarvelig- 

hed.  Den  friske,  styrkende  Landluft  var  til  stor  Nydelse 
for  os  alle,  ikke  mindst  for  Moder,  der  aldrig  ret  havde 
kunnet  forvinde  Tabet  af  sit  kære  Østerbro.  Vort  Land- 
ophold løb  dog  ikke  af  uden  at  medføre  betydelig  An- 
strengelse for  hende  som  Husmoder,  thi  Gæster  var 
velkomne,  og  følgelig  var  der  mange  af  dem.  Jeg  min- 
des iblandt  disse  Faders  Ven  fra  Ungdomsaarene,  Pro- 
fessor Dorph,  den  senere  Teaterdirektør.  Han  og  Fader 
gjorde  lange  Vandringer  sammen  og  kom  ofte  ganske 
udasede  hjem.  Fader,  der  i  de  varme  Dage  følte  sig 
generet  af  sit  Fodtøj  og  derfor  uden  videre  havde 
skaaret  Klapper  paa  Siderne  af  Støvlerne,  hvilke  Klap- 
per, naar  han  satte  Foden  til  Jorden,  gabede  ligesom 
Gæller  paa  Fiskene,  havde  formaaet  Dorph  til  at  følge 
sit  Eksempel.  Yderst  pudsigt  tog  det  sig  ud,  naar  de 
to  gamle  kom  vandrende  med  dette  deres  ventilerede 
Fodtøj.  Opfindelsen  viste  sig  dog  ikke  altid  praktisk. 
Da  Dorph  og  Fader  saaledes  en  Dag  havde  kørt  et 
Stykke  Vej  ovenpaa  et  Tørvelæs,  kunde  de  næppe  gaa, 
da  de  atter  kom  ned  paa  Jorden,  idet  Tørvesmuldet 
var  trængt  ind  gennem  Klapperne,  og  da  de  ikke 
turde  tage  Støvlerne  af  og  ryste  dem  af  Frygt  for  ikke 
at  kunne  faa  dem  paa  igen,  kom  de  humpende  hjem  i 
en  ynkværdig  Tilstand. 

Dorph  yndede  i  høj  Grad  at  høre  Fader  og  mig 
spille  sammen.  Han  tog  da  Plads  bagved  os  i  sin 
lange  Overfrakke,  og  naar  vi  holdt  op,  sagde  han  paa 
sin  tørre  Maade:   «Mer!» 

Til  Naboer  havde  vi  to  gamle  ugifte  Søstre  Lerche. 
De  var  begge  meget  blide  og  sagtmodige,  naar  de  traf 
sammen  med  os,   og  brugte  stadig  Udtrykket  «min  søde 


I 

Ven»,  naar  de  talte  til  hinanden,  saa  vi  ansaa  dem  for 
Mønstre  paa  Fromhed,  ligesom  deres  daglige  Samliv  fore- 
kom os  at  maatte  være  en  hel  Idyl.  Vi  blev  imidlertid 
revne  brat  ud  af  vore  Illusioner,  thi  en  stille  Sommer- 
dag, da  Marie  og  jeg  sad  og  døsede  over  vort  Haand- 
arbejde  i  et  Lysthus,  der  laa  umiddelbart  op  til  Søstre- 
nes Have,  hørte  vi  den  ene  Lerche  sige  til  den  anden 
i  en  yderst  ubehagelig  Tone:  «Tal  højere.  Laurense, 
jeg  kan  Fanden  ta'e  mig  inte  høre,  hvad  Du  si'er!» 
Naar  senere  nogen  indenfor  Familjekredsen  gav  et  min- 
dre venligt  Svar,  glemte  den,  over  hvem  det  gik  ud, 
aldrig  at  citere:  «Tal  højere.  Laurense,  etc.!»  Sæt- 
ningen blev  et  Slags  Mundheld  for  os. 

Adolph  boede  hos  os,  naar  han  kom  fra  Christiania, 
og  deltog  i  vore  landlige  Adspredelser.  Han  var  en 
ivrig  Fisker,  men  havde  sjældent  Held  med  sig,  saa 
Suderne  i  Gentofte  Sø  tog  sig  hans  Ankomst  med 
nogenlunde  Ro.  Jeg  interesserede  mig  aldeles  ikke  for 
denne  Idræt  og  kunde  ikke  fatte  det  underholdende 
ved  i  Timevis  at  ligge  og  stirre  paa  en  Prop.  Det 
var  derfor  et  ganske  ufortjent  Held,  der  timedes  mig, 
da  jeg  en  Dag  i  Løbet  af  faa  Minutter  gjorde  en 
Fangst,  der  saavel  ved  sin  Størrelse  som  paa  Grund 
af  de  mærkelige  Omstændigheder,  hvorunder  den  skete, 
vakte  berettiget  Opsigt  i  Gentofte.  Begivenheden  bør 
derfor  antegnes  i  Erindringerne. 

En  smuk  Sommermorgen  kom  jeg  paa  min  Van- 
dring ned  til  Søen  og  traf  der  Adolph  siddende  mis- 
modig ude  ved  Enden  af  en  lang  Træbro,  omgivet  af 
sine  fire  Snører.  «Hør,»  siger  han,  «jeg  skulde  gerne 
ind  og  grave  Orme.     Kunde  Du    ikke   passe   Snørerne 

saalænge?»  Det  vilde  jeg  grumme  nødigt,  thi  dels  var 
jeg,  der  samme  Dag  ventede  min  forlovede  i  Besøg, 
iført  en  af  mine  smukkeste  Kjoler,  en  hel  hvid,  bro- 
deret, og  dels  forstod  jeg  mig  ikke  det  mindste  paa 
at  fiske.  Men  Adolph  vilde  ikke  lade  mine  Undskyld- 
ninger gælde : 

«For  det  første  behøver  Du  ikke  at  være  bange 
for,  at  der  skal  komme  Bid,  for  nu  har  jeg  siddet  her 
i  to  Timer,  uden  at  der  har  været  saa  meget  som  en 
Hundestejl.  Skulde  Ulykken  imidlertid  ske,  saa  er  det 
blot,  at  Du  trækker  Snøren  op  og  lægger  Dyret  paa 
Broen,  saa  kommer  jeg  straks. »  «Naa,  ja,  ja  da,» 
sagde  jeg,   «saa  gaa  Du  kun.»     Og  Adolph  gik. 

Næppe  er  han  kommen  mig  ude  af  Syne,  før  jeg 
til  min  Skræk  ser  Floddet  paa  den  ene  Snøre  vippe 
op  og  ned  og  sluttelig  forsvinde.  Jeg  haler  af  al  min 
Kraft  i  Snøren,  og  i  samme  Nu  spræller  en  stor  Suder 
paa  Broen.  Med  begge  mine  Hænder  maa  jeg  holde 
paa  Fisken,  som  er  af  et  ganske  ualmindelig  livligt 
Naturel.  I  det  samme  begynder  Floddet  paa  den  anden 
Snøre  at  vippe,  og  —  ikke  vil  jeg  tro  mine  egne  Øjne 
—  det  samme  gør  Floddet  paa  de  to  andre  Snører, 
Jeg  slipper  Suderen,  griber  Snørerne  og  haler  til  min 
usigelige  Forbauselse  tre  andre  Sudere  af  ganske  samme 
Livlighed  som  den  første  op  af  Vandet.  Hvad  i  Al- 
verden skulde  jeg  gribe  til  for  at  forhindre  min  kost- 
bare Fangst  fra  atter  at  forsvinde  i  Dybet.  Der  var 
kun  ét  at  gøre.  Resolut  kastede  jeg  mig,  ikke  ænd- 
sende  min  hvide  Kjole,  saa  lang  jeg  var  paa  Broen 
med  de  to  Sudere  under  mig  og  en  Haand  paa  hver 
af  de  to  andre. 

Man  forestille  sig  Adolphs  uhyre  Forbauselse,  da 
han  ved  sin  Tilbagekomst  traf  mig  saaledes. 

I  Sommeren  1847  rejste  min  forlovede  og  jeg  over 
til  Aalborg  for  at  jeg  kunde  blive  præsenteret  for  mine 
tilkommende  Svigerforældre.  Jeg  blev  modtaget  paa 
det  kærligste  af  de  to  elskelige,  gamle  Mennesker.  De 
vidste  sandelig  ikke,  hvor  godt  de  vilde  gøre  det  for 
^ig-  J^g  var  for  øvrigt  helt  forbavset  over  at  erfare, 
hvor  mange  gode  Venner  jeg  havde  i  Aalborg,  og  alle 
spurgte  de  mig,  om  jeg  kunde  huske  den  Gang,  jeg 
som  lille  Pige  var  paa  Besøg  i  deres  gamle  By.  Jo, 
det  kunde  jeg  da  rigtignok.  Saadanne  Barndomsindtryk 
glemmer  man  ikke  saa  let. 

Iblandt  mine  Papirer  har  jeg  fundet  et  Minde  fra 
dette  mit  Besøg  hos  mine  Svigerforældre.  Det  er  et 
versificeret  Brev  fra  Fader,  affattet  paa  hans  humori- 
stiske Maade,  men  tydeligt  bærende  Præget  af,  hvor 
meget  han  og  Moder  savnede  mig,  og  hvor  ængstelig 
han  var  for  mig.     Brevet,  der  har  følgende  Udskrift: 

pr.  Iris. 
Velædle  Jomfru  Julie  Rosenkilde, 
Kongelig  Skuespillerinde. 
Adr. :  Hr.  Konsul  Sødring 

i 
Aalborg, 

og  hvis  Poststempel  bærer  Datoen:   27.  Juli  1847,  lyder 
saaledes : 

Graat  er  Papiret,  men  Blækket  er  sort,  og  mit  Hjerte, 

det  vide  Du, 

Sødeste  Julie  Maria.  Weber  af  Rosenkildernes  Æt!  — 
Dog   notabene!    at   ikke   Du    læser   MaWa,    saa  Tonen 

den  falder 
Paa  Fet;  thi  Tonen  skal  hvile  paa  Ma,  saa  Du  faar  nok, 
Kan  jeg  begribe,  læse  fra  først  af  igen: 

Graat  er  Papiret,  men  Blækket  er  sort,   og  mit  Hjerte, 

det  vide  Du, 
Sødeste  Julie  Mar'm  Weber  af  Rosenkildernes  Æt! 
Bankede   mangengang  stærkt  i  de  Dage  fra  Tyrs  Dag 

til  Freyas, 
Thi  Smeden  og  Snedkerens  Kone  og  Rasmus,  ja  selve 

Barberen 
Havde  forbandet   mzg  paa,    at  der  stod  et  forfærdeligt 

Veyr 
Ud  over  Frideriks  Sund,    saa  mueligt  kunde  det  være, 
Brølede  faderlig  Angst  mig  i  Nyre  og  Lever  og  Hjerte, 
At  over  Kattegats  Vover  det  strakte  sig  ud,  og  at  det 

kunde  sig  tømme 
Ud  over  Iris  og  Dig,  om  den  Udtømmelse  —  det  var 

jo  mueligt  — 
Skeete  paa  selvsamme  Tid,  da  Du  var  paa  Iris 
Og  Iris  i  Kattegat.     Men   da   med  dirrende  Næve  jeg 

brød 
Brevet,  der  lod  Os  det  vide,   som  Smeden  og  Rasmus 
Og  selve  Barberen  med  varslende  Pande  og  Rynkbryn 
Forbød  Os  at  haabe,   nemlig  at  slet  ingen  Torden, 
Storm  eller  Lyn  havde  havt  enten  med  Dig  eller  Iris, 
Ey  heller  med  Kattegat  at  giøre;  da  skulde  Du  staaet 
Ved  mig  og  seet;  thi  det  veed  jeg  og  troer  paa. 
At  ihvorvel  de  Jyder  i  Aalborger- Byen 

Giør,   hvad  de  kan,   for  at  faa  ud  af  Din  Siele 
Drevet  al  Længsel  og  Lyst  efter  Fædrenehjemmet: 
Havde  Du  seet  mine  dirrende  Næver  og  seet  mig 
Slængende  hen  saa  lang,  som  jeg  slænge  mig  kunde, 
Knusende  fem  af  de  Kirsebær,  otte  å  ti  paa  Tallerknen, 
Som  Jomfrue  Lerche  saa  god  og  saa  blid  som  jomfruelig, 
Ene  til  mig  havde  sat  paa  det  Plankeværks-Grønsvær; 
Havde  Du  seet  mig  der,   henslængt  og  læsende  Brevet, 
Der  saa  kort,    som   det  var,    Os   dog  tydeligt  nok  for- 
talte 
Og  saa  aldeles  troeværdigt  til  Overbevisning 
Bød  os  at  vide  og  fryde  Os  over,  at  hvad  end  Smeden 
Og  Snedkerens  Kone  og  Rasmus,  ja  selve  Barberen 
Havde    Os    truende    varslet    om    Uvejr    og  Torden  og 

Storm, 
Du,  Du  sødeste  Barn,  Du  havde  det  dejligt; 
Havde  Du  seet  mig  at  bide  i  Græsset  af  Glæde, 
Over  at  Smeden  og  Snedkerens  Kone  og  Rasmus, 
Ja  selve  Barberen  løj,  da  de  foer  med  den  Sladder  om 

Stormlyn 
Henimod  Frideriks  Sund  Klokken  syv  eller  Otte, 
Da,  min  sødeste  Ven,  da  vidste  Du:   (førstens: 
At  i  Græs  man  i  Glæde  kan  bide  ligsom  i  Død) 
Vidste,    Du  sødeste  Barn,    hvad   Du   da  veed,    kan  jeg 

troe. 
Snart  nu  i  femtyve  Aar.  —  Hils  nu  Dem  alle. 
Alle,  som  elske  og  nysle  og  pusle  og  hage  min  sødeste 

Julie, 
Hils    Dem,    at    hvis    det   var  Selve  Os,    der    nysledes, 

hegedes,  pusledes 
Giestfrit  i  Jydernes  venlige  Aalborgerbye, 


I 

Ikke  med  varmere  Takken  slog  vore  Hjerter. 
Dog,  min  sødeste  Julie,  vel  vore  Hjerter  er  varme, 
Varme  og  fulde  af  Tak,   det  er  de,    men  troe  mig,  de 

blive 
Snarligen  kolde  og  tomme,  see  Vi  Dig  ikke  igien, 
Inden  den  Sommersolstraale,    som  varmer   min  Skulder 
Den  høire  saavelsom  min  graalige  Bakkenbart, 
Niende  Gang  sig  bryder  Vej  giennem  Birk-Toppens  Løv 
Herind  i  Kamret.     God  Morgen! 
Alle  Dig  hilse,  alle  —  hvem  er  saa  flere  at  nævne? 
Jo  dog,   Dit  datterlig  bankende  Hjerte   det  spørger  om 

Moder: 
Moder  er  vel,  og  Moder  er  glad  og  stolt  af  sin  Datter, 
Alle  Dig  hilse!    Og  alle  Vi  hilse 
(Du  nejer  om  til  alle  Sider) 

Dem  alle!  — 

Mandagens  Morgen  den  sex  og  tyvende  Juli. 

Naar  det  er  Mandag  igen,  tør  Vi  at  vente  begynde? 

Efter  Verset  paa  Brevets  sidste  Side  har  Fader  til- 
føjet : 

« Dersom  Du  skulde  ville  læse  for  nogen  dette  mit 
Smule  Skriverie  for  Din  Moerskab,  saa  maa  Du  læse 
det  flere  Gange  igennem  for  Dig  selv,  ellers  gaar  let 
Meningen  fløiten.  Altsaa  sees:  at  Du  i  hvert  Fald 
maae  læse  det  flere  Gange.  I  den  Form  skriver 
Fædre  saa  grumme  sjeldent  til  deres  Børn,  skal  jeg 
sige  os.» 

Der  var  imidlertid  sket  en  stor  Forandring  i  vort 
Hjem.  Min  Søster  Rose  havde  indgaaet  Ægteskab  med 
Prmlt.  Olufsen.  Jeg  husker  endnu  saa  tydeligt  hendes 
Bryllup.  Det  foregik  i  al  Tarvelighed,  og  af  fremmede 
var  kun  Høedt  til  Stede.  Rose  blev  viet  i  Garnisons 
Kirke,  og  da  vi  forlod  Kirken  var  Høedt  min  Kavaller. 
En  stor  Overraskelse  ventede  os  ved  vor  Hjemkomst, 
idet  Huset  var  illumineret  fra  Tag  til  Kælder.  Den 
Opmærksomhed  skyldte  vi  vor  elskværdige  Vært,  Gros- 
serer Bondrop.  Moder  trakterede  med  fin  The,  Vin, 
Brunsvigerbrød  og  Kage.  Det  var  hele  Anretningen. 
Kun  Høedt  fik  en  Tallerken  Smørrebrød,  som  efter 
foregaaende  Aftale  med  Moder  var  stillet  bag  et  Gar- 
din i  Spisestuen.  Høedt  havde  nemlig,  da  han  et  Par 
Dage  i  Forvejen  var  bleven  underrettet  om,  at  der  paa 
Bryllupsaftenen  kun  vilde  vanke  lette  Forfriskninger, 
erklæret,  at  han  « sandelig  maatte  have  noget  solidt  at 
spise »,  og  Moder,  der  ikke  var  fri  for  at  forkæle  ham, 
indlod  sig  da  paa  den  lille  Sammensværgelse  for  hans 
Skyld. 

Da  Rose  var  bleven  gift,  savnede  vi  hende  alle 
hver  Dag,  der  gik,  mest  dog  maaske  Moder,  hvis 
Yndling  hun  var.  De  lignede  ogsaa  i  mange  Hen- 
seender hinanden.  Moders  fine  Kvindelighed  havde 
Rose  taget  i  Arv.  Hvad  der  bidrog  til  at  mildne 
Savnet  var  dog  det,  at  Roses  Mand  sluttede  sig  nær 
til  os,  og  vi  syntes,  at  hun  hørte  os  til  endnu. 

Saa  ramtes  vi  af  det  haarde  Slag.  Efter  et  Aars 
Ægteskab  døde  Rose,  og  hendes  Plads  stod  for  stedse 
tom.  Fader  var  ikke  til  Stede  ved  Begravelsen.  Jeg 
kan  i  det  Hele  taget  ikke  mindes,    at  Fader  har  over- 

været  en  Begravelse.  Han  var  —  tror  jeg  —  bange 
for,  at  det  sædvansmæssige  Præg,  som  Ceremoniellet 
v^ed  slige  Lejligheder  let  antager,  skulde  forstyrre  hans 
højtidsfulde  Stemning,  Men  da  Sørgetoget  kom  forbi 
vort  Hjem,  hvor  saa  kort  i  Forvejen  den  glade  Brude- 
skare var  dragen  ind,  stod  han  ved  Vinduet,  og  Sorgen 
greb  ham  da  med  en  saadan  Magt,  at  den  inspirerede 
ham  til  at  skrive  et  Digt,  som  han  sendte  til  Adolph 
i  Christiania.     Dette  Digt  er  desværre  gaaet  tabt. 


XII. 

Fyrrernes  Friheds -skandinaviske  og  nationale  Be- 
vægelse greb  mig  stærkt.  Man  maatte  i  Sandhed  ogsaa 
være  et  ganske  følelsesløst  Menneske  for  at  staa  kold 
og  udeltagende  i  den  almindelige  Begejstring.  Dertil 
kom  for  mit  vedkommende,  at  Faders  hele  humane 
Syn  fra  tidlig  Barndom  havde  paavirket  mig  og  gjort 
mig  forstaaende  overfor  det  nye,  der  rørte  sig  i  Tiden. 
De  Personer,  der  traadte  frem  og  talte  Frihedens  Sag, 
fulgte  jeg  med  ungdommelig  Begejstring.  Den  Dag, 
da  Orla  Lehmann  blev  løsladt  af  Fængslet,  var  jeg  i 
Besøg  hos  Overlærer  Petersens,  og  jeg  kan  endnu 
mindes  det  Indtryk,  som  Meddelelserne  om  Folkemas- 
sernes Sammenstimlen  og  Ovationerne  gjorde  paa  mig. 
I  vort  Hjem  diskuterede  Fader  og  vore  litterære  Ven- 
ner de  vekslende  Begivenheder,  og  disse  Debatter 
havde  altid  en  opmærksom  og  ivrig  Tilhører  i  mig. 
Der  laa  i  de  Aar  en  ganske  ejendommelig  Foraars- 
stemning  og  Jubel  i  Luften.     Alle   vare   grebne    af  en 

fælles    stor    Sag,    og    man    følte    i    Sandhed,    at    man 
levede. 

Mine  skandinaviske  Sympatier  blev  nærede  ved  de 
mange  elskværdige  Normænd,  der  besøgte  os  med 
Adolphs  Anbefaling.  Blandt  disse  mindes  jeg  navnlig 
en  ung  Videnskabsmand,  H.  J.  Thue,  der  blev  os  alle 
overordentlig  kær.  Han  var  et  sjælden  begavet  Men- 
neske, hvis  fine  Naturel  ikke  lidt  mindede  om  Michael 
Wiehes.  Thue  sluttede  sig  nær  til  os  og  deltog  i  vore 
Adspredelser  og  Udflugter.  Det  var  os  derfor  et  helt 
Savn,  da  han  atter  rejste.  Faa  Aar  efter  erholdt  vi  til 
vor  store  Sorg  Meddelelse  om,  at  han  i  en  Alder  af 
kun  nogle  og  tredive  Aar  var  afgaaet  ved  Døden. 

I  Juni  1845  sattes  Hovedstaden  paa  den  anden  Ende 
i  Anledning  af  Kongen  af  Preussen,  Friedrich  Wilhelm 
IV's  Besøg  hos  Kong  Chr.  VIII.  Den  danske  Konge 
fejrede  sin  høje  Gæst,  hvis  Nærværelse  for  øvrigt  ikke 
var  synderlig  velset  af  Befolkningen,  med  adskillige 
Festligheder.  Blandt  andet  blev  der  til  hans  Ære  paa 
det  kgl.  Teater  givet  tvende  Forestillinger  —  den  ene 
bestaaende  af  Balletten  «Napon»,  den  anden  af  Hol- 
bergs « Politiske  Kandestøber »  og  Balletten  « Toreadoren* 
—  ligesom  der  i  Christiansborg  Slots  Riddersal  fandt 
et  større  Taffel  Sted.  Dette  sidste  var  sat  i  Scene 
med  stor  Pragt,  og  da  der  var  aabnet  Publikum  Ad- 
gang til  fra  Galleriet  at  være  Tilskuere  ved  de  høje 
Herskabers  Spisen  og  Drikken,  strømmede  der  en  saa- 
dan  Mængde  nysgerrige  til,  at  Folkemængdens  Be- 
vægelse opad  Trapperne  over  Galleriet  og  ned  den 
anden  Vej  antog  Karakteren  af  et  fuldstændigt  Myrderi. 

Ved  denne  Lejlighed  gik  det  en  gammel  Pige  af  vort 
Bekendtskab  paa  følgende  Maade.  I  Anledning  af  at 
hun  skulde  til  Hove,  havde  hun  iført  sig  sine  fineste 
Klæder  og  var  i  god  Tid  mødt  paa  Pladsen.  Her 
varede  det  imidlertid  Timer,  før  hun  og  den  hende 
nærmest  omgivende  Mængde  kom  saa  vidt,  at  de  var 
naaet  hen  til  Trappeopgangen.  Idet  nu  Strømmen 
sætter  sig  i  Bevægelse,  løfter  den  hende  op,  saaledes 
at  hun  ikke  kan  naa  Jorden  med  Fødderne,  bærer 
hende  op  ad  Trapperne  og  drejer  hende  samtidig  om. 
I  denne  Stilling  føres  hun  over  Galleriet  med  Ryggen 
til  Taffelet,  fortvivlet  stridende  for  at  faa  sig  vendt, 
ud  gennem  den  modsatte  Dør,  atter  ned  ad  Trapperne 
og  havner  sluttelig  i  Slotsgaarden,  begrædende  Tabet 
af  sin  Mantille  og  sin  Hat  og  uden  at  have  faaet  noget- 
somhelst  at  se. 

Den  2ode  Januar  1848  døde  Kong  Christian  den 
ottende.  Nogen  Tid  efter  blev  det  mig  meddelt,  at 
Enkedronning  Caroline  Amalie  ønskede,  at  der  skulde 
afholdes  en  saakaldt  Kabinets-Gudstjeneste  paa  Amalien- 
borg, og  at  det  var  blevet  bestemt,  at  seks  unge  Piger 
fra  Teatret  skulde  synge  Psalmerne.  Blandt  dem,  der 
var  udsete  hertil,  var  jeg.  Af  de  øvrige  erindrer  jeg 
Vilhelmine  Østerberg  og  Caroline  Lehmann.  For  at  vi 
kunde  præsentere  os  i  Sørgedragt,  blev  der  ved  Teater- 
kas.sen  udbetalt  hver  af  os  30  Rigsdaler. 

Den  fastsatte  Dag  mødte  vi  paa  Amalienborg  i 
sorte  Dragter  og  med  lange  Crepe-Flor.  Vi  blev  ført 
ind  i  en  stor  Sal  og  stillede  os  op  i  dens  Baggrund. 
Lidt  efter  kom  Enkedronningen  med  sine  Damer  og 
tog  Plads  i  Fløjels  Lænestole,   der  var  opstillede  foran 

en  aaben  Fløjdør  med  Ryggene  til  os.  Vi  sang-  da 
vor  første  Psalme,  hvorefter  Grundtvig  traadte  frem  i 
Døraabningen  og  holdt  en  meget  lang  Tale.  Efter  at 
denne  var  endt,  sang  vi  endnu  en  Psalme,  og  dermed 
sluttede  den  lille  Højtidelighed,  der  efterlod  et  ejen- 
dommelig stemningsfuldt  Indtryk  hos  mig. 

Til  Frihedsrøret  og  den  skandinaviske  Bevægelse 
sluttede  sig  det  nationale  Gennembrud  i  Krigsaarene 
1848 — 50.  Naar  jeg  tænker  tilbage  herpaa,  gribes  jeg 
endnu  af  den  ejendommelige  Følelse,  der  betog  os  alle 
under  Indtrykket  af  de  store  Begivenheder  —  en  Følelse 
saa  rig  og  varm,  at  jeg  aldrig  senere  har  kendt  noget, 
der  kan  lignes  ved  den.  Jeg  ser  atter  for  mig  Kong 
Frederik  den  syvende,  da  han  hin  Dag  red  over  Kon- 
gens Nytorv  til  Eksercerpladsen,  omgivet  af  Tusinder 
af  Mennesker,  der  ideligt  raabte  Hurra,  og  jeg  mindes 
hans  Ord,  da  Politiet  vilde  anholde  den  fattige  Mand, 
der  presset  af  Mængden  havde  grebet  fat  om  Kongens 
Fod  for  at  undgaa  at  komme  ind  under  hans  Hest: 
«Lad  ham  i  Fred.  Hvem  skulde  Folket  vel  bedre 
kunne  støtte  sig  til  end  til  sin  Konge !»  Saaledes  for- 
talte man,  at  Kong  Frederik  havde  sagt,  og  Mængden 
havde  jublet   og   raabte   med   endnu  større  Begejstring. 

Paa  Teatret  afsang  vi  fædrelandske  Sange  i  Mellem- 
akterne, og  flere  af  Kunstnerne  meldte  sig  frivillig  ved 
Armeen,  saaledes  Vilhelm  Holst,  Nielsen,  der  jo  op- 
rindelig var  Artilleriofficer,  og  efter  Sigende  Bournon- 
ville. Man  gjorde  i  den  Anledning  Spøg  med,  at  sidst- 
nævnte, da  han  første  Gang  havde  staaet  i  Geled,  og 
der  var  blevet  kommanderet:  «Omkring»,  havde  mis- 
forstaaet  Situationen    og   afleveret  en  Pirouet,    hvorved 

han  havde  taget  Fodfæstet  fra  sine  to  Sidekammerater. 
Da  denne  Kunstnernes  OfferviUighed  en  Dag  kom  paa 
Tale  hjemme,  medens  vi  sad  ved  Frokostbordet,  sagde 
jeg  i  Kaadhed  til  Fader:  <Jeg  synes  egentlig,  at  Du 
ogsaa  burde  melde  Dig!»  Jeg  fortrød  imidlertid  straks 
min  Ytring,  thi  den  gamle  lagde  Kniv  og  Gaffel  fra 
sig,  saa  alvorlig  paa  mig  og  svarede:  «Ja,  jeg  har 
saagu'  tænkt  paa  det!» 

Vi  Damer  strikkede  Uldtøj  til  de  brave  Jenser.  Det 
blev  efterhaanden  saaledes,  at  man  ikke  turde  møde  i 
et  Selskab  uden  at  have  Strikketøj  med.  Sad  man  med 
Hænderne  i  Skødet,  blev  man  ugleset. 

Den  nationale  Følelse  gav  sig  Udslag  paa  mange 
Maader.  Tydsk  Sprog  og  tydsk  Literatur,  som  tid- 
ligere enhver  dannet  havde  været  fortrolig  med,  blev 
nu  Kontrabande.  Dette  kunde  undertiden  give  Anled- 
ning til  ret  morsomme  Scener.  Jeg  mindes  saaledes 
følgende.  Ved  et  Middagsselskab  hos  vor  Husvært, 
Grosserer  Bondrop,  blev  det  vedtaget,  at  den  som 
sagde  et  tydsk  Ord,  skulde  bøde  en  Rigsbankdaler  der- 
for. Som  Følge  heraf  vogtede  alle  nøje  deres  Mund. 
Blandt  Gæsterne  var  en  ældre  Ven  af  Huset,  der  gjorde 
et  yderst  tilbageholdende  og  beskedent  Indtryk.  Ved 
Bordet  tog  han  godt  for  sig  af  Retterne  og  lod  de 
andre  snakke.  Han  sad  ligeoverfor  mig,  og  det  morede 
mig  at  bemærke,  at  vi  vare  naaede  til  Stegen,  uden  at 
han  havde  sagt  et  eneste  Ord.  Han  rettede  sig  en 
solid  Portion  an  og  var  endnu  ikke  færdig  med  den, 
da  Fadet  anden  Gang  blev  budt  rundt.  Med  et  dvæ- 
lende Blik  betragtede  han  det  lækkre  Dyr  og  gjorde 
en  Bevægelse,    som   om   han   vilde    forsyne   sig  paany, 

men  i  det  samme  lagde  han  resolut  Kniv  og  Gaffel  fra 
sig  og  udbrød  med  høj  Røst:  «Allzu  viel  ist  ungesund !» 
Selskabet  sad  et  Øjeblik  maalløs  af  Forbauselse.  Derpaa 
lød  en  almindelig  Latter,  og  Synderen  maatte  af  med 
fire  Rdl. 

Jeg  foregriber  Tiden  og  mindes  Troppernes  Hjem- 
komst. Aldrig  vil  jeg  glemme  den  Dag.  Gennem  de 
flagsmykkede  og  dekorerede  Gader  drog  Regimenterne 
med  Bøgegrene  i  Geværerne,  syngende  og  jublende. 
Christian  Winthers  Hustru,  Julie  Winther,  og  jeg  var 
ude  hos  Overlærer  Petersens,  der  da  boede  paa  Vester- 
bro. Vi  havde  bundet  Kranse  og  kastede  dem  ned  til 
Soldaterne.  Jeg  husker  en  af  Officererne,  Lieutenant 
Jessen.  Han  selv  og  hans  Hest  var  saa  overhængte 
med  Blomster,  at  der  næsten  intet  var  synligt  af  dem. 
Ak  ja,  det  var  lykkelige  Dage.  Denne  fælles  Følelse 
af  Lys  og  Glæde  beruser  som  intet  andet  i  Verden. 

Midt  under  al  denne  offentlige  Bevægelse  forberedte 
min  forlovede  og  jeg  i  al  Stilhed  vort  Bryllup.  Sødring 
havde  vundet  sig  en  mægtig  Ven  i  den  ædle  Hans 
Christian  Ørsted,  og  det  var  lykkedes  ham  at  blive  en 
søgt  Informator  i  Fysik,  ligesom  han  ogsaa  holdt  Fore- 
drag og  paa  anden  Maade  gjorde  sig  sin  Videnskab 
frugtbringende.  Ogsaa  J.  G.  Forchammer  interesserede 
sig  for  ham  og  anbefalede  ham  bl.  a.  til  Pladsen  som 
Docent  ved  den  landøkonomiske  Læreanstalt  paa  Hof- 
mansgave,  hvilken  Stilling  han  indtog  et  Aarstid,  og 
hvorigennem  han  knyttede  et  varmt  Venskabsforhold 
til    den    fintdannede    og    i    sjælden    Grad    elskværdige 

Hofman-Bangske  Familje,  et  Venskabsforhold,  der  i 
Tidens  Løb  kom  til  at  omfatte  ogsaa  mig  og  vor  hele 
Familje. 

Mine  Forældre  var  ikke  i  Stand  til  at  give  mig 
noget  Udstyr.  Hvad  jeg  vilde  have,  maatte  jeg  an- 
skaffe mig  selv. 

Ved  mine  Kammeraters  Godhed  blev  der  den 
8de  Marts  1849  paa  Hofteatret  givet  en  Aftenunder- 
holdning til  Fordel  for  mig.  Blandt  andet  opførtes: 
«De  uadskillelige*.  Vi  morede  os  udmærket,  og  Ud- 
byttet var  ikke  daarligt  —  hele  300  Rdlr.,  saavidt  jeg 
husker.  I  Sandhed  en  god  Hjælp  til  mit  Udstyr. 
Skønt  jeg  herefter  næsten  følte  mig  som  en  Krøsus, 
var  jeg  dog  ved  mine  Indkøb  meget  omhyggelig  for 
at  finde  de  billige  Steder.  En  Dag  saa  jeg  i  et  Blad, 
at  en  Isenkræmmer  i  Frederiksborggade  solgte  ud  til 
betydelig  nedsatte  Priser.  Jeg  gik  straks  derhen.  Bag 
Disken  stod  et  ungt  Menneske,  der  saasnart  jeg  traadte 
ind  i  Butiken,  fløj  hen  for  at  ekspedere  mig.  Jeg  fik 
da  en  Mængde  Sager  til  saa  utrolig  godt  Køb,  at  jeg 
ikke  begriber  Isenkræmmeren  kunde  staa  sig  ved  den 
Forretning.  Jeg  stod  mig  derimod  saa  godt  ved  den, 
at  jeg  nogle  Dage  senere  atter  indfandt  mig  og  købte 
en  ny  Forsyning.  Flere  Aar  senere  erfarede  jeg,  at 
det  unge  Menneske,  der  havde  ekspederet  mig  saa 
elskværdigt,  var  gaaet  til  Teatret.  Det  var  Stigaard. 
Mellem  de  indkøbte  Sager  var  ogsaa  et  Par  tarvelige 
Salatskeer.  Kort  forinden  mit  Bryllup  besøgte  Heiberg 
os,  og  jeg  viste  ham  da  med  Stolthed  mit  Udstyr.  Da 
han  saa  Salatskeerne,  sagde  han:    «Husk  nu  paa,  naar 

De  laver  Salat:  spar  paa  Eddiken,  men  vær  flot  med 
Oljen. » 

Den  25de  Maj  1849  stod  mit  Bryllup.  Paa  Grund 
af  min  Søster  Roses  saa  kort  i  Forvejen  indtrufne  Død, 
foregik  det  i  al  Stilhed.  Et  gammelt  jydsk  Ægtepar, 
Slægtninge  af  min  forlovede,  som  kaldte  dem  Onkel 
og  Tante,  havde  tilbudt  at  være  til  Stede  ved  Vielsen 
og  gøre  « Festmiddagen »  for  os.  Mine  Forældre  var 
et  halvt  Aar  i  Forvejen  flyttede.  De  boede  nu  i  Filo- 
sofgangen paa  Hjørnet  af  Ny  Kongensgade.  Huset 
ligger  der,  saavidt  jeg  ved,  den  Dag  i  Dag.  Den 
gamle  Lejlighed  i  Nyhavn  havde  min  forlovede  og  jeg 
lejet.     Her  skulde  vort  nye  Liv  begynde. 

Paa  Bryllupsdagen  kørte  jeg  da  i  den  gamle  Teater- 
karosse med  min  gamle  Kusk  paa  Bukken  hen  til  vor 
jydske  Onkel  og  Tante,  der  boede  i  Kronprinsessegade 
ligeoverfor  Kongens  Have.  Ved  Afskeden  fra  mit  Hjem 
var  Moder  meget  bevæget.  De  sidste  Ord  hun  sagde 
til  Sødring  var:  «Vær  god  imod  hende !»  Saa  klædte 
jeg  mig  om  i  Kronprinsessegade  og  blev  derefter  viet 
af  Slotspræst  PauUi  i  hans  Hjem  paa  Nørregade.  I  al 
Jævnhed  spiste  vi  derpaa  til  Middag  hos  Onkel  og 
Tante.  Foruden  os  fire  var  kun  til  Stede  en  til  Huset 
hørende  ung  Pige  og  saa  Tantes  Poppedreng,  der  var 
ude  af  sig  selv  af  Glæde  og  hele  Tiden  snakkede  med. 
Medens  Tante  stegte  Kyllingerne  ude  i  Køkkenet,  gik 
jeg  i  min  Brudedragt  frem  og  tilbage  inde  i  Stuen. 
Ude  paa  Gaden  foregik  imidlertid  følgende.  Fader  var 
gaaet  hjemmefra  for  at  lykønske  mig.  Paa  Vejen 
møder    han    Søren   Kierkes^aard,    der   kommer    i    Snak 

med  ham.  Udenfor  Onkels  Hus  i  Kronprinsessegade 
standse  de.  Fader  peger  da  op  mod  Vinduerne:  «Kan 
De  se  deroppe  —  noget  som  bevægede  sig?»  «Ja,» 
svarer  Kierkegaard  og  betragter  Vinduerne  opmærk- 
somt. «Men  det  er  jo  en  Brud.^>  «Det  er  min  Dat- 
ter ! »  siger  Fader,  og  et  Øjeblik  efter  stak  den  gamle 
Hovedet  ind  af  Døren  og  nikkede  til  mig. 

Onkel  var  hele  Tiden  fuld  af  Skælmeri,  Tante  hyg- 
gede om  mig,  og  Poppe  sladrede.  Om  Aftenen  kørte 
vi  saa  til  vort  Hjem  i  Nyhavn.  Tante,  der  fulgte  os, 
vilde  absolut  have,  at  jeg  skulde  tage  et  stort  Fad 
Rødgrød  med.  Der  hjalp  ingen  kære  Moder:  Rød- 
grøden blev  sat  ind  i  Vognen  og  anbragt  paa  mit 
Skød. 

Jeg  var  den  første,  der  traadte  ind  i  de  hyggelige 
Stuer,  hvor  jeg  havde  oplevet  saa  meget  smukt  og 
godt.  Aldrig  vil  jeg  glemme  det  Udtryk  af  Glæde  og 
Ærbødighed,  hvormed  min  Mand  tog  sin  Hat  af,  for- 
inden han  overskred  Tærskelen  til  hans  og  mit  Hjem, 
og  vi  begyndte  det  Samliv,  der  først  mange  lykkelige 
Aar  efter  afbrødes  ved  hans  Død. 

Den  første  Gang  vi  spiste  til  Middag  i  vort  nye 
Hjem,  fik  vi  et  ejendommeligt  Besøg.  Ligesom  vi 
havde  sat  os  til  Bords,  kradsede  det  paa  Døren,  og 
da  jeg  lukkede  op,  stod  der  en  stor  Hund  udenfor. 
Den  løb  ind,  og  vi  gav  den  noget  at  spise.  Saa 
lagde  den  sig  under  min  Stol  og  derpaa  under  Sødrings. 
Lidt  efter  løb  den  atter  til  Døren,  kradsede  mod  den, 
og  vi  lukkede  den  ud.  Den  viste  sig  aldrig  siden,  og 
vi  to  overtroiske  Mennesker  tog  naturligvis  den  mærke- 
lige Begivenhed  for  et  godt  Varsel. 

Vi  giftede  os  paa  en  forholdsvis  ringe  Indtægt. 
Min  Mand,  der  var  bleven  ansat  ved  Rosenborg  Brønd- 
anstalt, havde  kun  en  yderst  beskeden  Lønning.  Den 
Smule  Tid,  han  kunde  ofre  fra  sin  Virksomhed  ved 
Anstalten,  anvendte  han  til  at  give  Informationer. 
Vort  Budget  i  de  første  Aar  af  vort  Ægteskab  over- 
steg ikke  looo  Rdlr.  Lejligheden  i  Nyhavn  var  os 
for  stor,  og  vi  lejede  da  et  Par  Værelser  ud  til  en 
god  Bekendt,  Adolf  Strunk,  hvem  jeg  tidligere  har 
omtalt. 

Blandt  de  mange  Gratulanter,  der  indfandt  sig  i 
den  første  Tid  efter  vort  Bryllup,  var  ogsaa  Heiberg. 
Han  kom  paa  sin  hjertelige  Maade  og  medbragte  som 
Gave  et  Par  uhyre  Salatskeer  med  Sølvhaandtag,  der 
stak  ud  af  hans  Baglomme.  En  anden  Bryllupsgave 
til  mig  var  et  Par  Støvler  og  et  Par  Sko.  De  var 
ledsagede  af  følgende  Vers: 

God  Fornøjelse  med  Støvler  og  Sko! 
De  kommer  fra  os  begge  To! 

Patges  og  Knudsen. 

København  d,   25.   Mai   1849. 

Til 

Velædle 

Fru  Sødring. 

Mine  to  Kammerater,  som  sendte  mig  det  velkomne 
Fodtøj,  var  foruden  Skuespillere  dygtige  Skomagere, 
og  de  havde  selv  forfærdiget  deres  Gave. 

En  af  de  første  Aftener,  jeg  spillede  efter  mit  Bryl- 
lup, optraadte  jeg  i  to  Stykker.  Jeg  stod  da  i  « Flyve- 
posten»  opført  som  «Jfr.  Rosenkilde »  i  det  første  og 
som  « Madam  Sødring»  i  det  andet  Stykke.  Dette  gav 
Anledning  til  at  «Korsaren»  bemærkede,  at  jeg  ifølge 
« Lyveposten »  maatte  have  haft  Bryllup  i  Mellemakten. 

Den  25de  Maj   1849    var   der    saaledes   begyndt  et 
nyt  Afsnit  af  mit  Liv,    der    gennem   store   Følelser  — 
Glæder   saavelsom    Sorger    —    skulde    blive   af  største 
Betydning   for   min  Udvikling    som  Menneske    og   som 
Kunstnerinde.    Men  ogsaa  for  den  Institution,  som  jeg 
tilhørte,  skulde  Aaret   1849  blive  et  Vendepunkt.    Den 
25  de  Juni    henlagdes    det  kgl.  Teater   som  Statsanstalt 
under  Ministeriet   for  Kirke-  og  Under visningsvæsenet, 
og  den   23de  Juli   afskedigedes   den   gamle   Bestyrelse, 
d'Hrr.  Levetzau,  Adler  og  Collin,  hvorefter  Johan  Lud- 
vig Heiberg  udnævntes   til   Enedirektør.     I  de  Stridig- 
heder mellem  Personalet,  der  var  gaaede  forud  for  dette 
Systemskifte,    og    som   førte   til  de  tvende  Adresser  til 
Levetzau  og  Collin,  tog  jeg  ingen  Del.    Jeg  var  i  Virke- 
ligheden for  ung  og  for  lidet  udviklet  til  at  have  nogen 
afgørende  Mening  om  disse  Forhold.     Dog  underskrev 
jeg  Adressen  til  Levetzau,  skønt  det  var  mig  en  virke- 
lig Sorg  at  skulle  bedrøve  Collin,    hvem  jeg  personlig 
satte  saa  højt.     Men  jeg   mente   paa  dette  Punkt  ikke 
at   burde  skille   min  Sag  fra  Faders.     For  øvrigt   paa- 
virkede   dette    mit   Skridt    ikke    i    mindste   Maade    mit 
gode  Forhold  til  Collin.      Ogsaa   efter   at   han  var  op- 
hørt at  være  Direktør,    mødtes   vi   stedse  i  Venlighed. 
Fader  modtog  Heibergs  Udnævnelse  til  Teaterchef  med 

Julie  Sødring:  Erindringer.  1 5 

Glæde.  Han  begav  sig,  straks  Nyheden  var  bleven 
bekendt,  ud  til  Søkvæsthuset  for  at  lykønske  Heibergs. 
Staaende  i  Haven  neden  for  Trappen  holdt  den  Gamle 
en  begejstret  Tale  op  til  Heiberg,  i  hvem  han  hilste 
Genføderen  af  den  nationale  Scene. 


TILLÆG 


5* 


Til  Side  57. 

iMaar  Julie  Sødring  omtalte  Poul  Møllers  Ansigtstræk, 
sagde  hun  stedse,  at  han  havde  «lige»  Næse.  Dette 
stemmer  dog  ikke  med  Tegningerne  efter  Dødsmasken, 
hvor  Næsen  er  fint  buet.  Og  i  Vilh.  Andersens  nys- 
udkomne Skrift  om  Digteren  siges  der,  Side  2,  at  han 
efter  samtidiges  Vidnesbyrd  om  ham  som  ung  havde  « Næsen 
kraftig  krummet».  Det  er  da  muhgt,  at  den  Harmoni  og 
Ro,  der  var  over  Poul  Møller,  uvilkaarlig  har  meddelt 
Barnet  Julie  Rosenkilde  et  Indtryk  af  Trækkenes  RetHnet- 
hed,  som  har  bevaret  sig  i  hendes  senere  Liv,  men  som 
ikke  var  overensstemmende  med  Virkeligheden. 

Til  Side  58. 

Anekdoten  om,  hvorledes  Poul  Møller  tabte  sine  Skil- 
linger, er  berørt  i  Vilh.  Andersens  fornævnte  Skrift,  Side  319. 

Til  Side  204. 

Vaudevillen  «En  Søndag  paa  Amager »  opførtes  første 
Gang  den  6te  Marts  1848.  Medens  den  indstuderedes, 
tilskrev  Rosenkilde  den  anonyme  Forfatter  følgende  Brev: 

«Der  er  i  Vaudevillen  «En  Søndag  paa  Amager »  til- 
delt mig  en  Rolle,  hvori  er  anbragt  en  Vise,  hvis  Texts 
Sammenhæng   og  gode  Forstaaelse  med  Rollens  Carakter, 

det  er  mig  umuligt  at  fatte.  Da  jeg  nu  forresten  inter- 
esserer mig  for  Stykket  og  for  min  Rolle  deri,  saa  troer 
jeg  at  skylde  Dem,  min  Herre,  at  forelægge  Dem  mine 
Indvendinger  til  nøjere  Overvejelse  i  det  Haab,  at  de  op- 
tages i  lige  saa  god  Mening,  som  de  fremsættes.  Hvortil 
skal  det:  2X  Jepsen  raillerer  med  Bonde-Liberalismen?  Han 
roser  selv(e  ?)  *  det,  at  Bonden  holder  ved  sin  gamle  Dragt, 
og  i  det  han  forsvarer  dette,  begynder  han  at  raillere  over 
Bondens  Bestræbelse  for  liberale  Anliggender.  Er  det  godt 
for  Stykkets  Gunst  i  Publikum  nu  at  gøre  Nar  ad  Bonde- 
Standens  eller  nogen  Stands  frie  Opadstræben? 

Endelig  maa  jeg  være  paa  at  erklære  mig  imod  den 
Vise,  fordi  —  jeg  synes  det  —  den  mangler  aldeles  Point. 
Den  skulde  gaae  ud,  om  jeg  maatte  raade. 

Tilgiv  min  ligefremme  Formenings  Ytring!  Uagtet  jeg 
for  det  meste  kommer  galt  fra  lignende  Forsøg,  har  jeg 
dog  ikke  kunnet  undlade  det. 

D'Hrr.  Lose  og  Delbanco  ønske  at  forlægge  Sangene 
til  Stykket,  og  haabe,  at  De  i  sin  Tid  vil  henvende  Dem 
til  bemeldte  Herrer  derom. 

Med  megen  Agtelse 
3die  Febr.  Rosenkilde. » 

Til  Side  225. 

Med  Hensyn  til  den  Andel,  som  Personalet  havde  i 
den   samlede  Direktions  Afgang,  skal  bemærkes  følgende: 

Det  fremgaar  af  Overskous  Teaterhistorie  V  ligesom 
af  Fru  Heibergs  Erindringer  I  og  II,  at  den  daværende 
Ledelse  af  Nationalscenen  efterhaanden  var  bleven  en  fuld- 
stændig Parodi  og  stærkt  truede  Teatret  med  Ødelæggelse. 
Rivninger  mellem  de  forskellige  Medlemmer  af  Direktionen 
hørte  til  Dagens  Orden  og  ødelagde  enhver  Mulighed  for 


*  Slutningen   af  Ordet   utydelig   paa  Grund   af  et  Hul  i  Papiret. 


—    231     — 

planlagt  Arbejde.  Dertil  kom  Mangelen  paa  kunstnerisk 
Ansvarsfølelse  og  Smag  hos  Direktionens  Medlemmer.  Fru 
Heiberg  udtaler  saaledes  om  Collin,  Erindringerne  I,  Pag.  443: 
« Collin  var  egentlig  ikke  nogen  æsthetisk  dannet  Mand,  og 
han  gjorde  heller  ikke  Fordring  herpaa;  men  han  havde  — 
især  i  yngre  Aar  —  et  ligefrem  Instinct  til  at  gribe  det 
Rette, »  og  Pag.  444  fortsætter  hun:  «0g  da  han  (Collin) 
nu  atter  (o:  Sæsonen  1840 — 41),  som  for  8  Aar  siden,  til- 
lod en  tydsk  omreisende  Gøgler,  en  Hr.  Kirchner,  at  give 
Gæsteforestillinger  i  Sæsonen  paa  Tydsk,  Forestillinger  at 
den  plumpeste  og  laveste  Art,  rene  Fjællebods  Narrestreger, 
men  som  rigtignok  fyldte  Huset,  da  maatte  jeg  vel  sørge 
over  vort  Teaters  Skæbne.  Man  tænke  sig  et  stort,  tykt, 
halvgammelt  Mandfolk  i  korte  Skjorter,  dansende  og  svin- 
gende sig  paa  den  anstødeligste  Maade,  hvinende  med  en 
høj,  skærende  Fistelstemme,  og  alt  dette  paa  Tydsk!!  Ja, 
Collin  gav  sandelig  sit  Samtykke  til,  at  en  omrejsende 
Taskenspiller,  Hr,  Døbler,  gjorde  sine  Tryllekunster  og 
sine  Hokus-pokus  paa  det  kgl.  Teater.  Saa  vidt  kan  det 
gaa,  naar  en  Teaterbestyrelse  vil  føje  et  Publikum  i  sine 
raa  Lyster,  saa  vidt  naar  Publikum  bliver  Herre  over 
Smagen  og  Bestyrelsen  dets  lydige  Tjener.  Over  alt  dette 
kølnedes  mere  og  mere  Heibergs  Lyst  til  at  virke  i  Teatrets 
Tjeneste.  Han  sørgede  over  dets  Tilstand.  Han  skammede 
sig  over  disse  Indrømmelser  og  syntes,  at  alle  Principer  bleve 
stillede  paa  Hovedet.  Han  kunde  ikke  længer  være  taus 
Tilskuer  til  alt  dette  Uvæsen.  Han  skrev  altsaa  en  Række 
Teater- Artikler  i  Bladet  « Fædrelandet »  for  om  muligt  atter 
at  orientere  Publikum  og  Teaterbestyrelsen,  om  hvilke  Pligter 
der  paahvilede  dem  begge,  naar  det  kgl.  Teater  med  Rette 
skulde  kunne  gøre  Krav  paa  Agtelse  og  Interesse,  men  alt 
forgæves. »  Skønt  Yxm  Heiberg  nu  ganske  vist  mener  at 
finde  nogen  Undskyldning  for  Collin  i  « Skuespillernes  utro- 
lige Dovenskab,  for  ikke  at  sige  Frækhed  i  Forsømmelsen 

af  deres  Pligter »*  —  en  ved  sin  Almindelighed  sikkert 
mindre  retfærdig  Dom  om  hendes  Kunstfæller  —  frem- 
gaar  det  dog  klart  af  hendes  Udtalelser,  at  saavel  Heiberg 
som  hun  allerede  i  Sæsonen  1840 — 41  fandt  Tilstanden  i 
Teatrets   Administration   under    al    Kritik. 

Om  Heibergs  Artikler  i  « Fædrelandet »  skriver  Overskou, 
Teaterhistorien  V,  Pag.  437:  « Direktionen,  der  havde  taget 
særdeles  ilde  op,  at  dens  Embedsmand  fordristede  sig  til 
offentlig  at  paavise,  hvorledes  den  ved  sin  Organisation  var 
uduelig  til  som  indsigtsfuld  Styrer  at  hævde  Skuepladsens  Vær- 
dighed, syntes  i  denne  Sæson  ret  at  ville  lægge  for  Dagen, 
at  den  kunstkyndige  og  i  Teatrets  Velgaaende  stærkt  inter- 
esserede Skribent  havde  i  højeste  Maade  været  baade  for- 
anlediget og  beføjet  dertil,  thi  dens  hele  Virksomhed  lod 
til  fornemmelig  at  gaa  ud  paa  at  vitterliggøre  dens  Dvask- 
hed, Smagløshed  og  totale  Mangel  paa  forstandig  Opfattelse 
af  sit  Hverv. » 

I  1842  kom  Misfornøjelsen  med  Direktionen  atter  til 
Udbrud  i  « Fædrelandet »,  idet  Bladet  i  en  tendentiøs  Ar- 
tikel først  gjorde  opmærksom  paa  de  Egenskaber,  som 
Chefen  for  et  Nationalteater  nødvendigen  maatte  besidde, 
og  dernæst  udtalte  sig  om  Levetzau  paa  følgende  Maade: 
«Vi  ville  ingensinde  frakende  denne  Herre  alle  de  Egen- 
skaber, vi  ovenfor  have  opstillet  som  nødvendige  for  en 
Theaterdirektør;  men  hvad  der  er  factisk,  det  er:  at  om 
Hr.  V.  Levetzaus  Dannelse  er  aldrig  saa  alsidig  og  fuld- 
endt, saa  er  den  tydsk  og  ikke  dansk;  at  han  er  saa 
ukyndig  i  det  danske  Sprog,  at  han  neppe  er  istand  til 
at  tale  det  og  følgelig  vistnok  ogsaa  kun  er  lidet  kyndig 
i  den  danske  Litteratur;  at  han,  før  han  blev  Chef  for 
det  danske  Theater  neppe  nogensinde  har  haft  Lejlighed 
til  at  erhverve  sig  Indsigt  i  Theatervæsenet;  at  han  i  sin 
toaarige  Virksomhed  hverken  har  viist  nogen  saadan  Ind- 


*  Erindringernes  I,  Pag.  444—45. 

sigt  eller  administrativ  Dygtighed  eller  særegen  Interesse 
for  dette  sit  Kald;  at  Theatret  endelig  under  hans  Be- 
styrelse er  sunket  dybere  og  dybere,  og  at  der,  uagtet 
idelige  Angreb  paa  dets  Bestyrelse  fra  alle  Sider,  Lidet 
eller  Intet  skete  for  at  afhjælpe  de  mange  Klager. » 
« Fædrelandet »  foreslog  dernæst,  at  Levetzau  fjernedes  til- 
ligemed Geheimeraad  Adler,  og  at  Collin  ansattes  som 
Enedirektør  med  Heiberg  som  Censor. 

Denne  Løsning  ansaa  imidlertid  en  Del  af  Personalet 
—  og  det  ikke  den  mindst  betydningsfulde  —  for  absolut 
uheldig.  Hvor  afholdt  end  Collin  personlig  var  af  Skue- 
spillerne, og  hvor  meget  man  end  anerkendte  hans  Energi 
og  Virkelyst,  kunde  man  dog  ikke  være  blind  for  hans 
æsthetiske  Mangler,  og  det  kunde  forudses,  at  han,  der 
stod  yderst  fast  paa  sine  Meninger,  vilde  blive  saare 
vanskelig  at  paavirke  i  kunstnerisk  Henseende,  hvis  han 
blev  Enedirektør*.  Under  disse  Omstændigheder  kunde 
man  ikke  ønske,  at  Levetzau,  der,  hvilke  Mangler  han 
end  havde  —  « Fædrelandet  »s  Karakteristik  af  ham  som 
« Tydsker »  bør  dog  optages  med  nogen  Varsomhed  —  i 
hvert  Tilfælde  besad  Verdensmandens  Bøjelighed,  ligesom 
selv  hans  ivrigste  Modstandere  maatte  indrømme,  at  han 
var  en  fintdannet  Mand,  blev  fjernet  fra  Teatrets  Styrelse. 
En  anden  Sag  var,  at  man  vilde  have  foretrukket,  at  hele 
den  gamle  Direktion  trak  sig  tilbage.  Herom  var  dér  imid- 
lertid ikke  endnu  Tale. 


*  Overskou,  som  just  ikke  kan  beskyldes  for  at  forvanske  Sand- 
heden i  Skuespillernes  Favør,  udtaler  sig  i  Teaterhistorien  gentagne 
Gange  om  de  uheldige  Følger  af  Collins  Selvraadighed,  se  f.  Eks. 
følgende  Bemærkning,  anførte  Værk  V,  Pag.  703:  «Havde  Collin 
kun  altid  fulgt  hans  (o:  Regissør  Liebes)  Raad  og  Forslag  i  Stedet 
for  at  lade  sig  bestemme  af  det,  han  selv  helst  vilde  og  Ukyndighed 
derfor  holdt  med  ham  i  som  baade  muligt  og  fordelagtigst,  da  havde 
der  været  ordentligere  Gang  i  Tjenesten  og  større  Fasthed  i  Reper- 
toiret. » 

I  Teaterhistorien,  femte  Bind,  Pag.  590 — 93,  fortæller 
Overskou,  hvorledes  de  af  Kunstnerne,  hvorimellem  Nielsen, 
Bournonville  og  Rosenkilde,  der  ikke  ønskede  Collin  som 
^;2^direktør,  forenede  sig  om  at  modvirke  « Fædrelandet  »s 
Artikel  ved  paa  Personalets  Vegne  at  indgive  en  Adresse 
til  Kongen,  hvori  udtaltes  «levende  Uvilje  over  Dags- 
pressens Ytringer  imod  Levetzau,  Erkendelse  af  hans  i 
alle  Henseender  gode  Færd  og  Personalets  fuldkomne  Til- 
fredshed med  at  staa  under  hans  Førelse. »  Da  man  imid- 
lertid for  enhver  Pris  ønskede  at  undgaa,  at  Adressen 
skulde  blive  opfattet  som  et  Mistillidsvotum  til  Collin,  ud- 
talte man  sig  i  dens  Slutning  om  den  Tillid,  Personalet  havde 
til  denne,  og  hvorledes  man  ikke  kunde  andet  end  rose  hans 
Dygtighed  og  Humanitet.  Overskous  nærmere  Beretning  om 
hele  denne  Adresseaffære  er  som  saameget  andet  i  l'eater- 
historien  stærkt  farvet  af  hans  Uvilje  mod  Skuespillerne. 
1  Virkeligheden  vilde  det  dog  have  været  ganske  unatur- 
ligt, om  Kunstnerne  ikke  havde  søgt  at  værne  den  Scene, 
der  for  dem  var  hellig,  mod  et  Direktorat,  som  efter  deres 
Erfaring  maatte  blive  endnu  uheldigere  i  kunstnerisk  Hen- 
seende end  det,  som  alt  bestod. 

Af  Overskous  Fremstilling  synes  imidlertid  at  fremgaa, 
at  Lederne  af  Bevægelsen  til  Fordel  for  Levetzau  eller 
rettere  for,  at  alt  blev  ved  det  gamle,  har  begaaet  en 
Uforsigtighed  ved  at  udtale  sig  paa  hele  Personalets  Vegne 
uden  at  være  strengt  berettigede  dertil.  Overskou  omtaler, 
at  enkelte  af  Damerne  var  imod  Adressen,  men  nævner 
kun  Fru  Heiberg,  «som  navnligen  havde  erklæret  sig  villig 
til  at  underskrive  et  Brev  til  Chefen,  men  baade  mundt- 
ligt og  skriftligt  protesteret  imod  en  i  Personalets  Navn 
affattet  Adresse  til  Kongen. »  Rosenkilde  skal  imidlertid 
have  forsikret,  «at  han  indestod  for  Følgerne,  da  han  nok 
skulde  tilrettetale  Fru  Heiberg. »  Senere  skal  Heiberg  være 
fremkommet  med  en  meget  fyndig  Anke  over,  «at  de 
(o:  Lederne)  ved   i   en  Adresse  til  Kongen  at  have  talt  i 

Personalets  Navn  havde  ogsaa  talt  i  hans  Kones  uagtet 
hendes  udtrykkelige  Protest  derimod. »  Hvorledes  hele  denne 
Sag  i  Virkeligheden  har  hængt  sammen,  derom  kan  man 
nu  formentlig  ingen  Oplysning  faa.  Da  Overskou  frem- 
kom med  sine  Angreb  paa  Rosenkilde  her  og  flere  andre 
Steder  i  Teaterhistorien,  havde  denne  Skuespiller  allerede 
været  død  i  flere  Aar,  og  de  døde  er  som  bekendt  et 
taalmodigt  Folkefærd;  de  skrige  ikke. 

Adjressen  gav  det  Resultat,  at  Levetzau  forblev  paa 
sin  Plads  som  Teatrets  Chef,  Adler  ligeledes  paa  sin  som 
Direktør,  medens  Collin,  der  i  nogen  Tid  havde  været 
uden  Udnævnelse,  men  desuagtet  var  vedblevet  at  deltage 
i  Direktionens  Møder  og  Virksomhed,  udnævntes  formeligt 
til  Direktør,  og   Molbech*  afskedigedes. 

I  de  følgende  Aar  viste  det  sig  imidtertid  mere  og 
mere,  at  Levetzau  og  Collin  ikke  var  i  Stand  til  at  ar- 
bejde sammen,  og  at  der  maatte  træffes  et  Valg.  Da  saa 
i  Aaret  1849  de  gennemgribende  Forandringer  med  Hen- 
syn til  det  kgl.  Teaters  hele  Stilling  i  Staten  stod  for 
Døren,  laa  det  nær  at  antage,  at  en  af  disse  tvende 
Mænd  vilde  blive  Teatrets  eneste  Chef,  og  en  Del  af 
Skuespillerne  —  hvorimellem  de  samme,  som  havde  staaet 
i  Spidsen  for  den  tidligere  Adresse  til  Kongen  —  udtalte 
sig  da  atter,  ledede  af  de  samme  Betragtninger  som  sidst, 
til  Gunst  for  Levetzau,  denne  Gang  i  en  Adresse  rettet 
til  ham  selv.  Det  er  denne  Adressehistorie,  som  Fru 
Heiberg  omtaler  i  Slutningen  af  Erindringernes  andet 
Bind,  idet  hun  uden  at  omtale  de  Grunde,  som  kunde 
gøre  det  afgørende  nødvendigt  for  Skuespillerne  at  sætte 
deres  personlige  Hengivenhed  for  Collin  til  Side,  i  stærke 
Udtryk  bebrejder  dem  og  da  særlig  Rosenkilde  deres 
Mangel  paa  Taknemmelighed  overfor  Collin.  Fru  Heiberg 
fortæller  bl.  a.,  hvorledes  hun  har  læst  Rosenkilde  Teksten 


*  Direktør  siden   13de  Juli   1830, 

i  den  Anledning,  hvortil  han  skal  have  svaret:  «Ja,  vi 
er  nogle  Asner !»  Naar  Forfatterinden  hertil  føjer,  at  han 
samtidig  saa  paa  hende  med  «et  bedrøvet,  halvt  skam- 
fuldt Udtryk»,  da  er  det  jo  muligt,  at  de  paagældende 
Ord  virkelig  var  et  Udtryk  for  den  Sorg,  som  Rosenkilde 
upaatvivlelig  har  følt  ved  tvende  Gange  at  skulle  være 
nødsaget  til  at  gøre  den  Mand  imod,  hvem  han  skyldte 
saa  meget  og  personlig  satte  saa  højt*,  og  ikke  et  Udtryk 
for  den  Ironi,  som  den  Gamle  sikkert  ogsaa  har  følt  over- 
for en  Moralprædiken  af  den  Kunstnerinde,  som  han 
vidste  i  enhver  Henseende  delte  hans  Mening  om  Collins 
æsthetiske  Mangler,  og  som  tidligere  havde  erklæret  sig 
villig  til  at  underskrive  «et  Brev»  til  Levetzau.  Skamfuld 
har  Rosenkilde  ikke  været.  Han  vidste  nok,  hvad  han 
indlod  sig  paa. 

Af  Fru  Heibergs  Fremstilling,  det  anførte  Bind,  Pag. 
332 — 35,  sammenlignet  med  Overskous  Teaterhistorie  V, 
Pag.  587 — 93  og  Pag.  848 — 50,  synes  forøvrigt  at  fremgaa, 
at  P'orfatterinden  har  sammenblandet  de  i  det  foregaaende 
omtalte  tvende  Adressehistorier.  Adressen  til  Levetzau  i 
1849  var  underskrevet  med  18  Navne  og  har  da  forment- 
lig kun  kunnet  fremtræde  som  et  Udtryk  for  disses  An- 
skuelser. —  Sluttelig  skal  blot  bemærkes,  at  den  hele  Sag 
aldrig  nogensi?tde  har  været  paa  Tale  mellem  Fruerne  Heiberg 
og  Sødring. 

Den  14de  November  i8g4. 

M.  F.  Sødring. 

*  Saavel  Fru  Heiberg  som  Overskou  synes  dog,  idet  de  Gang 
efter  Gang  fremdrage  den  Taknemmelighedsgæld,  hvori  Rosenkilde  stod 
til  Collin,  som  i  vanskelige  Tider,  hvor  en  bornert  Teaterchef,  nemlig 
Holstein,  havde  gjort  sit  til  at  holde  denne  Skuespiller  nede,  kom 
ham  til  Undsætning,  ganske  at  overse,  at  Collin  ved  sine  Retfærdig- 
hedshandlinger  overfor  Rosenkilde  først  og  fremmest  gjorde  sig  den 
danske  Nationalscene,  hvis  Velfærd  han  var  sat  til  at  vogte,  forbunden. 

